(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΖ΄

Τετάρτη, 22 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Μελισσίων, την Ελληνογαλλική Σχολή Αγίας Παρασκευής «Ευγένιος Ντελακρουά», το 1ο Επαγγελματικό Λύκειο Λειβαδιάς, το Γενικό Λύκειο Μακρακώμης Φθιώτιδος και από το 1ο Γενικό Λύκειο Αμαλιάδας, σελ.
2. Ειδική Ημερήσια Διάταξη:

Συζήτηση κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για την υλοποίηση των πρωτοβουλιών της Κυβέρνησης σχετικά με την ανασυγκρότηση των περιοχών της Θεσσαλίας και του Έβρου και την αντιμετώπιση της κλιματικής κρίσης, σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: " Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις", σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΝΔΡΟΥΛΑΚΗΣ Ν. , σελ.
 ΑΥΓΕΝΑΚΗΣ Ε. , σελ.
 ΒΕΛΟΠΟΥΛΟΣ Κ. , σελ.
 ΚΟΥΤΣΟΥΜΠΑΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΗΤΣΟΤΑΚΗΣ Κ. , σελ.
 ΝΑΤΣΙΟΣ Δ. , σελ.
 ΣΤΙΓΚΑΣ Β. , σελ.
 ΤΡΙΑΝΤΟΠΟΥΛΟΣ Χ. , σελ.
 ΦΑΜΕΛΛΟΣ Σ. , σελ.

Β. Επί διαδικαστικού θέματος:
 ΒΕΛΟΠΟΥΛΟΣ Κ. , σελ.
 ΓΕΩΡΓΑΝΤΑΣ Γ. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΠΛΑΚΙΩΤΑΚΗΣ Ι. , σελ.
 ΤΑΣΟΥΛΑΣ Κ. , σελ.
 ΤΡΑΓΑΚΗΣ Ι. , σελ.

Γ. ΠΑΡΕΜΒΑΣΕΙΣ:
 ΚΑΖΑΜΙΑΣ Α. , σελ.
 ΚΑΤΡΙΝΗΣ Μ. , σελ.
 ΚΙΚΙΛΙΑΣ Β. , σελ.
 ΛΙΑΚΟΥΛΗ Ε. , σελ.
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΖ΄

Τετάρτη 22 Νοεμβρίου 2023 (μεσημέρι)

Αθήνα, σήμερα στις 22 Νοεμβρίου 2023, ημέρα Τετάρτη και ώρα 11.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, καλημέρα, αρχίζει η συνεδρίαση.

Πριν εισέλθουμε στον πυρήνα της συνεδριάσεως, να κάνω δύο ανακοινώσεις.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Μελισσίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Γίνεται, επίσης, γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μία μαθήτριες και μαθητές και έντεκα συνοδοί εκπαιδευτικοί από την Ελληνογαλλική Σχολή Αγίας Παρασκευής Delacroix.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχοντας περάσει δέκα λεπτά από την προγραμματισμένη ώρα έναρξης της συνεδριάσεως και έχοντας διαπιστώσει ότι το να είσαι στην ώρα σου είναι πολλές φορές ολίγον μοναχικό, εισερχόμαστε -με την άδεια σας- στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για την υλοποίηση των πρωτοβουλιών της Κυβέρνησης σχετικά με την ανασυγκρότηση των περιοχών της Θεσσαλίας και του Έβρου και την αντιμετώπιση της κλιματικής κρίσης.

Συνεδριάζουμε σήμερα, μετά από σχετικό αίτημα του Πρωθυπουργού που απεστάλη την Πέμπτη 16 Νοεμβρίου και γνωστοποιήθηκε την ίδια μέρα στους Προέδρους των Κοινοβουλευτικών Ομάδων της Αντιπολίτευσης, όπως ορίζει το άρθρο 142Α του Κανονισμού μας. Σύμφωνα με τα οριζόμενα στο άρθρο, η ανακοίνωση γίνεται αυτοπροσώπως από τον Πρωθυπουργό.

Η συζήτηση, κατά τον Κανονισμό, είναι αρκετά ολιγόλεπτη, ωστόσο για την καλύτερη οργάνωσή της και με βάση μια παράδοση που τηρείται, η Διάσκεψη των Προέδρων αποφάσισε και προτείνω οι χρόνοι ομιλίας του Πρωθυπουργού και των Προέδρων των Κοινοβουλευτικών Ομάδων να διευρυνθούν εις τρόπον ώστε ο Πρωθυπουργός να μιλήσει στην πρωτολογία του για πενήντα λεπτά, στη δευτερολογία του για είκοσι πέντε λεπτά και στην τριτολογία του, επίσης, για είκοσι πέντε λεπτά και οι Πρόεδροι των λοιπών Κοινοβουλευτικών Ομάδων να λάβουν τον λόγο στην πρωτολογία τους για είκοσι πέντε λεπτά και στη δευτερολογία τους για δέκα πέντε λεπτά. Και μην έχουμε πάλι όλη αυτή την αντέγκληση για την τήρηση του χρόνο, με μία ελάχιστη, στοιχειώδη ανοχή, ξέρουμε όλοι τι σημαίνει αυτός ο χρόνος που διατίθεται.

Συνεπώς είμαστε εντάξει για την τήρηση αυτού του χρονοδιαγράμματος;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η πρόταση έγινε δεκτή.

Κατόπιν αυτού καλείται στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας καθώς και οι Υπουργοί χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κυρίες και κύριοι συνάδελφοι, πριν ξεκινήσουμε την ημερήσια διάταξη της σημερινής συνεδρίασης, επιτρέψτε μου να εκφράσω την ικανοποίησή μου για μία σοβαρή εξέλιξη και αναφέρομαι στη συμφωνία, η οποία επιτεύχθηκε στη Μέση Ανατολή για την απελευθέρωση μιας πρώτης ομάδος Ισραηλινών ομήρων, το οποίο συνδυάζεται βέβαια και με μία προσωρινή ανακωχή, μια προσωρινή παύση του πυρός, απολύτως απαραίτητη για την παροχή ανθρωπιστικής βοήθειας στη Λωρίδα της Γάζας.

Πιστεύω ότι είναι δύο σημαντικά, κρίσιμα βήματα. Ήταν κάτι το οποίο εξ αρχής επεδίωκε η ελληνική διπλωματία με όλες τις πρωτοβουλίες της. Προφανώς, μένουν πάρα πολλά να γίνουν ακόμα μέχρι την οριστική αποκλιμάκωση αυτής της κρίσης. Στο μεταξύ όμως, η Κυβέρνηση θα συνεχίζει να πρωτοστατεί με διπλωματικές πρωτοβουλίες ως αξιόπιστος συνομιλητής με όλα τα μέρη και ως πυλώνας ειρήνης και σταθερότητας στην ευρύτερη περιοχή μας.

Έρχομαι τώρα στην ημερήσια διάταξη της σημερινής συζήτησης. Είχα την ευκαιρία, ανταποκρινόμενος σε ερωτήσεις από την Αξιωματική Αντιπολίτευση αλλά και από το ΠΑΣΟΚ, το οποίο κατέθεσε μια επίκαιρη επερώτηση προς το μισό Υπουργικό Συμβούλιο, να συγχωνεύσουμε αυτές τις διαδικασίες κοινοβουλευτικού ελέγχου σε μία προ ημερησίας συζήτηση και να αφιερώσουμε αρκετές ώρες σε ένα ζήτημα το οποίο απασχολεί ολόκληρη την ελληνική κοινωνία.

Βρίσκομαι λοιπόν εδώ πέρα, κατ’ αρχάς στην πρωτολογία μου, για να ενημερώσω τη Βουλή για το μείζον ζήτημα των φυσικών καταστροφών, μια απειλή που ήδη πολιορκεί ολόκληρο τον πλανήτη, αλλά και τη χώρα μας ως εκδήλωση της κλιματικής κρίσης. Ας συμφωνήσουμε εξαρχής ότι είναι μια πραγματικότητα που δεν προσφέρεται για σκληρές κομματικές αντιπαραθέσεις.

Αντίθετα, θα έλεγα ότι κατ’ εξοχήν το θέμα αυτό προϋποθέτει και συναινέσεις και κοινές δράσεις, στηριγμένες κυρίως στον ρεαλισμό αλλά θα έλεγα και στην επιστημονική γνώση, πολύ περισσότερο καθώς η πρόσφατη εμπειρία απέδειξε ότι οι επιθέσεις της φύσης θα εναλλάσσονται πότε με τη μορφή των μέγα πυρκαγιών και δυστυχώς πότε με τη μορφή ακραίων πλημμυρικών φαινομένων. Και το κυριότερο, δεν θα αποτελούν, όπως τα είχαμε συνηθίσει, έκτακτα φαινόμενα με ένταση παροδική, αλλά ένα συχνότερο πλέον κίνδυνο ικανό να ξεσπάσει κάθε στιγμή και μάλιστα με μία ορμή, με μία ένταση, η οποία δεν μπορεί πάντα να προβλεφθεί εγκαίρως ή με απόλυτη ακρίβεια.

Το πρόβλημα, προφανώς, δεν αφορά μόνο την πατρίδα μας. Αναφέρω ότι μόνο φέτος στον Καναδά κάηκαν εκτάσεις μεγαλύτερες της έκτασης της Κροατίας. Η Χαβάη έχασε μέσα σε λίγες ώρες μια ολόκληρη πόλη θρηνώντας εκατοντάδες ζωές. Στην Ευρώπη είχαμε διαδοχικά κύματα βροχών, που προξένησαν μεγάλες ζημιές σε πολλές χώρες. Και βέβαια δεν πρέπει να λησμονούμε ότι ο «Ντάνιελ», που προκάλεσε τόσες μεγάλες καταστροφές στη χώρα μας, χτύπησε στη συνέχεια την ήδη τραυματισμένη Λιβύη, όπου δεν θα μάθουμε ποτέ τον ακριβή αριθμό των θυμάτων, ενδεχομένως να προσεγγίζει και τα δέκα χιλιάδες.

Βέβαια, πληρώσαμε και εμείς ένα βαρύ τίμημα σε αυτή την αναμέτρηση με τις νέες συνθήκες. Στον Έβρο η φωτιά θέριεψε αμέσως λόγω του καταστροφικού τριγώνου υψηλών θερμοκρασιών, παρατεταμένης ξηρασίας και πολύ ισχυρών ανέμων και αυτό –θέλω να θυμίσω- όταν η Πυροσβεστική πάλευε ταυτόχρονα με φλόγες στην Πάρνηθα και σε ογδόντα ακόμα πύρινα μέτωπα στη χώρα, κάτι το οποίο εκ των πραγμάτων μας οδήγησε σε έναν κατακερματισμό των δυνάμεών μας και λίγες μέρες μετά ο μεσογειακός κυκλώνας «Ντάνιελ» και μην ξεχνάμε και δυο βδομάδες μετά ακόμα μια θεομηνία, ο «Ελίας», άλλαξαν την εικόνα της καταστροφής. Δισεκατομμύρια τόνοι νερού έπεσαν στις περιοχές που διατρέχει ο Πηνειός και οι παραπόταμοί του, ενώ στον Βόλο –που δυστυχώς υπέφερε διπλά- καταγράφηκαν ποσοστά βροχής μέσα σε λίγες ώρες που τα βλέπει η Αττική μέσα σε μια μέρα.

Θέλω απλά να θυμίσω λίγο τον στατιστικό πίνακα αυτόν ο οποίος συγκρίνει τα ποσοστά βροχόπτωσης του «Ντάνιελ» με αυτά που είχαμε δει στον «Ιανό». Όταν μας είχε χτυπήσει ο «Ιανός», μιλούσαμε για μια πρωτοφανή θεομηνία, αλλά άμα δείτε τα ποσοστά βροχόπτωσης του «Ντάνιελ» ειδικά σε περιοχές του Πηλίου, είναι εικοσαπλάσια της βροχής η οποία έπεσε στον «Ιανό» πριν από τέσσερα χρόνια και καταθέτω τον σχετικό πίνακα στα Πρακτικά.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά, δυστυχώς, κυρίες και κύριοι, δεν είναι τυχαία. Ξέρουμε ότι παγκόσμια ως αποτέλεσμα της υπερθέρμανσης του πλανήτη μεταξύ του 2010 και του 2020, σε μια δεκαετία μόλις, τα ακραία καιρικά φαινόμενα αυξήθηκαν κατά 50% σε σχέση με την προηγούμενη δεκαετία. Φέτος αντιμετωπίσαμε το θερμότερο καλοκαίρι στην ιστορία του πλανήτη, το θερμότερο φθινόπωρο στην ιστορία του πλανήτη.

Δυστυχώς, η Μεσόγειος, η οποία βρίσκεται στο επίκεντρο της κλιματικής κρίσης, δοκιμάζεται ιδιαίτερα και πολλοί επιστήμονες μάς προειδοποιούν ότι πρέπει να θεωρούμε δεδομένη την αύξηση της θερμοκρασίας των νερών κατά δύο βαθμούς κατά μέσο όρο τα επόμενα δεκαπέντε χρόνια. Τι σημαίνει αυτό; Για κάθε βαθμό που αυξάνεται η θερμοκρασία αυξάνει ο κίνδυνος για τη δημιουργία τροπικών καταιγίδων, καθώς αυτές τροφοδοτούνται κατ’ εξοχήν από τα θερμά νερά της Μεσογείου, κατά συνέπεια και ο κίνδυνος θεομηνιών, όπως αυτή που μας έπληξε τον Σεπτέμβριο, γίνεται ολοένα και πιο πιθανός.

Και βέβαια, όλα αυτά τα καιρικά φαινόμενα επηρεάζουν αλυσιδωτά το σύνολο των δραστηριοτήτων σε μία χώρα, την αγροτική μας παραγωγή, τη διαθεσιμότητα του νερού, μέχρι τη δόμηση σε παραθαλάσσιους ή σε παραπόταμους οικισμούς και από τον τουρισμό μέχρι την ασφάλεια των πολιτών.

Ας ξεκινήσουμε, συνεπώς, από μερικές αναπόδραστες αλήθειες, αρχικά, ότι η άμυνα στην κλιματική κρίση είναι μια υπόθεση παγκόσμια και όχι μόνο ελληνική, ύστερα, ότι οι νέες συνθήκες ξεπερνούν πλέον τις αντοχές των υποδομών που έως σήμερα είχαν όλες οι χώρες και τελικά, ότι χρέος της πολιτικής σήμερα είναι όχι απλά να παρατηρεί μοιρολατρικά το φαινόμενο, αλλά να επεξεργαστεί καινούργια μέτρα αντίδρασης, ώστε να διασφαλιστεί η κρίσιμη έννοια της ανθεκτικότητας η οποία τόσο σημαντική πια θα είναι για κάθε κράτος στο αύριο.

Απέναντι στα παραπάνω θα είμαι ο τελευταίος, κυρίες και κύριοι συνάδελφοι, που θα δηλώσω ικανοποιημένος από τη διαχείριση των πρόσφατων θεομηνιών από το κράτος μας, πολύ περισσότερο όταν αυτό -το ξέρουμε- υποφέρει ακόμα από παθογένειες δεκαετιών.

Θα υπερασπιστώ ωστόσο την προτεραιότητα στην ανθρώπινη ζωή με βάση την οποία λειτουργεί η πολιτεία και θα υπερασπιστώ και το έργο χιλιάδων κρατικών λειτουργών, αλλά και εθελοντών που έδρασαν στην πρώτη γραμμή. Θα σας πω δύο κουβέντες για το «112» το οποίο δικαίωσε και πάλι τον ρόλο του. Χάρη στις δικές του προειδοποιήσεις, ναι, σώθηκαν πολλές ζωές από φαινόμενα τα οποία θα μπορούσαν να φέρουν τεράστιες απώλειες. Για εμάς πια το «112» είναι αυτονόητο, έχει μπει μέσα στη ζωή μας, αλλά θέλω να θυμίσω ότι στη Χαβάη δεν υπήρχε «112» και μόλις πριν από λίγες εβδομάδες δοκιμαστικά για πρώτη φορά το εφάρμοσε η Πολιτεία της Καλιφόρνια, μια εξαιρετικά ανεπτυγμένη και πλούσια πολιτεία με σημαντικά ζητήματα στη διαχείριση φυσικών καταστροφών. Και ξέρω ότι είναι αδόκιμες οι στατιστικές, όταν μιλάμε για ανθρώπινες ζωές, αλλά δεν μπορώ να μην αναφέρω ότι πριν από τρία χρόνια σε μια πλημμύρα στη Γερμανία -στην πλούσια Γερμανία- πολύ μικρότερη από τον «Ντάνιελ» χάθηκαν σχεδόν διακόσιοι άνθρωποι, διότι κανείς δεν μπόρεσε να τους ειδοποιήσει, να πάρουν τις στοιχειώδεις προβλέψεις.

Και επειδή διάβασα προσεκτικά, κύριε Ανδρουλάκη, την ερώτηση που κατέθεσε η Κοινοβουλευτική Ομάδα του ΠΑΣΟΚ και επειδή μας ασκήσατε κάποια κριτική σχετικά με τις οδηγίες που δίνει το «112», θέλω να σας διευκρινίσω ότι στην περίπτωση της πλημμύρας η στάνταρτ οδηγία η οποία δίνεται είναι αυτή η οποία δόθηκε, «πήγαινε», δηλαδή, «στο υψηλότερο δυνατό σημείο, μην φύγεις από το σπίτι σου, μην επιχειρήσεις να εκκενώσεις, όπως θα έκανες σε μια πυρκαγιά, διότι υπάρχει σοβαρότατος κίνδυνος να βρεθείς παγιδευμένος και να πνιγείς στον δρόμο μέσα στο αυτοκίνητο». Αυτό είναι μία πρώτη απάντηση σε ένα από τα ερωτήματα -εύλογο πιστεύω- το οποίο θέσατε στην ερώτησή σας.

Όμως, θα ήθελα να επαναλάβω ότι στη Θεσσαλία αυτή η αλληλεγγύη των κατοίκων, η συμπυκνωμένη γνώση τοπικών κοινωνιών που έχουν μάθει εδώ και δεκαετίες να ζουν με πλημμυρικά φαινόμενα μαζί με την τεχνολογία απέτρεψαν ένα πολύ μεγαλύτερο δράμα.

Ας δούμε τώρα λίγο την άμεση αντίδραση του κρατικού μηχανισμού. Είμαι πάντα έτοιμος να ακούσω και να απαντήσω σε οποιαδήποτε κριτική μπορεί να μας ασκηθεί. Η αλήθεια είναι ότι εκατοντάδες πολίτες απεγκλωβίστηκαν, με μέσα εναέρια και πλωτά μεταφέρθηκαν σε χώρους υποδοχής που δημιουργήθηκαν πολύ γρήγορα, είχαν αμέσως ιατρική φροντίδα και με συνεργασία κράτους και αυτοδιοίκησης έγιναν και οι πρώτες ενέργειες για την όσο το δυνατόν πιο γρήγορη και ασφαλή στέγαση όσων τα σπίτια τους ήταν ακατάλληλα.

Επίσης, καθόλου αμελητέα δεν ήταν τα μέτρα που πάρθηκαν για την αποτροπή μιας μεγάλης υγειονομικής κρίσης. Θυμάμαι τα κανάλια –δικαιολογημένα, θα έλεγα, σε έναν βαθμό- να προειδοποιούν ότι αυτό το οποίο συνέβαινε στη Θεσσαλία είχε χαρακτηριστικά ατομικής υγειονομικής βόμβας. Και πράγματι, δεν υπήρχε στον κρατικό μηχανισμό συμπυκνωμένη εμπειρία, θεσμική μνήμη για το πώς αντιμετωπίζει κανείς μια τόσο πολυσύνθετη κατάσταση. Όμως, η πραγματικότητα είναι ότι και επιδημιολογικές παρατηρήσεις έγιναν από το Υπουργείο και τον ΕΟΔΥ και συνεχείς έλεγχοι έγιναν στα ύδατα και στο έδαφος και παρά τις πολύ μεγάλες δυσκολίες έγινε καύση εβδομήντα χιλιάδων νεκρών ζώων και εκατόν δέκα χιλιάδων πτηνών, καθόλου εύκολη επιχείρηση, στην οποία συνεργάστηκαν όχι μόνο τα συναρμόδια Υπουργεία, αλλά μέχρι και οι Ένοπλες Δυνάμεις, τις οποίες θέλω να ευχαριστήσω γιατί προφανώς δεν προβλεπόταν στην αποστολή τους να συνδράμουν στη δύσκολη, επώδυνη και επίπονη άσκηση της απομάκρυνσης των νεκρών ζώων. Το έκαναν, όμως και το έκαναν με πολύ αποτελεσματικό τρόπο. Δόθηκαν αμέσως οδηγίες για καθαρισμό των σπιτιών, για σωστή κατανάλωση νερών και τροφίμων. Οργανώθηκε διανομή μέσων ατομικής προστασίας σε όλες τις περιοχές που χτυπήθηκαν. Έγιναν εκατοντάδες πρόσθετοι εμβολιασμοί για τέτανο και ηπατίτιδα Α και όλα αυτά –επαναλαμβάνω- έγιναν σε συνθήκες ακραίες, πρωτόγνωρες για τη χώρα.

Και νομίζω ότι έγινε και κάτι ακόμα που έχει τη δική του σημασία: Δίπλα σε όλες τις άλλες προσπάθειες οκτώ Μονάδες Ψυχικής Υγείας από επαγγελματίες εδρεύουν πια στη Θεσσαλία, είναι στη διάθεση των πληγέντων που χρειάζονται υποστήριξη, η συμβουλευτική γραμμή «10306» είναι ανοιχτή για ερωτήματα. Η καταστροφή δεν πλήγωσε μόνο περιουσίες, πλήγωσε και τις ψυχές των ανθρώπων.

Έρχομαι τώρα, κυρίες και κύριοι συνάδελφοι, στο ζήτημα του τρόπου λειτουργίας της κρατικής αρωγής και της άμεσης ανακούφισης που το κράτος παρείχε σε όσους είδαν τα σπίτια τους, τις περιουσίες τους να καταστρέφονται από τη μανία της φύσης. Θέλω να επαναλάβω ότι ο μηχανισμός της κρατικής αρωγής, έτσι όπως έχει θεσμοθετηθεί από αυτή την Κυβέρνηση, είναι μία κατάκτηση και σίγουρα μία σημαντική πρόοδος σε σχέση με το τι συνέβαινε στο παρελθόν. Βρίσκεται δίπλα στους πληγέντες από την πρώτη μέρα με αυτοματοποιημένες διαδικασίες, όπου -το τονίζω- αυτό είναι εφικτό και με εκταμιεύσεις οι οποίες έχουν προχωρήσει εξαιρετικά γρήγορα.

Έχουμε ήδη, κυρίες και κύριοι συνάδελφοι, εκταμιεύσει 120 εκατομμύρια ευρώ που βρίσκονται στους λογαριασμούς τριάντα τριών χιλιάδων νοικοκυριών. Αυτό έγινε σε χρόνο ρεκόρ για τα δεδομένα της ελληνικής πολιτείας και της ελληνικής δημόσιας διοίκησης.

(Χειροκροτήματα από την πτέρυγα της Νέας Δημοκρατίας)

Οι μεταβολές συνεχίζονται υπό την εποπτεία του Υφυπουργού Πολιτικής Προστασίας κ. Τριαντόπουλου δύο φορές την εβδομάδα. Όμως, θέλω να τονίσω ότι πρέπει να διεξάγουμε συνέχεια νέες διασταυρώσεις και νέες αυτοψίες. Έχουν κατατεθεί γύρω στις διακόσιες εξήντα πέντε δηλώσεις. Δυστυχώς σε πολλές εντοπίστηκαν -τις περισσότερες φορές καλοπροαίρετα- λανθασμένα στοιχεία τα οποία πρέπει να διορθωθούν.

Μέχρι σήμερα έχουν γίνει πάνω από τριάντα έξι χιλιάδες αυτογραφικές αυτοψίες, έχουν γίνει έλεγχοι σε τριακόσιες τριάντα εννέα κοινότητες και περιοχές που επλήγησαν από την κακοκαιρία. Και βέβαια, μέσα στις επόμενες μέρες ξεκινάει και το επίδομα ενοικίου και συγκατοίκησης με διάρκεια έως και δύο έτη, ανάλογα με τις ζημιές κάθε κατοικίας. Αυτό είναι σημαντικό για τους συμπολίτες μας οι οποίοι θα επιλέξουν να συγκατοικήσουν με συγγενείς τους, με κάποιους φίλους τους, ώστε να έχουν μία πρόσθετη οικονομική υποστήριξη οι άνθρωποι αυτοί που τους φιλοξενούν. Διότι καταλαβαίνω απόλυτα ότι πολλές φορές ψυχολογικά είναι προτιμητέο να καταφύγει κάποιος σε ένα περιβάλλον που να του είναι οικείο μέχρι να ξαναφτιάξει το σπίτι του. Έχουν διατεθεί οι πενήντα πρώτοι οικίσκοι, ενώ συνολικά έχουν παραγγελθεί επτακόσιοι.

Όπως είπα, γνωρίζω ότι πολλοί πλημμυροπαθείς φιλοξενούνται ακόμα σε συγγενείς, σε προσωρινές δομές και θέλουμε να τους στηρίξουμε, ώστε να ξαναφτιάξουν το σπίτι τους όσο το δυνατόν πιο σύντομα. Έχουν εγκριθεί ήδη 120 εκατομμύρια, προκειμένου να καλυφθεί το 80% της αποκατάστασης κάθε πλημμυρισμένου κτηρίου. Θυμίζω ότι το υπόλοιπο 20% μπορεί να καλυφθεί με άτοκο δάνειο. Είναι ποσό έως 22.000 ευρώ, σημαντικό ποσό για να επισκευαστεί, ας πούμε, μία κατοικία εκατό τετραγωνικών σε ένα χωριό και δίνονται με μια πολύ πιο απλή διαδικασία. Για πρώτη φορά καινοτομούμε και δίνουμε τη δυνατότητα σε περιπτώσεις όπου πρέπει να κατασκευαστεί κατοικία από την αρχή το κράτος να αναλάβει την κατασκευή κατοικιών που καταστράφηκαν με βάση πέντε προεγκεκριμένα αρχιτεκτονικά σχέδια.

Θέλω, επίσης, να κάνω μία ξεχωριστή αναφορά στη στήριξη που έχουμε δώσει στην Τοπική Αυτοδιοίκηση Α΄ και Β΄ βαθμού, προκειμένου να καλυφθούν άμεσες ανάγκες και να γίνουν άμεσες παρεμβάσεις σε δίκτυα ή σε υποδομές. Το Υπουργείο Εσωτερικών έχει ήδη διαθέσει 119 εκατομμύρια ως έκτακτη χρηματοδότηση στην Περιφέρεια Θεσσαλίας, αλλά και στους δήμους οι οποίοι έχουν πληγεί. Η αυτοδιοίκηση γνωρίζει καλύτερα τα δεδομένα και έχει αναλάβει συγκεκριμένες παρεμβάσεις, οι οποίες πρέπει να γίνουν για να μπορέσουμε, παραδείγματος χάριν, να αποκαταστήσουμε άμεσα την οδική σύνδεση σε περιοχές που έχουν πληγεί ή να γίνουν άμεσες παρεμβάσεις σε αναχώματα, έτσι ώστε το κράτος -και θα επανέλθω σε αυτό- να ρίξει το βάρος του στις υποδομές εθνικού χαρακτήρα.

Επιτρέψτε μου να κάνω μία ξεχωριστή αναφορά στις δράσεις του Υπουργείου Αγροτικής Ανάπτυξης και στις αποζημιώσεις που έχουμε δώσει στους αγρότες, στους κτηνοτρόφους και στους αλιείς μας, αποζημιώσεις οι οποίες είναι πολύ σημαντικές. Εγκρίθηκαν ήδη από τον ΕΛΓΑ 260 εκατομμύρια, ενώ τα 107 εκατομμύρια έχουν ήδη κατατεθεί στους δικαιούχους. Εκτιμούμε ότι στο μεγαλύτερο κομμάτι της Θεσσαλίας μπορεί να οργανωθεί χειμερινή σπορά. Έχουμε κάποια ειδικά θέματα που θα χαρώ να τα συζητήσω στη συνέχεια για την περίπτωση των οικισμών πέριξ της νέας Λίμνης Κάρλα, όπου θα πρέπει να αναμένουμε και τις εισηγήσεις των ειδικών για το τι θα γίνει με αυτή την περιοχή, γιατί το νερό εκεί θα αργήσει πολύ να υποχωρήσει.

Και βέβαια, θέλω να τονίσω -το γνωρίζετε, φαντάζομαι, όσοι είστε από τη Θεσσαλία- ότι οι τιμές οι οποίες δόθηκαν αποτέλεσαν μάλλον ευχάριστη και όχι δυσάρεστη έκπληξη για τους παραγωγούς μας. Οι κτηνοτρόφοι μας θα μπορούν όχι απλά να αντικαταστήσουν τα ζώα που έχασαν, αλλά θα μπορούν να ανακατασκευάσουν και τους στάβλους τους με κόστος το οποίο καλύπτεται από το κράτος και βέβαια με νέες προδιαγραφές. Είναι μία ευκαιρία να αποκτήσουμε πιο σύγχρονες σταβλικές εγκαταστάσεις εκεί που είχαμε μεγάλα ζητήματα -νομίζω ότι τα γνωρίζετε καλύτερα από εμένα-, ενώ για τις δε επιχειρήσεις προχωράμε πριν από τις γιορτές στην προκαταβολή του 35% της ζημιάς τους από το 70% που θα καλυφθεί διευκολύνοντας την αποκατάστασή τους και την επαναλειτουργία τους. Ανάλογα μέτρα ισχύουν και για τους αλιείς, αλλά και για όσους έχουν πληγεί στην περιοχή του Έβρου. Οι παραγωγοί της περιοχής θα αποζημιωθούν με τους ίδιους πόρους από τον ΕΛΓΑ και από το γεωργικό αποθεματικό. Βέβαια, και στον Έβρο θέλουμε να δώσουμε τη δυνατότητα στους παραγωγούς να ξανασυστήσουν τα κοπάδια τους και στους μελισσοκόμους να μπορέσουν να επιστρέψουν το συντομότερο δυνατόν στην παραγωγική τους δραστηριότητα.

Έρχομαι τώρα στα ζητήματα που αφορούν τις υποδομές. Και θα ξεκινήσω πρώτα από τα σχολεία των περιοχών που χτύπησε η θεομηνία. Εκεί τελείωσαν γρήγορα οι πρώτες επισκευές. Θέλω να τονίσω πως με εξαίρεση την αρχική καθυστέρηση στην έναρξη της σχολικής χρονιάς, δεν χάθηκαν ώρες μαθημάτων. Και βέβαια, θέλω να τονίσω ότι ήδη σε συνεννόηση με την Ένωση Εφοπλιστών θα ανακατασκευαστούν είκοσι πέντε σχολεία με προδιαγραφές τις οποίες θα θέσει η ΚτΥΠ, έτσι ώστε τα σχολεία που έπαθαν ζημιές να γίνουν καλύτερα από ό,τι ήταν πριν. Και με την ευκαιρία αυτή, θέλω να ευχαριστήσω και την Ένωση Ελλήνων Εφοπλιστών, την Ένωση Τραπεζών και τον ΣΕΒ και όλους όσοι έσπευσαν να συνδράμουν σε αυτή τη μεγάλη προσπάθεια μέσα από σημαντικές ιδιωτικές χορηγίες, ώστε να μπορέσουμε να ξαναφτιάξουμε καλύτερα αυτά τα οποία καταστράφηκαν.

Έχουν ήδη ξεκινήσει αντιπλημμυρικά και αντιδιαβρωτικά έργα. Και εδώ θα ήθελα να κάνω κάποιες ιδιαίτερες αναφορές στην περιοχή της Δαδιάς. Αυτή είναι μία φωτογραφία τραβηγμένη, πριν από κάποιες εβδομάδες μάλιστα, από την Παλαγία, στην οποία καταστράφηκε ουσιαστικά ολοσχερώς το πευκοδάσος. Οι υλοτόμοι μας και οι δασικοί συνεταιρισμοί βρίσκονται ήδη μέσα και έχουν ήδη ολοκληρώσει τη δουλειά της βασικής αποκατάστασης και προστασίας των εδαφών.

Αυτή, επίσης, είναι μια χθεσινή φωτογραφία από την Πάρνηθα, όπου ήδη και χρησιμοποιώντας τον θεσμό του αναδόχου αναδασώσεων έχουν ήδη μπει συνεργεία, έτσι ώστε να μπορέσουμε να κάνουμε τις απαραίτητες αντιπλημμυρικές και αντιδιαρθρωτικές παρεμβάσεις το συντομότερο δυνατό.

Το ίδιο πρέπει να κάνουμε και στο σιδηροδρομικό δίκτυο, το οποίο δυστυχώς υπέστη μια πολύ μεγάλη καταστροφή. Πιστεύουμε ότι μέχρι τα μέσα του Δεκεμβρίου μπορούμε να αποκαταστήσουμε με μονή γραμμή την εμπορική σύνδεση της Λάρισας με το Λιανοκλάδι, να λειτουργεί δηλαδή ολόκληρη η γραμμή και πριν τα Χριστούγεννα να λειτουργεί και η επιβατική γραμμή.

Βέβαια, αντίστοιχη παρέμβαση σχεδιάζεται και για το τμήμα από τη Λάρισα στον Βόλο, ώστε να επανέλθουν στην κανονικότητα λειτουργίας του λιμανιού και των βιομηχανικών περιοχών της Μαγνησίας. Μεγάλος στόχος μας παραμένει ο ίδιος, η σιδηροδρομική γραμμή Αθήνα-Θεσσαλονίκη να γίνει σήμερα καλύτερη από πριν, με ένα τρένο σύγχρονο και ασφαλές με την τηλεδιοίκηση, η οποία τώρα θα πρέπει να ξανακατασκευαστεί στο τμήμα το οποίο κατεστράφη. Είναι πραγματικά πολύ κρίμα, διότι οι παρεμβάσεις που έγιναν στην τηλεδιοίκηση θα μας επέτρεπαν πριν το τέλος του χρόνου, όπως είχαμε δεσμευθεί, να έχουμε ολόκληρη τηλεδιοίκηση ασφαλή, σύγχρονη στο σύνολο της γραμμής. Δυστυχώς, εκεί θα πρέπει να ξεκινήσουμε πάλι από την αρχή για να κάνουμε τις σχετικές παρεμβάσεις.

Και τώρα θα μιλήσω λίγο για τους πόρους και τις πηγές χρηματοδότησης αυτών των πολύ σημαντικών παρεμβάσεων, ξεκινώντας από τους ευρωπαϊκούς πόρους. Μάλιστα, θυμάστε ότι τότε μου είχε ασκηθεί και αρκετή κριτική από την Αντιπολίτευση, όταν λίγες μέρες μετά την καταστροφή, ταξίδεψα στο Στρασβούργο για να συνομιλήσω με την Πρόεδρο της Ευρωπαϊκής Επιτροπής και τους αρμόδιους επιτρόπους για να διερευνήσω τη δυνατότητα σημαντικής ευρωπαϊκής στήριξης στην προσπάθεια που κάνουμε για να διορθώσουμε όλα αυτά τα οποία καταστράφηκαν από τον «Ντάνιελ».

Καταφέραμε, πιστεύω, να εξασφαλίσουμε κάποια σημαντικά κονδύλια. Πρώτον, τα 200 εκατομμύρια, τα οποία ουσιαστικά ήταν υπόλοιπα από το προηγούμενο ΕΣΠΑ, να πάνε κατευθείαν σε αποζημιώσεις νοικοκυριών και επιχειρήσεων, να τα χρησιμοποιήσουμε δηλαδή για την κρατική αρωγή υποκαθιστώντας προφανώς πόρους του κρατικού προϋπολογισμού. Εξασφαλίσαμε, επίσης, 60 εκατομμύρια του γεωργικού αποθεματικού για τους ανασφάλιστους παραγωγούς και βέβαια 1,2 δισεκατομμύρια από το επόμενο ΕΣΠΑ για έργα υποδομών και διαχείρισης των υδάτων της Θεσσαλίας.

Ταυτόχρονα, η Κυβέρνηση προβαίνει στην κατάθεση ενός τεκμηριωμένου αιτήματος για χρηματοδότηση από το Ταμείο Αλληλεγγύης, το οποίο καλύπτει μόνο ζημιές σε υποδομές.

Εκτιμούμε αυτές τις ζημιές στα 2,3 με 2,4 δισεκατομμύρια ευρώ. Θέλω να θυμίσω ότι το Ταμείο Αλληλεγγύης δεν έχει πόρους και μία από τις μεγάλες προσπάθειες που κάνουμε είναι στα πλαίσια της αναθεώρησης του πολυετούς δημοσιονομικού πλαισίου να το προικίσουμε με περισσότερους πόρους, ώστε να μπορέσουμε και εμείς στη συνέχεια να διεκδικήσουμε από το Ταμείο Αλληλεγγύης πρόσθετη οικονομική βοήθεια. Όπως είπα, εξασφαλίσαμε ήδη μια πρόσθετη βοήθεια από το Ταμείο Αλληλεγγύης που αφορά τις αγροτικές καταστροφές που ξεπερνάει τα 40 εκατομμύρια ευρώ είναι το ταμείο το οποίο έχει έτος αναφοράς το 2024.

Θεωρώ εξαιρετικά σημαντικό ότι στα πλαίσια της αναθεώρησης του ελληνικού σχεδίου για το Ταμείο Ανάκαμψης που εγκρίθηκε πριν από λίγες μέρες από την Ευρωπαϊκή Επιτροπή χωρίς αστερίσκους και υποσημειώσεις, καταφέραμε και εξασφαλίσαμε 686 εκατομμύρια ευρώ από το Ταμείο Ανάκαμψης, τα οποία θα τα ανακατευθύνουμε σε έργα υποδομών, όπως η αποκατάσταση του οδικού και του σιδηροδρομικού δικτύου στη Μαγνησία και στη Θεσσαλία.

Σύμφωνα με τις εκτιμήσεις του Υπουργείου θα μας στοιχίσει γύρω στα 200 εκατομμύρια η παρέμβαση που πρέπει να κάνουμε στις υποδομές των σιδηροδρόμων και προφανώς, θα μας στοιχίσουν αρκετά περισσότερα οι παρεμβάσεις που πρέπει να γίνουν στο τραυματισμένο οδικό δίκτυο, ειδικά στην ορεινή Μαγνησία, στο Πήλιο, αλλά και στην ορεινή Καρδίτσα, στην Αργιθέα, αλλά και στους ορεινούς όγκους των Τρικάλων.

Θέλω εδώ να επαναλάβω κάτι το οποίο πιστεύω ότι είναι σημαντικό, το είχα πει και στην προηγούμενη συζήτηση την οποία είχαμε κάνει στην Εθνική Αντιπροσωπεία γύρω από το θέμα αυτό. Τα σημαντικά έργα υποδομής τα οποία κατασκευάστηκαν από την κεντρική Κυβέρνηση μετά τον «Ιανό», άντεξαν όλα.

Έχω φωτογραφίες από γέφυρες, εδώ είναι η γέφυρα στο Μουζάκι πώς ήταν μετά τον Ιανό. Άντεξαν αυτές οι γέφυρες και αυτό σημαίνει ότι οι προδιαγραφές που βάζουμε στα νέα έργα τα οποία κατασκευάζουμε, θα μπορούν να αντέξουν σε μεγάλες θεομηνίες και αυτή είναι και η κατεύθυνση την οποία πρέπει να δώσουμε στους μελετητές μας, έτσι ώστε να προδιαγράψουμε ότι τα έργα τα οποία θα κατασκευάσουμε θα είναι έργα με σύγχρονες προδιαγραφές, εντός όμως, ενός κόστους το οποίο μπορούμε να αντέξουμε και να χρηματοδοτήσουμε.

Πάντως, το βέβαιο είναι ότι τα έργα του «Ιανού» -έργα υποδομών, γέφυρες και δρόμοι που κατασκευάστηκαν με προδιαγραφές προ «Ντάνιελ» άντεξαν στον «Ντάνιελ» και αυτό τουλάχιστον είναι μέσα σε ένα γενικότερο έτσι σκοτεινό τοπίο, μια αχτίδα αισιοδοξίας.

Όλη αυτή η αποκατάσταση των ζημιών θα ξεπεράσει σε κόστος τα 3,3 δισεκατομμύρια ευρώ. Το μεγαλύτερο μέρος τους θα είναι ευρωπαϊκοί πόροι, αλλά προφανώς θα χρειαστεί να συνδράμει και ο Κρατικός Προϋπολογισμός. Θα συμπληρωθεί, λοιπόν, η ευρωπαϊκή ενίσχυση από το πλεόνασμα της ανάπτυξης και των υψηλότερων εσόδων που φέρνει στην ελληνική οικονομία η πολιτική την οποία ακολουθούμε.

Γνωρίζω ότι ο δρόμος που έχουμε μπροστά μας είναι μακρύς και δύσκολος. Οι άνθρωποι που ήδη έχασαν μια φορά το βιός τους στον «Ιανό», καλούνται τώρα να επανακάμψουν, αγωνίζονται για να τα καταφέρουν μια δεύτερη φορά και ξέρω ότι υπάρχει οργή, αλλά κυρίως θλίψη, στεναχώρια και απογοήτευση για το αν θα μπορέσουμε να τα καταφέρουμε και νιώθω και εκείνους που έζησαν και πάλι τη μανία της φύσης και στον Έβρο με φωτιές που στέρησαν κοπάδια και μελίσσια και αναζητούν τώρα φως μέσα στο μαύρο της στάχτης. Θα είμαστε δίπλα τους!

Ξέρω ότι πάντα αυτές οι δηλώσεις αντιμετωπίζονται με μία λογική καχυποψίας, το κάναμε όμως με τον «Ιανό». Θα το ξανακάνουμε και τώρα με τον «Ντάνιελ» σε πολύ μεγαλύτερη κλίμακα. Όπως είπα, όμως, έχοντας στο νου τις δυσκολίες των νέων συνθηκών που ανατρέπουν όλα όσα ξέραμε, αλλά και τη δύναμη να κάνουμε μία καταστροφή αφετηρία ανάταξης, περιορίζοντας αδυναμίες και αυξάνοντας ταχύτητες. Επιτρέψτε μου να πω, όμως, χρησιμοποιώντας και αυτή την τραγωδία ως μια αφορμή για μεγάλες και τολμηρές μεταρρυθμίσεις, τις οποίες μπορεί να τις συζητούσαμε πολλά χρόνια, δεκαετίες, αλλά μέχρι στιγμής δεν είχαμε τολμήσει ακόμα να τις υλοποιήσουμε.

Απέναντι, λοιπόν, σε όλα αυτά, κύριε Πρόεδρε, η Κυβέρνηση αντιπαρατάσσει τρεις κεντρικές προτεραιότητες: Την πιο άμεση κινητοποίηση για τη διάσωση ζωών στις μεγάλες θεομηνίες που θα κληθούμε να αντιμετωπίσουμε μετά βεβαιότητας από δω και στο εξής, όπως είπα τη μεγαλύτερη εξασφάλιση πόρων για την αποκατάσταση απωλειών που έχει υπάρξει στη χώρα –ξαναλέω, όχι χωρίς προβλήματα, όχι χωρίς δυσκολίες- και τρίτον, ένα συνολικό σχέδιο πια -και γι’ αυτό επιτρέψτε μου να μιλήσω λίγο περισσότερο- άμυνας στην κλιματική επίθεση.

Θέλω να τονίσω κάτι το οποίο το έχω ακούσει και από την Αντιπολίτευση και νομίζω ότι είναι απολύτως σωστό, δικαιολογημένο και τεκμηριωμένο. Πρέπει να συνεργαστούμε με τους ειδικούς επιστήμονες. Δεν φοβόμαστε την επιστήμη, αναζητούμε την ειδική επιστημονική γνώση και θέλουμε να συνεργαστούμε με τους επιστήμονες. Για παράδειγμα, στον Έβρο, ήδη συνεργαζόμαστε με το Δημοκρίτειο Πανεπιστήμιο και με βάση τις προτάσεις της Επιτροπής της Βουλής για την ανάπτυξη της Θράκης, μιλάμε με ειδικούς για τον καλύτερο δυνατό τρόπο της αποκατάστασης του ιδιαίτερα ευαίσθητου οικοσυστήματος της Δαδιάς, συνεργαζόμαστε με μη κυβερνητικές οργανώσεις.

Ως προς τη διαχείριση τώρα, για το μεγάλο πρόβλημα της διαχείρισης των υδάτων της Θεσσαλίας έχουμε ήδη ζητήσει τη συνδρομή εξειδικευμένης ολλανδικής εταιρείας η οποία έχει ειδική διεθνή τεχνογνωσία. Στην πρώτη της αποτίμηση έχω εδώ πέρα το σχετικό σχέδιο των συμπερασμάτων. Επισημαίνονται πράγματα πολύ σημαντικά, όπως ανάγκη μιας ριζικής αναμόρφωσης των υποδομών και της λειτουργίας τους με μία καθετοποιημένη διοίκηση με γνώση της τοπικής γεωμορφολογίας, με σύγχρονα συστήματα έγκαιρης προειδοποίησης, με νέα πρωτόκολλα διαχείρισης κρίσεων.

Οι Ολλανδοί μας το λένε πολύ ξεκάθαρα, χωρίς να μασήσουν τα λόγια τους, ότι το κλειδί για να αποτρέψουμε στο μέλλον τέτοια φαινόμενα είναι η διαχείριση και η συνεργασία πέραν των στενών διοικητικών ορίων ενός δήμου ή –τολμώ να πω- και μιας περιφέρειας με υποδομές οι οποίες να είναι σχεδιασμένες με συνεκτικό τρόπο στο πλαίσιο των πραγματικών και όχι των φαντασιακών υδρολογικών δεδομένων της Θεσσαλίας και κυρίως, χωρίς αποσπασματικά έργα τα οποία δεν χαρακτηρίζονται από διαλειτουργικότητα.

Έχω πει ότι και η Κυβέρνηση θα συστήσει φορέα διαχείρισης υδάτων Θεσσαλίας. Θα παρουσιαστεί στο επόμενο Υπουργικό Συμβούλιο του Νοεμβρίου. Θα νομοθετηθεί άμεσα, θα αναμένουμε τις προτάσεις σας. Χρειαζόμαστε έναν τέτοιο φορέα όχι μόνο στη Θεσσαλία αλλά και στις άλλες ενδεχομένως υδρολογικές λεκάνες. Προφανώς όμως, η κρισιμότητα της Θεσσαλίας και μετά τον «Ντάνιελ» αλλά και η σημασία της για την ασφάλεια τροφίμων της χώρας, μας επιβάλλει να ξεκινήσουμε την προσπάθεια αυτή από την ταλαιπωρημένη αυτή περιφέρεια.

Τον Φεβρουάριο θα έχουμε την ολοκληρωμένη πρόταση της ολλανδικής εταιρείας. Τι είναι αυτό, δηλαδή; Ένα συγκεκριμένο master plan με βραχυπρόθεσμες και μακροπρόθεσμες παρεμβάσεις τόσο για την αποκατάσταση των ζημιών, όσο και για την αντιπλημμυρική θωράκιση. Ένα σχέδιο το οποίο θα εισηγείται προτάσεις και λύσεις για μια βιώσιμη άρδευση για την αγροτική, αλλά και τη ζωική μας παραγωγή. Μιλάμε για ένα πρόγραμμα τετραετίας, για να μπορέσει να υλοποιηθεί.

Είναι εθνικά αναγκαίο να γίνει, έστω και τώρα. Διότι η Εθνική Αντιπροσωπεία έχει αφιερώσει πάρα πολλές ώρες, συζητώντας τα ζητήματα της διαχείρισης των υδάτων της Θεσσαλίας. Κάποτε πιστεύαμε ότι η εύκολη λύση ήταν απλά να μεταφέρουμε τα νερά από τη δυτική Ελλάδα, τώρα διαπιστώνουμε ότι το πρόβλημα είναι πολύ πιο σύνθετο και το ζήτημα δεν είναι μόνο η προστασία της Θεσσαλίας από πλημμύρες, το σημαντικότερο ζήτημα είναι να διασφαλίσουμε ότι οι αγρότες της Θεσσαλίας θα έχουν για τις επόμενες δεκαετίες αρκετό νερό, για να μπορούν να ποτίσουν τις καλλιέργειές τους. Και βέβαια, το τι θα πρέπει να παράγουμε στη Θεσσαλία σε συνθήκες, ενδεχομένως, μειωμένης δυνατότητας προώθησης νερών. Και αυτό είναι ένα θέμα το οποίο πρέπει να μας απασχολήσει.

Ταυτόχρονα, στα πλαίσια του Κρατικού Προϋπολογισμού ο οποίος κατατέθηκε, όπως ξέρετε, στη Βουλή χθες, διπλασιάζουμε τα κονδύλια της κρατικής αρωγής από τα 300 εκατομμύρια στα 600 εκατομμύρια ευρώ. Είναι το ειδικό αποθεματικό το οποίο έχουμε στη διάθεσή μας για την άμεση αντιμετώπιση φυσικών καταστροφών. Αχρείαστο να είναι, αλλά πρέπει να γνωρίζουμε ότι πρέπει να προικίσουμε ένα τέτοιο ταμείο, καθώς είναι πιο πιθανό να πρέπει να αντιμετωπίσουμε άλλες τέτοιες καταστροφές στο μέλλον.

Πώς θα χρηματοδοτήσουμε το Ταμείο αυτό; Με ένα πράσινο τέλος στα ακριβότερα τουριστικά καταλύματα, από τον Μάρτιο ως τον Οκτώβριο, γιατί και η προστασία του ελληνικού οικοσυστήματος είναι ένα συστατικό στοιχείο του τουρισμού μας. Έχουμε εξασφαλίσει, δηλαδή, πρόσθετους πόρους για να μπορέσουμε να καλύψουμε αυτή την απαραίτητη αύξηση στα κονδύλια για την αντιμετώπιση των φυσικών καταστροφών.

Ξέρετε, επίσης, ότι μέχρι τώρα αποζημιώναμε στο μέγιστο ποσοστό όλες τις ζημιές από σεισμούς, πυρκαγιές και πλημμύρες, αναγνωρίζοντας τη δυσκολία των πληγέντων να ανταπεξέλθουν σε ένα τέτοιο κόστος. Θέλω, όμως, να είμαι απολύτως σαφής. Οι πόροι του κράτους δεν είναι ανεξάντλητοι ούτε πολλαπλασιάζονται αυτόματα. Στο εξής όλοι πρέπει να συμμετέχουμε στην κοινή άμυνα απέναντι στις επιθέσεις της φύσης. Γι’ αυτό και από το 2024 οι επιχειρήσεις με κύκλο εργασιών άνω των 2 εκατομμυρίων ευρώ, υποχρεωτικά θα πρέπει να ασφαλίζουν, για σεισμό, πυρκαγιά και πλημμύρα, τις εγκαταστάσεις τους, τον εξοπλισμό τους, τα αποθεματικά τους.

Δεν γίνεται μία μεγάλη επιχείρηση να θεωρεί ότι μπορεί να πορεύεται ανασφάλιστη επειδή πάντα θα υπάρχει το «κράτος - πατερούλης» να την αποζημιώσει σε μια περίπτωση φυσικής καταστροφής. Παροτρύνουμε τους πολίτες να κάνουν το ίδιο, δίνοντας ένα πρόσθετο κίνητρο, μια έκπτωση στον ΕΝΦΙΑ της τάξης του 10% για τα σπίτια τα οποία θα είναι ασφαλισμένα από φυσικές καταστροφές και ίσως κάποιοι σπεύσουν να αντιδράσουν, αλλά οφείλω να μιλήσω εδώ με απόλυτη ευθύτητα. Δεν μπορούμε να κλείνουμε τα μάτια στο γεγονός ότι ζούμε σε μια χώρα, η οποία αφ’ ενός είναι σεισμογενής και αφ’ ετέρου είναι ευάλωτη σε φωτιές και σε πλημμύρες, πολύ περισσότερο που ξέρουμε ότι αν είχαμε κάποιο τρόπο να ασφαλίσουμε όλα τα σπίτια των Ελλήνων, το ασφάλιστρο θα ήταν σημαντικά μειωμένο και κάθε σπίτι το οποίο θα ασφαλιζόταν.

Το ίδιο ισχύει και για τους αγρότες μας. Δεν μασάω τα λόγια μου. Έχουν λάβει σημαντικότατα ποσά σε αποζημιώσεις, τα οποία ξεπερνούν κατά πολύ τα έσοδα του ΕΛΓΑ από τις ασφαλιστικές εισφορές. Μόνο την προηγούμενη τετραετία, πριν τις ζημιές του «Ντάνιελ», καταβάλαμε παραπάνω από 1 δισεκατομμύριο ευρώ, όταν οι συνολικές εισφορές με το ζόρι ξεπέρασαν τα 500 εκατομμύρια. Τι σημαίνει αυτό; Ότι ο κρατικός προϋπολογισμός, από τα έσοδά του, από τη γενική φορολογία, υποστήριξε τους αγρότες μας με 500 εκατομμύρια πρόσθετα, πέραν των ασφαλίστρων που είχαν καταβάλει για αποζημιώσεις από φυσικές καταστροφές.

Θα χρειαστούμε, λοιπόν, ένα νέο κανονισμό ασφάλισης του ΕΛΓΑ, που θα ανταποκρίνεται στις σημερινές συνθήκες. Και από αυτές τις θεσμικές μεταρρυθμίσεις είναι, βέβαια, ανάγκη να μιλήσουμε και ανοιχτά για τις πιο δύσκολες, που έχουν να κάνουν κυρίως με την αναδιάρθρωση των καλλιεργειών μας, τον τρόπο αντίληψης που έχουμε για το τί παράγουμε, πώς το παράγουμε, από τη στιγμή που τα προϊόντα της γης μας εξαρτώνται από τον καιρό τότε και τα είδη των προϊόντων μας πρέπει να έχουν περισσότερη ευελιξία, να τον ακολουθούν στις διακυμάνσεις του.

Και γι’ αυτό και πρέπει να δούμε επιτέλους τις αλλαγές που απαιτούνται για να κερδίσουμε στο μέλλον, αν κάποιες καλλιέργειες πρέπει να μετακομίσουν βορειότερα, να πάρουν τη θέση άλλων, κάποιες πιο ανθεκτικές καλλιέργειες να υποκαταστήσουν πιο ευάλωτες ή αν θα φύγουμε από βαριές υδροβόρες καλλιέργειες που ενδεχομένως να υπάρχουν μόνο -ας πούμε και κάποιες αλήθειες εδώ πέρα- επειδή υπάρχει η ευρωπαϊκή επιδότηση και με τι ταχύτατα θα στραφούμε στη γεωργία ακρίβειας, αξιοποιώντας την τεχνολογία. Και βέβαια, ναι, υπάρχουν και κάποιες αποφάσεις που πρέπει να πάρουμε όταν έχουμε όλα τα δεδομένα και για πιθανές μετεγκαταστάσεις οικισμών.

Είδα, παραδείγματος χάριν, ότι στη Μεταμόρφωση οι κάτοικοι είναι επί της αρχής θετικοί. Κανένας κρατικός φορέας, καμμία κυβέρνηση δεν μπορεί να πείσει τους κατοίκους να φύγουν από τον μόνιμο τόπο διαμονής τους. Από τη στιγμή, όμως, που υπάρχει σύμφωνη γνώμη της μεγάλης πλειοψηφίας των κατοίκων, προσωπικά, είμαι απολύτως ανοιχτός να κατασκευάσουμε μια νέα Μεταμόρφωση, ένα νέο χωριό, με τις πιο σύγχρονες προδιαγραφές, το οποίο, επιτέλους, θα είναι ασφαλές από πλημμύρες ώστε οι άνθρωποι αυτοί να μην πνίγονται κάθε τριάντα χρόνια.

(Χειροκροτήματα από την πτέρυγα της Νέας Δημοκρατίας)

Η Μεταμόρφωση δεν είναι η πρώτη φορά που πνίγεται. Είχε υποστεί και μια βιβλική καταστροφή, αν θυμάμαι καλά, το 1994.

Όλοι οι ειδικοί, λοιπόν, συμφωνούν σήμερα ότι απέναντι σε αυτά τα πρωτοφανή φαινόμενα του καλοκαιριού καμμία υποδομή δεν θα μπορούσε να είχε αποτρέψει πλήρως την καταστροφή.

Πρώτος εγώ εντόπισα και αδυναμίες και λάθη. Όμως αυτά αρκούν μόνο για όποιον θέλει απλά να διαμαρτύρεται, όχι για εκείνον που θέλει να τα υπερβεί και να οικοδομήσει την επόμενη μέρα.

Ενσωματώσαμε, λοιπόν, αυτήν την εμπειρία σε σημαντικές πρωτοβουλίες, τις οποίες έχει εισηγηθεί το Υπουργείο Κλιματικής Κρίσης και Πολιτικής Προστασίας για τη βελτίωση των επιχειρησιακών του δυνατοτήτων -η υλοποίηση του προγράμματος «ΑΙΓΙΣ». Πράγματι, υπήρχε μια βαριά διαδικασία ωρίμανσης των προγραμμάτων του, όμως, εκτιμούμε ότι θα έχουμε δημοπρατήσει πριν το τέλος του χρόνου έργα που θα ξεπερνούν τα 800 εκατομμύρια ευρώ και θα αξιοποιήσουμε και από του χρόνου, πιλοτικά σε πρώτη φάση, τις πιο σύγχρονες τεχνολογίες, τα πιο καινοτόμα μέσα, από drones τα οποία ήδη δοκιμάζονται, αισθητήρες θερμοκρασίας, κάμερες σε αρχαιολογικούς χώρους, σε δάση. Και βέβαια επενδύουμε στον διαρκή εξοπλισμό, περαιτέρω εξοπλισμό, του Πυροσβεστικού Σώματος, προσπαθώντας να ξεπεράσουμε δυσκολίες οι οποίες είναι εγγενείς και αφορούν όλες τις ευρωπαϊκές χώρες, όπως, παραδείγματος χάριν τις συνεννοήσεις που κάνουμε με την καναδική εταιρεία για να ξαναπάρει μπροστά η γραμμή παραγωγής των Καναντέρ.

Και βέβαια περισσότερες δυνατότητες, περισσότερα μέσα για την εκπαίδευση. Σε αυτό το νέο περιβάλλον θέλω να κάνω μια ξεχωριστή αναφορά στο ρόλο της αυτοδιοίκησης. Είναι αυτοί που γνωρίζουν –δεν θα πω καλύτερα- δήμοι, περιφέρειες, πρέπει να συνεννοούνται με την πολιτική προστασία με άλλα πρωτόκολλα. Όπως και τα πρωτόκολλα, πια, της εμπλοκής των Ενόπλων Δυνάμεων, θα γίνουν εκ των πραγμάτων πιο αυτοματοποιημένα, ενσωματώνοντας την εξαιρετικά χρήσιμη εμπειρία της διαχείρισης της επόμενης μέρας μετά τον «Ντάνιελ».

Θα κάνω ακόμα μία αναφορά και στις υποχρεώσεις συμμετοχής των πολιτών. Μπορούμε να παρακολουθούμε σε πραγματικό χρόνο τους καθαρισμούς έρημων οικοπέδων και να δώσουμε τη δυνατότητα στην πολιτική προστασία, εάν πρέπει κάπου να παρέμβει με πολύ μεγάλες ταχύτητες, να μπορεί να ξεπερνά αγκυλώσεις και διαδικασίες που δεν μας επιτρέπουν να κάνουμε το έργο μας. Να αναφερθώ ενδεικτικά σε ζητήματα που μπορεί να έχουν να κάνουν με τον καθαρισμό του Κηφισού, όπου διαπιστώσαμε ότι χρόνιες αγκυλώσεις απλά συσσωρεύουν προβλήματα, αλλά κάποια στιγμή πρέπει να μπει στο ποτάμι και να το καθαρίσει. Αν χρειαστεί να το κάνουμε με τρόπο ελαφρώς καταδρομικό, δίνοντας προφανώς, πάντα, τη νομική εξουσιοδότηση στο Υπουργείο να ηγηθεί μιας τέτοιας προσπάθειας, να μην έχετε καμμία αμφιβολία, θα το κάνουμε.

Θα επαναλάβω πόσο σημαντική είναι η εμπλοκή των ειδικών, δενδρολόγων, δασολόγων, υδρολόγων, σεισμολόγων. Για ακόμη μία φορά να πούμε ότι στα ζητήματα των σεισμών πρέπει να είμαστε πιο έτοιμοι και να μην φοβόμαστε τις ασκήσεις μεγάλης κλίμακας, που πρέπει να μας ετοιμάσουν και γι’ αυτό το απευκταίο ενδεχόμενο.

Έχω ήδη ζητήσει από τον Υπουργό και έχει εξαγγελθεί η μεγαλύτερη αντισεισμική άσκηση που έχει γίνει ποτέ στη χώρα μας. Θα γίνει στην Κρήτη τον Φεβρουάριο του 2024, με προσομοίωση ενός πολύ μεγάλου σεισμού. Οι γιαπωνέζοι κάνουν τις ασκήσεις κάθε χρόνο. Δεν μπορεί εμείς να τις κάνουμε μόνο όποτε τις θυμόμαστε.

Να επαναλάβω ότι αναζητούμε την επιστημονική γνώση, αλλά τη θέλουμε ενσωματωμένη στο Υπουργείο, το οποίο τελικά έχει τον πρώτο και τον τελευταίο λόγο στην αντιμετώπιση των κρίσεων. Η Εθνική Μετεωρολογική Υπηρεσία, το Εθνικό Αστεροσκοπείο, θα υπάγονται στο Υπουργείο Κλιματικής Κρίσης και Πολιτικής Προστασίας. Δεν τους στερεί αυτό την ανεξαρτησία τους να μπορούν να δρομολογούν το ερευνητικό τους έργο. Εγώ, όμως, θέλω όλους τους ειδικούς στο ίδιο δωμάτιο, να ακούω τις προβλέψεις τους -ο Υπουργός, προφανώς, ακόμα περισσότερο διότι είναι πρωτίστως δική του δουλειά- έτσι ώστε και όλοι να είναι υπόλογοι -ξέρετε- και να μη λένε εκ των υστέρων «Τα είπαμε εμείς, αλλά δεν μας άκουσε κανείς». Όλοι παρόντες, λοιπόν. Δεν υπάρχει τέλεια μέθοδος πρόγνωσης ούτε πρόκειται ποτέ εμείς να κουνήσουμε το δάχτυλο σε οποιονδήποτε επιστήμονα δεν πρόβλεψε με απόλυτη ακρίβεια αυτό το οποίο μπορεί να έγινε. Μακριά από εμάς.

**ΓΕΩΡΓΙΟΣ ΚΑΡΑΜΕΡΟΣ:** Τους λέτε «υπόλογους», όμως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μακριά από εμάς τέτοιες λογικές.

Όμως όλοι οι επιστήμονες, με την υπογραφή τους, ως επίσημοι πια σύμβουλοι του Υπουργείου Κλιματικής Κρίσης, θα καταθέτουν τις απόψεις τους για να αξιολογούνται τελικά από την επιχειρησιακή και την πολιτική ηγεσία.

Θα αναφέρω ξανά τη μεγάλη προτεραιότητα που αποδίδουμε στην ενίσχυση της Δασικής Υπηρεσίας με την πρόσληψη πεντακοσίων δασολόγων αλλά και τη μεγάλη σημασία που αποδίδω στο έργο των δασικών συνεταιρισμών, οι οποίοι είναι απολύτως απαραίτητοι, προκειμένου να κάνουμε πράξη το νέο μας όραμα για μια δυναμική και αναπτυξιακή οικονομία των δασικών οικοσυστημάτων.

Σε αυτή την κατεύθυνση κινείται το σχετικό νομοσχέδιο, το οποίο έχει ήδη εγκριθεί από το Υπουργικό Συμβούλιο, ένα νομοσχέδιο του Υπουργείου Περιβάλλοντος για το πώς τα δάση μας θα γίνουν πιο παραγωγικά, πώς θα υπάρχει οικονομικό αντικείμενο από τη βιομάζα η οποία θα παράγεται από τα δάση και πώς θα μπορέσουμε τελικά να αντιμετωπίσουμε μια πραγματικότητα που ίσως πολλοί από εσάς δεν γνωρίζετε, μια χώρα με εβδομήντα εκατομμύρια στρέμματα δασοκάλυψης να είναι βαριά ελλειμματική και να εξακολουθεί να εισάγει πολύ ξύλο για τις εγχώριες ανάγκες της.

Τέλος, κύριε Πρόεδρε, θα ήθελα να πω ότι η χώρα μας βρίσκεται πρωταγωνίστρια στην αντιμετώπιση της κλιματικής κρίσης σε δύο επίπεδα, στα ζητήματα της μείωσης των εκπομπών διοξειδίου του άνθρακα και των αερίων του θερμοκηπίου. Θα έχω την ευκαιρία να μιλήσω και στη διάσκεψη του Ντουμπάι, σε λίγες μέρες από τώρα, για τη μεγάλη πρόοδο που έχουμε επιτύχει, κυρίως με την επιθετική είσοδο ανανεώσιμων πηγών ενέργειας στο ενεργειακό μας μείγμα.

Αλλά πρέπει να δώσουμε πολύ μεγαλύτερη σημασία, όπως είπα ήδη στην προσαρμογή στην κλιματική κρίση, η οποία ήδη χτυπάει την πόρτα μας. Είναι πολύ σημαντικό και για την Ευρώπη να είναι η πρώτη κλιματικά ουδέτερη ήπειρος το 2050. Αλλά αυτό το οποίο ενδιαφέρει τους Ευρωπαίους πολίτες είναι τι γίνεται σήμερα, αύριο, του χρόνου, σε δύο χρόνια από τώρα. Κι επειδή γνωρίζουμε ότι οι επιπτώσεις της κλιματικής κρίσης ήδη χτυπούν την πόρτα μας, η προσαρμογή σε αυτές τις επιπτώσεις και στα νέα ακραία καιρικά φαινόμενα αποτελούν απόλυτη πολιτική προτεραιότητα και θα έπρεπε να είναι απόλυτη προτεραιότητα για όλους μας.

Θα περιμένω λοιπόν -και κλείνω, κύριε Πρόεδρε, εδώ, όπως βλέπετε εντός χρόνου και δεν πιστεύω ότι θα χρειαστώ και όλα τα πενήντα λεπτά που μου διαθέτετε για τη δευτερολογία και την τριτολογία μου- απευθυνόμενος στην Αντιπολίτευση -όπως βλέπετε δεν άσκησα καμμία κριτική, αλλά θα ακούσω με πολύ μεγάλη προσοχή αυτά τα οποία θα μας πουν. Είναι εύκολο να ρωτάς αλλά μερικές φορές πρέπει και να απαντάς.

Θέλω να ακούσω, λοιπόν, ποια είναι η δικιά σας αντιπρόταση. Εγώ μίλησα πολύ συγκεκριμένα και πολύ τεκμηριωμένα. Δεσμεύομαι ότι αν αυτή ξεπερνά τα συνθήματα και είναι ρεαλιστική, τότε, ναι, είμαι έτοιμος να ενσωματώσω οποιαδήποτε καλή ιδέα στο δικό μας σχέδιο.

Κάποτε θα πρέπει να το καταλάβατε, αυτό το πρόβλημα δεν έχει ούτε κόμμα ούτε χρώμα. Θα περιμένω, λοιπόν, και σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Ευχαριστώ, κύριε Πρόεδρε, και για κάτι που δεν είναι τόσο πεζό όσο ηχεί, για την τήρηση του χρόνου. Μιλήσατε λιγότερο από τον χρόνο που δικαιούστε. Είμαι βέβαιος ότι και οι επόμενοι ομιλητές -το βλέπω στα βλέμματά τους- θα τηρήσουν τον χρόνο και θα διευκολύνουν την ομαλή ροή της συζήτησης.

Στο σημείο αυτό γίνεται γνωστό στο Σώμα ότι μόλις προηγουμένως από τα άνω δυτικά θεωρεία παρακολούθησαν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και έξι συνοδοί εκπαιδευτικοί από το δεύτερο τμήμα της Ελληνογαλλικής Σχολής Αγίας Παρασκευής «Ευγένιος Ντελακρουά».

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον κ. Σωκράτη Φάμελλο, Πρόεδρο της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία για τη δική του ομιλία.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κύριε Πρωθυπουργέ, κυρίες και κύριοι Βουλευτές, κύριοι Υπουργοί, θα ήθελα κι εγώ να ανταπαντήσω στον σχολιασμό που έκανε ο Πρωθυπουργός για τη συμφωνία στη Γάζα και να πω ότι είναι πράγματι θετική αυτή η συμφωνία.

Αλλά οφείλω να πω ότι είναι και υποκριτικό να αναφέρεται αυτό από τον κ. Μητσοτάκη, ο οποίος κρύφτηκε στα μετόπισθεν και όταν έγινε το ψήφισμα του ΟΗΕ για την ειρηνευτική εκεχειρία δεν ακολούθησε την πρωτοβουλία της Γαλλίας, Ισπανίας και Πορτογαλίας και η χώρα μας απουσίαζε από μια τέτοια σημαντική πρωτοβουλία. Να τα λέμε όλα. Με την ειρήνη είμαστε, με την εκεχειρία, με την προστασία των αμάχων, αλλά η χώρα μας πρέπει να είναι πιο μπροστά, κύριε Μητσοτάκη, και όχι να κρύβεται στα μετόπισθεν.

Ο κ. Μητσοτάκης σήμερα επέλεξε να μας καλέσει για να μας ενημερώσει -και διαβάζω ακριβώς αυτόν τον τίτλο- «για την υλοποίηση των πρωτοβουλιών της Κυβέρνησης σχετικά με την ανασυγκρότηση των περιοχών της Θεσσαλίας και του Έβρου και την αντιμετώπιση κλιματικής κρίσης». Ακούσαμε κάτι τέτοιο;

Συγχωρέστε με, κύριε Πρωθυπουργέ, αλλά για την ανασυγκρότηση της Θεσσαλίας και του Έβρου, για το πώς θα ξαναπάρει μπρος η οικονομία, η κοινωνία, δεν ακούσαμε. Ακούσαμε για την αντιπλημμυρική προστασία κάποια και θα τα σχολιάσω. Ακούσαμε για το θέμα των αποζημιώσεων κάποια και θα τα σχολιάσω.

Αλλά πώς θα ξαναπάρει μπρος η οικονομία, συγγνώμη αλλά δεν έχετε καταθέσει πρόταση. Το αναπτυξιακό μοντέλο και η αναπτυξιακή πορεία δεν συζητήθηκαν. Και αυτό πρέπει να το θέσω εισαγωγικά. Άλλο πράγμα ζητήσατε να έρθουμε να συζητήσουμε και άλλο καταθέσατε.

**ΙΩΑΝΝΗΣ ΤΡΑΓΑΚΗΣ:** Σε άλλη αίθουσα ήταν αυτό.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Και να πω και κάτι. Είδα τους Βουλευτές της Νέας Δημοκρατίας να χειροκροτούν στην εξαγγελία του κ. Μητσοτάκη για τη μετεγκατάσταση ή την επανεξέταση λειτουργίας του οικισμού της Μεταμόρφωσης. Όμως αυτό που εμείς γνωρίζουμε, μετά από δύο μήνες καταστροφής και αστεγίας -και το είπατε στην ομιλία σας- είναι ότι δεν έχουν δοθεί ακόμα τα επιδόματα ενοικίου.

Μιλάτε, δηλαδή, στους πολίτες, που δεν έχουν ακόμα επιδοτηθεί γιατί την αστεγία, που δεν έχουν πάρει επίδομα ενοικίου και πιθανά μένουν σε κοντέινερς ή στο Κουτσόχερο -και έχουμε πολλά τέτοια περιστατικά, εκατόν εβδομήντα οικογένειες νομίζω από τη Φαρκαδόνα είναι στο Κουτσόχερο- και τους λέτε ότι θα κάνουμε κάτι με τους οικισμούς. Ναι, αλλά τώρα δεν επιλύετε το θέμα και υπάρχει μια μεγάλη καθυστέρηση δύο μηνών. Και θα πω συγκεκριμένα για τέσσερα χωριά-φαντάσματα ακόμα. Μεταμόρφωση, Βλοχός, Σωτήριο, θα τα πούμε αναλυτικά, τα έχουμε γραμμένα.

Όμως να πω και κάτι εισαγωγικά. Ζητήσαμε μια συζήτηση για την κλιματική κρίση και την ανθεκτικότητα τον Αύγουστο. Ήρθε ο κ. Μητσοτάκης, έκανε μια κουβέντα μόνο για τις πυρκαγιές στις 31 Αυγούστου. Ζητήσαμε -αναφέρθηκε σε αυτό εισαγωγικά- στις 13 Σεπτεμβρίου μια συζήτηση για την ανασυγκρότηση και επανεκκίνηση της ζωής στη Θεσσαλία. Έρχεστε σήμερα και κάνετε μια συζήτηση που τα βάζετε όλα και τίποτα. Λίγο δηλαδή από την ανασυγκρότηση της Θεσσαλίας για τα αντιπλημμυρικά, λίγο με τις αποζημιώσεις, γενικότητες για την κλιματική κρίση. Αλλά ξέρετε ότι έτσι χάνονται και τα τρία.

Εμείς λοιπόν το λέμε: Πρέπει να γίνει ουσιαστική συζήτηση για την επανεκκίνηση της οικονομίας και της λειτουργίας της ζωής στη Θεσσαλία, για τον ακριτικό Έβρο και για την κλιματική κρίση και την ανθεκτικότητα της χώρας. Μην τα μπλέκετε, τα υποτιμάτε και ταυτόχρονα μειώνετε τη σημασία που έχουν.

Διότι δεν μπορώ να ακούω τον Πρωθυπουργό της χώρας μου να λέει ότι είναι η Μεσόγειος κλιματικό «hotspot», όταν αυτά είχαν μπει στη συζήτηση της στρατηγικής για την κλιματική κρίση που ψηφίστηκε ως νόμος το 2016, όταν το ξέραμε από τους επιστήμονες, γιατί τότε υπήρχαν ανεξάρτητοι επιστήμονες που μας είχαν φέρει τα στοιχεία αυτά, η Τράπεζα της Ελλάδας, και είχαν τότε στηρίξει αυτή την έρευνα.

Ανακαλύπτετε τον τροχό το 2023, μετά από σοβαρότατες καταστροφές, για τις οποίες ευθύνεστε και προσωπικά. Διότι αφήσατε τη χώρα αθωράκιστη, ενώ ήταν εν γνώσει τής πολιτείας και δική σας, κύριε Πρωθυπουργέ, τα εργαλεία που παραδόθηκαν το 2019. Και αυτή την ερώτηση θα τη θέσω και στο τέλος. Για ποιον λόγο αφήσατε αθωράκιστη τη χώρα στις φυσικές καταστροφές, ενώ γνωρίζατε -και παραδώσαμε ως Κυβέρνηση, και είχα και την αρμοδιότητα τότε ως Υπουργός- τα εργαλεία αυτά στην ωριμότητα που ήθελε η Ευρωπαϊκή Επιτροπή; Διότι τότε η χώρα είχε προλάβει την ευρωπαϊκή σύγκλιση και τώρα καθυστερεί εξαιτίας σας.

Δεν μπορούμε, λοιπόν, να ανακαλύπτουμε τώρα τον τροχό, απλά για να κάνουμε μια εντυπωσιακή ομιλία. Όχι, δεν γίνεται. Υποτιμήσατε την επιστήμη. Όμως με την επιλογή σας σήμερα υποτιμάτε ταυτόχρονα το μεγάλο στρατηγικό θέμα των επιπτώσεων της κλιματικής κρίσης, υποτιμάτε την παραγωγική ανασυγκρότηση Θεσσαλίας και Έβρου και πάνω απ’ όλα υποτιμάτε την αγωνία και την απόγνωση πολιτών που σήμερα μας παρακολουθούν.

Και δεν δώσατε απαντήσεις. Πολλά ρίξατε στην επόμενη μέρα. Κι εμείς θέλω να το πούμε, λοιπόν, ξεκάθαρα ότι αυτό πρέπει να γίνει διαφορετικά. Να σας πω και ποια είναι η μεγαλύτερη ίσως υποκρισία, γιατί κάποιοι και κάποιες το γνωρίζετε;

Σε λίγη ώρα, σε πενήντα λεπτά -δεν ξέρω αν το γνωρίζετε, κύριε Πρωθυπουργέ- ξεκινάει στην Υποεπιτροπή Υδατικών Πόρων εδώ στη Βουλή μια συζήτηση για τη διαχείριση των υδατικών πόρων υπό την απειλή της κλιματικής κρίσης. Μας κοροϊδεύουν. Ήρθε ο Πρωθυπουργός για να συζητήσει για τα μείζονα θέματα και την ίδια ώρα ζητάει η Βουλή να φύγουν οι Βουλευτές να πάνε σε άλλη αίθουσα να συζητήσουν το ίδιο θέμα με άλλα λόγια. Μιλάμε για την προχειρότητα στο ανώτατο επίπεδο. Είναι στο πρόγραμμα της Βουλής τώρα, σε πενήντα λεπτά και καλούνται οι Βουλευτές να φύγουν από αυτή τη συζήτηση -για να καταλάβετε τι σημασία της δίνουν- για να πάνε σε μια άλλη, που έχει τέτοιο θέμα, αλλά δεν ξέρουμε την εισήγηση.

Όμως, εμείς θα σεβαστούμε τη διαδικασία όσο κι αν δεν τη σέβεται ο κύριος Πρωθυπουργός. Θα καταθέσουμε προτάσεις, όπως κάνουμε το τελευταίο διάστημα συνεχώς. Εξάλλου, σας είπα ότι αυτά ήταν στα επίσημα ντοκουμέντα της πολιτείας από το 2019. Το λέω αυτό για να μη λέτε ότι δεν έχουμε κάνει προτάσεις. Δεν υποτιμώ την τεχνογνωσία και των ξένων επιστημόνων -το λέω αυτό για την ολλανδική εταιρεία- και των Ελλήνων, αλλά συγγνώμη αυτά ήταν στον προγραμματισμό του 2018. Το ερώτημα είναι, γιατί δεν τα κάνατε όταν έπρεπε, όχι γιατί τα κάνετε τώρα; Υλοποιείτε ένα τμήμα του προγραμματισμού.

Αν είχατε ακούσει ό,τι έλεγε ο ΣΥΡΙΖΑ εδώ και τέσσερα χρόνια -και πιθανόν και τα άλλα κόμματα της Αντιπολίτευσης, αλλά ξέρω πολύ καλά τι είπαμε εμείς- για τις πλημμύρες, για τα σχέδια διαχείρισης κινδύνων πλημμύρας, για τα σχέδια πρόληψης δασικών πυρκαγιών, ξέρετε ποιο θα ήταν το αποτύπωμα, κύριε Πρωθυπουργέ; Και είναι αυτό για το οποίο σας κατηγορούμε, ότι οι φυσικές καταστροφές λόγω των κλιματικών κινδύνων θα συνέβαιναν, τα μεγέθη τους όμως και οι επιπτώσεις στην κοινωνία και στην οικονομία θα ήταν μικρότερες. Κατηγορήστε γιατί αφήσατε τη χώρα αθωράκιστη, μπροστά στο γνωστό κίνδυνο της κλιματικής κρίσης, ενώ γνωρίζετε τα εργαλεία κι έτσι οι επιπτώσεις στην κοινωνία, στην οικονομία και σε ανθρώπινες ζωές είναι μεγαλύτερες από ότι θα μπορούσαμε να έχουμε, προνοώντας εξασφαλίσει ως χώρα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γι’ αυτό δεν είπατε τίποτα. Και πρέπει στη δευτερολογία σας να απαντήσετε, για ποιον λόγο αυτά που παραδόθηκαν το 2018 και το 2019 δεν έγιναν πράξη από την ελληνική πολιτεία. Θα είχαμε τουλάχιστον κάνει κάτι, γιατί ως χώρα δυστυχώς, σήμερα, έχουμε υποκύψει στο σενάριο πάμε και όπου βγει. Τραγικό να ακούγεται. Αυτό όμως βλέπουμε να συμβαίνει. Και αυτό πολλαπλασιάζει την ανασφάλεια των πολιτών. Και ξέρετε η ανασφάλεια δεν είναι μόνο στα θέματα πολιτικής προστασίας, η ανασφάλεια είναι από τις τιμές στο ταμείο του σουπερμάρκετ που δεν ξέρει ο πολίτης τι λογαριασμό θα διαβάσει και θα πληρώσει κάθε μέρα, μέχρι τις ώρες που θα δουλεύει κάποιος και το αν θα έχει παραγωγή και αν θα μπορέσει να πάει σε ένα χρηματοδοτικό εργαλείο να επιδοτηθεί για τη δουλειά του.

Εμάς μας ενδιαφέρει και το σήμερα και το αύριο. Και δεν μας ενδιαφέρει η επικοινωνιακή διαχείριση που κάνετε, ξέρουμε ότι θα την κάνετε αναπόφευκτα, τέτοιοι είστε.

Όμως, θα πρέπει να μιλήσουμε και για κάτι πολύ συγκεκριμένο. Σήμερα δεν κάνουμε μια συζήτηση, κύριε Πρωθυπουργέ, σαν να είστε Πρωθυπουργός δύο ή τρεις μήνες. Είστε Πρωθυπουργός τέσσερα χρόνια plus. Πρέπει να μας πείτε, γιατί όλα αυτά δεν έγιναν. Γι’ αυτό και θα ακούσετε αυστηρή κριτική.

Και να σας πω ποια είναι η πρώτη κριτική; Γιατί δεν έχω ακούσει απάντηση και το γνωρίζουμε καλά, γιατί το αναδείξαμε ως Κοινοβουλευτική Ομάδα. Η κριτική που σας έχει γίνει είναι πρώτα απ’ όλα από την Ευρωπαϊκή Ένωση και γι’ αυτό θα πρέπει να πείτε και μια συγγνώμη. Διότι εφόσον συζητάμε για τον κίνδυνο πλημμύρας, μαθαίνουμε ότι η χώρα μας είναι η μόνη ευρωπαϊκή χώρα που παραπέμφθηκε στο Ευρωπαϊκό Δικαστήριο την προηγούμενη εβδομάδα γιατί δεν έχει ολοκληρώσει την επικαιροποίηση των χαρτών πλημμύρας κι επικινδυνότητας που εμείς σας παραδώσαμε ως πρώτο σχεδιασμό το 2018.

Η Ευρωπαϊκή Επιτροπή παρέπεμψε τη χώρα στο Ευρωπαϊκό Δικαστήριο. Εσείς είχατε δύο προειδοποιήσεις το 2022, έγγραφες από την Ευρωπαϊκή Ένωση, δεν ικανοποιήσατε αυτή την υποχρέωση. Δεν μπορείτε να τα ρίξετε σε άλλους. Είστε τεσσεράμισι χρόνια Κυβέρνηση και είμαστε στο Ευρωπαϊκό Δικαστήριο για κάτι που κόστισε και ανθρώπινες ζωές και περιουσίες κι όχι μόνο στη Θεσσαλία. Πρέπει να απαντήσετε γι’ αυτά, κύριε Πρωθυπουργέ.

Διότι με τον ίδιο τρόπο δεν έχουν αναθεωρηθεί τα σχέδια διαχείρισης λεκανών απορροής, τα σχέδια διαχείρισης του νερού που έπρεπε να αναθεωρηθούν με υποχρεωτική νομοθεσία της Ευρωπαϊκής Επιτροπής 31-12-2021 και τα σχέδια διαχείρισης κινδύνων πλημμύρας. Και δείξατε φωτογραφίες για έργα που αποκαταστάθηκαν από τον «Ιανό». Αυτό μας έλειπε να μην είχαν αποκατασταθεί. Και άντεξαν, είπατε, στις πλημμύρες. Θα έλεγα, αυτό μας έλειπε, να μην έχουν την απαραίτητη στατική επάρκεια. Όμως, δεν μας είπατε τίποτα για τη γέφυρα στην Αμπελιά στα Φάρσαλα που πήγαμε και έχει πέσει και δεν υπάρχει συγκοινωνία και σύνδεση αυτή τη στιγμή με τη Μαγνησία που είναι σημαντικός δρόμος επικοινωνίας και οικονομικής συνεργασίας και λειτουργίας της τοπικής κοινωνίας που ήταν επισκευασμένη από τον «Ιανό». Γιατί δεν τα δείχνετε όλα, κύριε Πρωθυπουργέ;

Εμείς πήγαμε, τα έχουμε δει επανειλημμένα. Δεν είναι, λοιπόν, μόνο, κυρίες και κύριοι Βουλευτές, το πρόβλημα ότι η χώρα δεν είναι συνεπής με τις ευρωπαϊκές υποχρεώσεις. Είναι ότι έχει ταυτόχρονα απαξιώσει τη γνώση και απαξιώσει τη λειτουργία της πολιτείας. Και να σας πω γιατί. Διότι δυστυχώς η πολιτεία γνώριζε από το 2018 ποιες είναι οι περιοχές κινδύνου πλημμύρας, ποιες είναι οι αντιπλημμυρικές ζώνες, κύριε Πρωθυπουργέ.

Αυτός ο χάρτης περιλαμβάνεται στα σχέδια διαχείρισης κινδύνου πλημμύρας του 2018 και περιλαμβάνει για κάθε πλημμυρικό φαινόμενο, ανάλογα με την περιοδικότητα του, δηλαδή αν έχει χρόνο επαναφοράς που λέμε περίοδο πενήντα, εκατό ή χιλίων χρόνων, ποιες περιοχές θα πλημμυρίσουν.

Άρα, όταν οι επιστήμονες είχαν προειδοποιήσει για τα καιρικά φαινόμενα -και αυτό είχε γίνει τρεις μέρες πριν και το ξέρουμε, έχει βγει στη δημοσιότητα- και η πολιτεία είχε αυτούς τους χάρτες, απαξίωσε και την επιστήμη και την επάρκεια της ίδιας της πολιτείας η Κυβέρνηση Μητσοτάκη και δεν αξιοποίησε αυτούς τους χάρτες.

Μπορείτε να τους βρείτε. Είναι στο Σχέδιο Διαχείρισης Κινδύνων Πλημμύρας, το οποίο είναι στη γνώση της χώρας μας και ταυτόχρονα το γνωρίζουμε γιατί; Διότι όπως προκύπτει -και θα το καταθέσω, κύριε Πρωθυπουργέ- το 2022, με έγγραφο της πολιτικής προστασίας που ήξερε γι’ αυτόν τον σχεδιασμό «ΔΑΡΔΑΝΟΣ 2», ενημέρωσε τις υπηρεσίες για τον χάρτη αυτόν. Άρα όχι απλά τον ξέρατε, τον επικοινωνήσετε και δεν τον εφαρμόσατε. Το καταθέτω στα Πρακτικά, παρακαλώ.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι, λοιπόν, η κατάσταση, κύριε Μητσοτάκη. Τα ξέρατε, τα είχατε στα χέρια σας και δεν τα υλοποιήσατε. Το ξέρουμε από κάπου εμπειρικά; Όχι.

Καταθέτω, κύριε Πρωθυπουργέ, την πρώτη ετήσια έκθεση για την Εφαρμογή των Σχεδίων Διαχείρισης Κινδύνων Πλημμύρας με ημερομηνία: Αθήνα 2022. Νομίζω Πρωθυπουργός ήσασταν τότε.

Λέει, λοιπόν, ο σχεδιασμός ότι δεν προχώρησαν τα master plan, δεν προχώρησε ούτε καν αυτός ο μακροσχεδιασμός, η γενική επισκόπηση που τώρα ζητάμε από μία εταιρεία που έχει και ξένη τεχνογνωσία, να το κάνει.

Να πω κάλλιο αργά παρά ποτέ; Δεν μπορώ να το πω, κύριε Πρωθυπουργέ, γιατί είχαμε προβλήματα, επιπτώσεις, θύματα ζημιές και ένα μεγάλο δημοσιονομικό αποτύπωμα, αλλά πάνω από όλα είχαμε θύματα και ζημιές σε μια περιοχή η οποία αντιπροσωπεύει το 5% του ΑΕΠ και δεν μπορεί να πάρει μπρος. Και το ξέρατε, κύριε Πρωθυπουργέ, και το καταθέτω κι αυτό στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό το master plan, λοιπόν, των αντιπλημμυρικών έργων που τώρα ξεκινάει, έπρεπε να ξεκινήσει κάπου το 2019, 2020 να γίνουν οι αναθέσεις, οι προγραμματισμοί και να ξεκινήσει τότε.

Είδαμε, λοιπόν, με τραγικό τρόπο τις ελλείψεις, αλλά και την υποκρισία. Θυμίζω, για αντίστοιχο περιστατικό ότι ο κ. Αγοραστός με τη στήριξη Υπουργών της Κυβέρνησης είχε πει μετά τον «Ιανό» -αν δεν κάνω λάθος- ότι προχωρούν τα έργα της αντιπλημμυρικής θωράκισης της Θεσσαλίας. Και το είδαμε με τραγικό τρόπο. Δεν μας αρέσει να επιβεβαιωνόμαστε έτσι.

Όπως δεν μας αρέσει το ότι τα σχέδια διαχείρισης υδατικών πόρων, που περιλάμβαναν πληθώρα έργων, που κρατούσαν τις απορροές στα κατάντη, ουσιαστικά στους πρόποδες, να σας το πω έτσι, όλων των εξάρσεων των περιοχών, δηλαδή με μεγαλύτερα υψόμετρα, δεν προχώρησαν γιατί υπήρχε και μια αντίσταση της τοπικής περιφερειακής αρχής και των Βουλευτών της Νέας Δημοκρατίας, λόγω ιδεοληψιών σχετικά με το σχέδιο της -τάχατες- εκτροπής του Αχελώου.

Αυτή είναι η πραγματικότητα στη Θεσσαλία. Με το άλλοθι της εκτροπής δεν προχωρούσαν έργα που υπερβαίνουν το 1 δισεκατομμύριο ευρώ, που θα είχαν δυνατότητα αποτυπώματος και στην ασφάλεια της περιοχής και στην οικονομία, στο εισόδημα της περιοχής. Αυτό έκανε η Νέα Δημοκρατία. Δεν μπορούμε να τα κρύψουμε. Γι’ αυτό και πήγαν πίσω όλα αυτά και είναι κολοσσιαίες οι ευθύνες για την αθωράκιστη χώρα.

Ας πάμε, όμως, και στον Έβρο. Μήπως προχώρησαν οι επίσημες πολιτικές -δημοσιευμένες σε ΦΕΚ- για την πρόληψη δασικών πυρκαγιών; Όχι. Το 2019, 2020, 2021, τίποτα. Μετά τις πυρκαγιές ξεκίνησαν, τρέχοντας, με διάφορα επικοινωνιακά τερτίπια. Μήπως έχουμε στελέχωση της Πυροσβεστικής;

Προσέξτε, είπε ο κύριος Πρωθυπουργός ότι δεν μπόρεσε να ανταποκριθεί στα πολλαπλά φαινόμενα, γιατί είχε πολλά μέτωπα. Το θυμάστε. Το είπε, τώρα, πριν από λίγα λεπτά. Αυτούς τους πυροσβέστες, οι οποίοι ήταν στα πολλαπλά μέτωπα, σήμερα μπορείτε να τους βρείτε έξω στα πεζοδρόμια, γιατί είναι άνεργοι. Γιατί τώρα, δυόμισι χιλιάδες «ήρωες» πυροσβέστες, με συμβάσεις, είναι άνεργοι. Διότι τελείωσαν οι συμβάσεις και δεν τους έχει προσλάβει ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ενώ, στο Υπουργείο έχει τρεις χιλιάδες εξακόσια κενά, με βάση το οργανόγραμμα του Πυροσβεστικού Σώματος, που βγήκε επί πρωθυπουργίας του κ. Μητσοτάκη.

Πώς να παραμείνουμε ήρεμοι σε μία συζήτηση; Πώς να μιλήσουμε εποικοδομητικά, όταν τα πράγματα τα βλέπουμε, έξω, μπροστά μας. Γιατί αυτό είναι η πραγματικότητα. Θυμήθηκε να μιλήσει και ο αρμόδιος Υπουργός -μετά τα προβλήματα- για πεντακόσιες προσλήψεις. Το είπε ο κ. Κικίλιας. Μετά έγιναν χίλιες εξαγγελίες. Ξέρετε, οι πεντακόσιες προσλήψεις ήταν στον προγραμματισμό του 2019 και δεν τις έκαναν.

Αυτή είναι η κατάσταση, την οποία έχουμε μπροστά μας. Είχαμε και επιστήμονες, τότε, στον προγραμματισμό της Δασικής Υπηρεσίας. Έχουμε, λοιπόν, σοβαρά κενά.

Να πούμε και κάποια ακόμα για τις πυρκαγιές. Το οργανόγραμμα που δεν υπάρχει στο Υπουργείο Κλιματικής Κρίσης και Πολιτικής Προστασίας, το οργανόγραμμα -το επικαιροποιημένο- μετά την πρόχειρη μεταφορά των Δασικών Υπηρεσιών στο Υπουργείο Περιβάλλοντος, το ότι δεν προχώρησαν οι προγραμματικές συμβάσεις με τα ερευνητικά ιδρύματα.

Ξέρετε ότι το Αστεροσκοπείο, που τώρα μπαίνει πλέον στο μάτι του κυκλώνα με επιλογή του κ. Μητσοτάκη, είχε προτείνει προγραμματική σύμβαση με το Υπουργείο Κλιματικής Κρίσης για να του δίνει δεδομένα, αλλά δεν έχει προχωρήσει; Τώρα, επειδή οι επιστήμονες ανακοίνωσαν το φαινόμενο και δεν έλαβε την κατάλληλη πρόνοια το Υπουργείο, ενώ είχε τους χάρτες πλημμύρισης, με κίνδυνο να φιμωθεί μία ερευνητική υπηρεσία, που το 85% του έργου της είναι εκτός του περιεχομένου του Υπουργείου Κλιματικής Κρίσης, το αποκόπτει από τα υπόλοιπα ερευνητικά ιδρύματα και από τη Γενική Γραμματεία Έρευνας, για να το πάει στο Υπουργείο Κλιματικής Κρίσης. Εκδικητική, αντιεπιστημονική αυτή η επιλογή του κ. Μητσοτάκη απέναντι στους επιστήμονες, που η κ. Βούλτεψη τους είχε κατηγορήσει. Μην το ξεχνάμε, για το πώς σέβονται την επιστήμη.

Θα μπορούσα, λοιπόν, να αναφερθώ σε πολλά ελλείμματα, όπως στο ότι βγάζετε τώρα σε διαβούλευση έναν νόμο πολιτικής προστασίας, ο οποίος πριν από τρία χρόνια ψηφίστηκε από εσάς και μπήκε στο συρτάρι, δεν υλοποιήθηκε. Θα μπορούσα να πω και κάτι πιο συγκεκριμένο, το οποίο μας έχει δημιουργήσει μια ανησυχία. Το ξέρετε ότι στις περιοχές με τις καμένες εκτάσεις -και μιλάω τώρα για τον Έβρο και τη Ροδόπη, στη Δαδιά-, όπου οι περιβαλλοντικές οργανώσεις που είπατε ότι θα τις ακούτε -και το καταθέτω για τα Πρακτικά-, ζητήσαν να υπάρχει αναστολή αδειοδοτήσεων έργων -για κάποια αιολικά πάρκα μιλάμε- στις καμένες δασικές εκτάσεις, υπήρξε έγκριση, που μετά από τη μεγάλη κατακραυγή πάρθηκε πίσω μετά την πυρκαγιά; Το καταθέτω, λοιπόν, αυτό. Είναι το WWF, είναι η Greenpeace, η "Καλλιστώ", η Εταιρεία Προστασίας της Φύσης, η Ορνιθολογική. Επειδή είπατε ότι ακούτε τις περιβαλλοντικές οργανώσεις.

(Στο σημείο αυτό ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, εμείς λέμε κάτι συγκεκριμένο και το καταθέτουμε ως πρόταση τώρα. Αν έχετε την επάρκεια και την πολιτική και την επιστημονική, να απαντήσετε. Ζητάμε για τις καμένες προστατευόμενες περιοχές να υπάρχει αναστολή των χωροθετήσεων έργων κατηγορίας αδειοδότησης Α1 και Α2, ενώ για όλες τις περιοχές «NATURA» της Ελλάδας να υπάρχει αναστολή των έργων επιπέδου Α1, δηλαδή, αυτά με μεγάλο περιβαλλοντικό αποτύπωμα, μέχρι να ολοκληρώσετε αυτό τον σχεδιασμό για τις περιοχές «NATURA 2000», που αφήσαμε εμείς ανατεθειμένες τις μελέτες -προσωπικά είχα υπογράψει τις συμβάσεις- και δεν έχετε εδώ και πέντε χρόνια προχωρήσει την αδειοδότηση. Είμαστε ήδη και γι’ αυτό στο Ευρωπαϊκό Δικαστήριο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κύριε Πρωθυπουργέ, μιας και μιλάμε για τα δάση και τις περιοχές περιβάλλοντος, θέλω να σας πω κάτι. Άκουσα με ιδιαίτερο ενδιαφέρον την ανακοίνωση σας για τον φορέα υδάτων στη Θεσσαλία. Ειλικρινά πέφτω από τα σύννεφα, διότι είστε ο Πρωθυπουργός που από μια μεριά κατήργησε την Ειδική Γραμματεία Υδάτων που είχε την ευθύνη υλοποίησης των σχεδίων διαχείρισης κινδύνων πλημμύρας και των σχεδίων διαχείρισης λεκανών απορροής και δεν στελέχωσε τις διευθύνσεις υδάτων στις αποκεντρωμένες διοικήσεις, άρα, είστε ο Πρωθυπουργός που είστε υπεύθυνος για την κατάρρευση του διοικητικού μηχανισμού, που τώρα θέλετε να συστήσετε, ενώ ταυτόχρονα είστε και ο Πρωθυπουργός που κατήργησε τους φορείς των προστατευόμενων περιοχών όπως στη Δαδιά, με αποτέλεσμα να αποδυναμώσετε τη χώρα για τη μάχη της κλιματικής κρίσης και την προστασία της βιοποικιλότητας. Και τώρα μας λέτε θα ξαναδημιουργήσετε φορείς. Μα, εσείς τους καταργήσατε. Για αυτό δεν θα πείτε μια συγγνώμη; Δεν θα δώσετε μία απάντηση; Αυτά, δυστυχώς, είναι σοβαρά προβλήματα, τα οποία έχουμε μπροστά μας.

Ας πάμε να δούμε λίγο, όμως, τι ζουν σήμερα οι πολίτες. Πρώτα απ’ όλα, πρέπει να πούμε ότι και στη Θεσσαλία και στον Έβρο -ανατολική Μακεδονία, Θράκη- έχουμε μια πρώτη αποτίμηση της θητείας του κ. Μητσοτάκη. Οι εκλεκτοί του περιφερειάρχες έχασαν και στη Θεσσαλία και στην ανατολική Μακεδονία, Θράκη, παρά τους εκβιασμούς του κ. Αυγενάκη. Ο ακριτικός Έβρος, στον οποίο τεθήκατε και επικεφαλής του ψηφοδελτίου για να τον στηρίξετε, κινδυνεύει πλέον με ένα σοβαρότατο δημογραφικό πρόβλημα. Γιατί εκεί υπάρχει, πράγματι, μεγάλος κίνδυνος της δημογραφικής ερήμωσης.

Η πυρκαγιά στη Δαδιά είναι η μεγαλύτερη καταγεγραμμένη πυρκαγιά στην Ευρώπη, τουλάχιστον από τα στοιχεία που υπάρχουν μετά το 2000. Για να αποδείξω την ασυνέπεια σας, πρέπει να σας πω ότι αυτή η πυρκαγιά συνέβη τον επόμενο χρόνο από μία προηγούμενη πάλι μεγάλη πυρκαγιά, ενώ το παρατηρητήριο πτηνών που καταστράφηκε πριν από το 2001, δηλαδή, από τη προηγούμενη πυρκαγιά, τώρα ξεκινάει να φτιάχνεται. Δεν είχατε κάνει τίποτα. Φυσικά, τα δασαρχεία έχουν ελλιπέστατο προσωπικό και φυσικά, υπάρχει σοβαρότατο πρόβλημα αντιπυρικών μελετών στην περιοχή εκεί. Για να μην πω το αντίστοιχο πρόβλημα που βρήκαμε στη Ρόδο. Πήγαμε και είδαμε ότι εκεί η Διεύθυνση Δασών δεν έχει αντιπυρική μελέτη -μας το είπαν-, γιατί είναι κολλημένοι σε γραφειοκρατικά μονοπάτια.

Βέβαια, πρέπει να σας πω ότι στην περίπτωση του Έβρου βλέπουμε να υπάρχουν προβλήματα και στη σχολική στέγη, να υπάρχουν προβλήματα παραδείγματος χάρη στους ελαιοπαραγωγούς, να μην έχουν δοθεί αποζημιώσεις για όλα τα καμένα σπίτια και οι πολίτες να ζουν με τον κίνδυνο των πλημμυρών. Ξέρετε γιατί; Γιατί και στον Έβρο δεν έχει προχωρήσει το σχέδιο διαχείρισης κινδύνων πλημμύρας. Δεν είναι μόνο η Θεσσαλία. Αυτή είναι η κατάσταση και το μόνο που είχατε να μας πείτε και να μας δείξετε φωτογραφίες, είναι ότι έγιναν αντιδιαβρωτικά σε όσα κομμάτια δασών υπήρξαν ανάδοχοι ιδιώτες, και αν δεν υπάρχουν ανάδοχοι ιδιώτες, μπορεί και να μείνουν ορφανά τα δάση μας. Αυτή είναι η επάρκεια της πολιτείας με τον κ. Μητσοτάκη.

Στη Θεσσαλία δεν μπορείτε να μας πείτε ότι έχει επανέλθει η κανονικότητα. Γιατί στη Θεσσαλία έχουμε μεγάλο αριθμό πληγέντων που δεν έχουν πάρει ακόμα την αποζημίωση, την πρώτη οικονομική ενίσχυση. Εκκρεμεί, όπως σας είπα, το επίδομα ενοικίου πλημμυροπαθών στη Μεταμόρφωση, στη Φαρκαδόνα που είναι εκατόν εβδομήντα τα άτομα. Υπάρχει σοβαρή εκκρεμότητα με την αποκατάσταση των αναχωμάτων, κινδυνεύει και ο Παλαμάς και η Φαρκαδόνα. Κινδυνεύουν από την περιοχή του Σοφαδίτη στον Παλαμά, του Ενιπέα και του Πηνειού στη Φαρκαδόνα. Ο Δήμαρχος Φαρκαδόνας μού είπε ότι υπάρχει ένα μέτωπο εκατό μέτρων με βάθος δέκα μέτρα που είναι κενό το ανάχωμα και η υγρή περίοδος, οι πλημμύρες είναι κοντά. Για αυτά δεν ακούσαμε κάτι και πρέπει να μας πείτε, γιατί είναι σοβαρά τα ζητήματα.

Υπάρχουν τρεις γέφυρες στη Φαρκαδόνα που δεν έχουν αποκατασταθεί, όλα τα χωράφια στην περιοχή και του Δήμου Παλαμά και του Δήμου Φαρκαδόνας και του Δήμου Κιλελέρ είναι καλυμμένα με λάσπη. Δεν τα βρίσκουν καν τα χωράφια και υπάρχουν χωράφια που έχουν πάνω λάσπη που δεν μπορούν να καλλιεργηθούν. Εκκρεμούν αποζημιώσεις στα δενδρώδη, δεν έχουν λυθεί όλα τα θέματα αποζημιώσεων στη φυτική παραγωγή, ενώ και στη ζωική παραγωγή που δόθηκαν αποζημιώσεις, κανείς δεν λέει τι θα γίνει για τις σταβλικές εγκαταστάσεις και για το διάστημα μέχρι τα ζώα να γίνουν παραγωγικά.

Άρα υπάρχει απώλεια εισοδήματος και στη φυτική παραγωγή και στη ζωική. Σκεφτείτε για πόσους μιλάμε. Μιλάμε για πολλές δεκάδες χιλιάδες -έχω κάπου τον αριθμό των αιτήσεων- τριάντα δυόμισι χιλιάδες αιτήσεις έγιναν. Φανταστείτε τριάντα δυόμισι χιλιάδες οικογένειες, είναι εκατό χιλιάδες περίπου ο πληθυσμός που ζει και βιώνει με αυτό το εισόδημα και βάλτε και την οικονομική αλυσίδα που είναι γύρω από τις εκατό χιλιάδες, για να καταλάβετε ποιος κίνδυνος ανθρωπιστικής κρίσης υπάρχει στη Θεσσαλία.

Βέβαια, πρέπει να σας πω ότι υπάρχει ένα ζήτημα και με τις αναστολές των δόσεων και των πλειστηριασμών. Υπάρχουν κάποιες αναστολές, όχι διαγραφή κεφαλαίου, αναστολή, θα κριθούν μετά από λίγα χρόνια να πληρώσουν δυο, τρεις δόσεις μαζί, αλλά μόνο σε περιοχές που είχαν πρόβλημα. Και κάνω ένα ερώτημα: Ένα ξενοδοχείο στο Περτούλι, αν δεν υπάρχει δρόμος για να πας, θα πρέπει να πληρώνει τις δόσεις των ρυθμίσεών του; Πώς; Αφού δεν μπορεί να πάει ο πολίτης, δεν μπορεί να πάει ο πελάτης. Αυτά δεν τα έχει σκεφτεί καθόλου η πολιτεία.

Έχουμε το σοβαρότατο πρόβλημα στην παρακάλιο περιοχή. Εκεί πρέπει να έχουν περίπου χίλιες εκατό οικογένειες που ζητούν απαντήσεις. Ακούσαμε κάτι εξαγγελίες του κ. Αυγενάκη, αλλά κανείς δεν ξέρει ποιο είναι το σχέδιο αποπλημμύρισης, ας το πω έτσι, αλλά και ποιο είναι το σχέδιο για την αποζημίωση του εισοδήματος.

Και να το πούμε οριζόντια: Κύριε Πρωθυπουργέ, πρέπει να μιλήσουμε -και εμείς το προτείνουμε- για αυτό που λέγεται είτε κοινωνικός μισθός ή αναπλήρωση εισοδήματος. Πρακτικά, όλοι οι πολίτες που εξαιτίας της καταστροφής έχουν χάσει εισόδημα, πρέπει η πολιτεία να καλύψει το τμήμα του εισοδήματος, για το οποίο δεν ευθύνονται οι ίδιοι. Προφανώς όχι τα επιχειρηματικά κέρδη. Δεν αναφέρομαι σε αυτό, αλλά στο εισόδημα που έχουν απωλέσει εξαιτίας της φυσικής καταστροφής, για την οποία και η Κυβέρνησή σας είναι υπεύθυνη. Για αυτό πρέπει να απαντήσετε συγκεκριμένα.

Κάποια πράγματα πιο μεγάλα να τα πω και αυτά. Πρώτο ζήτημα: Δρόμος Λάρισα - Τρίκαλα. Το έχει αναλάβει το Υπουργείο Υποδομών. Αναζητείται. Πήλιο οδικό δίκτυο, αναζητείται. Ορεινά Τρίκαλα. Αναζητείται. Δηλαδή, μιλάμε για μεγάλα οδικά δίκτυα, που τα υιοθετήσει το Υπουργείο Υποδομών αλλά αναζητούνται. Γιατί, τάχατες, προσπαθείτε να μας δώσει μια εικόνα ότι τα πράγματα είναι καλά. Αυτά είναι πραγματικά που σας λέω και το σιδηροδρομικό δίκτυο και του Πηλίου. Και κάποιες ασαφείς δεσμεύσεις ότι τον Δεκέμβριο κάτι θα γίνει σε κάποια κομμάτια μονής γραμμής, εμπορικής, μέχρι το Λιανοκλάδι. Αλλά ο κ. Σταϊκούρα στη Θεσσαλονίκη προχθές -τον άκουσα. Σαν το Flyover θα γίνουν και αυτά όλα. Θα βραχυκυκλώσουν τα πάντα στην Ελλάδα.

Εδώ, λοιπόν, υπάρχουν σοβαρά ζητήματα. Δεν μπορείτε να βγαίνετε και να λέτε ότι θα είναι η κλιματική κρίση ευκαιρία για τον τουρισμό. Δηλαδή, τώρα θα πάμε στο Πήλιο, όπου δεν έχει δρόμους, δεν έχει παραλίες και θα πούμε στους επαγγελματίες του Πηλίου ότι είναι η κλιματική κρίση ευκαιρία για να κάνουν τουρισμό εκεί οι πολίτες. Μα εκεί έχουν χαθεί παραλίες. Δεν μπορούν οι αγρότες να μεταφέρουν τα εμπορεύματα και τα προϊόντα τους. Είναι συγκεκριμένα αυτά από το Πήλιο. Τα έχουμε καταθέσει και στον κοινοβουλευτικό έλεγχο. Για να μη σας πω άλλα φαινόμενα. Αν δεν κάνω λάθος, είναι τρία χωριά στον Παλαμά, δύο σχολεία στη Φαρκαδόνα που τα παιδιά τους δεν πηγαίνουν στο τοπικό σχολείο. Πηγαίνουν κάποια χιλιόμετρα παραπέρα, γιατί δεν λειτουργούν τα σχολεία τους. Δεν μιλάμε για κανονικότητα όταν το παιδί δεν έχει πρόσβαση στη γνώση.

Υπάρχουν σοβαρότατα ζητήματα και με τις αποζημιώσεις. Να σας το διευκρινίσω, γιατί ίσως δεν το ξέρετε, κύριε Πρωθυπουργέ, ανακοινώσατε, το είπατε -και δείτε λίγο την ομιλία σας- για 110 εκατομμύρια στους δήμους. Εγώ μίλησα με τους δημάρχους, γιατί έχουμε πάει και δυο-τρεις φορές εκεί και με τον Στέφανο Κασσελάκη και με άλλους Βουλευτές της περιοχής. Οι δήμαρχοι μας είπαν ότι τα λεφτά δεν έχουν πάει ακόμα.

Δηλαδή, προσέξτε. Στη Φαρκαδόνα, ας πούμε, όπου ο δήμος ανέλαβε και αποκαταστάσεις, ανέλαβε και τη σίτιση, δεν έχουν πάει τα λεφτά. Οι εγκρίσεις υπάρχουν. Τι σημαίνει αυτό; Ότι οι επαγγελματίες σταματούν να συνεργάζονται, διότι δεν έχουν πάει τα λεφτά.

Αυτά είναι σοβαρά προβλήματα, κύριε Πρωθυπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, σας παρακαλώ, συμφιλιωθείτε λίγο με τον χρόνο! Πρέπει να τελειώνετε σε πέντε λεπτά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ναι, πράγματι!

Δεν μπορείτε, λοιπόν, να λέτε ότι έχετε λύσει προβλήματα, επειδή εγκρίθηκαν κάποιες χρηματοδοτήσεις, αλλά δεν πήγαν ποτέ. Και πρέπει να σας το πω ξεκάθαρα -και θα επανέλθω και στη δευτερολογία μου- ότι πρέπει να υπάρχει ένα συντονιστικό κέντρο -που δεν υπάρχει και ψάχνονται και οι δήμαρχοι και οι τοπικοί φορείς- και ένα ολοκληρωμένο σχέδιο -που δεν υπάρχει- που ελπίζω να μην είναι σαν της δυτικής Μακεδονίας που κάνατε, για τη λιγνιτική μετάβαση, που κάποιες γερμανικές εταιρείες είχαν δουλειές να κάνουν, αλλά οι πολίτες έπρεπε να βρουν άλλη δουλειά να κάνουν. Διότι σε αυτό είστε καλά εκπαιδευμένος.

Όμως, για τις ανάγκες της κοινωνίας πρέπει να πάμε εκεί, κύριε Πρωθυπουργέ.

Εμείς, λοιπόν, το λέμε: Ελάτε να πάμε μαζί. Μαζί να πάμε στην Κάρλα, να πάμε στη Φαρκαδόνα, να πάμε στον Παλαμά, να πάμε στο Κιλελέρ, να δούμε τα προβλήματα και τους πολίτες εκεί, όχι σε ένα αφυδατωμένο και στεγανό περιβάλλον. Να πάμε μαζί όλοι οι Βουλευτές, να υπάρχουν διακομματικές αντιπροσωπείες. Διότι δεν ακούσαμε σχέδιο επανεκκίνησης.

Εμείς θα επανέλθουμε στη δευτερολογία, βάζοντας σχέδιο επανεκκίνησης της οικονομίας και της κοινωνίας και για τη Θεσσαλία και για τον Έβρο. Και δεσμευόμαστε ότι, ως ΣΥΡΙΖΑ, θα πάμε εκεί να κάνουμε την κουβέντα. Θα παρουσιάσουμε το σχέδιο στις τοπικές κοινωνίες.

Ειδικά, όμως, για τη Θεσσαλία -γιατί πρέπει να κλείνω στα επόμενα δυο-τρία λεπτά- πρέπει να σας πω ότι δεν έχουμε κανέναν προβληματισμό για τη μελέτη που θα καταθέσουν και οι Ολλανδοί εμπειρογνώμονες. Θα την περιμένουμε κάπου τον Φεβρουάριο. Αναρωτιέμαι, όμως, το εξής: Έπρεπε να γίνει αυτή η καταστροφή για να υλοποιήσει η πολιτεία ένα μικρό κομμάτι του σχεδιασμού του 2018 που παραδώσαμε εμείς; Και γιατί δεν έχετε πει μια κουβέντα εκτός από τα αντιπλημμυρικά -που θα δούμε ποια θα είναι, επιφυλασσόμεθα- για το τι θα γίνει με την οικονομία και την επανεκκίνησή της. Κουβέντα!

Θα πούμε και για τον φορέα στη δευτερολογία και θα πούμε, επίσης και για τα οικονομικά, γιατί δεν έχετε φέρει οικονομικούς πόρους, κύριε Μητσοτάκη. Το μόνο που πάτε να καλύψετε είναι το ότι απεντάχθηκαν τέσσερα αντιπλημμυρικά έργα από το Ταμείο Ανάκαμψης, 180 εκατομμυρίων ευρώ και πάτε τώρα να καλύψετε με κινήσεις εκ των υστέρων την πολιτική χασούρα, γιατί έχετε εκτεθεί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό είναι το θέμα, ότι απεντάχθηκαν αντιπλημμυρικά έργα και νέους πόρους δεν φέρνετε στη Θεσσαλία. Ως προς τους πόρους της Ελλάδας για το Ταμείο Ανάκαμψης κάνετε εσωτερική αλλαγή. Προσέξτε. Εδώ ζητάμε ειδικό κονδύλι για την Ελλάδα από την Ευρωπαϊκή Ένωση. Διότι εμείς ρωτήσαμε και ο κ. Βορίδης μάς απάντησε γραπτά ότι αιτηθήκατε και τώρα είπατε προηγουμένως ότι δεν έχει δημιουργηθεί ακόμα το κονδύλι. Στρίβειν…, όπως καταλάβατε!

Εμείς, όμως, κύριε Πρόεδρε, θα θέσουμε ζητήματα στη δευτερολογία και όσον αφορά στην προσαρμογή στην κλιματική κρίση. Χρειάζεται ξεχωριστή συζήτηση. Μπορεί να την κάνουμε και σε κάποιο νομοσχέδιο του Υπουργείου.

Όμως, να πούμε κάτι για το Υπουργείο. Δύο όρους θα βάλουμε κεντρικούς. Πρώτον, ο ΣΥΡΙΖΑ μέσα σε μνημονιακά και δύσκολα χρόνια κατέθεσε, με την πίεση και των θεσμών, την πρώτη Εθνική Στρατηγική για την Κλιματική Κρίση το 2016. Την έχετε γράψει στα παλιά σας τα παπούτσια. Αυτή η στρατηγική πρέπει να επικαιροποιηθεί, γιατί τα κλιματικά μοντέλα άλλαξαν. Αν εμπιστεύεστε την επιστήμη, αφήστε το Αστεροσκοπείο με τους άλλους ερευνητικούς φορείς, πάρτε τα κλιματικά μοντέλα και ελάτε να συζητήσουμε για νέα Εθνική Στρατηγική.

Δεύτερον, κόψτε τον διχασμό που έχετε δημιουργήσει στην κλιματική πολιτική. Είναι αδιανόητο να λέτε ότι το ένα Υπουργείο, το Υπουργείο Περιβάλλοντος, θα έχει τον μετριασμό της κλιματικής κρίσης, θα έχει τα οικοσυστήματα, θα έχει τη διαχείριση νερού, τη διαχείριση πλημμύρας, τη διαχείριση δασών και άλλο Υπουργείο θα έχει την προσαρμογή στην κλιματική κρίση. Είναι αδιανόητος αυτός ο διχασμός. Αυτοί οι δύο όροι είναι εισαγωγικοί. Τους θέτουμε εισαγωγικά για οτιδήποτε πούμε μετά.

Και, προφανώς, είναι υποχρέωση της πολιτείας -και πρέπει να απαντήσω τώρα και όχι στη δευτερολογία μου- να είναι υπεύθυνη για την ασφάλεια των πολιτών. Δεν μπορεί να κάνει την κρίση ευκαιρία ο κ. Μητσοτάκης και να λέει ότι για την ασφάλεια των πολιτών θα είναι υπεύθυνες οι ασφαλιστικές εταιρείες και οι πολίτες θα πληρώνουν για να είναι ασφαλείς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η πολιτεία θα έρθει να εξασφαλίσει την ασφάλεια των πολιτών, να απαγορεύσει τη δόμηση στα ρέματα, να απαγορεύσει τη δόμηση στις παραλίες και όχι να κάνει χατίρια στα αυθαίρετα, όπως έκανε στην πρώτη θητεία ο κ. Μητσοτάκης. Στη συνέχεια, θα δούμε και τα όρια λειτουργίας του ασφαλιστικού τομέα. Όμως, δεν θα αντικαταστήσει την πολιτεία ο ασφαλιστικός τομέας ούτε μόνο όποιος έχει να πληρώσει θα είναι ασφαλής. Διότι και αυτό υποκρύπτεται πίσω από τη δική σας πρόταση.

Κλείνω, κύριε Πρόεδρε, λέγοντας ότι ένας όρος που βάζω τώρα, γιατί πρέπει να απαντηθεί, είναι ο εξής: Καλά κάνει και έρχεται η ευρωπαϊκή τεχνογνωσία στην Ελλάδα. Για να γίνει, όμως, ουσιαστική συζήτηση για τη Θεσσαλία, εμείς θέτουμε από τώρα έναν όρο -δεν θα το πω στη δευτερολογία, θα το πω τώρα- ότι θα πρέπει τώρα, άμεσα να ανακαλέσετε το σχέδιο διαχείρισης υδατικών πόρων που έχετε ήδη καταθέσει για τη Θεσσαλία και την Αιτωλοακαρνανία. Γιατί; Σε αντίθεση με τον σχεδιασμό που κάνουν εκεί οι Ολλανδοί εμπειρογνώμονες, σε αντίθεση με τις αποφάσεις του Ευρωπαϊκού Δικαστηρίου, σε αντίθεση με τις αποφάσεις του Συμβουλίου της Επικρατείας, ο κ. Μητσοτάκης, ο οποίος τάχα τώρα κόπτεται για τις περιβαλλοντικές λύσεις, έχει περιλάβει την εκτροπή του Αχελώου σε νέο σχεδιασμό που έχει βάλει σε διαβούλευση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτό, κύριε Μητσοτάκη, θα το πάρετε πίσω και θα διευκρινίσετε εδώ, στην Εθνική Αντιπροσωπεία, ποια είναι η θέση σας για την εκτροπή του Αχελώου. Δεν μπορεί να το παίζετε καλός για τις περιβαλλοντικές οργανώσεις και να λέτε ότι ακούτε τις γνώμες τους και να πηγαίνετε κόντρα σε μια κεντρική δέσμευση όλου του περιβαλλοντικού, όλου του επιστημονικού, αλλά και του νομικού κόσμου της Ελλάδας.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, σας παρακαλώ, ολοκληρώστε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Εμείς εδώ θα είμαστε για να συζητήσουμε τι πρέπει να γίνει για τη Θεσσαλία, γιατί, όπως λέει και ο νέος περιφερειάρχης -και το καταθέτω- συνεχίζουμε να ζούμε ένα καθημερινό δράμα.

Είναι σήμερα δημοσιευμένο, κύριε Μητσοτάκη. Νομίζω ότι είναι αφιερωμένο σε αυτά που δεν είπατε στην ομιλία σας. Διότι αυτά χρειάζεται να τα συζητήσουμε.

Και θέτω, πριν κατέβω, δύο ερωτήματα: Γιατί αφήσατε τη χώρα αθωράκιστη, ενώ είχατε παραλάβει το 2019 όλα τα εργαλεία, τα οποία αποτελούν και σήμερα προτάσεις. Και είπα και πάρα πολλά και μην ξεφεύγετε.

Και δεύτερον, γιατί δεν έχετε την πολιτική επάρκεια και τη βούληση να καταθέσετε, έστω σήμερα, ένα σχέδιο επανεκκίνησης της ζωής σε περιοχές που έχουν πληγεί; Και γιατί δεν είχατε ούτε την πολιτική επάρκεια ούτε την πολιτική βούληση να εφαρμόσετε το ευρωπαϊκό κεκτημένο στη χώρα μας;

Ευχαριστώ πολύ, κύριε Πρόεδρε.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Ευχαριστώ.

Πριν καλέσω στο Βήμα τον κ. Ανδρουλάκη, επιτρέψτε μου να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και δώδεκα εκπαιδευτικοί συνοδοί τους από το 3ο Τμήμα της Ελληνογαλλικής Σχολής Αγίας Παρασκευής «Ευγένιος Ντελακρουά».

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Καλώ τώρα στο Βήμα για τη δική του ομιλία τον κ. Νικόλαο Ανδρουλάκη, Πρόεδρο της Κοινοβουλευτικής Ομάδας του ΠΑΣΟΚ - Κινήματος Αλλαγής.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, αγαπητοί συνάδελφοι, σήμερα συζητάμε ένα μείζον θέμα που αφορά στην αντιμετώπιση της κλιματικής κρίσης και τις καταστροφικές επιπτώσεις που είχε το προηγούμενο καλοκαίρι στην Ελλάδα. Στη Θεσσαλία, στον Έβρο, στη Ρόδο, σε πολλά σημεία της χώρας η κατάσταση είναι τραγική.

Τι ήρθε, λοιπόν, να μας πει σήμερα ο Πρωθυπουργός ως δικαιολογία; Τα προβλήματα δεν έχουν ούτε χρώμα ούτε κόμμα.

Οι ευθύνες για τη μη λύση των προβλημάτων, όμως, έχουν και κόμμα και χρώμα και ονοματεπώνυμο, κύριε Μητσοτάκη!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Διότι δεν είστε νέος Πρωθυπουργός. Είστε Πρωθυπουργός, όσα χρόνια ήταν και ο κ. Τσίπρας. Άρα πρέπει πια να αντιμετωπίσετε τα προβλήματα που δεν λύσατε ή τα προβλήματα που έχετε δημιουργήσει και όχι με ευχολόγια, με αναλύσεις, να λέμε τα ίδια και τα ίδια.

Εμείς παρουσιάσαμε από τον Αύγουστο τις προτάσεις μας για μια σύγχρονη πολιτική προστασία στα ευρωπαϊκά πρότυπα. Στις αρχές Σεπτεμβρίου στη ΔΕΘ δημοσιοποιήσαμε το πρώτο σχέδιο -τότε δεν είχαμε όλα τα στοιχεία- για την ανασυγκρότηση της Θεσσαλίας. Στις 2 Νοεμβρίου -γιατί είπατε ότι ήρθατε εδώ πέρα με πρωτοβουλία σας- η Κοινοβουλευτική Ομάδα του ΠΑΣΟΚ κατέθεσε επίκαιρη επερώτηση στους αρμόδιους Υπουργούς της Νέας Δημοκρατίας για την τραγική κατάσταση στη Θεσσαλία.

Περιμένω και εσάς να έρθετε να μου απαντήσετε στην ερώτηση για το κόστος της κατοικίας στην Ελλάδα, γιατί στην προηγούμενη συνεδρίαση μάς είπατε ότι δεν σας έχουμε καταθέσει πολλές ερωτήσεις, αλλά και τη μία που σας κατέθεσα ούτε σ’ αυτή ήρθατε να απαντήσετε.

Ελάτε, λοιπόν, την άλλη εβδομάδα να συζητήσουμε για αυτό το μείζον ζήτημα που αφορά στην ελληνική κοινωνία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όμως, η Κυβέρνηση στο θέμα της κλιματικής κρίσης και των καταστροφών επέλεξε την απαξίωση και λυπάμαι, γιατί τέτοιου μεγέθους ζητήματα, προκλήσεις επιβάλλουν συνεννόηση και συναίνεση και βέβαια, εθνικές λύσεις. Διότι η θωράκιση της χώρας μπροστά σε αυτά τα φαινόμενα δεν εξαντλείται στα όρια ενός εκλογικού κύκλου, δεν αφορούν μόνο μια κυβέρνηση, αφορούν πολλές και διαδοχικές κυβερνήσεις.

Δεν είναι από το 2016, κύριε Φάμελλε, το φαινόμενο. Ο νόμος είναι του 2016. Το φαινόμενο ξεκινά πολλά χρόνια πριν, όταν εμείς κρούαμε το καμπανάκι του κινδύνου για να ανοίξει δημόσιος διάλογος για την κλιματική κρίση. Από το 2006 και μετά Βουλευτές και στελέχη της Νέας Δημοκρατίας μας λέγατε για «πράσινα άλογα», αυτά τα «ψεκασμένα» σενάρια του Τραμπ. Όπως και η ανάταξη της παραγωγικής βάσης της χώρας, η αναζωογόνηση του κοσμήματος της Δαδιάς επιτάσσουν συνεννόηση, συνδιαμόρφωση και συναίνεση.

Για εμάς το Κοινοβούλιο δεν είναι μόνο χώρος πολιτικής αντιπαράθεσης, αλλά πρωτίστως είναι ένας χώρος δημιουργίας, δημιουργικής συζήτησης και σύνθεσης, με μία, όμως, προϋπόθεση, να υπάρχει και διάθεση. Εμείς ό,τι και να πούμε, η απάντηση του κ. Μητσοτάκη και των Υπουργών με απόλυτη αλαζονεία είναι: «δεν έχετε προτάσεις, δεν έχετε θέσεις». Ό,τι και να πούμε, αυτό είναι το μότο. Ξέρουμε ότι έχετε τους μιντιακούς μηχανισμούς να αποκρύπτετε προτάσεις, αλλά εδώ πέρα είμαστε ισότιμοι και σήμερα θα συζητήσουμε πολλά ζητήματα, για να δούμε αν έχετε διάθεση να κινηθείτε προς τη συναίνεση.

Εμείς ποτέ δεν αρνηθήκαμε την κλιματική κρίση. Άλλωστε, όπως είπα, προ εικοσαετίας θέσαμε το ζήτημα. Όμως, αυτή η κλιματική κρίση δεν μπορεί να είναι ένα συνεχιζόμενο άλλοθι. Ξέρω πολύ καλά από πρώτο χέρι, ότι ισχυρά οικονομικά λόμπι των ορυκτών καυσίμων, συντηρητικές πολιτικές δυνάμεις και στην Ευρώπη και σε όλο τον δυτικό κόσμο δεν θέλουν αυτή η συζήτηση να γίνει με πραγματικούς όρους. Όμως, εμείς τώρα είμαστε στη Λεκάνη της Μεσογείου και αν δεν κάνουμε κάτι άμεσα -που ήδη έχουμε καθυστερήσει πάρα πολύ- οι επιπτώσεις θα πολλαπλασιάζονται. Άρα κάθε χρόνο τα ίδια θα κουβεντιάζουμε.

Εμείς, λοιπόν, λέμε ότι η μαγική λέξη είναι η λέξη «ανθεκτικότητα». Ανθεκτικότητα στις υποδομές, ανθεκτικότητα στη στρατηγική, ενημέρωση στην κοινωνία για το πώς πρέπει να οικοδομήσουμε την ανθεκτικότητα.

Το ότι, λοιπόν, έχετε κάνει τα ελάχιστα δεν χρειάζεται να το περιγράψω με γλαφυρό τρόπο, τα βίωσε στο πετσί του ο ελληνικός λαός. Μόνο δικαιολογίες που υπονομεύουν τη συζήτηση και πάνω απ’ όλα συνωμοσιολογίες. Τα ακούσαμε πέρυσι. Πράκτορες, πρόσφυγες, μετανάστες. Τι καταφέρατε με αυτό, πέρα από μία βραχυπρόθεσμη επικοινωνιακή διαχείριση; Καταφέρνετε κάτι πολύ βαθύτερο, την υπονόμευση του ρεαλισμού, του ορθολογισμού, για να κατανοήσει η κοινωνία το μέγεθος του ζητήματος και έτσι να μπορούμε να κάνουμε τις αναγκαίες παρεμβάσεις ως κράτος.

Χρησιμοποιείτε αλά καρτ επιστημονικά ινστιτούτα. Μάλιστα, στην προσπάθειά σας να μας πείσετε ότι δεν κάηκαν εκατομμύρια στρέμματα φέτος το καλοκαίρι, «βαφτίσατε» αναξιόπιστο το Αστεροσκοπείο Αθηνών και τα δεδομένα του δορυφορικού συστήματος «Κοπέρνικος». Όταν, όμως, τα ίδια αυτά τα επιστημονικά ινστιτούτα δημοσιοποιούσαν δεδομένα που έδειχναν τη ραγδαιότητα των φυσικών φαινομένων, όπως στην περίπτωση του «Ντάνιελ», τότε μια χαρά για εσάς ήταν αναξιόπιστα. Και εκεί αλά καρτ προσέγγιση απέναντι στην επιστημονική κοινότητα. Για εσάς πολιτική προστασία σημαίνει μόνο τα εναέρια μέσα πυρόσβεσης. Απαρχαιωμένη αντίληψη. Σημαντικά μεν είναι, αλλά δεν φτάνουν.

Αυτή η υπεροπλία της χώρας σε εξοπλισμό και μέσα καταστολής των πυρκαγιών είναι, όμως, αναντίστοιχη με τα αποτελέσματα που ζήσαμε όλοι πέρυσι το καλοκαίρι. Με τις πυρκαγιές του 2021 η Κυβέρνηση, κατά τα δικά σας λεγόμενα, είπε ότι «έλαβε το μήνυμα» και προχώρησε στην ίδρυση ξεχωριστού Υπουργείου Κλιματικής Κρίσης. Δύο χρόνια μετά, καθ’ ομολογία του Υπουργού που κάθεται παραδίπλα σας, είναι –λέει- ένα κέλυφος αδειανό που δεν έχει καταφέρει να αξιοποιήσει τη μεγάλη προίκα, το πρόγραμμα «ΑΙΓΙΣ» των δύο δισεκατομμυρίων ευρώ.

Έχετε προαναγγείλει την αλλαγή του θεσμικού πλαισίου για την πολιτική προστασία, όταν ο νόμος που η Κυβέρνησή σας ψήφισε πριν από τρία χρόνια παραμένει ανεφάρμοστος. Αλλαγή, δηλαδή, στην αλλαγή; Αυτό δεν υπογραμμίζει την προχειρότητα με την οποία σχεδίασε η Κυβέρνηση της Νέας Δημοκρατίας; Για εμάς είναι μία ακόμη απόδειξη της ψευδεπίγραφης ατζέντας μεταρρυθμίσεων που έχετε.

Δεν κάνετε μεταρρυθμίσεις. Αρκείστε σε απλές διαρρυθμίσεις και αλλαγές βιτρίνας. Σκοπός σας δεν είναι να παρέμβετε μεταρρυθμιστικά στις παθογένειες του κράτους, τις χρόνιες παθογένειες που όλοι παραδεχόμαστε, αλλά στόχος σας είναι να μην αλλάξει τίποτα και όλα να μένουν συνεχώς τα ίδια για να διατηρούνται μικροεξουσίες, θυμίζοντας τον «Γατόπαρδο».

Αγαπητοί συνάδελφοι, σε μια εποχή συνεχών κρίσεων η ανθεκτικότητα της κοινωνίας είναι ένα βασικό εθνικό ζητούμενο. Για εσάς, όμως, αυτή η λέξη «ανθεκτικότητα», που για εμάς έχει πολύ μεγάλη σημασία, είναι μια λέξη που κακοποιείται καθημερινά. Όταν μετά τις φωτιές του καλοκαιριού σάς καλούσαμε να ενισχύσετε την πρόληψη, τι μας απαντούσατε; Ότι θέλουμε να τραβήξουμε –λέει- πόρους από τη δασοπυρόσβεση και έτσι να την αποδυναμώσουμε. Βέβαια, όλοι οι ειδικοί επιστήμονες παγκοσμίως συνηγορούν ότι οι φωτιές σβήνουν τον χειμώνα μέσω της ενδυνάμωσης-πρόληψης.

Επαναφέρω το ερώτημα: Γιατί μένουν άνεργοι τον χειμώνα οι εποχικοί πυροσβέστες και δεν αξιοποιείτε την εμπειρία τους στο θέμα της πρόληψης μαζί με τα δασαρχεία;

Ως προς τις πλημμύρες, η αβελτηρία και η καθυστέρηση της Κυβέρνησής σας να προετοιμάσει, όπως είπε ο κ. Φάμελλος, τους χάρτες επικινδυνότητας για την αντιμετώπιση των πλημμυρικών φαινομένων, οδήγησε τη χώρα να είναι ένα βήμα πριν την παραπομπή της στα ευρωπαϊκά δικαστήρια.

Όταν, όμως, δεν έχετε καν εντοπίσει τους κινδύνους, πώς θα εκπονήσετε ένα συνεκτικό σχέδιο αναβάθμισης και θωράκισης των υποδομών που κινδυνεύουν; Σας το λέει αυτό μόνο η Αντιπολίτευση; Σας το λέει και η ολλανδική εταιρεία που εσείς ο ίδιος προσλάβατε ότι το μέγεθος της κακοκαιρίας από μόνο του δεν μπορούσε να δημιουργήσει τόσο μεγάλη καταστροφή.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πού το λέει αυτό;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα το καταθέσουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να το πείτε. Καταθέστε το, διευκολύνετέ με.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Κύριε Μητσοτάκη, δεν σας διέκοψε κανείς. Ακούσαμε προσεκτικά ό,τι είχατε να πείτε. Έχετε δευτερολογία όπως κι εγώ, οπότε θα κάνουμε ένα γόνιμο διάλογο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν το λέει αυτό πουθενά.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ! Όχι διακοπές.

Συνεχίστε, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα το καταθέσουμε.

Χαίρομαι πάρα πολύ, γιατί όλα αυτά, τα οποία λέμε σας ενοχλούν, γιατί είναι πραγματικότητα. Αν δεν ήταν πραγματικότητα, δεν θα σας ενοχλούσε τίποτα.

Ας σημειώσουμε, λοιπόν, ότι είμαστε η μοναδική χώρα της Ευρωπαϊκής Ένωσης που δεν έχει ακόμα επικαιροποιήσει τους χάρτες, όπως θα έπρεπε. Αλλά αν χρειαστεί να καλύψετε τις ευθύνες σας, θα μας πείτε ότι και γι’ αυτό φταίει η Ευρωπαϊκή Ένωση, όπως και για τα Τέμπη για την εξεταστική που ψηφίσατε μαζί με το ΚΚΕ. Δεν είναι βέβαια επαρκής η δικαιολογία ότι θα το κάνετε τώρα. Πέντε χρόνια Κυβέρνηση. Οι υποψήφιοι περιφερειάρχες σας. Εσείς θέλατε συνεργασία με όλους αυτούς, δεκατρείς - δεκατέσσερις περιφέρειες, για να έχετε αγαστή συνεργασία με τους περιφερειάρχες που έχετε το ίδιο πολιτικό δόγμα. Τα είδαμε τα αποτελέσματα και στον Έβρο και στη Θεσσαλία. Οι Έλληνες πολίτες γιατί να σας εμπιστευτούν ότι τώρα θα τα κάνετε καλύτερα, όταν πέντε χρόνια άλλοθι βρίσκετε μόνο στις παλιότερες αστοχίες της προηγούμενης κυβέρνησης;

Η συνθήκη «ανεχθείτε την καταστροφή γιατί υπάρχουν και χειρότερα» τελείωσε. Δεν υπάρχει πια ο φόβος ΣΥΡΙΖΑ - Ανεξάρτητων Ελλήνων. Υπάρχει ισχυρή προοδευτική εναλλακτική απέναντι στη συντηρητική παράταξη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μη φοράτε, λοιπόν, τις παρωπίδες της αλαζονείας σας και σταματήστε να κραδαίνετε το 41%, διότι έτσι προσβάλλετε και την εμπιστοσύνη των πολιτών που σας εμπιστεύτηκαν στις τελευταίες εθνικές εκλογές.

Αγαπητοί συνάδελφοι, στη Θεσσαλία χάθηκαν κάτω από το νερό πάνω από ένα εκατομμύριο στρέμματα. Είκοσι πέντε χιλιάδες ζώα πνίγηκαν, ενώ οι ζημιές σε υποδομές, όπως δρόμοι και γέφυρες είναι τεράστιες. Η ανασυγκρότησή της, λοιπόν, δεν εξαντλείται απλά σε μια εταιρεία διαχείρισης υδάτων. Πρέπει να υπάρχει ενιαία διαχείριση υδάτων και εταιρεία που θα το κάνει, αλλά γι’ αυτόν τον λόγο, όχι να αναλάβει την παραγωγική ανασυγκρότηση όλης της Θεσσαλίας. Εδώ απαιτείται ένα ολιστικό σχέδιο που θα περιλαμβάνει την αναγέννηση του παραγωγικού μοντέλου και τις ανθεκτικές υποδομές, την αναζωογόνηση της οικονομικής δραστηριότητας και της απασχόλησης.

Από τη ΔΕΘ πρότεινα τη δημιουργία ενός ανεξάρτητου φορέα που θα δουλέψει στα πρότυπα των Ολυμπιακών Αγώνων, ένα σύστημα ομάδων διοίκησης έργου. Μια task force στα ευρωπαϊκά πρότυπα που θα διασφαλίσει τη διαφάνεια και την ταχύτητα. Θα αποτελείται από τον Πρωθυπουργό, τους αρμόδιους Υπουργούς, τον Περιφερειάρχη και θα συνεπικουρείται από τεχνοκράτες, από επιστήμονες, από ειδικούς και βεβαίως θα συνεδριάζει συχνά, ανάλογα με τις ανάγκες, για να επιλύει καίρια προβλήματα.

Όντως με μια τέτοια task force θα μπορούμε να μιλάμε πραγματικά για επιτελικό κράτος που θα διασφαλίζει την υλοποίηση των έργων και την τήρηση των χρονοδιαγραμμάτων και όχι για ένα επιτελικό κράτος, το οποίο μιλά για έργα με προτεραιότητα τον πελατειασμό και την επικοινωνιακή διαχείριση. Δεν μπορεί να γίνει ανεκτό στη Θεσσαλία, στον Έβρο, στη Ρόδο, στην Εύβοια, όπου έχουν πληγεί χιλιάδες άνθρωποι του μόχθου, αυτό που έκανε η Κυβέρνηση της Νέας Δημοκρατίας στην Ηλεία. Ακόμη και σήμερα εκεί υλοποιούνται ή δημοπρατούνται έργα του πρώην «ταμείου Μολυβιάτη».

Συνάδελφοι, οι αμιγώς εξαρτώμενοι από τη γεωργία και την κτηνοτροφία κάτοικοι δεν έχουν ορθοποδήσει ακόμη. Το πολύτιμο αυτό ανθρώπινο κεφάλαιο σε επίπεδο γνώσης της υπαίθρου στην πιο παραγωγική του ηλικία πλήττεται, με αποτέλεσμα οι οικογένειες, η τοπική οικονομία και η κοινωνική συνοχή να αντιμετωπίζουν πολύ μεγάλα ζητήματα. Ακόμη και μετά τις φωτιές του 2021 στην Ηλεία, πέρα από την εκπόνηση μελέτης από τη «ΔΙΑΝΕΟΣΙΣ» δεν έχει προχωρήσει τίποτα από τα παραπάνω.

Βεβαίως, στηρίζουμε ένα μέρος της επιδοματικής πολιτικής, αλλά αυτό δεν μπορεί να είναι μια μακροπρόθεσμη λύση σε αυτές τις περιπτώσεις. Πρέπει να εγγυηθούμε στους κατοίκους αυτών των περιοχών ότι θα μείνουν στον τόπο τους με αξιοπρέπεια, θα εργάζονται και θα ορθοποδήσουν. Ότι πάλι θα αποκτήσουν οι περιοχές αυτές, που είναι η παραγωγική καρδιά της χώρας, το συγκριτικό τους πλεονέκτημα.

Όμως, αντί ενός ολοκληρωμένου σχεδίου, οι αγρότες και οι κτηνοτρόφοι της Θεσσαλίας έρχονται να αντιμετωπίσουν ένα ακόμη ζήτημα που προέκυψε από την άδικη κατανομή των επιδοτήσεων της ΚΑΠ. Φέτος τα ποσά που διατέθηκαν ήταν πολύ μικρότερα από τα αναμενόμενα, με αποτέλεσμα οι παραγωγοί που είχαν προγραμματίσει να αξιοποιήσουν αυτά τα χρήματα στη νέα καλλιεργητική περίοδο να βρίσκονται σε δυσχερή θέση.

Συγκεκριμένα, το εγκεκριμένο κονδύλι της βασικής ενίσχυσης για το 2023 ανέρχεται στα 829 εκατομμύρια ευρώ, μειωμένο κατά 239 εκατομμύρια ευρώ έναντι του 1.680.000.000 εκατομμυρίων ευρώ το 2022. Και ενώ η χώρα δύναται να πληρώσει ως προκαταβολή το 70% της βασικής ενίσχυσης, δηλαδή 580 εκατομμύρια ευρώ, στους δικαιούχους έχουν πιστωθεί 488 εκατομμύρια, χρήματα αναγκαία για τους αγρότες προκειμένου να καλύψουν το αυξημένο κόστος παραγωγής στις καλλιέργειές τους, στα εφόδιά τους για την επόμενη καλλιεργητική περίοδο και λόγω της ενεργειακής και οικονομικής κρίσης. Είναι χαρακτηριστικό παράδειγμα ότι σε πάρα πολλές περιπτώσεις τα χρήματα που δόθηκαν δεν επαρκούν να καλύψουν ούτε τις ασφαλιστικές τους εισφορές. Την ίδια στιγμή παρακολουθούν άναυδοι τις αντιπαραθέσεις του αρμόδιου Υπουργού με τη διοίκηση του ΟΠΕΚΕΠΕ που οι ίδιοι διόρισαν.

Εμείς βρεθήκαμε από την πρώτη στιγμή στο πλευρό των αγροτών, των κτηνοτρόφων και συνεχίζουμε τον αγώνα μέσα από τη Βουλή και στην κοινωνία για να υπάρξει ανασυγκρότηση του πρωτογενούς τομέα και της εξωστρέφειας. Γι’ αυτό, όπως σημειώσαμε στην επίκαιρη επερώτηση που καταθέσαμε, τόσες μέρες η παρουσία νεκρών ζώων στη Θεσσαλία, η διαρροή ζωοτροφών, λιπασμάτων έχουν μολύνει τον υδροφόρο ορίζοντα και είναι πολύ σημαντικό για το μέλλον των καλλιεργειών.

Παράλληλα, λόγω των έντονων πλημμυρικών φαινομένων και των δύο θεομηνιών, η κατάκλιση των εδαφών σε πληγείσες περιοχές επηρέασε την υγεία των εδαφικών οικοσυστημάτων με την προσθήκη ιζήματος αλλάζοντας τις φυσικές τους ιδιότητες και υποβαθμίζοντας τη δομή τους. Τι σημαίνει αυτό; Ότι, όπως λέει και η «GREENPEACE», δεν μπορείτε να κάνετε μόνο δειγματοληπτικούς ελέγχους. Πρέπει να κάνουμε ελέγχους σε κάθε έκταση, σε κάθε ειδική περίπτωση για να μην επηρεαστεί η δημόσια υγεία. Η αναγέννηση του παραγωγικού μοντέλου στις περιοχές αυτές πρέπει να γίνει με όρους ανθεκτικότητας των αγροτικών συστημάτων και την προστασία της βιοποικιλότητας.

Τέλος, χρειάζεται ένας γενικότερος σχεδιασμός διαχείρισης υδάτων στη Θεσσαλία και χρειάζεται μια πολυεπίπεδη συζήτηση για το θέμα αυτό, μια προσέγγιση ολιστική. Οι χρόνιες στρεβλώσεις δεν μπορούν να αντιμετωπιστούν διά μαγείας και στην άρδευση και στην αποστράγγιση ταυτόχρονα. Χρειάζεται έλεγχος, διαχείριση. Είναι πάρα πολλές οι υπηρεσίες που αδυνατούν να επικοινωνήσουν μαζί τους, κάνοντας το πρόβλημα να διογκώνεται. Ο υπόγειος υδροφόρος ορίζοντας της Θεσσαλίας έχει έλλειμμα διακόσια πενήντα εκατομμύρια κυβικά νερού κάθε χρόνο. Η λίμνη Κάρλα καλύπτει αυτή τη στιγμή διακόσιες χιλιάδες στρέμματα γης. Τι σχεδιασμός υπάρχει; Υπάρχει σχεδιασμός; Τι θα γίνει με όλους αυτούς τους ανθρώπους; Πρέπει επιτέλους να δώσουμε και να δώσετε σαφείς απαντήσεις σε αυτές τις προκλήσεις.

Είναι επίσης κρίσιμο να εξασφαλίσουμε την επιστροφή στην παραγωγή και στις αγορές των μεταποιητικών επιχειρήσεων της Θεσσαλίας με χαμηλότοκο μεσοπρόθεσμο και μακροπρόθεσμο δανεισμό, με κίνητρα για μετεγκατάσταση σε βιομηχανικές περιοχές. Για παράδειγμα, στη ΒΙΠΕ της Λάρισας οι ζημιές από τις πλημμύρες ήταν πολύ περιορισμένες. Δεν πρέπει να ξεχάσουμε τους εργαζομένους που βρίσκονται σε καθεστώς αναστολής εργασίας. Οφείλει το κράτος να μην καθυστερεί την αποζημίωσή τους.

Επίσης, δεκάδες τυροκομεία στον κάμπο έκλεισαν ή υπολειτουργούν. Χρειάζεται ένας συνολικός σχεδιασμός και προβλέψεις για όσους έχασαν τα κοπάδια τους, για να εξασφαλιστεί η αναγκαία ποσότητα γάλακτος για να συνεχίσουν να λειτουργούν τα τυροκομεία. Και βέβαια είναι ο μόνος τρόπος για να έχουμε ανθεκτική ανασυγκρότηση όλου αυτού του μεταποιητικού τομέα.

Αγαπητοί συνάδελφοι, στον Έβρο τις επόμενες εβδομάδες εμείς σχεδιάζουμε ένα συνέδριο συζήτησης για την ανασυγκρότηση, αλλά και την αναγέννηση του κοσμήματος της Δαδιάς, αυτού του σπάνιου οικοσυστήματος. Και βέβαια στον Έβρο υπήρξε καταστροφή πολύ μεγάλη καθώς και στη Ροδόπη. Έχουμε χρέος, λοιπόν, να μιλήσουμε και εδώ για την ανθεκτικότητα.

Ο Πρωθυπουργός στην προηγούμενη συζήτησή μας εδώ στην Αντιπροσωπεία είχε βαφτίσει ως ρηξικέλευθη πρωτοβουλία του αυτό που αποτελεί συνταγματική υποχρέωση, την ανακήρυξη αναδασωτέων των καμένων εκτάσεων και μιλώ για τη συζήτηση που έγινε το καλοκαίρι. Φαίνεται, λοιπόν, ότι για τους δήθεν εκσυγχρονιστές της Νέας Δημοκρατίας η τήρηση των νόμων και του Συντάγματος είναι είδηση. Δεν είναι είδηση.

Επίσης, έχουμε ακούσει πολλά για το «Δαδιά Pass» αλλά τίποτα, για το έργο του κ. Αμυρά που ορίστηκε υπεύθυνος του πρότζεκτ αποκατάστασης των καμένων εκτάσεων. Θα πρέπει να γίνει επιτέλους αποτύπωση των καμένων εκτάσεων με σύγχρονα τεχνολογικά μέσα και να εντοπιστούν μέσα στην περίμετρό τους τα πιο ευάλωτα σημεία, θέσεις που έχουν καεί στο κοντινό παρελθόν, θέσεις με έντονη κλίση όπου υπάρχει η σφοδρότητα της καύσης και βέβαια να δούμε την επιφανειακή απορροή και τη διάβρωση του εδάφους. Επιπλέον, πρέπει να υπάρχει χαρτογράφηση για την ορνιθοπανίδα. Σε αυτές τις περιπτώσεις χρειάζεται ειδικός σχεδιασμός τόσο για την φυσική αναγέννηση και για την επαναφορά των ειδών, όσο και για την ανάσχεση της επιφανειακής απορροής του νερού και την πρόκληση νέων πλημμυρών.

Αγαπητοί συνάδελφοι, την περασμένη χρονιά είχαμε το εξής παράδοξο. Είχαμε τα περισσότερα εναέρια μέσα από κάθε άλλη φορά. Είχαμε τις λιγότερες εστίες από τον ετήσιο μέσο όρο μας, αλλά τις περισσότερες καμένες εκτάσεις τόσο σε απόλυτο αριθμό, όσο και ως ποσοστό της έκτασης της χώρας.

Είναι προφανές, λοιπόν, ότι κάτι δεν κάνετε καλά, κάτι δεν πάει καλά σε αυτή τη χώρα, που δίνει δισεκατομμύρια για να έχει τις καλύτερες δυνατότητες πυρόσβεσης, να έχει τις λιγότερες εστίες και τη μεγαλύτερη καταστροφή.

Πώς το αιτιολογείτε αυτό, κύριε Μητσοτάκη; Δεν άκουσα μια λέξη που να αιτιολογεί αυτό το φαινόμενο.

Γι’ αυτό, λοιπόν, χρειάζεται και επιμένουμε σε ένα διαφορετικό σχέδιο πολιτικής προστασίας. Και τι εννοούμε; Συγκεκριμένες προτάσεις: Συνδυασμό ψηφιακών εργαλείων με τους στόχους της πολιτικής πράσινης μετάβασης. Αυτή είναι η μόνη απάντηση για όλους τους κινδύνους του μέλλοντός μας, ώστε να μην εξελίσσονται συνεχώς οι φυσικές καταστροφές σε φαραωνικές τραγωδίες.

Επίσης, στρατηγικούς τρόπους παρακολούθησης και αντιμετώπισης, αλλά και αποκατάστασης. Οφείλουν να επαναπροσδιοριστούν άμεσα και ριζικά και να υιοθετηθούν νέες αποδοτικές λύσεις κινητοποιώντας όλους τους απαραίτητους πόρους ανθρώπινους και μη.

Τι λείπει, άραγε, από αυτή την εξίσωση μεταξύ διαθέσιμων δεδομένων επιστημονικής γνώσης και λήψης αποφάσεων; Υπάρχει κάτι που με βάση τη διεθνή εμπειρία, αλλά και την υφιστάμενη εγχώρια τεχνογνωσία, θα μπορούσε να οδηγήσει σε πιο αποδοτική διαχείριση φυσικών καταστροφών. Ο λόγος, για τη δημιουργία ενός εθνικά ενοποιημένου υποστηρικτικού συστήματος λήψης αποφάσεων, το οποίο θα αξιοποιεί ταχύτατα τη διαθέσιμη πληροφορία σχετικά με τους κινδύνους, τα διαθέσιμα τεχνολογικά εργαλεία, τα επιστημονικά μοντέλα και θα μπορεί να μετασχηματίζει αυτή τη γνώση σε κάτι επιχειρησιακά γρήγορο, χρήσιμο και κρίσιμο.

Το πώς μπορεί ένα τέτοιο εργαλείο να διαμορφωθεί έχει πολλές προσεγγίσεις και μεθοδολογίες. Όσοι ασχολούνται -και είχα την τύχη να ασχοληθώ με ζητήματα πολιτικής προστασίας και προσαρμογής στην κλιματική αλλαγή- έχουμε και έχουν μια ξεκάθαρη εικόνα τόσο για τα δεδομένα, που δυστυχώς εκλείπουν στη χώρα μας -είναι πολύ κρίσιμο να υπάρχει ισχυρή δεξαμενή δεδομένων μετά τις φυσικές καταστροφές- όσο και την αξιοποίησή τους, ώστε η λήψη απόφασης να είναι αποδοτική, να μετασχηματίζει τα σημερινά ζητήματα και να είναι επιχειρησιακό εργαλείο.

Μπορούμε να πούμε πολλά για αυτό. Υπάρχουν συστήματα, όπως αισθητήρες, συστήματα έγκαιρης προειδοποίησης, μοντέλα εκτίμησης κινδύνου, χωρικά δεδομένα, αποθετήρια έργων και πολλά άλλα, που κάτω από ένα ενοποιημένο σύστημα διαχείρισης θα μπορεί σε άμεσο χρόνο να βοηθά εκεί που υπάρχει η τραγωδία, εκεί που υπάρχει το ραγδαίο φυσικό φαινόμενο και η καταστροφή αυτούς που επιχειρούν στο πεδίο.

Ειδικά προφίλ κινδύνου. Επομένως τι σημαίνει αυτό; Διαφορετική χάραξη στρατηγικής ανά περιοχή με προσδιορισμό διακριτών ξεκάθαρων ρόλων για όλους τους εμπλεκόμενους.

Φανταστείτε, λοιπόν, πόσο πιο εύκολα, έγκυρα και έγκαιρα όλο αυτό θα μπορούσε να λειτουργήσει σε μια οθόνη, να εικονοποιείται και να είναι διαθέσιμο σε όλους αυτούς τους παράγοντες ταυτόχρονα. Αυτό δεν είναι επιστημονική φαντασία. Δεν το είδαμε σε κάποιο έργο. Υπάρχουν εργαλεία, τεχνογνωσία για να υλοποιηθούν αυτά, όπως συμβαίνει και στο Κέντρο Ευρωπαϊκής Πολιτικής Προστασίας στις Βρυξέλλες, όπως συμβαίνει και σε πολλές άλλες χώρες.

Έχουμε χρέος μέσα από μια σύγχρονη οπτική να εκπαιδεύσουμε την κοινωνία μας. Είναι πολύ κρίσιμο στοιχείο σε αυτά που συζητάμε να εκπαιδευθεί σωστά η κοινωνία, ο πολίτης, οι νέοι άνθρωποι, οι μαθητές στα σχολεία για τα ζητήματα της κλιματικής κρίσης. Να συγκροτηθούν άμεσα επιτροπές αξιολόγησης κινδύνου στα πρότυπα του ΟΑΣΠ και να ληφθούν όλα τα συμπληρωματικά μέτρα. Αυτά είναι εφικτό να γίνουν. Πρέπει, όμως, για άλλη μια φορά να μην τα αναβάλουμε και να σχεδιάσουμε.

Είμαι σίγουρος ότι αν φέτος τον χειμώνα δεν κάνουμε περισσότερα από αυτά που κάναμε πέρυσι το χειμώνα, το καλοκαίρι θα συζητάμε ακριβώς τα ίδια και θα έρχεστε εσείς στη Βουλή, κύριε Μητσοτάκη, να λέτε πάλι ότι τα προβλήματα δεν έχουν χρώμα, κόμμα, άρωμα και να σας απαντάμε εμείς ότι έχουν και όνομα -και είναι το όνομά σας- και χρώμα και κόμμα -και είναι το κόμμα σας- και πάλι μια από τα ίδια στην πλάτη του ελληνικού λαού.

Είμαστε εδώ για να συζητήσουμε, να συναινέσουμε να αντιμετωπιστεί το τεράστιο ζήτημα των κορυφαίων επιπτώσεων από την κλιματική κρίση, αλλά να συζητήσουμε με διάθεση συναίνεσης και όχι με διάθεση αλαζονείας και περιφρόνησης για ό,τι πει κάθε φορά η Αντιπολίτευση.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Ανδρουλάκη προφανώς και για τον σεβασμό στον χρόνο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και τέσσερις εκπαιδευτικοί συνοδοί τους από το 1ο Επαγγελματικό Λύκειο Λειβαδιάς.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλώ τώρα στο Βήμα τον κ. Δημήτρη Κουτσούμπα, Πρόεδρο της Κοινοβουλευτικής Ομάδος του Κομμουνιστικού Κόμματος Ελλάδος, και του ευχόμαστε και περαστικά.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ευχαριστώ πολύ, κύριε Πρόεδρε.

Αυτή την ώρα χιλιάδες επαγγελματίες και αυτοαπασχολούμενοι διαδηλώνουν εδώ στην Αθήνα, έξω από τη Βουλή, αλλά και σε δεκάδες πόλεις της χώρας. Χιλιάδες αυτοαπασχολούμενοι, δικηγόροι, μικροί έμποροι, επαγγελματίες στα ταξί, στις κατασκευές απαιτούν την άμεση απόσυρση του φορολογικού νομοσχεδίου.

Εμείς και από αυτό εδώ το Βήμα ξεκινώντας τη σημερινή παρέμβαση εκφράζουμε τη στήριξή μας σε αυτές τις κινητοποιήσεις, γιατί είναι δίκαιες, αφού το νομοσχέδιο που ετοιμάζεστε να φέρετε στη Βουλή βάζει στο στόχαστρο ακόμα μια φορά αυτούς που με σκληρό αγώνα και πάρα πολλές ώρες δουλειάς παλεύουν να βγάλουν ένα εισόδημα για να καλύψουν ανάγκες των οικογενειών τους. Αυτούς που ονομάζετε φοροφυγάδες, φοροκλέφτες είναι οι ίδιοι οι οποίοι έχουν υποστεί όλες τις συνέπειες της πολιτικής σας, όπως και προηγούμενων κυβερνήσεων, με τη φορολόγηση από το πρώτο ευρώ, με το χαράτσι του τέλους επιτηδεύματος, με τους άδικους έμμεσους φόρους.

Χωρίς να υποτιμάμε προφανώς καθόλου το ζήτημα της σημερινής συνεδρίασης, όπως θα το διαπιστώσετε άλλωστε και μετά, δεν μας βγάζετε, όμως, από το μυαλό ότι δεν ήταν τυχαία η επιλογή αυτής της μέρας των κινητοποιήσεων των μικρών επαγγελματιών, των επιστημόνων, αυτή που επέλεξε ο κύριος Πρωθυπουργός για να ενημερώσει τη Βουλή για τη Θεσσαλία και τον Έβρο.

Ό,τι και να κάνετε, όμως, το αντιλαϊκό πρόσημο της πολιτικής σας δεν μπορείτε να το κρύψετε. Εμφανιστήκατε σήμερα στη Βουλή σαν και καλά να έχετε πάρει το μάθημά σας από τις φυσικές καταστροφές στη Θεσσαλία, στον Έβρο και αλλού και τώρα δήθεν ξέρετε τι να κάνετε, πώς να προχωρήσετε. Βέβαια, είχαν προηγηθεί αλλεπάλληλες καταστροφές, όπως αυτές του «Ιανού» στην ίδια περιοχή, στη βόρεια Εύβοια και αλλού στην υπόλοιπη χώρα. Τόσα μαθήματα πήρατε κι όμως βρισκόμαστε πάλι στο ίδιο σημείο να συζητάμε πάλι για σχέδια αποκατάστασης.

Τι έχει πάει λάθος; Το πρόβλημα, βέβαια, δεν είναι ότι είστε κακοί μαθητές ούτε ότι είστε ανεπίδεκτοι μαθήσεως. Το πρόβλημα είναι ότι το μάθημα για σας γίνεται πάθημα για όλους τους άλλους, γιατί εσείς συνεχίζετε στην ίδια πορεία λες και δεν συνέβη τίποτε, γιατί για μία ακόμα φορά αντιμετωπίζετε τις καταστροφές για τις οποίες συζητάμε σαν ευκαιρία για μεγαλύτερες μπίζνες στις κατεστραμμένες περιοχές πάνω στον πόνο των ανθρώπων. Και, δυστυχώς, αυτή ακριβώς είναι και η ίδια καύσιμη ύλη για τις επόμενες καταστροφές που έρχονται.

Είναι χαρακτηριστικό ότι το στρατηγικό σχέδιο ανασυγκρότησης της Θεσσαλίας, για να ξεκινήσω από τον κάμπο, το οποίο περιγράφεται στην έκθεση της ολλανδικής εταιρείας, χαρακτηρίζεται από το γνωστό εγκληματικό κριτήριο του κόστους-οφέλους.

Για το σύνολο των έργων και των δράσεων που προτείνονται, αναφέρεται ρητά ότι το κριτήριο θα είναι αν το οικονομικό κόστος θα είναι μικρότερο από το οικονομικό όφελος που προσδοκάται. Σε αντίθετη περίπτωση, λέτε, τίποτα δεν πρόκειται να γίνει. Και φυσικά υπέρτατο κριτήριο είναι οι περιβόητες πάλι αντοχές της οικονομίας, να μη λείψει δηλαδή εδώ που τα λέμε ούτε ένα ευρώ από τα πακέτα και τις φοροαπαλλαγές που απολαμβάνουν οι επιχειρηματικοί όμιλοι.

Συγκεκριμένα, λοιπόν, αυτά που φέρνει εδώ να δούμε στην πραγματικότητα το σχέδιό σας. Είναι η αναδιάρθρωση της αγροτικής παραγωγής με κατάργηση των λεγόμενων υδροβόρων καλλιεργειών, γιατί δεν έχουν αγοραστές, η προώθηση της ιδιωτικής ασφάλισης ιδιαίτερα σε αγρότες και κτηνοτρόφους αλλά και για τις κατοικίες, ο δήθεν πράσινος ενεργειακός σχεδιασμός σας, η νέα ΚΑΠ που θα οδηγήσει στο οριστικό ξεκλήρισμα και άλλων βιοπαλαιστών αγροτών.

Στην πραγματικότητα, για να το πούμε απλά, αυτό το σχέδιο δεν προσφέρει τίποτα ουσιαστικό για την προστασία του λαού. Η κατεύθυνση που δίνει είναι να προωθηθούν κάποια νέα έργα, χωρίς, όμως, ένα ολοκληρωμένο σχεδιασμό που θα λαμβάνει υπ’ όψιν το σύνολο των κινδύνων και το σύνολο των αναγκών των κατοίκων της περιοχής των αγροτών.

Η έκθεση της ολλανδικής εταιρείας θεωρεί ότι αν και η Θεσσαλία αποτελεί μια από τις περιοχές με το μεγαλύτερο κίνδυνο πλημμύρας, πρέπει να γίνει αποδεκτό ότι δεν μπορεί να αντιμετωπιστεί αυτός ο κίνδυνος, ότι δεν μπορούν να προστατευτούν όλες οι περιοχές στη Θεσσαλία στα επιθυμητά επίπεδα. Άρα λέτε ορισμένες θα πρέπει να συνεχίσουν να υποφέρουν από πλημμύρες και η μόνη εφικτή επιλογή γι’ αυτές είναι να υπάρχει προετοιμασία για εκκένωση και να δίνονται στη συνέχεια κάποιες αποζημιώσεις, που σε αυτές τις περιπτώσεις βέβαια κοστίζουν και λιγότερο. Δηλαδή τι λέτε στον λαό της Θεσσαλίας; Ότι για όλα φταίει η κακιά του η μοίρα που έτυχε να γεννηθεί και να θέλει να στήσει τη ζωή του σε αυτόν τον τόπο. Συμβιβασμός, μοιρολατρία, λες και βρισκόμαστε στο Μεσαίωνα και όχι στον 21ο αιώνα της τεχνητής νοημοσύνης!

Αλήθεια, έπρεπε να φέρετε τους Ολλανδούς να μας τα πουν αυτά; Μια χαρά δεν τα εφαρμόζετε και από μόνοι σας τόσα χρόνια και εσείς και προηγούμενες κυβερνήσεις με τα γνωστά τραγικά αποτελέσματα; Αλλά, δυστυχώς, ακόμα και η οργάνωση του σχεδίου έκτακτης ανάγκης και διαχείρισης κρίσεων, αυτά τα αυτονόητα πράγματα δηλαδή που τα παρουσιάζετε τάχα και ως καινοτομίες, πάλι θα μένουν κενό γράμμα, άρα συνεχίζετε στην ίδια κατεύθυνση.

Μήπως όλα τα προηγούμενα χρόνια δεν υπήρχαν ανάλογα θεωρητικά σχέδια στα χαρτιά; Φυσικά και υπήρχαν, αλλά αυτό δεν έλυσε το πρόβλημα της προστασίας του πληθυσμού. Οι τεράστιες ελλείψεις συνολικά στην πολιτική προστασία, οι τεράστιες ελλείψεις μέσων, εξοπλισμού, η απουσία ουσιαστικής εκπαίδευσης με ασκήσεις ετοιμότητας, δεν είναι αποτέλεσμα έλλειψης τεχνογνωσίας. Είναι αποτέλεσμα της ελλιπούς χρηματοδότησης και τελικά των δικών σας προτεραιοτήτων. Και, βέβαια, όταν τελικά έρχονται οι καταστροφές, όπως έγινε στη Θεσσαλία τον Σεπτέμβριο, τα θύματα βιώνουν ξανά την εγκατάλειψη, πλήρη εγκατάλειψη από το εχθρικό, αντιλαϊκό κράτος, πάλι εξαιτίας των ίδιων κριτηρίων και προτεραιοτήτων.

Και ερχόμαστε στο σήμερα. Ποια είναι η κατάσταση δυόμιση μήνες μετά; Δυόμιση μήνες μετά, χιλιάδες λαϊκές οικογένειες παλεύουν να σταθούν στα πόδια τους. Οι πλημμυροπαθείς συνεχίζουν να βιώνουν την απουσία του κρατικού μηχανισμού, την εγκατάλειψη, την ανοργανωσιά, την αδιαφορία, τις υποσχέσεις χωρίς αντίκρισμα, αλλά και το άθλιο παιχνίδι μετατόπισης των ευθυνών από την Κυβέρνηση στην περιφέρεια, από εκεί στους δήμους και πάλι πίσω και φτου και από την αρχή. Ακόμα και τα ελάχιστα που θα μπορούσαν να ανακουφίσουν τους πλημμυροπαθείς, να τους βοηθήσουν να σταθούν στα πόδια τους, είτε δεν γίνονται ποτέ είτε καθυστερούν βασανιστικά, με αποτέλεσμα τα προβλήματα συνεχώς να συσσωρεύονται.

Όλα όσα έπρεπε να γίνουν, τα αυτονόητα και επείγοντα, όπως ο καθαρισμός των σπιτιών από τις λάσπες, η απάντληση υδάτων, η απομάκρυνση και η ταφή χιλιάδων νεκρών ζώων, η αποκατάσταση αναχωμάτων, στις περισσότερες περιπτώσεις έγιναν από τους ίδιους τους πληγέντες με τη βοήθεια και την αλληλεγγύη είτε άλλων ανθρώπων είτε σωματείων. Είναι πραγματικά συγκινητική και ταυτόχρονα ελπιδοφόρα η αλληλεγγύη που εκδηλώθηκε από εργατικά σωματεία, μαζικούς φορείς, από όλη τη χώρα, που οργάνωσαν ακόμα και την αποστολή συνεργείων καθαρισμού για να βοηθήσουν τους πλημμυροπαθείς.

Προφανώς, όμως, δεν μπορεί να τα λύσει όλα η λαϊκή αλληλεγγύη, γιατί και οι οργανωμένες απολυμάνσεις, οι ψεκασμοί, οι εμβολιασμοί, οι έλεγχοι αντισωμάτων είναι ευθύνη του κράτους. Αλήθεια, τι σας εμπόδισε να τα κάνετε όλα αυτά; Η κλιματική κρίση σάς εμπόδισε ή η αδιαφορία σας;

Κι όχι μόνο αυτά αλλά και πολλά άλλα ακόμα. Για παράδειγμα, ακόμα και αυτή την ώρα που μιλάμε, υπάρχουν χωριά, υπάρχουν γειτονιές, όπου δεν έχει ολοκληρωθεί η καταγραφή των ζημιών σε σπίτια, σε καταστήματα, σε καλλιέργειες. Οι αυτοψίες είναι στο 55% περίπου των αιτήσεων, ενώ αποζημιώσεις έχει δει μόνο το 50% αυτών που έκαναν αίτηση χάρη στους κόφτες που έχετε βάλει, αλλά και για όσους τις πήραν, αυτές παραμένουν ανεπαρκείς.

Οι επιτροπές των πλημμυροπαθών κάνουν λόγο για ζημιές έως και πενταπλάσιες σε αξία σε σχέση με την αποζημίωση που τους δίνεται. Εκατοντάδες πλημμυροπαθείς μένουν σε κοντέινερ, άλλοι μένουν σε ξενοδοχεία, σε σπίτια συγγενών και φίλων. Εκατοντάδες άνθρωποι δεν δικαιούνται καν επιδότηση ενοικίου, ενώ ακόμα και αυτοί που τη δικαιούνται, δεν μπορούν να βρουν σπίτι κοντά στο χωριό ή στην πόλη τους, χώρια που το ποσό που τους δίνεται δεν επαρκεί στο ελάχιστο.

Οι υγειονομικές συνθήκες παραμένουν, σε πολλές περιπτώσεις, απαράδεκτες με τα λιμνάζοντα νερά, τα νεκρά ζώα, τη μόλυνση του δικτύου ύδρευσης να μεγαλώνουν όλα αυτά μαζί τον κίνδυνο εξάπλωσης μολυσματικών ασθενειών. Στην περιοχή έχουν καταγραφεί χιλιάδες περιστατικά λοίμωξης αναπνευστικού, κρούσματα γαστρεντερίτιδας, ενώ υπάρχει ήδη θάνατος από λεπτοσπείρωση. Την ίδια ώρα, πολλά κέντρα υγείας στα χωριά, όπως αυτό του Παλαμά, έχουν πάθει σοβαρές ζημιές, δεν λειτουργούν.

Έντονο είναι, επίσης, το ψυχολογικό αποτύπωμα, αφού άνθρωποι είδαν τους κόπους μιας ζωής να χάνονται, βλέπουν τη ζωή τους να αλλάζει δραματικά και δυστυχώς οριστικά. Τι κάνετε για όλα αυτά;

Η αποκατάσταση των σχολείων από τις καταστροφές προχωρά πολύ αργά, με αποτέλεσμα εκατοντάδες μαθητές να αναγκάζονται να κάνουν μάθημα μακριά από τον τόπο κατοικίας τους.

Σε πολλά μέρη της Θεσσαλίας δεν έχουν αποκατασταθεί οι ζημιές που αφορούν το οδικό δίκτυο, ενώ και στο εκεί σιδηροδρομικό δίκτυο παραμένουν πάρα πολλές και μεγάλες ζημιές.

Όταν βέβαια μιλάμε για τη Θεσσαλία, μιλάμε για το Θεσσαλικό Κάμπο, τους χιλιάδες αγρότες, οι οποίοι αγωνιούν για το αν θα μπορούν να μείνουν στον τόπο τους. Τεράστιες εκτάσεις, περίπου εκατόν πενήντα χιλιάδες στρέμματα, παραμένουν κάτω από τα νερά μέχρι σήμερα. Δεν υπάρχει καμμία ενημέρωση, κανένα χρονοδιάγραμμα για απαραίτητα έργα, για να υπάρξει απορροή των λιμναζόντων υδάτων στην περιοχή της λίμνης Κάρλας που ξαναδημιουργήθηκε από την πλημμύρα και να αποστραγγιστούν τα χωράφια που είναι πλημμυρισμένα.

Εκτιμήσεις κάνουν λόγο για μείωση της γονιμότητας του εδάφους που θα επηρεάσει την παραγωγή τα επόμενα χρόνια. Ξέρετε, βέβαια, πως οι αποζημιώσεις του ΕΛΓΑ, από τη στιγμή που χορηγούνται με κριτήριο την ασφαλιζόμενη αξία, απέχουν σημαντικά από το 100% της συνολικής κάλυψης της απώλειας, ενώ το βοήθημα της κρατικής αρωγής έχουν λάβει μέχρι στιγμής μόλις εννέα χιλιάδες παραγωγοί σε σύνολο τριάντα δύο και πλέον χιλιάδων αιτήσεων.

Στην ίδια αβεβαιότητα ζουν και χιλιάδες αυτοαπασχολούμενοι, επαγγελματίες, έμποροι, οι οποίοι έζησαν αυτούς τους δύο μήνες με ελάχιστο εισόδημα, αφού ήταν κλειστά για βδομάδες τα μαγαζιά τους, ενώ και η κίνηση ήταν πεσμένη λόγω ακριβώς των καταστροφών. Τους εμπαίζετε και αυτούς, αρνείστε να τους αποζημιώσετε για το 100% των ζημιών τους, ανακοινώνοντας ότι οι αποζημιώσεις δεν θα ξεπεράσουν το 70% και αν δοθούν και αυτά, βέβαια.

Βλέπετε, οι αγρότες έχουν και την πικρή πείρα του «Ιανού». Την αγωνία των πληγέντων μεγαλώνει εν όψει και του χειμώνα η απουσία ουσιαστικής συζήτησης για την ολοκληρωμένη αντιπλημμυρική προστασία της περιοχής, αφού καθυστερούν τα αντιπλημμυρικά έργα και μαζί με αυτά καθυστερεί η αποκατάσταση ζημιών, όπως ο καθαρισμός ρεμάτων, η απομάκρυνση φερτών υλικών από δρόμους, από γέφυρες και λοιπά.

Την αγωνία αυτή την έζησαν, βέβαια, ήδη ως πραγματικότητα οι κάτοικοι του Βόλου, όταν ολόκληρες συνοικίες πλημμύρισαν για δεύτερη φορά μέσα σε είκοσι μέρες, αφού μετά τις καταστροφικές πλημμύρες της 5ης του Σεπτέμβρη δεν προχώρησαν στοιχειώδεις ενέργειες. Όμως τι να περιμένει κανείς από κυβερνήσεις και δημάρχους που πορεύονται με τη λογική ότι τέτοια κακοκαιρία θα ξανάρθει σε χίλια χρόνια, όπως μας έλεγαν; Να, όμως που ήρθε νωρίτερα σε λίγες εβδομάδες!

Εμείς, κύριοι της Κυβέρνησης, σε αντίθεση με τα άλλα κόμματα, δεν σας κρίνουμε μόνο για την ταχύτητα με την οποία υλοποιείτε κάποιες δεσμεύσεις σας. Σας κρίνουμε κυρίως από το πώς αντιμετωπίζετε τις πραγματικές ανάγκες των πλημμυροπαθών, οι οποίες αποτυπώνονται και στις διεκδικήσεις τους και φυσικά, δεν καλύπτονται από τις όποιες δεσμεύσεις σας. Γνωρίζετε πολύ καλά πως αυτά που διεκδικούν είναι τα ελάχιστα που πρέπει να γίνουν, για να μπορούν οι άνθρωποι αυτοί στοιχειωδώς να ζήσουν στον τόπο τους.

Εμείς έχουμε καταθέσει ένα ολοκληρωμένο πλαίσιο προτάσεων για το τι πρέπει να γίνει και βέβαια, για όλα αυτά θα συνεχίσουμε να μπαίνουμε μπροστά στην πρώτη γραμμή, όπως κάναμε από την πρώτη στιγμή. Και αυτό το ξέρουν πολύ καλά οι κάτοικοι της Θεσσαλίας.

Και από τη Θεσσαλία ας πάμε τώρα στον Έβρο, από την καταστροφική πλημμύρα στην καταστροφική πυρκαγιά. Το μόνο που αλλάζει είναι ότι στη μια περίπτωση μια ολόκληρη περιοχή πνίγηκε, ενώ στην άλλη κάηκε. Κατά τα άλλα και στις δύο περιπτώσεις ίδιος είναι ο ένοχος, ίδια και η αιτία: Η διαχρονική πολιτική που αντιμετωπίζει την προστασία της ανθρώπινης ζωής ως κόστος και έχει τη σφραγίδα όλων σας και της Νέας Δημοκρατίας και του ΣΥΡΙΖΑ και του ΠΑΣΟΚ, των κομμάτων που κυβέρνησαν δηλαδή.

Χωρίς αμφιβολία το 2023, όπως και το 2022, ήταν δύο τραγικές χρονιές για τον Έβρο και ειδικά για το Δάσος της Δαδιάς, με δεδομένο ότι κάηκαν συνολικά γύρω στα εννιακόσιες χιλιάδες στρέμματα δασών και γεωργικών εκτάσεων, ενώ στο προστατευόμενο Δάσος της Δαδιάς κάηκαν πάνω από σαράντα πέντε χιλιάδες στρέμματα και πάνω από τα μισά από αυτά έχουν καεί εντελώς.

Και όμως, αντί αυτή η τραγωδία να σας οδηγήσει ως κυβέρνηση να αλλάξετε την κατεύθυνση της δασικής και περιβαλλοντικής πολιτικής σας, αντί να υλοποιήσετε την ολοκληρωμένη διαχείριση και προστασία των δασών και στο πλαίσιο αυτό να οργανωθεί σε διαφορετική βάση η δασοπροστασία, ο ενιαίος αντιπυρικός σχεδιασμός, με κύριο βάρος την πρόληψη και την οργάνωση των επίγειων δυνάμεων, τι κάνετε; Εξαγγέλλετε την εκχώρηση της διαχείρισης των δασών σε ξυλοβιομηχανίες και σε διάφορους εμπορικούς ομίλους. Ισχυρίζεστε ότι το παραγωγικό -και άρα, ασφαλές- δάσος μπορεί να εξασφαλιστεί μόνο με τη σύμπραξη επιχειρηματικών ομίλων με κατ’ επίφαση δασικούς συνεταιρισμούς για την αποκομιδή και εκμετάλλευση της βιομάζας.

Δεν χάνετε την ευκαιρία, μάλιστα, να φτιάξετε και ένα ακόμα χρηματιστήριο -λες και αυτό ήταν που μας έλειπε!- και σε αυτό οι ιδιώτες διαχειριστές των δασών θα πουλάνε το όποιο υποτιθέμενο όφελος προκύπτει από τις δραστηριότητές τους, όσον αφορά δηλαδή τη μείωση των εκπομπών διοξειδίου του άνθρακα και αυτό στη συνέχεια θα το αγοράζουν ενεργοβόρες βιομηχανίες ως δικαίωμα περισσότερων εκπομπών από τη μεριά τους. Τόση υποκρισία δηλαδή, αλλά αυτή είναι η δήθεν ευαισθησία σας για το περιβάλλον.

Τι κάνετε στην ουσία; Υποτάσσετε τη διαχείριση και προστασία των δασών στις ανάγκες και τις επιδιώξεις μονοπωλιακών ομίλων, φιλοδοξώντας να μην υπάρχει κανένα κομμάτι του δάσους χωρίς κερδοφόρα διαχείριση, σε βάρος μάλιστα και της ίδιας της ζωής του λαού.

Η αλήθεια είναι ότι ειδικά για τον Έβρο και το Δάσος της Δαδιάς ξεπεράσατε τον εαυτό σας. Με ένα επικοινωνιακό μπαράζ προσπαθήσατε να μας πείσετε ότι είχατε οργανώσει τον αντιπυρικό σχεδιασμό, ότι είχατε ολοκληρώσει τις εδαφοτεχνικές μελέτες για τα έργα, αλλά -όπως συμβαίνει παντού, έτσι και εδώ- η κλιματική κρίση, η συσσωρευμένη καύσιμη ύλη και τα ακραία φαινόμενα δεν μπορούσαν να αντιμετωπιστούν. Προφανώς και δεν μπορούσαν να αντιμετωπιστούν, γιατί όλα τα μέτρα που πήρατε ήταν εντελώς αποσπασματικά, ανεπαρκή, όπως αποδείχτηκε και στην πράξη.

Και βέβαια, κάνετε ό,τι μπορείτε για να δικαιολογήσετε φτηνά την αντιδασική και αντιπεριβαλλοντική πολιτική σας στο πλαίσιο της δήθεν πράσινης μετάβασης, της «Πράσινης Ευρωπαϊκής Συμφωνίας» και της στρατηγικής της Ευρωπαϊκής Ένωσης, η οποία έναν στόχο έχει: την ολοένα και μεγαλύτερη προσαρμογή των δασών στις ανάγκες της καπιταλιστικής αγοράς και των πράσινων ομίλων, οι οποίοι αρπάζουν τα δάση και το περιβάλλον για τα αδηφάγα εκμεταλλευτικά τους σχέδια. Έλεος! Σας βαρεθήκαμε πια! Κάθε φορά το ίδιο γνωστό τροπάρι, κάθε φορά μπροστά σε μια καταστροφή οι ίδιες δικαιολογίες!

Τα στοιχεία, όμως, είναι αμείλικτα. Πώς μπορεί να δικαιολογηθεί η έλλειψη δυο χιλιάδων δασολόγων, το ότι δεν υπάρχει κανένας δασεργάτης στα δασαρχεία της Ελλάδας, όπου χρειάζονται τουλάχιστον δέκα χιλιάδες; Πώς μπορεί να δικαιολογηθεί η απαξίωση διαχρονικά των κρατικών δασικών υπηρεσιών, με κορυφαίο αρνητικό σταθμό τον διαχωρισμό της πρόληψης από την κατάσβεση και τη μεταφορά της αρμοδιότητας κατάσβεσης από τη δασική υπηρεσία στην Πυροσβεστική το 1998 από την κυβέρνηση τότε του ΠΑΣΟΚ, που όλες οι επόμενες, βεβαίως, διατήρησαν; Ποια δικαιολογία υπάρχει για τις τεσσερισήμισι χιλιάδες κενές θέσεις πυροσβεστών, για την έλλειψη μέσων κατάσβεσης, για το ότι δίνεται μόλις το 0,04% του προϋπολογισμού για τα δάση, τα οποία αποτελούν το 65% του ελληνικού εδάφους;

Την ίδια ώρα που απουσιάζει ένα ολοκληρωμένο σχέδιο διαχείρισης των δασών πανελλαδικά, που κανένα δάσος δεν έχει σύγχρονη μελέτη αντιπυρικής προστασίας, στο πλαίσιο μιας τέτοιας διαχείρισης εσείς ετοιμάζεστε να δώσετε τις μελέτες αυτές σε εταιρείες που θα στοιχίσουν πανάκριβα, ενώ θα μπορούσαν να γίνονται από τους επιστήμονες δασολόγους των δασαρχείων.

Είναι αλήθεια πως πολλοί μνηστήρες εμφανίστηκαν, γιατί, βέβαια, ως αρπακτικά βρήκαν πεδίο δόξης λαμπρό για τις επενδύσεις και τα επιχειρηματικά σας σχέδια, τα οποία θα μπορούσαν να έχουν τίτλο «μπίζνες τα καμένα» ή «μπίζνες πάνω στα καμένα», η επιλογή δική σας τι θα βάλετε. Έχουν ακουστεί διάφορα, είναι η αλήθεια, για το κλειστό δάσος που πρέπει να ανοίξει τον τουρισμό, για την ανάγκη υλοτομιών τεράστιων εκτάσεων, για την ανάγκη διάνοιξης δεκάδων ακόμα χιλιομέτρων δασικών δρόμων.

Μάλιστα, πριν καν στεγνώσει το μελάνι από τις εξαγγελίες σας για την εκχώρηση της διαχείρισης του δασικού πλούτου της χώρας σε διάφορους ομίλους, μαθαίνουμε ότι μπαίνουν σε εφαρμογή σχέδια για τη μετατροπή κατάλληλων καμένων εκτάσεων σε κτηνοτροφικές εκτάσεις. Εντελώς απροκάλυπτα και με τα καμένα δασικά οικοσυστήματα του Έβρου ακόμα να καπνίζουν, πολλοί ορέγονται να εκμεταλλευτούν τις καμένες και κηρυγμένες αναδασωτέες εκτάσεις, μετατρέποντάς τες σε κτηνοτροφικές και γεωργικές εκτάσεις.

Το λέμε αυτό έτσι, γιατί οι εξαγγελίες για κτηνοτροφικά πάρκα είναι επικίνδυνες, διότι αν υλοποιηθούν, οδηγούν μαθηματικά στο ξεκλήρισμα όλων των μικρών κτηνοτρόφων που δραστηριοποιούνται μέχρι σήμερα στα δάση που κάηκαν. Ποιος κτηνοτρόφος θα μπορεί να μετακινείται καθημερινά δεκάδες χιλιόμετρα για να πάει στο κοπάδι του;

Βέβαια, γνωρίζετε, όπως κι εμείς, πως αν υλοποιηθούν, θα γίνουν προς όφελος επιχειρήσεων που μια χαρά θα τους έρθει η έτοιμη εγκατάσταση με ζεστό χρήμα από τα διάφορα ΕΣΠΑ, χιλιοπληρωμένο και αυτό για άλλη μια φορά από τους ίδιους τους εργαζόμενους, από τον ελληνικό λαό.

Και να ήταν μόνο αυτό; Εδώ στο προστατευόμενο δάσος της Δαδιάς έχει μεγαλώσει και το ενδιαφέρον για την εγκατάσταση πάρκων ΑΠΕ για τη μετατροπή του σε πάρκο ανεμογεννητριών πάλι στο όνομα της δήθεν πράσινης ανάπτυξης. Καταλαβαίνει κανείς τι συνέπειες θα έχει αυτή η εξέλιξη όχι μόνο όσον αφορά την υποβάθμιση του περιβάλλοντος, αλλά και την ένταση των πλημμυρικών φαινομένων και τόσα άλλα. Όμως, εδώ δεν μιλάμε για οποιοδήποτε δάσος. Μιλάμε για το δάσος της Δαδιάς με πλήθος πολύ σπάνιων αρπακτικών πουλιών, στα οποία έχει ιδιαίτερη επίδραση η τοποθέτηση ανεμογεννητριών. Ήδη έχουν βρεθεί δεκάδες νεκρά πουλιά χτυπημένα από τις ανεμογεννήτριες.

Εσείς, λοιπόν, με το λεγόμενο «σχέδιο αποκατάστασης» ανοίγετε διάπλατα τον δρόμο για καθετοποιημένη εκμετάλλευση σε πρώτη φάση του ξύλου και της βιομάζας και μελλοντικά στον δασικό ορεινό τουρισμό με τη δημιουργία δασικών χωριών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Γενικού Γραμματέα)

Παράλληλα, συνεχίζετε την ίδια δασοκτόνα πολιτική που εφαρμόζεται δεκαετίες τώρα από όλες τις κυβερνήσεις, και τις δικές σας, αλλά και πριν του ΣΥΡΙΖΑ και του ΠΑΣΟΚ νωρίτερα, μια πολιτική, δηλαδή, η οποία αντιμετωπίζει τα δάση ως εμπόρευμα και πεδίο κερδοφορίας για μονοπωλιακούς ομίλους.

Σόι πάει το βασίλειο και σε ό,τι αφορά τα δάση. Στον Έβρο αν και έχουν περάσει σχεδόν τρεις μήνες από τις καταστροφικές πυρκαγιές, τα προβλήματα που αντιμετωπίζει ο λαός αυτής της περιοχής και ιδιαίτερα οι κτηνοτρόφοι, οι αγρότες, οι μελισσοκόμοι είναι πάρα πολύ σοβαρά. Για παράδειγμα, είναι χαρακτηριστικό ότι από τις αποζημιώσεις, των οποίων η καταβολή εκκρεμεί ακόμα, υπάρχουν λαϊκές οικογένειες οι οποίες για διάφορους λόγους έχουν αποκλειστεί. Όμως, ακόμη και για τους αγροτοκτηνοτρόφους, οι οποίοι έχουν υποστεί μεγάλες ζημιές, δεν υλοποιήσατε τη δέσμευση των Υπουργών σας ότι θα αποζημιωθούν στο 100% των ζημιών και όχι στο 80%, όπως προβλέπει ο Κανονισμός του ΕΛΓΑ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Δεν ισχύει αυτό που λέτε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ισχύει απολύτως! Βρείτε αυτά που είπατε.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):**  …(Δεν ακούστηκε)

**ΠΡΟΕΔΡΟΣ (Κωνσταντίνος Τασούλας):** Παρακαλώ, παρακαλώ, όχι διακοπές.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ας απαντήσει ο κύριος Πρωθυπουργός. Έχει και δευτερολογία.

Οι πληγέντες είδαν στους λογαριασμούς τους ποσά που αντιστοιχούν στο 80% και όχι στο 100%, το οποίο είναι, επίσης, πολύ λίγο σε σχέση με την πραγματική αξία των απωλειών τους σε ζώα. Πήρατε κι εδώ τώρα την απάντησή σας!

Αντίστοιχη είναι η κατάσταση και με τις αποζημιώσεις για τις κατεστραμμένες από την πυρκαγιά κατοικίες. Ακόμα περιμένουν οι κάτοικοι να ολοκληρωθεί και ο τρίτος έλεγχος, για να δουν τελικά πώς θα χαρακτηριστούν τα σπίτια τους, με αποτέλεσμα να μην έχουν κατεδαφιστεί ακόμα όσα έχουν χαρακτηριστεί κόκκινα με ό,τι αυτό μπορεί να σημαίνει για την ασφάλεια των ίδιων των κατοίκων.

Το κρίσιμο, βέβαια, ερώτημα είναι ποια κρατική στήριξη έχουν οι αγρότες και οι κτηνοτρόφοι της περιοχής, προκειμένου να ορθοποδήσουν. Για παράδειγμα, είναι μεγάλες οι ανάγκες των κτηνοτρόφων σε ζωοτροφές, αφού απαγορεύεται -και σωστά- η βόσκηση στις καμένες περιοχές και επομένως τα ζώα που επέζησαν της πυρκαγιάς δεν έχουν άλλο τρόπο για να επιβιώσουν. Κι όμως, σε αυτό το διάστημα των τριών μηνών έχουν δοθεί ελάχιστες ζωοτροφές, οι οποίες φυσικά δεν επαρκούν.

Όταν, βέβαια, μιλάμε για την αποκατάσταση μιας τεράστιας κατεστραμμένης από τις πυρκαγιές περιοχής, όπως είναι ο Έβρος, πρέπει να μιλάμε και για την ολοκληρωμένη ταυτόχρονα αντιπλημμυρική προστασία της περιοχής. Και η εμπειρία από άλλες περιοχές, όπως είναι η βόρεια Εύβοια, ξέρετε πως είναι πολύ αρνητική.

Αλήθεια, μπορείτε να μας πείτε σήμερα με βεβαιότητα ότι έχουν προχωρήσει ή έστω ότι προχωρούν με ικανοποιητικούς ρυθμούς όχι οι μελέτες, αλλά η υλοποίηση αυτών των κρίσιμων για την προστασία της ζωής των κατοίκων έργων; Απ’ όσο γνωρίζουμε, υπάρχουν σοβαρές καθυστερήσεις ακόμα και για έργα που αφορούν όχι μόνο τη φετινή, αλλά και την περσινή πυρκαγιά στο Δάσος της Δαδιάς. Υπάρχουν, για παράδειγμα, έτοιμες μελέτες από το δασαρχείο που περιμένουν χρηματοδότηση από αναδόχους -χορηγούς, δηλαδή-γεγονός που καθυστερεί την πραγματοποίησή τους με εξαιρετικούς κινδύνους για πλημμυρικά φαινόμενα. Είναι δε χαρακτηριστικό πως η περιφέρεια αναφέρει ότι προχωράει σε αντιπλημμυρικά έργα αξίας 78 εκατομμυρίων ευρώ. Όμως, τα περισσότερα από αυτά δεν αφορούν τις νέες ανάγκες. Είναι έργα που θα έπρεπε να έχουν ήδη γίνει εδώ και δεκαετίες και αφορούν όλο τον Νομό Έβρου, τον Ερυθροπόταμο, τα αναχώματα του ποταμού Έβρου, ορισμένα φράγματα κ.λπ., κ.λπ..

Χρειάζεται όμως, κυρίες και κύριοι, να μιλήσουμε πιο συγκεκριμένα ειδικά για την υγεία των κατοίκων.

Κύριε Πρόεδρε, θα χρειαστώ λίγο χρόνο ακόμα και θα τελειώσω. Δεν θα αργήσω πολύ…

**ΠΡΟΕΔΡΟΣ (Κωνσταντίνος Τασούλας):** Αλίμονο! Το καταλαβαίνω, διότι δεν θα δευτερολογήσετε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** ... διότι δεν θα κάνω χρήση της δευτερολογίας μου.

Άλλωστε, δεν χρειάζεται να ζήσει κανείς μια εικοσαήμερη φωτιά για να καταλάβει πως η υψηλή συγκέντρωση σωματιδίων στην ατμόσφαιρα, η οποία συνεχίστηκε για πολλές μέρες μετά την κατάσβεσή της, έχει επηρεάσει την υγεία των κατοίκων, κυρίως με αναπνευστικές νόσους, όπως και στην περίπτωση της Θεσσαλίας χρειάζεται παρακολούθηση, πρόληψη, επιτήρηση για το σύνολο του πληθυσμού, επομένως και μέτρα στήριξης και δωρεάν πρόσβασης σε όλες τις δημόσιες δομές υγείας. Χρειάζεται ενίσχυση ειδικά της πνευμονολογικής κλινικής του νοσοκομείου, προσλήψεις απαραίτητου ιατρικού, νοσηλευτικού προσωπικού, προμήθεια κατάλληλων διαγνωστικών μέσων, σχέδιο καθολικής εξέτασης και παρακολούθησης του πληθυσμού της περιοχής. Έχει η Κυβέρνησή σας, τα αρμόδια Υπουργεία σας, τέτοιο σχέδιο; Το ερώτημα δεν είναι ρητορικό, είναι πραγματικό και απαιτεί απάντηση.

Εξίσου σημαντικό ζήτημα για την υγεία των κατοίκων αποτελεί και η ποιότητα του νερού ύδρευσης που φαίνεται να επηρεάζεται από τις πυρκαγιές. Γι’ αυτό και υπάρχει η ανάγκη για εφαρμογή άμεσων πρόσθετων μέτρων προστασίας και μέτρων για τον ενδελεχή έλεγχο του νερού. Δεν θα μπω σε λεπτομέρειες. Οι τοπικές αρχές γνωρίζουν τι μέτρα πρέπει να παρθούν, για να αποφευχθούν προβλήματα στην ποιότητα του νερού.

Άφησα για το τέλος, χωρίς αυτό να σημαίνει ότι είναι τελευταίο σε σημασία, το σχολείο στην Παλαγία που κάηκε. Είναι αυτό το σχολείο το οποίο εγκαινιάστηκε με τυμπανοκρουσίες από τον ίδιο τον Πρωθυπουργό, τον κ. Μητσοτάκη, τον Σεπτέμβριο παρουσία του Υπουργού Παιδείας, μετά την ανακατασκευή του, πάλι βέβαια από ανάδοχο χορηγό.

Ξέρετε -ας ρωτήσω καλύτερα, γιατί δεν ξέρω αν το ξέρετε- πως ο εργολάβος που έχει αναλάβει την επισκευή του δήλωσε ότι τα χρήματα του χορηγού τελείωσαν, με αποτέλεσμα να μην έχει φτιαχτεί ακόμα η σκεπή του σχολείου; Αυτό σημαίνει ότι με ένα ψιλόβροχο, όπως αυτές τις μέρες, το σχολείο πλημμυρίζει, μπάζει νερά από την οροφή.

Τι ακριβώς εγκαινιάσατε, κύριε Πρωθυπουργέ; Αφήστε, μας απαντάτε την επόμενη φορά σε μια άλλη συνεδρίαση της Βουλής. Και αυτό ακριβώς είναι το πρόβλημα, ότι δυστυχώς θα υπάρξει και επόμενη φορά. Δυστυχώς, δηλαδή, θα υπάρξει μια νέα καταστροφή, η οποία θα αφήσει πίσω της λάσπες, αποκαΐδια, όπως πριν στη Θεσσαλία και τον Έβρο, περιοχές για τις οποίες συζητάμε σήμερα. Γιατί; Διότι το σημερινό εχθρικό για τον λαό, κατά την άποψή μας, κράτος σας με μεγάλη αποτελεσματικότητα και ικανότητα μπορεί να χρηματοδοτεί κάποιους ομίλους με δισεκατομμύρια ευρώ, ζεστό χρήμα, βγαλμένο από το αίμα και τον ιδρώτα του λαού μας, ενώ φορολογεί ταυτόχρονα τον λαό και τώρα ετοιμάζεται να ξεζουμίσει πάλι τους μικροεπαγγελματίες.

Όμως, την ίδια ώρα είναι παντελώς ανίκανο να αντιμετωπίσει όχι τις επιπτώσεις από τα ακραία φαινόμενα, αλλά ούτε από τα συνηθισμένα και προβλέψιμα, όπως οι έντονες φθινοπωρινές βροχοπτώσεις ή όπως οι καλοκαιρινές πυρκαγιές ή οι σεισμοί στην πιο σεισμογενή χώρα της Ευρώπης, όπως είναι η πατρίδα μας. Και δεν μπορεί να το κάνει, γιατί ο ρόλος και η αποστολή του βρίσκεται σε αντίθετη κατεύθυνση από αυτήν της ικανοποίησης των σημερινών σύγχρονων λαϊκών αναγκών.

Ένα πράγμα, λοιπόν, αποδεικνύεται, η ανάγκη μιας ριζικής αλλαγής πορείας ως απαραίτητης προϋπόθεσης, προκειμένου να τεθούν οι όροι για μια ουσιαστική προστασία του λαού από καταστροφές. Και γι’ αυτήν την αλλαγή πορείας με τον λαό πρωταγωνιστή για τις δικές του ανάγκες, το Κομμουνιστικό Κόμμα Ελλάδας βρίσκεται στην πρώτη γραμμή.

 Όπως καταλαβαίνετε, στην κριτική που σας κάνουμε εμπεριέχονται οι προτάσεις μας για το τι πρέπει να γίνει τόσο για την ουσιαστική αποκατάσταση των πληγέντων όσο και για να μην ξαναζήσει τέτοιες καταστροφές ο λαός μας.

Σας το έχουμε καταθέσει και στις πάνω από είκοσι ερωτήσεις και παρεμβάσεις που έχει κάνει το κόμμα μας συγκεκριμένα και για τη Θεσσαλία και για τον Έβρο όλο το τελευταίο διάστημα. Τα ακούτε και από τις επιτροπές και από τους φορείς του λαού σε αυτές τις περιοχές που πραγματοποιούν συνεχείς κινητοποιήσεις, βγάζουν ανακοινώσεις και κάνουν και προτάσεις.

Είμαστε βέβαιοι ότι τα γράφετε στα παλαιότερα των υποδημάτων σας, με βάση τα όσα είπατε σήμερα. Γι’ αυτό και εμείς θα συνεχίσουμε ακόμα πιο δυναμικά να σας πιέζουμε, ασκώντας ισχυρή, δυναμική αντιπολίτευση και μέσα και έξω από τη Βουλή. Μέσα στους αγώνες του λαού μας για να αναγκαστείτε να υλοποιήσετε, έστω κάποια από αυτά, μέχρι να ανοίξει ο δρόμος τελικά με τη θέληση και απόφαση του ελληνικού λαού να αλλάξουμε συνολικά ρότα.

Σας ευχαριστώ.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε τον κ. Κουτσούμπα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τέσσερεις εκπαιδευτικοί συνοδοί τους από το 1ο Επαγγελματικό Λύκειο Λιβαδειάς (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να έλθει τώρα στο Βήμα –όπως έχει ήδη κάνει- ο κ. Βελόπουλος Κυριάκος, Πρόεδρος της Κοινοβουλευτικής Ομάδος της Ελληνικής Λύσης για να κάνει τη δική του ομιλία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα, με αφορμή που είναι και ο κ. Τριαντόπουλος εδώ και επειδή μιλάμε για τη Θεσσαλία, κύριε Υπουργέ, να κάνω μία ερώτηση στον Υπουργό. Η απάντηση του κ. Αγοραστού ότι εσείς δώσατε εντολή να μπαζωθεί ο χώρος των Τεμπών είναι πραγματική ή ψευδής;

Κύριε Τριαντόπουλε, όταν σας ομιλούν, πρέπει να ακούτε. Μπορεί να μην απαντάτε σε αυτό που ρωτάω, αλλά τουλάχιστον όταν απευθύνομαι σε εσάς, πρέπει να ακούτε.

Σας λέω, λοιπόν, το εξής: Ο κ. Αγοραστός είπε ότι εσείς δώσατε εντολή να μπαζωθεί ο χώρος των Τεμπών. Εκεί, όπου πενήντα επτά άνθρωποι έχασαν τη ζωή τους. Θέλω, λοιπόν, να μας απαντήσετε -να σηκωθείτε μετά την ομιλία μου ή και τώρα, αν θέλετε, θα σας αφήσω- γιατί σε απάντηση εξωδίκου που του εστάλη από τους συγγενείς των θυμάτων –η κ. Καρυστιανού το είπε- ο κ. Αγοραστός είπε ότι εσείς δώσατε εντολή να μπαζωθεί ο χώρος.

Χαμογελάτε! Σας συμπαθώ, σας εκτιμώ, αλλά πρέπει να μάθουμε.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, δεν γίνεται έτσι η συζήτηση, να απευθύνεστε, προς το Σώμα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν έχει σημασία…

**ΠΡΟΕΔΡΟΣ (Κωνσταντίνος Τασούλας):** Έχει σημασία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άμα θέλει, απαντάει.

**ΠΡΟΕΔΡΟΣ (Κωνσταντίνος Τασούλας):** Η ομιλία γίνεται προς το Σώμα, δεν γίνεται τώρα επίκαιρη ερώτηση προς τον Υπουργό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σε έβγαλε από τη δύσκολη θέση ο Πρόεδρος. Έτσι λειτουργεί ο Πρόεδρος πολλές φορές.

**ΠΡΟΕΔΡΟΣ (Κωνσταντίνος Τασούλας):** Εσάς έβγαλα από δύσκολη θέση και τον εαυτό μου έβγαλα από τη δύσκολη θέση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, δεν θα κάνουμε λογοπαίγνια κάθε φορά.

**ΠΡΟΕΔΡΟΣ (Κωνσταντίνος Τασούλας):** Να τηρήσουμε τον Κανονισμό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ποιον Κανονισμό; Που τον ξεχείλωσαν όλοι;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας παρακαλώ! Βοηθάς, καλά κάνεις, δικαίωμά σου! Τί να κάνουμε τώρα, να αλλάξω την άποψή μου για σένα;

Αφού ρώτησα τον κ. Τριαντόπουλο, φαντάζομαι ότι θα μας απαντήσει.

Προχωρώ, λοιπόν -γιατί και τα Τέμπη είναι από τη Θεσσαλία- αλλά πριν πάω στη Θεσσαλία, θα διαβάσω μια συνέντευξη της υπευθύνου της εταιρείας «ANUBIS». Είναι μια εταιρεία ειδικευμένη σε ανεύρεση λειψάνων. Είναι αυτά τα σκυλιά που ψάχνουν τώρα στα Τέμπη για τους νεκρούς. Έχει τέσσερα σκυλιά στο σημείο, τα οποία χρειάστηκαν μήνες για να πάνε και μετά από αίτηση των συγγενών. Δεν τα πήγε η Κυβέρνηση, δεν ζήτησε η Κυβέρνηση να πάνε τα ειδικά σκυλιά να ψάξουν μέσα στα χαλάσματα, πήγαν μετά από μήνες. Και πώς; Με εντολή-παράκληση των συγγενών.

«Τα λέμε νεκρόσκυλα, εντοπίζουν νεκρούς και λείψανα», λέει αυτή η κυρία, η κ. Αγγελική Διακομανώλη. Εντοπίστηκε βιολογικό υλικό, οστά, τρίχες, ιστοί και κάποια προσωπικά αντικείμενα. Αυτό μετά από μήνες από το τροχαίο. Οι λαμαρίνες είναι σε τέτοια θέση που δυσκολεύουν τα σκυλιά να εισχωρήσουν. Εμείς μπορεί να πέσουμε έξω, ο σκύλος ποτέ. Έχουν περάσει εννέα μήνες, έχουν περάσει βροχές, καλοκαίρι, πλημμύρες που έχουν επιδράσει αρνητικά στα ευρήματα, αλλά από τις πρώτες δύο ημέρες εντοπίσαμε ανθρώπινα οστά. Εφόσον έχουν περάσει εννέα μήνες και αυτή τη στιγμή βρίσκουμε βιολογικό υλικό, φανταστείτε –λέει αυτή η κυρία- την τρίτη ημέρα τι θα βρίσκαμε. Τα σκυλιά αυτά μπορούν να εντοπίσουν ευρήματα μέχρι και δεκατρία χρόνια μετά. Από την επόμενη μέρα του δυστυχήματος των Τεμπών είχαμε στείλει mail οπουδήποτε μπορείτε να φανταστείτε, στο 112, στη Γραμμή Πολιτικής Προστασίας, μιλήσαμε με το Κέντρο Επιχειρήσεων Πυροσβεστικής, αλλά ο ένας μας πήγαινε στον άλλον. Τους λέγαμε: «Να πάμε δωρεάν στον χώρο τα σκυλιά που είναι εκπαιδευμένα και να βρούμε τι συνέβη». Μάλιστα, λέει, ότι της είπε ο υπεύθυνος του Γραφείου Τύπου της Πυροσβεστικής: «Δεν έχετε μέτρο στη Γενική Γραμματεία και ενδεχομένως αν πηγαίνατε θα φέρνατε δυσκολία -το μέτρο αφορούσε τις σχέσεις, τη συνεργασία- διότι δεν υπάρχει λόγος να πάτε και ευχαριστούμε πολύ».

Τα σκυλιά που έχει η Πυροσβεστική είναι ανευρέσεως ζωντανών. Είναι άλλη κατηγορία, αν είστε ζωόφιλοι, τα ξέρετε αυτά. Τα συγκεκριμένα σκυλιά είναι ειδικά για νεκρούς, ειδικά για λείψανα, μέχρι και δεκατρία-δεκατέσσερα χρόνια.

Εδώ λοιπόν, ήλθε μετά αυτή η κυρία να επιβεβαιώσει αυτό που λέμε. Ξέρετε ποιο είναι το πρόβλημα αυτής της Κυβέρνησης και όλων των κυβερνήσεων τα τελευταία χρόνια, για να μη νομίζουν κάποιοι ότι κάνω κριτική μόνο σε αυτήν την Κυβέρνηση; Ότι λειτουργείτε πάντοτε με χρονοκαθυστέρηση. Και όταν συμβαίνει αυτό το δυσάρεστο, όποιο και αν είναι αυτό, σας πιάνει πανικός. Και τί κάνετε; Με οποιονδήποτε τρόπο επιχειρείτε να κρύψετε τα εγκληματικά σας λάθη. Ναι, αλλά όταν αφορά νεκρούς; Όταν αφορά καταστροφές; Όταν αφορά ανθρώπινη ζωή; Είστε συμμέτοχοι και συνένοχοι στο έγκλημα. Αυτή η μαρτυρία που σας κατέθεσα, αποδεικνύει ένα πράγμα: Ότι κάποιοι δεν ήθελαν από την πρώτη στιγμή να αποδειχθεί το έγκλημα των Τεμπών και για ποιο λόγο έγινε.

(Χειροκροτήματα από την πτέρυγα της Ελληνικής Λύσης)

Και δεν λέω ότι το έκανε η Κυβέρνηση, αλλά ακόμη περιμένω να μου πουν τι μετέφερε η εμπορική αμαξοστοιχία για την οποία η εταιρεία λέει ότι έχασε τα χαρτιά. Δεν φταίει η Κυβέρνηση εδώ, όχι. Εδώ φταίνε οι εισαγγελείς που από την πρώτη στιγμή έπρεπε να μπουκάρουν στην «ΤΡΑΙΝΟΣΕ» και στην εταιρεία αυτή και να πάρουν τους υπολογιστές.

Γιατί το λέω αυτό; Διότι είναι ένα κράτος-μπάχαλο. Αυτή είναι η Ελλάδα. Ένα κράτος - Μπανανία, όπως έλεγε ο Πρωθυπουργός. Ο Πρωθυπουργός είπε ότι δεν θα γίνει η Ελλάδα Μπανανία. Δεν χρειάζεται, όμως, να γίνει, την έχετε κάνει σαράντα χρόνια και θα σας το αποδείξω. Γιατί ήλθε ο Πρωθυπουργός εδώ και δεν είχε καμμία διάθεση αυτοκριτικής. Εγώ δεν άκουσα απολογία για τη Θεσσαλία ή τον Έβρο. Αυτοκριτική δεν άκουσα. Και όταν δεν έχεις τη διάθεση να κάνεις αυτοκριτική, να αυτοκριθείς, τότε ξεκινάς από τη λάθος αφετηρία. Δηλαδή, την αφετηρία του ότι όλος ο κόσμος είναι τρελός και παλαβός και εγώ είμαι ο ευφυής. Δεν είναι έτσι. Για τη Θεσσαλία και για τις πλημμύρες υπάρχουν συγκεκριμένα εγκλήματα.

Εδώ, λοιπόν, πάλι μας είπε ότι για όλα έφταιγε ο κακός καιρός. Μια ζωή αυτός ο κακός καιρός φταίει. Τον άκουσα, ξέρετε, με μια προοπτική μετεωρολόγου. Ήταν μια εξαιρετική ομιλία για συνέδριο μετεωρολογίας. Να η κλιματική αλλαγή, να η κλιματική κρίση, να η πολλή βροχή, να το χιόνι το πολύ, συνέδριο μετεωρολογίας! Να υπενθυμίσουμε, λοιπόν, στον Πρωθυπουργό ότι εδώ είναι ελληνικό Κοινοβούλιο. Είναι η Βουλή και όταν έρχεται εδώ να έχει το θάρρος να λέει και τι δεν κάνατε και τι στραβό έγινε και πως φταίει ο τάδε Υπουργός του και Υφυπουργός του και όχι να προσπαθεί να κάνει μια συγκάλυψη όλων των δεδομένων. Και μάλιστα, ο ίδιος παραδέχθηκε ότι δεν είναι ικανοποιημένος από τα αποτελέσματα. Ο κύριος Πρωθυπουργός ο ίδιος σε μια κρίση, αν θέλετε, αυτοκριτικής ο Έλληνας Πρωθυπουργός…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μα, είπατε ότι δεν κάνω αυτοκριτική.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό! Άρτι αφιχθείς, παρεμβαίνετε.

Θα σας απαντήσω.

(Θόρυβος στην Αίθουσα)

**ΠΡΟΕΔΡΟΣ (Κωνσταντίνος Τασούλας):** Παρακαλώ! Δεν χάνει τον ειρμό του, αλλά όχι διακοπές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει, από τον κύριο Πρωθυπουργό τη δέχομαι τη διακοπή και θεσμικά.

**ΠΡΟΕΔΡΟΣ (Κωνσταντίνος Τασούλας):** Ωραία, κύριε Πρωθυπουργέ, προχωρήστε σε διακοπές.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ωραία. Είστε σε διακοπές εσείς ή θέλετε να πάτε διακοπές;

**ΠΡΟΕΔΡΟΣ (Κωνσταντίνος Τασούλας):** Ελάτε τώρα, συνεχίστε. Ωραίο το χιούμορ, συνεχίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αν θέλετε, να σας στείλουμε διακοπές να ησυχάσουμε όλοι εδώ μέσα από τις παρεμβολές σας και να περάσετε καλά και εσείς.

Λοιπόν, πάμε στην ουσία. Κύριε Πρωθυπουργέ, παραδοχή αποτυχίας του Πρωθυπουργού –ο ίδιος το είπε- ότι δεν ικανοποιήθηκε πλήρως από το αποτέλεσμα. Κι εγώ, λοιπόν, ρωτώ τον Πρωθυπουργό: Αφού δεν ικανοποιήθηκε ο ίδιος από το αποτέλεσμα και είχαμε και τους νεκρούς κ.λπ. στη Θεσσαλία, θα μας πει ποιος φταίει, πέρα από τον καιρό; Το μάθαμε αυτό. Ο καιρός φταίει. Ο κακός καιρός -και μας ακούν και παιδιά. Κάποιος φταίει. Πρέπει να προσδώσουμε στα φυσικά πρόσωπα την -αν θέλετε- αιτιότητα ή το ότι είναι ένοχοι ή υπαίτιοι για κάτι, αλλά θα τιμωρηθεί κανείς; Χάθηκαν και ζωές. Ο Πρωθυπουργός είπε ότι είχαμε επιτυχίες στους απεγκλωβισμούς. Σωστό. Είχαμε νεκρούς, βέβαια. Δεν έγιναν γρήγορα οι απεγκλωβισμοί και θα το πούμε παρακάτω, γιατί έχω το πόρισμα ειδικού του κ. Μπουρμπάτση, ο οποίος λέει άλλα πράγματα. Εγώ να αποδεχθώ την άποψη του Πρωθυπουργού ότι όλα πήγαν καλά, είχαμε απεγκλωβισμούς. Εξαιρετικά. Να απαντήσω, όμως, πολιτική δεν σημαίνει καταστολή, σημαίνει πρόληψη. Εάν είχαν γίνει τα φράγματα, εάν είχαν γίνει κάποια έργα, δεν θα χρειάζονταν οι απεγκλωβισμοί. Τέσσερα χρόνια κυβερνούσε η Νέα Δημοκρατία, δεν είναι χθεσινή η Κυβέρνηση.

(Χειροκροτήματα από την πτέρυγα της Ελληνικής Λύσης)

Άρα, λοιπόν, καλύτερα το προλαμβάνειν, παρά το θεραπεύειν. Είναι η γραμμή της Ελληνικής Λύσης αυτή και βέβαια η γραμμή της φιλοσοφικής σκέψης των αρχαίων Ελλήνων, να προλαβαίνεις το γεγονός. Δεν μας είπε και απέφυγε ο Πρωθυπουργός -και τον ρωτώ τώρα γιατί είναι δίπλα μου ο συμπαθής Έλληνας Πρωθυπουργός- να μας πει τι έγινε με το Στεφανοβίκειο. Τι έγινε; Ακούσατε κανέναν να το λέει εδώ μέσα; Εγώ δεν το άκουσα. Να μας πει ο Πρωθυπουργός με τα ελικόπτερα τι έγινε, με τη νέα πισίνα Στεφανοβικείου τι έγινε γιατί αυτή η πολύ σημαντική και στρατηγικής σημασίας περιοχή αφέθηκε στο έλεος του Θεού, όχι από την κυβέρνηση, από όλους τους. Γιατί, επί σαράντα χρόνια, παρά τις εκκλήσεις των τοπικών κατοίκων, δεν γίνονταν ποτέ τα απαραίτητα έργα υποδομής. Δεν είναι θέμα -και το λέω στα παιδιά- ενός προσώπου, μιας κυβέρνησης, μιας τετραετίας. Είναι θέμα το πώς λειτουργεί αυτό το κράτος, ένα κράτος άναρχα δομημένο ένα κράτος ρουσφετολογικό, ένα κράτος οριζόντια διεφθαρμένο, ένα κράτος συγκάλυψης, ένα κράτος που δεν αξίζει σε αυτά τα παιδιά εκεί πάνω. Και πρέπει να το αλλάξουμε. Και θα αλλάξουμε τη Μπανανία και θα την κάνουμε κράτος. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Κύριε Πρωθυπουργέ, στο τεσσαρακοστό λεπτό είπατε ότι «καμμία κατασκευή δεν θα άντεχε στη Θεσσαλία λόγω των φαινομένων». Στο εικοσιπεντάλεπτο μας είπατε ότι άντεξαν όσες κατασκευές έγιναν μετά τον «Ιανό».

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μα, δεν είπα αυτό!

**ΔΙΟΝΥΣΙΟΣ ΧΑΤΖΗΔΑΚΗΣ:** Για τις γέφυρες είπε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα το διορθώσω, μισό λεπτό. Είπατε για τις κατασκευές που έγιναν μετά τον «Ιανό». Και καλά κάνατε, είχατε και τις γέφυρες εδώ, τις είχατε εδώ και ξέρετε, είναι δική μου πρωτοβουλία αυτή, εγώ το έκανα πρώτη φορά εδώ και πάρα πολύ καιρό, μου αρέσει γιατί τα στοιχεία επιβεβαιώνουν αυτό που λέει ο κύριος Πρωθυπουργός. Εγώ να πω το εξής: Τι είπε ο κύριος Λέκκας, ο καθηγητής διαχείρισης καταστροφών. Χαρακτηριστική είναι η περίπτωση με τα συρματοκιβώτια που τοποθετήθηκαν λάθος στον Πάμισο, η γέφυρα του Ξηριά στον Αλμυρό, την έχτισαν ξανά με τον «Ιανό»; Δεν την χτίσανε πριν από πέντε χρόνια ή δέκα χρόνια. Μετά τον «Ιανό» χτίστηκε. Έπεσε η γέφυρα.

Άρα, λοιπόν, όταν ερχόμαστε εδώ να είμαστε ευκρινείς και να είμαστε διαυγείς και να είμαστε ειλικρινείς και μεταξύ μας. Και να πείτε στους λογογράφους σας όλοι, όταν γράφουν κάτι, να ξέρουν τι γράφουν, γιατί έτσι ο Πρωθυπουργός εκτίθεται και εκτίθεται δημοσίως. Και δεν μπορεί κανείς να εκθέτει τον Έλληνα Πρωθυπουργό μέσα στη Βουλή.

Αυτή είναι η άποψή μας. Μπορεί να λειτουργείτε διαφορετικά εσείς. Επειδή εγώ δεν έχω λογογράφους -δεν μου τα γράφει κανείς τα κείμενα, τα λέω από στήθους, δεν μου λέει κανένας τι πρέπει να πω, τι να μην πω, αναλαμβάνω και την ευθύνη των συνεπειών των όσων λέω. Αλλά δεν μπορούμε να βγαίνουμε και να λέμε ότι από τα έργα που έγιναν μετά τον «Ιανό», δεν έπεσε τίποτα ή δεν δημιουργήθηκε πρόβλημα.

Ο Πρωθυπουργός είπε για τις αποζημιώσεις -και επειδή πιέζει ο χρόνος- κι έχει δίκιο, να αποζημιωθούν για το φυτικό κεφάλαιο οι αγρότες -το πώς, θα το δούμε παρακάτω- και για το ζωικό τους κεφάλαιο. Ξεχνάμε όλοι κάτι εδώ μέσα, όμως, και είναι το εξής: Αν αποζημιώσω εγώ ένα δέντρο ελιάς με 100 ευρώ –έτσι, το λέω σχηματικά- αυτή η ελιά καρπίζει ανά ένα χρόνο. Του χρόνου λοιπόν -που έχει καταστραφεί η ελιά, γιατί δεν μπορώ να πάρω καρπούς, καταστράφηκαν πάρα πολλές γεωργικές καλλιέργειες- από πού θα εισπράξω λεφτά εγώ;

Το καταλαβαίνουμε αυτό που λέω; Δεν σημαίνει εφάπαξ πληρώνω για τη ζημιά από την ελιά μια φορά ή το δένδρο. Και του χρόνου θα καρπίσει και τον επόμενο χρόνο. Υπάρχει μέριμνα από την Κυβέρνηση για να βοηθηθούν οι αγρότες; Αλλά και το ζωικό κεφάλαιο. Διότι όταν εμένα μου πλημμύρισε το μαντρί και χάθηκαν εκατό ζώα, αυτά και του χρόνου θα μου δίνανε εμένα. Τώρα, αν πάρω καινούργια, δεν θα μου δώσουν αμέσως γάλα ή αμέσως κρέας.

Αυτή η μέριμνα υπάρχει από την πολιτεία για τους αγρότες και τους κτηνοτρόφους; Αυτά θέλω να ακούσω εδώ μέσα. Δεσμεύσεις, όχι εφάπαξ και έφυγα 70%, 80%, 20%. Δεν με ενδιαφέρουν αυτά. Ο Υπουργός έκανε ένα λάθος. Έχει ένα δίκιο, αλλά κάνει και ένα λάθος. Τσουβάλιασε τους αγρότες όλους και τι είπε; Αποζημιώθηκαν με 1 δισεκατομμύριο ευρώ από τον ΕΛΓΑ οι αγρότες -και επικαλέστηκε τον Υπουργό- και έχουν δώσει, λέει, εισφορές μόνο 500 εκατομμύρια ευρώ.

Τι φεύγει από την προσοχή του Πρωθυπουργού και από τον λογογράφο; Ότι ο Έλληνας αγρότης, σε σχέση με τον Γερμανό, τον Ιταλό, τον Ισπανό, πληρώνει το πιο ακριβό πετρέλαιο, την πιο ακριβή βενζίνη, τα πιο ακριβά λιπάσματα.

(Χειροκροτήματα από την πτέρυγα της Ελληνικής Λύσης)

Άρα συνεισφέρει έμμεσα τον κρατικό προϋπολογισμό, σε αναντιστοιχία με τους υπόλοιπους Ευρωπαίους αγρότες και κτηνοτρόφους.

Τι δεν είπε ο Έλληνας Πρωθυπουργός; Ακούστε: Χάρηκα πάρα πολύ και πρέπει να επαινέσω για πρώτη φορά τον Πρωθυπουργό στο ελληνικό Κοινοβούλιο, που μίλησε για γεωργία ακριβείας. Βέβαια έκανε λάθος στον τόνο, είπε ακρίβειας, αλλά είναι ακριβείας. Είναι αυτό που στο πρόγραμμά μας από το ΄17, ΄18 μιλάμε για γεωργία ακριβείας, μιλάμε για γεωργία πραγματική τέταρτης και πέμπτης γενιάς.

(Χειροκροτήματα από την πτέρυγα της Ελληνικής Λύσης)

Αυτό για το οποίο ουρλιάζω εδώ και πάρα πολύ καιρό. Εύχομαι να ακολουθήσει τη δική μας οδό, την οδό της λογικής, γιατί έχουμε σχέδιο από το ΄18 - ΄19. Μίλησε για αλλαγή του μοντέλου πρωτογενούς τομέα. Μπράβο! Ήρθε η ώρα όλοι οι Πρόεδροι των κομμάτων να του καταθέσουν τις προτάσεις τους, για να κάνουμε ανταγωνιστική την ελληνική αγροτική κτηνοτροφική μονάδα σε κάθε χωριό και σε κάθε πόλη.

Αλλά, κύριε Πρωθυπουργέ, είστε και από την Κρήτη. Αν πάτε μέχρι το Λασίθι τα θερμοκήπια μας είναι με νάιλον. Γι’ αυτό λέω πρέπει να βιαστούμε. Να βιαστούμε όλοι μαζί γιατί αυτά τα παιδιά από πάνω, που είναι δεκαεπτά και δεκαέξι ετών –και είναι πάρα πολλά- δεν μπορούν να περιμένουν άλλο. Θα φτάσουν τα είκοσι δύο και θα φύγουν στη Γαλλία, στη Γερμανία, στην Ιταλία. Δεν θα μείνουν άλλο εδώ. Και θα θυμούνται ότι είχαν πάει το 2023 σε ένα Κοινοβούλιο όπου ήταν ο κ. Μητσοτάκης, ο κ. Βελόπουλος και όλοι οι υπόλοιποι, μπλα, μπλα, μπλα, μπλα, μπλα, θεωρία και από ουσία, καμμία. Ήρθε η ώρα των πράξεων και όχι των λόγων.

(Χειροκροτήματα από την πτέρυγα της Ελληνικής Λύσης)

Ήρθε η ώρα να κάνουμε την Ελλάδα καλύτερη και όχι να μιλάμε μόνο γι’ αυτήν ως δημοσιογράφοι.

Είπε και για τα drones ο Πρωθυπουργός, ότι πρέπει να χρησιμοποιούμε drones. Έχει απόλυτο δίκιο. Κύριε Πρωθυπουργέ, το 2019 δεν σας έλεγα κάντε drones για τον στρατό πρώτα και μετά πάμε για την αγροτική οικονομία. Χρειάζονται και αυτά, αλλά κάντε drones για τον ελληνικό στρατό, που δεν έχουμε και ο γείτονας από δίπλα κάνει και κατασκευάζει καθημερινά και ας κοιτάξουμε αργότερα τα αγροτικά drones, τα οποία είναι απαραίτητα. Μπορούν να κάνουν την υδροπονική, μπορούν να κάνουν πολλά πράγματα μαζί.

Όμως, κύριε Πρωθυπουργέ, δυστυχώς για σας, γιατί καμμιά φορά από τα δικά σας λόγια πιάνομαι και λέω ότι, δεν μπορώ να εμπιστευτώ το τι λέει η Νέα Δημοκρατία. Και θα σας αποδείξω το γιατί: Ήσασταν εδώ όταν παίρνατε τα τεθωρακισμένα από τα νησιά του Αιγαίου και μας λέγατε και δεσμευόσασταν ότι θα αντικατασταθούν όλα, γιατί ήταν παλιά και τα στείλατε στην Ουκρανία. Άλλη διαφωνία αυτή.

Τι έγινε η καλή πλευρά της ιστορίας, κύριε Πρωθυπουργέ; Πάει ο Ζελένσκι, η δύση τον παρατάει. Η καλή πλευρά της ιστορίας παρατάει τον Ζελένσκι. Και ερωτώ εγώ εσάς, τότε μας είπατε ότι θα πάτε τα Marder στα νησιά. Δεν τα πήγατε. Στον Έβρο τα πήγατε. Άρα, λοιπόν, πώς μπορώ εγώ να είμαι βέβαιος ότι αυτό που μου λέτε, ισχύει;

Και δεν είναι μόνο αυτό. Έρχεται και στις 7 Δεκεμβρίου εδώ ο κ. Ερντογάν. Εγώ δεν λέω να μην κάνεις διάλογο με τους συμμάχους, με τους εχθρούς ακόμα μπορείς να κάνεις διάλογο, αλλά τι να συζητήσεις; Εδώ είναι το ερώτημά μου. Τι να συζητήσω, όταν ο ίδιος άνθρωπος χθες, ο Υπουργός Εξωτερικών του, μίλησε για μειονότητα στα Δωδεκάνησα.

Κανένας διάλογος, κατά την άποψή μας, με την Τουρκία όσο αυτή δεν συμπλέει με το Διεθνές Δίκαιο.

(Χειροκροτήματα από την πτέρυγα της Ελληνικής Λύσης)

Να είμαστε ξεκάθαροι. Και για όσο δεν αποχωρούν τα στρατεύματα κατοχής από την Κύπρο και διεκδικεί κομμάτια ελληνικού εδάφους. Αυτή είναι η άποψή μας. Μπορεί ο κύριος Πρωθυπουργός να έχει δίκιο κι εμείς να έχουμε λάθος. Αλλά εμείς δεν θα γυρίσουμε ούτε μία μοίρα μακριά από τον πατριωτισμό, από την αγάπη για την Ελλάδα και την πατρίδα, καταγγέλλοντας τους άλλους ως κάτι που είναι ή που νομίζουμε ότι είναι.

(Χειροκροτήματα από την πτέρυγα της Ελληνικής Λύσης)

Πάμε, λοιπόν, και στους επιστήμονες. Ο κύριος Πρωθυπουργός είπε ότι θα φέρει επιστήμονες. Να του πω του κυρίου Πρωθυπουργού ότι δυστυχώς, κύριε Πρωθυπουργέ, τους επιστήμονες της Θεσσαλίας τους προσπεράσατε. Υπάρχει ένα ολόκληρο πανεπιστήμιο-εργαστήρι στη Θεσσαλία, αλλά δεν κλήθηκαν αυτοί. Καλέσατε μια εταιρεία ολλανδική, συμπτωματικά.

Κύριε Πρωθυπουργέ, γιατί αυτή η αδυναμία σας με τους πασόκους; Έχετε μια αδυναμία. Η ολλανδική εταιρεία, που θα σας πω τώρα τα ονόματά τους, είναι πρώην πασόκοι, σύμβουλοι του ΠΑΣΟΚ. Θα σας πω τα ονόματά τους. Αυτή η εταιρεία η ολλανδική, λοιπόν, που έχει τους Έλληνες μέσα, είναι πρώην σύμβουλοι των Υπουργών του ΠΑΣΟΚ, συμπτωματικά! Με ονόματα θα σας τα πω τώρα. Σύμπτωση!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αφού έφυγε όλο το ΠΑΣΟΚ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ε, το ΠΑΣΟΚ πάντα φεύγει, γιατί το ΠΑΣΟΚ πάντα φεύγει έτσι κι αλλιώς. Γιατί το ΠΑΣΟΚ είναι σε αποδρομή, γιατί είναι το παλιό και όχι το σωστό, το αληθινό και το ειλικρινές. Από εσάς περιμένουμε να είστε ειλικρινείς και να μη μου βγάζετε τους πασόκους όλους και πάτε και τους δίνετε θέσεις. Σε λίγο, λοιπόν.

**ΠΡΟΕΔΡΟΣ (Κωνσταντίνος Τασούλας):** Παρακαλώ, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Δεν πειράζει, εγώ μπορώ να κάνω διάλογο με τον Πρωθυπουργό, κύριε Πρόεδρε, προς Θεού.

**ΠΡΟΕΔΡΟΣ (Κωνσταντίνος Τασούλας):** Ο Κανονισμός είναι υπεράνω επιθυμιών.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ο Κανονισμός τώρα…εν πάση περιπτώσει. Είναι το κανονιστικό πλαίσιο, που λέμε.

Πάμε στον Έβρο. Είπατε, κύριε Πρωθυπουργέ, ότι κάηκε. Ναι, κάηκε. Κάποιοι φταίνε, επί δεκαετίες. Δεν αποδίδω ευθύνη μόνο σε αυτή την Κυβέρνηση. Εγώ θα αποδώσω ευθύνη σε μια κυβέρνηση αν πραγματικά είμαι 100% σίγουρος ότι αυτή φταίει για όλα.

Όμως, δεν μας είπατε, κύριε Πρωθυπουργέ -και στεναχωριέμαι που το λέω-, γιατί δεν πήρατε αντιπυρικό υγρό όπως κάνατε στην Πάρνηθα -το διαψεύσατε, αλλά επιβεβαιώθηκα εγώ- και στην Πάρνηθα μέσα σε μία ημέρα σβήστηκε η φωτιά με το αντιπυρικό υγρό. Αν είχαμε αντιπυρικό υγρό, ούτε η Ρόδος θα καιγόταν, που κι αυτή πρέπει να τη βοηθήσουμε, ούτε ο Έβρος θα καιγόταν. Το αντιπυρικό υγρό είναι πρόληψη. Εσείς τρέχετε στην καταστολή. Εμείς είμαστε η θεραπεία και η πρόληψη, εσείς η καταστολή. Αυτή είναι η διαφορά μας! Και το έχω πει χίλιες φορές, δεν είναι τωρινές οι λύσεις μου.

(Χειροκροτήματα από την πτέρυγα της Ελληνικής Λύσης)

Για τις αποζημιώσεις, θα τα πω στη δευτερολογία μου γιατί έχουμε προτάσεις εκεί. Πάμε στο θέμα μας, λοιπόν, στα γρήγορα. Η Ρόδος ρωτώ, κύριε Πρωθυπουργέ, αφού κάηκε το 15% του νησιού, γιατί βγήκε; Ερωτώ τον Έλληνα Πρωθυπουργό, η Ρόδος γιατί τέθηκε εκτός της σημερινής ομιλίας και της βοήθειας και μιλάμε μόνο για Θεσσαλία και Έβρο; Το 15% της δασικής έκτασης του νησιού κάηκε ολοσχερώς.

Πάμε, λοιπόν, στο τι έφταιξε. Έχω το πόρισμα-καταπέλτη του κ. Γκουρμπάτση για το τι έφταιξε στη Θεσσαλία. Ακούστε. Η τεχνική έκθεση είναι εδώ. Και επειδή μιλάμε με επιχειρήματα και είμαστε οι μοναδικοί που το κάνουμε αυτό, αυτή είναι η τεχνική έκθεση του τι έφταιξε στη Θεσσαλία. Την καταθέτω στα Πρακτικά της Βουλής για τον ιστορικό του μέλλοντος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι αναφέρει η έκθεση; Εγκληματικά λάθη και παραλείψεις των κατά το νόμο αρμοδίων οργάνων της πολιτικής προστασίας, του Πυροσβεστικού Σώματος, της Περιφέρειας Θεσσαλίας και εποπτευόμενων υπηρεσιών, καθώς και δήμων, για τα αίτια που ο «Ντάνιελ» προκάλεσε θανάτους και καταστροφές μεγάλης έκτασης, σημειώνει η έκθεση, η επίσημη, η τεχνική.

Όσοι είχαν την κατά τον νόμο υποχρέωση να προστατεύουν την ανθρώπινη ζωή γνώριζαν από το 2008, από τους χάρτες επικινδυνότητας πλημμύρας του Υπουργείου Ενέργειας και Περιβάλλοντος. Άρα και ο ΣΥΡΙΖΑ μέσα είναι και οι Υπουργοί της Νέας Δημοκρατίας είναι συνυπεύθυνοι για την κατάσταση.

(Χειροκροτήματα από την πτέρυγα της Ελληνικής Λύσης)

Και μάλιστα, για τους πολίτες αναφέρει: «Τους άφησαν αβοήθητους κατά τις κρίσιμες πρώτες ώρες του καιρικού φαινομένου έως και την απομάκρυνσή τους από τις διασωστικές δυνάμεις, με αποτέλεσμα τη διακινδύνευση της ζωής και της σωματικής ακεραιότητας όλων των εγκλωβισμένων. Δεν μερίμνησαν έγκαιρα να διασώσουν τα δεκαεπτά θύματα και εξαιτίας της ολιγωρίας αυτής απώλεσαν τη ζωή τους.».

Θα μπορούσα να αναφέρω όλο το πόρισμα. Όποιος θέλει το διαβάζει, σφραγισμένο εδώ.

Εδώ υπάρχει ένα ερώτημα ρητορικό, που μου το έθεσε ένας φίλος. Φταίει ο Πρωθυπουργός γι’ αυτό; Ακούστε, λοιπόν, λίγο. Σαφώς και ο Πρωθυπουργός δεν φταίει γι’ αυτό, αλλά φταίει ο Υπουργός, ο Υφυπουργός, ο γραμματέας, ο περιφερειάρχης και ο Πρωθυπουργός που έχει την ευθύνη της επιστασίας. Έτσι πάει η δουλειά στην ευθύνη.

(Χειροκροτήματα από την πτέρυγα της Ελληνικής Λύσης)

Αλλιώς δεν έχουμε καμμία ευθύνη. Δεν φταίει κανένας. Στο ποδόσφαιρο λέμε όταν δεν παίζει καλά η ομάδα ότι φταίει ο προπονητής. Λέμε, όσοι ασχολείστε. Εδώ κάποιος πρέπει να φταίει. Ποιος φταίει; Ο τάδε; Ο δείνα; Ποιος; Κανείς δεν φταίει; Και τι έπρεπε να γίνει;

Αναφέρεται ο κ. Γκουζούρης. Να τος, εδώ είναι. Να τος, κύριε Πρωθυπουργέ. Ο κ. Γκουζούρης, αυτός από την ολλανδική εταιρεία. 50 εκατομμύρια ευρώ πήραν, κύριε Βορίδη, αυτοί για τη Θεσσαλία; Από τις τράπεζες, όχι από εσάς. Δώσαν λεφτά οι τράπεζες για να κάνουν οι Ολλανδοί… από εμάς πληρώθηκαν, από την Ελλάδα;

**ΠΡΟΕΔΡΟΣ (Κωνσταντίνος Τασούλας):** Στο Σώμα να απευθύνεστε, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Από την Ελλάδα πληρώθηκαν. Δεν ξέρω από πού πληρώθηκαν.

Ήταν, λοιπόν, σύμβουλος του Υπουργείου Αγροτικής Ανάπτυξης του κ. Παπανδρέου. Ο κ. Γκουζούρης, ο διευθύνων σύμβουλος της ολλανδικής εταιρείας. Σύμβουλος του Προέδρου Συγκοινωνιών Αθηνών ο κ. Γρηγόρης Δημητριάδης -δεν έχει καμμία σχέση με τον Υπουργό. Ο μέχρι πρόσφατα εκτελεστικός αντιπρόεδρος της ολλανδικής εταιρείας έχει διατελέσει πρόεδρος και διευθύνων σύμβουλος του ΟΑΣΑ. Όλοι αυτοί είναι οι κολλητοί του ΠΑΣΟΚ, οι οποίοι προσκλήθηκαν τώρα συμπτωματικά.

**ΜΙΧΑΗΛ ΚΑΤΡΙΝΗΣ:** Γιατί το ΠΑΣΟΚ;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Δεν φταίω εγώ που είναι ΠΑΣΟΚ, κύριε Κατρίνη. Δικά σας παιδιά που σας άφησαν είναι.

**ΠΡΟΕΔΡΟΣ (Κωνσταντίνος Τασούλας):** Κύριε Βελόπουλε, παρακαλώ όχι διάλογο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με διακόπτει ο κ. Κατρίνης, να μην του απαντήσω, κύριε Πρόεδρε; Μου λέει «γιατί το ΠΑΣΟΚ;».

**ΠΡΟΕΔΡΟΣ (Κωνσταντίνος Τασούλας):** Δεν σας διακόπτει. Το εκλάβατε ως διακοπή για να απαντήσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μ’ αρέσει που ερμηνεύετε και τον κ. Κατρίνη τώρα. Νέα μεθοδολογία για να με διακόπτει ο Πρόεδρος, ερμηνεύει και τον κ. Κατρίνη.

Λέω, λοιπόν, πως συμπτωματικά όλοι αυτοί είναι ΠΑΣΟΚ. Έχει πασοκοποιηθεί η παράταξη της Νέας Δημοκρατίας. Μπορεί να είναι καλύτεροι από το ΠΑΣΟΚ. Δηλαδή, οι χιλιάδες νεοδημοκράτες δεν θα μπορούσαν να είναι στη θέση αυτή; Λέω τώρα εγώ, ρωτάω.

Και κλείνοντας, εδώ λέει για τα φράγματα. Μας είπαν μερικά πράγματα. Ποια είναι αυτά; Εμείς θα δώσουμε ολόκληρη μελέτη για το τι μπορεί να γίνει στη Θεσσαλία και στον Έβρο, κανονική. Την έκαναν από το Πανεπιστήμιο Θεσσαλίας, δικοί μας εμπειρογνώμονες. Τι είπαν αυτοί; Ότι έπρεπε να σκάψουμε, λέει, τα ποτάμια. Ε, αυτό χρειάζεται να πληρωθεί για να σας το πουν; Είναι λογικό, η εμβάθυνση της κοίτης των ποταμών βοηθάει ώστε να μην πλημμυρίσει το ποτάμι. Αυτή ήταν η μελέτη;

Γιατί τη μελετήσαμε πάρα πολύ καλά. Εκεί θα σας δείξουμε με στοιχεία τι μπορούμε να κάνουμε και μάλιστα, η εποπτεία είναι συγκεκριμένη, έχει ένα σωρό ερωτήματα γι’ αυτή την περιβόητη ολλανδική εταιρεία. Δηλαδή, ρωτάει το Πανεπιστήμιο Θεσσαλίας την Κυβέρνηση: «Ανάθεση από την ελληνική κυβέρνηση στην ολλανδική «HVA International» για εκπόνηση master plan για την αντιπλημμυρική θωράκιση της Θεσσαλίας: Ποια η σχέση, λένε από το πανεπιστήμιο οι καθηγητές, υπάρχει διαπλοκή Κυβέρνησης με συγκεκριμένη εταιρία; Με ποια κριτήρια συστάθηκε επιτροπή Ελλήνων εμπειρογνωμόνων από τον νεοεκλεγέντα περιφερειάρχη κ. Κουρέτα; Ποιο το πλαίσιο συνεργασίας της με την εταιρεία;»

Εδώ βλέπουμε μια σύμπλευση ΣΥΡΙΖΑ και Νέας Δημοκρατίας, να ξέρετε. Εδώ υπάρχει σύμπλευση ΣΥΡΙΖΑ - Νέας Δημοκρατίας στην ιστορία αυτή. Είναι άλλοθι; Ρωτάει το πανεπιστήμιο, καθηγητές πανεπιστημίου. Ότι δήθεν συμμετείχαν Έλληνες επιστήμονες μαζί με τους Ολλανδούς; Μέχρι στιγμής αριθμεί δεκαεπτά άτομα. Τα πανεπιστήμια πώς θα εμπλακούν; Δεν υπάρχει πουθενά αναφορά πανεπιστημίων, εμπλοκή, δηλαδή, για να τελειώνω, για να μη λέω λεπτομέρειες της έκθεσης.

Λέει, λοιπόν, το Πανεπιστήμιο Θεσσαλίας και οι καθηγητές: Καλά, φέρατε τους Ολλανδούς όταν εμείς έχουμε εμπειρογνώμονες δικούς μας εδώ, ανθρώπους που δουλεύουν, που ξέρουν το αντικείμενο, να μας πουν αυτοί τι θα κάνουμε στη Θεσσαλία, που την ξέρουν εξ αποστάσεως και εξ όψεως; Δώστε τη δουλειά στο Πανεπιστήμιο Θεσσαλίας -και δεν θέλουν και λεφτά μου είπαν- για να κάνουμε τη Θεσσαλία ξανά άξια λόγου, να κινηθεί η οικονομία της, να σταματήσουν οι πλημμύρες και να σταματήσει να ταλαιπωρείται ο κόσμος.

(Χειροκροτήματα από την πτέρυγα της Ελληνικής Λύσης)

Τώρα θα το πω. Είμαι σίγουρος ότι ο Πρωθυπουργός θα παρέμβει αύριο το πρωί. Κύριε Πρωθυπουργέ, μου εστάλη μια επιστολή ότι υπάρχουν άνθρωποι οι οποίοι μένουν ακόμη στο νεκροταφείο στον Βλοχό. Όπως το ακούτε. Είναι πλημμυρισμένη περιοχή. Δώστε μια εντολή να βοηθηθούν οι άνθρωποι, παρακαλώ πάρα πολύ. Μου έστειλαν επιστολή διαμαρτυρίας οι κάτοικοι. Διότι είναι βοσκοί που έχουν τα ζώα και δεν μπορούν να φύγουν από ’κει και μένουν στο νεκροταφείο, μέσα στην εκκλησία του νεκροταφείου. Αυτό πρέπει ο ίδιος ο Πρωθυπουργός να το δει. Πού είναι οι σύμβουλοί του; Πρέπει να το δείτε τώρα. Και χρειάζεται να κάνουν πέντε και δεκαπέντε χιλιόμετρα για να πάνε να ψωνίσουν το γάλα, το νερό, για να επιβιώσουν οι άνθρωποι.

Δεν θα πω για τις αποζημιώσεις. Θα τα πει ο Πρωθυπουργός. Αν και έχω τις ενστάσεις μου, τις προσπερνώ, για πολλούς λόγους.

Αυτό που θέλω να πω, κλείνοντας, είναι για τον Έβρο. Απορώ, κύριε Πρωθυπουργέ, γιατί επιμένετε στο ίδιο λάθος με τις ανεμογεννήτριες. Τελικά, θέλω να μου πείτε, θα μπουν ανεμογεννήτριες στον Έβρο, ναι ή όχι; Μόνο αυτό. Πείτε μου αυτό.

Διότι στον Έβρο, στη Δαδιά που κάηκε, και για λόγους στρατηγικής –ξέρει ο ναύαρχος- και για λόγους εθνικής σημασίας και για λόγους οικονομικής σημασίας, ο Έβρος πρέπει να μείνει όρθιος. Οι κάτοικοι να μείνουν εκεί, να στηριχθούν όλοι, με ό,τι μπορούμε περισσότερο, γιατί μας κάνουν και τη χάρη που είναι εκεί.

(Χειροκροτήματα από την πτέρυγα της Ελληνικής Λύσης)

Τους έχουμε απομονωμένους και μας κάνουν τη χάρη. Και ερωτώ, θα μπουν ανεμογεννήτριες, κύριε Πρωθσυπουργέ, ναι ή όχι; Θα μπουν; Αυτό είναι το ερώτημα. Διότι ο κ. Σκυλακάκης είπε ότι θα μπουν. Θέλω να σας ακούσω, θα βάλετε ανεμογεννήτριες εκεί;

Κλείνοντας, κύριε Πρόεδρε, επειδή ξέρω ότι αδημονείτε, θα παίξω με τις λέξεις του Πρωθυπουργού. Ο Πρωθυπουργός πριν από δύο ημέρες μας είπε ότι η Ελλάδα δεν πρόκειται να γίνει μπανανία. Εγώ θα απαντήσω ότι επί σαράντα χρόνια έκαναν τα πάντα όλες οι κυβερνήσεις για να γίνει μπανανία η Ελλάδα και έγινε μπανανία. Θέλετε απόδειξη; Η τεράστια ακρίβεια που ρημάζει την αγορά και τα νοικοκυριά και κανείς δεν μιλάει και είμαστε πρώτοι πανευρωπαϊκά. Έγινε μπανανία η Ελλάδα, δεν χρειάζεται να την κάνει η Νέα Δημοκρατία. Αν δούμε τους μισθούς στην Ελλάδα, οι Έλληνες στο εισόδημά τους είναι στο top 10 των χαμηλότερων ετήσια αμειβόμενων -ουσιαστικά είμαστε προτελευταίοι, αν δεν κάνω λάθος- στο εισόδημα σε σχέση με τους Ευρωπαίους. Έγινε μπανανία, κύριε Πρωθυπουργέ, η Ελλάδα.

Ξέρετε γιατί; Να το ξαναπώ ακόμα μία φορά. Διότι η χώρα μας έχει παραπεμφθεί στο Ευρωπαϊκό Δικαστήριο για μη παροχή επικαιροποιημένων χαρτών για πλημμύρες, είναι μια ιστορία του 2018 επί ΣΥΡΙΖΑ και συνεχίστηκε επί δικής σας διακυβέρνησης.

Έγινε μπανανία η Ελλάδα. Ξέρετε γιατί, κύριε Πρωθυπουργέ; Και την κάνατε μπανανία. Γιατί ακόμη μαζεύουν γενετικό υλικό των παιδιών μας στα Τέμπη. Έγινε μπανανία η Ελλάδα, κύριε Πρωθυπουργέ, παρά τις προσπάθειές σας. Ξέρετε γιατί; Διότι καλείτε τον Ερντογάν εδώ όταν ο Φιντάν μιλάει για μειονότητα στα Δωδεκάνησα. Έγινε μπανανία η Ελλάδα, κύριε Πρωθυπουργέ, παρά τις προσπάθειές σας περί του αντιθέτου. Γιατί; Διότι πολύ απλά, ενώ δεν έχουμε παιδεία, έχουμε αντιορθόδοξη παιδεία, έχουμε έως τα όρια ανθελληνισμού παιδεία, έχουμε σχολεία όπου πέφτουν σοβάδες, πέφτουν ταβάνια, πέφτουν θρανία, πέφτουν οι οροφές, εσάς το μόνο που σας ενδιαφέρει μέχρι τον Δεκέμβρη, όπως λέει ο Τύπος είναι να φέρετε τον γάμο των ΛΟΑΤΚΙ. Τόση αδυναμία, τέτοια μπανανία. Αντί –επαναλαμβάνω- να βάζετε πρώτα την Ελλάδα, πρώτα τους Έλληνες, την ευημερία και κυρίως, να λύσουμε το δημογραφικό, επείγεστε γι’ αλλά.

(Χειροκροτήματα από την πτέρυγα της Ελληνικής Λύσης)

Κι έγινε μπανανία, κύριε Πρωθυπουργέ, παρά την προσπάθεια που κάνετε για μεταρρυθμίσεις. Γιατί; Η Ελλάδα πεθαίνει δημογραφικά και εσείς ενδιαφέρεστε μόνο για τους ΛΟΑΤΚΙ. Και έγινε μπανανία. Ξέρετε γιατί, Πρωθυπουργέ; Και επιμένω σε αυτό και θα συνεχίσει να είναι μπανανία. Διότι έρχεται το ελληνικό κράτος και βραβεύει με το βραβείο «Μελίνα Μερκούρη» του ιδρύματος Ουνέσκο η κ. Μενδώνη τους Αβορίγινες στην Αυστραλία. Και έχουμε Έλληνες στη Μέση Ανατολή, στη μεγάλη Ελλάδα της Ιταλίας, στα Σκόπια, στην Κωνσταντινούπολη και δεν τους βραβεύεται και δεν μιλάτε γι’ αυτούς. Οι Αβορίγινες στην Αυστραλία βραβεύονται.

(Χειροκροτήματα από την πτέρυγα της Ελληνικής Λύσης)

Αυτό σημαίνει μπανανία και όχι προστασία της ελληνικής πολιτισμικής - πολιτιστικής παράδοσης. Για μια Ελλάδα ισχυρή πολιτισμικά, πολιτιστικά, οικονομικά και γεωστρατηγικά μία είναι η λύση και έχει ονοματεπώνυμο Ελληνική Λύση με σχέδιο και πρόγραμμα για να προχωρήσει ο τόπος μπροστά.

(Χειροκροτήματα από την πτέρυγα της Ελληνικής Λύσης)

Αλλιώς πηγαίνουμε σε αδιέξοδα κι αυτό θα το πληρώσουν τα παιδιά που είναι εκεί πάνω, όχι εμείς. Αυτοί απλά θα μας θυμούνται εδώ.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε.

Οφείλω, όπως έκανα και σε άλλες περιπτώσεις να ευχαριστήσω τον κ. Βελόπουλο για την τήρηση του χρόνου, που δεν είναι αυτονόητη. Όμως, ευχαριστώ τους πολιτικούς Αρχηγούς σήμερα, γιατί μπαίνουμε σε μία σειρά.

Θα μου επιτρέψετε, με την άδειά σας, να δώσω τον λόγο για ένα λεπτό στον κ. Τριαντόπουλο, τον Υφυπουργό προς τον οποίον απηύθυνε προσωπική ερώτηση ο κ. Βελόπουλος, διότι επιθυμεί να δώσει μία συγκεκριμένη απάντηση. Και αμέσως μετά θα πάρει τον λόγο ο κ. Στίγκας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Απλώς, να ενημερώσω το Σώμα ότι δεν έχουν καμμία σχέση με την πραγματικότητα όσα ανέφερε ο κ. Βελόπουλος στην αρχή της τοποθέτησής του.

**ΠΡΟΕΔΡΟΣ (Κωνσταντίνος Τασούλας):** Ωραία.

Πριν καλέσω στο Βήμα τον κ. Στίγκα, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούσαν –αλλά δεν διέκοψα τον ομιλητή- από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα οκτώ μαθήτριες και μαθητές και έξι συνοδοί εκπαιδευτικοί από το Γενικό Λύκειο Μακρακώμης Φθιώτιδος.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας τώρα παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Αμαλιάδας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλώ στο Βήμα τον κ. Βασίλειο Στίγκα, Πρόεδρο της Κοινοβουλευτικής Ομάδας των Σπαρτιατών, για τη δική του παρέμβαση.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ήθελα κι εγώ να καλωσορίσω τα παιδιά από την Αμαλιάδα κατ’ αρχάς. Καλώς ήρθατε.

Επίσης, να καλωσορίσω και τα παιδιά που ήταν προηγουμένως εδώ από το 1ο Λύκειο Λειβαδιάς, που είναι και η γενέτειρά μου.

Κύριε Πρόεδρε, κυρίες και κύριοι συνάδελφοι, σήμερα μας προσκάλεσε ο Πρωθυπουργός για να εμφανιστεί στη Βουλή μετά από αρκετό καιρό και να συζητήσουμε για τις μεγάλες καταστροφές στη Θεσσαλία και στον Έβρο.

Θα αναφερθώ πρωτίστως στο τρομοκρατικό κλίμα που προσπαθεί να περάσει η Κυβέρνηση στην ελληνική κοινωνία.

Πριν από τρεις μήνες ο κ. Κικίλιας είχε δηλώσει τα εξής: «Δυστυχώς για μια φορά ακόμα η συντριπτική πλειοψηφία των πυρκαγιών ήταν από ανθρώπινο χέρι, ήταν εμπρησμοί είτε από εγκληματική αμέλεια είτε από πρόθεση. Για μια ακόμα χρονιά υπάρχουν καταγγελίες για ταυτόχρονη εκδήλωση πυρκαγιών στην ίδια περιοχή και σε κοντινές αποστάσεις».

Και συνεχίζει: «Η κλιματική κρίση που έδωσε έναν ιστορικά πρωτοφανή σε διάρκεια καύσωνα, είναι εδώ. Δεν είναι θεωρία, είναι βίωμα. Δεν είναι φέτος μόνο. Θα είναι διαρκής, με ,ότι αυτό συνεπάγεται. Για να καταλάβετε την τελευταία δεκαετία ακραίο καύσωνα σε συνδυασμό με ισχυρούς ανέμους είχαμε μία ημέρα το 2012, δύο ημέρες το 2019, ένα τριήμερο το 2021. Άρα, η κατάσταση επιδεινώνεται κι όπως δείχνουν τα στοιχεία πρέπει η πολιτική, ο κρατικός μηχανισμός και οι πολίτες με μεγάλη υπευθυνότητα και σοβαρότητα να αντιμετωπίσουμε αυτή τη νέα συνθήκη.».

Αυτή ήταν μια από τις χαρακτηριστικότερες προσπάθειες της Κυβέρνησης να πείσει τον ελληνικό λαό ότι οι πυρκαγιές είναι αποτέλεσμα της κλιματικής κρίσης. Όποιος, όμως, έμπαινε στον κόπο να μελετήσει, έστω πρόχειρα, το περιεχόμενο αυτής της δήλωσης, θα καταλάβαινε γρήγορα ότι πρόκειται για μια ακατάσχετη θεατρική παράσταση του Υπουργού Κλιματικής Κρίσης και Πολιτικής Προστασίας, φυσικά, για λογαριασμό της Κυβέρνησης. Παρεμπιπτόντως, μέχρι και το όνομα του Υπουργείου άλλαξε, προκειμένου να πείσουμε ότι η κλιματική αλλαγή είναι εδώ κατά τη φράση καρμπόν που χρησιμοποιεί ο Πρωθυπουργός, οι Υπουργοί και βεβαίως, τα δημοσιογραφικά «δεκανίκια» τους για να τρομοκρατούν τον λαό με τους εχθρικούς μπαμπούλες της κάθε κρίσης που υψώνουν κάθε τρεις και λίγο πάνω από τη νηπιακή κούνια του.

Όπως ακούγαμε ότι ο κορωνοϊός είναι εδώ και ότι ήρθε για να μείνει, το ίδιο ακούμε και με τις υπόλοιπες απειλές. Η κλιματική αλλαγή είναι εδώ. Η ακρίβεια είναι εδώ. Γι’ αυτό, άλλωστε, η παγκόσμια ελίτ -που καθοδηγεί τα νήματα των κυβερνητικών μαριονετών- έπλασε τον όρο «μόνιμο - κρίση» που χαρακτηρίστηκε η φράση χρόνια για το 2022.

Όποιος, λοιπόν, θέλει να διαπιστώσει αν πράγματι υπάρχει κλιματική αλλαγή, θα πρέπει να αναρωτηθεί για ποιον λόγο ο κ. Κικίλιας επικαλέστηκε στατιστικά στοιχεία που ξεκινούν από το 2010 κι όχι νωρίτερα.

Υπάρχει ένα φύλλο της εφημερίδας «ΕΣΤΙΑ» της 11ης Ιουλίου 1977 και διαβάζουμε ποια ήταν τα αίτια του καύσωνα εκείνη την εποχή στην Ελλάδα.

Πρώτο αίτιο ήταν οι συνεχείς μετακινήσεις θερμού αέρα από τη Βόρεια Αφρική. Δεύτερο αίτιο ήταν ο ασθενής αντικυκλώνας που προκάλεσε άπνοια. Τρίτο αίτιο ήταν η πολύ μεγάλη ηλιοφάνεια.

Όποιος προσπαθεί να εντοπίσει κάποιον όρο κάπου για το ότι υπάρχει κλιματική αλλαγή θα απογοητευθεί, διότι αυτός ο όρος δεν αναφέρεται πουθενά.

Τέλος, υποκαθιστώντας τον ρόλο της Αστυνομίας και των εισαγγελικών αρχών, ο κ. Κικίλιας εμφάνισε ως δεδομένο ότι η πλειονότητα των πυρκαγιών οφειλόταν σε ανθρώπινο χέρι, πέφτοντας σε μια πρωτοφανή αντίφαση. Αφού το μεγαλύτερο μέρος των πυρκαγιών ήταν εμπρησμοί, εξ αμελείας ή εκ προθέσεως, τότε πώς γίνεται να συνδέονται οι πυρκαγιές με το αφήγημα της κλιματικής αλλαγής και ειδικότερα, με τον εμπρηστή καύσωνα; Αυτός είναι ένας ακόμα φανταχτερός όρος που εμπνεύστηκε κάποιος φωστήρας και συμβουλάτορας της Κυβέρνησης.

Το βίωμα βιώνεται, δεν αποδεικνύεται και δεν διαψεύδεται. Αυτό σημαίνει ότι η κλιματική αλλαγή λανσάρεται από την Κυβέρνηση ως ένα φαινόμενο, που είτε το θέλουμε είτε δεν το θέλουμε, θα πρέπει να το αναγνωρίσουμε, χωρίς δεύτερη κουβέντα και μάλιστα, να δεχθούμε να αλλάξουμε τη ζωή μας, έτσι όπως θα μας υποδείξουν οι ειδικοί.

Άρα στο άκουσμα της κλιματικής αλλαγής πρέπει όλοι να καθόμαστε προσοχή στους ειδικούς της μετεωρολογίας, όπως αντιστοίχως επί κορωνοϊού έπρεπε να καθόμαστε προσοχή στους ειδικούς της λοιμωξιολογίας.

Εκτός των φονικών πυρκαγιών, όμως, η Κυβέρνηση επιχειρεί να βασίσει το αφήγημα της κλιματικής αλλαγής και στις φονικές πλημμύρες, οι οποίες σημειώθηκαν -λέει- στη Θεσσαλία. Ακόμα κι ένα μικρό παιδί μπορεί να καταλάβει ότι «ο βασιλιάς είναι γυμνός». Δηλαδή, η Κυβέρνηση χρησιμοποιεί τη ρητορική της κλιματικής αλλαγής, για να αποποιηθεί τις δικές της ευθύνες και να ρίξει το φταίξιμο σε έναν εξωγενή παράγοντα, που λειτουργεί γι’ αυτήν απενοχοποιητικά.

Η κλιματική αλλαγή δεν είναι τίποτα άλλο από μία αιτία - μπαλαντέρ στην οποία ο κ. Μητσοτάκης και η Κυβέρνησή του αναμασούν συνεχώς σαν «μπαγιάτικη καραμέλα». Και φυσικά, είναι το μεγάλο άλλοθι για παραλείψεις, αδιαφορία και ανικανότητα.

Έτσι, με σκοπό την πειστικότερη υλοποίηση της μετάθεσης των ευθυνών, εκείνοι που θα έπρεπε να λογοδοτήσουν για την τεράστια έκταση των καταστροφών, καταφεύγουν στη στατιστική, η οποία ως γνωστόν είναι ο καλύτερος τρόπος για να πει κάποιος ψέματα.

Κατά τον κ. Βορίδη, για τη θεομηνία, έφταιγε η ίδια η φύση που κατέβασε, όπως είπατε, κύριε Υπουργέ, πεντακόσιους τόνους νερό ανάστρέμμα. Μιλάμε για πράγματα ασύλληπτα, τα οποία είπατε ότι δεν τα έχουμε ξαναδεί.

Η επωφελής -για την Κυβέρνηση- δικαιολογία της κλιματικής αλλαγής υιοθετήθηκε και από όσους δήλωσαν ότι στη Θεσσαλία σημειώθηκε η πλημμύρα του αιώνα. Μέγα ψέμα! Το σωστό, όμως, θα ήταν να την χαρακτηρίζαμε, όχι πλημμύρα, αλλά απάτη του αιώνα. Ακούστε, γιατί.

Αν επιχειρήσουμε και πάλι μια ανασκόπηση στον ημερήσιο Τύπο των τελευταίων εβδομήντα ετών, θα διαπιστώσουμε ότι οι «φοβερές πλημμύρες» είχαν πλήξει και το 1955 -όχι μόνο τον Βόλο- αλλά την Αθήνα, τον Πειραιά καθώς και άλλες επαρχιακές πόλεις.

Εδώ υπάρχει το πρωτοσέλιδο από το «ΒΗΜΑ» της εποχής εκείνης, τον Οκτώβρη του 1955. Διαβάζω τους εξής τίτλους: «Δεκαεπτά άτομα πνίγηκαν στον Βόλο», «Οι δύο χείμαρροι βύθισαν τον Βόλο σε νέο βαρύ πένθος», «Γιγαντιαίες πλημμύρες παρέσυραν οικίες», «Σκηνές αλλοφροσύνης, πολλοί Βολιώτες διανυκτέρευσαν σε εκκλησίες για να σωθούν». Θα το καταθέσω στη συνέχεια.

Πρωτοφανείς -λέει- ήταν οι πλημμύρες. Είχαν προκληθεί παρόμοιας εντάσεως και ακραία καιρικά φαινόμενα και το 2020, βεβαίως, στην Καρδίτσα, που είχε πλημμυρίσει ξανά. Τότε ο κ. Μητσοτάκης είχε σπεύσει να δηλώσει: «Δυόμισι εκατομμύρια τόνοι νερού έπεσαν μόνο στην πόλη της Καρδίτσας. Η σύγκρουση του «Ιανού» με ένα άλλο μετεωρολογικό σύστημα, προκάλεσε την παντελώς ασυνήθιστη βροχόπτωση».

Εν συνεχεία, έταξε αντιπλημμυρικά έργα και μελέτες, μίλησε για αυστηρά χρονοδιαγράμματα και πάλι υποσχέθηκε την αναδιοργάνωση του κρατικού μηχανισμού μέσα από το επιτελικό κράτος, ώστε να αντιμετωπίζονται τα ακραία καιρικά φαινόμενα.

Με τον «Ιανό» δόθηκαν, τότε, 500 εκατομμύρια ευρώ στην Περιφερειακή Ενότητα Καρδίτσας και πολλά από αυτά πήγαν σε ανθρώπους, που δεν είχαν κανένα πρόβλημα. Γι’ αυτό, μεταξύ των Θεσσαλών, ο «Ιανός» αναφέρεται χαϊδευτικά ως «θείος», «νονός», «άγιος», γιατί; Γιατί φέρνει δώρα. Επωφελήθηκαν άνθρωποι που δεν είχαν ζημιές και δεν αποζημιώθηκαν οι άνθρωποι που έπαθαν πραγματικά ζημιές.

Βεβαίως, όλοι θυμόμαστε τι είχε γίνει το 2007 στην Ηλεία με τις μεγάλες πυρκαγιές, που τα περισσότερα χρήματα τα πήραν οι πλανόδιοι, αγαπημένοι σας «επενδυτές»! Αντιλαμβάνεστε ποιους εννοώ!

Είναι άραγε σύμπτωση ότι και το 1955, στο πρωτοσέλιδο του «Βήματος» διαβάζουμε, ότι: «Οι νεροποντές, οι καταιγίδες συνεχίζονται πότε με μικρή και πότε με μεγάλη ένταση, χωρίς να δύναται κανείς να δώσει εξήγηση του φαινομένου αυτού, το οποίο δεν είναι καθόλου σύνηθες στον τόπο μας». «Η βροχή -λέει- έπεφτε επί δέκα ώρες ασταμάτητα».

Όποιος, όμως, έχει κουράγιο να «σκάψει» λίγο σε δημοσιογραφικό βάθος, θα διαπιστώσει προς μεγάλη έκπληξη, τα εξής: Είχαν ξαναγίνει πλημμύρες το 1883, το 1885, το 1896 και το 1907. Βεβαίως, τότε η Ελλάδα δεν ήταν στο σημερινό στάδιο. Ήταν κάποια χρόνια λίγο μετά από την Επανάσταση. Επομένως, δεν υπήρχαν έστω τα έργα υποδομής που έχει σήμερα η χώρα.

Παρ’ όλα αυτά, όμως, πάλι το ίδιο σκηνικό. Και τότε είχαν χαθεί εκατό άτομα σε αυτή την πλημμύρα και χίλια διακόσια σπίτια και μαγαζιά καταστράφηκαν. Τα Τρίκαλα παρουσίαζαν, όταν αποσύρθηκαν τα νερά του Ληθαίου ποταμού, μια εικόνα βιβλικής καταστροφής.

Στην εφημερίδα «ΕΣΤΙΑ», στις 11 Ιουλίου του 1977, είχε δημοσιευτεί μια φωτογραφία από την καταστροφική νεροποντή, που είχε σημειωθεί στη Γαλλία. Αυτή είναι η φωτογραφία, στη Γαλλία, σε ένα οργανωμένο κράτος. Και αυτή η φωτογραφία μας θυμίζει και τη Θεσσαλία.

Καταθέτω αυτά στα Πρακτικά, απλά για να υπάρχουν.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο συνοδευτικό κείμενο διαβάζουμε τα ακόλουθα: «Οι καταρρακτώδεις βροχές που έπληξαν τη νοτιοδυτική Γαλλία κατά το παρελθόν, προκάλεσαν τις χειρότερες πλημμύρες των ογδόντα τελευταίων ετών, με αποτέλεσμα να απωλέσουν τη ζωή τους δεκαοκτώ τουλάχιστον άτομα. Αρκετών άλλων η τύχη αγνοείται, ενώ πεντακόσιες τουλάχιστον οικογένειες παραμένουν άστεγες».

Από αυτό το ρεπορτάζ που είχε γίνει πριν σαράντα έξι χρόνια, μας κάνει ιδιαίτερη εντύπωση η φράση «οι χειρότερες πλημμύρες των τελευταίων χρόνων». Όπως ανέφερα και προηγουμένως, κάποιοι περιέγραψαν την πλημμύρα του 2023 στη Θεσσαλία ως την πλημμύρα του αιώνα. Πάλι τα ίδια.

Συνεπώς, δεν χωρά καμμία αμφιβολία ότι όλες αυτές οι πομπώδεις εκφράσεις που επιλέγονται από την εκάστοτε κυβέρνηση και τα ΜΜΕ, κύριο σκοπό έχουν να παρουσιαστεί ως πρωτοφανές ένα καιρικό φαινόμενο και έτσι να συγκαλυφθούν οι βαριές ευθύνες των αρμοδίων. Αρμόδιοι που επί ένα αιώνα και πλέον ενεργούν με την ίδια παροιμιώδη αδιαφορία για την αντιμετώπιση των καιρικών φαινομένων, που όπως αποδεικνύεται από τη μελέτη του ιστορικού αρχείου, συμβαίνουν πάντοτε κατά τις περιόδους και μάλιστα, περίπου με την ίδια ένταση.

Αφού, λοιπόν, προβάλλεται ως πρωτοφανής «η μανία της φύσης», σε αυτή τη βολική φράση που χρησιμοποιεί πονηρά ο κ. Μητσοτάκης, αφού έπεσε ασύλληπτη ποσότητα νερού, αφού, τελικώς, ζήσαμε τη μεγαλύτερη πλημμύρα του αιώνα. Μέσω αυτής της απαλλακτικής ρητορικής η Κυβέρνηση περνάει το μήνυμα του Πόντιου Πιλάτου.

Δηλαδή, κύριε Μητσοτάκη, έφταιγε η κακοκαιρία και όχι η κακοδιαχείριση; Εσείς, κύριε Μητσοτάκη, σπεύσατε μετά από τις καταστροφικές πλημμύρες και πήγατε στη Θεσσαλία, για να αγκαλιάσετε και να υποστηρίξετε τον εκλεκτό σας τον κ. Αγοραστό, που είναι κατά μεγάλο ποσοστό κύριος υπεύθυνος για αυτή την καταστροφή. Δηλαδή, είναι ανίκανος, ανεπαρκής κατά γενική ομολογία, όχι μόνο δική μας. Αλλά όταν ο απλός πολίτης αποκαμωμένος από τα καθημερινά του προβλήματα δεν έχει ούτε τον χρόνο ούτε τη διάθεση να ανατρέξει σε παλιές εφημερίδες, εμπιστεύεται τυφλά ό,τι του λέει η Κυβέρνηση και οι φωστήρες-ειδικοί, οι οποίοι βρίσκουν την ευκαιρία να τον τρομάζουν νυχθημερόν, στήνοντας ένα εφιαλτικό σκηνικό πολλαπλών κρίσεων που διαδέχονται η μία την άλλη ή που εξελίσσονται ταυτοχρόνως.

Και ενώ πριν από την πανδημία του κορωνοϊού δημοφιλής ήταν ο κατ’ αρχήν αξιολογικά ουδέτερος όρος «κλιματική αλλαγή», αίφνης τα τρία τελευταία χρόνια εισήχθη ο όρος «κλιματική κρίση», ο οποίος δίνει την εντύπωση ότι ζούμε σε μία πανδημία κρίσεων. Δεν είναι τυχαίο ότι οι ηγέτες της ομάδας G20 στη Διάσκεψη Κορυφής, που πραγματοποιήθηκε στο Μπαλί της Ινδονησίας πριν από έναν χρόνο, κατέληξαν σε μία διακήρυξη για την αντιμετώπιση των πρωτοφανών στην ιστορία πολυδιάστατο κρίσεων. Έτσι καθιερώθηκε ο όρος «πολυκρίση», που χρησιμοποιήθηκε στη συνάντηση των μελών του Παγκόσμιου Οικονομικού Φόρουμ στο Νταβός τον Ιανουάριο του 2023 και έκτοτε ακούγεται από τα ελληνικά πρωθυπουργικά χείλη, τα οποία αποδεικνύουν πόσο συντονισμένα είναι με τις παγκόσμιες οδηγίες που παίρνουν από το «ιερατείο» της υπερεθνικής ελίτ.

Σημειωτέον, ότι εναλλακτικά προς τον όρο «πολυκρίση» χρησιμοποιήθηκε ο όρος «μονοκρίση», στο οποίο αναφέρθηκα προηγουμένως. Δεν απαιτείται ιδιαίτερη σοφία για να αντιληφθούμε ότι και οι δύο αυτοί όροι υπηρετούν την εκφοβιστική και παραλυτική λειτουργία του εγκεφάλου, λογική που χαρακτηρίζει τη μοντέρνα τρομοδιάλεκτο των παγκόσμιων ηγετών.

Ποια σοβαρή αντίδραση αμφισβήτησης μπορούμε να αναμένουμε από τον μέσο Έλληνα πολίτη, που παλεύει εξουθενωμένος μέσα στην κρίση, στη δίνη της πολυκρίσης ή της μονοκρίσης -όπως θέλετε να το πείτε- και θεωρεί ότι ο πλανήτης κινδυνεύει σοβαρά από μία κλιματική αλλαγή που υποτίθεται ότι προκλήθηκε από την ανθρώπινη δραστηριότητα; Το ερώτημα, βεβαίως, είναι ρητορικό και όποιος τολμήσει να υψώσει το ανάστημά του, κρατώντας κριτική στάση απέναντι στο αφήγημα της ανθρωπογενούς κλιματικής κρίσης, χλευάζεται ως αιρετικός, ψεκασμένος, αρνητής και φυσικά, ως φρενοβλάβης. Όποιος δεν δέχεται να πάει με τα νερά του κυρίαρχου ρεύματος, αρχίζει να μοιάζει με τις μάγισσες του Μεσαίωνα. Άρα όπως και εκείνες έτσι και οι μάγισσες του 21ου αιώνα, δηλαδή οι σκεπτικιστές της κλιματικής αλλαγής, θα βρεθούν αντιμέτωποι με τη μοντέρνα έκδοση της Ιεράς Εξέτασης. Χαρακτηριστικό παράδειγμα αποτελεί το καταστρεπτικό λιώσιμο των πάγων στη λεκάνη της Αρκτικής, το οποίο διατυμπάνιζε εδώ και χρόνια από τα μέσα μαζικής ενημέρωσης ως μία από τις χειρότερες ενδείξεις κλιματικής αλλαγής. Ταυτοχρόνως, αποσιωπάται πλήρως το γεγονός ότι το καταγεγραμμένο ρεκόρ τήξης των πάγων συνοδεύεται από το ρεκόρ συσσώρευσης πάγων στην Ανταρκτική.

Σε ό,τι αφορά στα περίφημα ακραία φαινόμενα, επισημαίνεται ότι δεν συνέβαιναν μόνο στο μακρινό και βιβλικό παρελθόν αλλά και στο σκοτάδι της προτηλεοπτικής εποχής. Όπως προκύπτει από τις τελευταίες δεκαετίες δεν υπάρχει τίποτα που να συγκινεί περισσότερο τους τηλεθεατές από τις καταιγίδες. Δεν είναι τυχαίο ότι το μέσο δελτίο ειδήσεων περιλαμβάνει πλέον τρεις ή περισσότερες ενότητες ειδικά για τον καιρό.

Στο μεταξύ, η διαρκής προβολή που έχει πια ο καιρός αλλά και οι πληροφορίες που αντλούμε για αυτόν μέσω κινητών τηλεφώνων, φορητών, επιτραπέζιων υπολογιστών αλλά και των τηλεοράσεων και των οθονών των κινηματογράφων, έχει οδηγήσει στη στρεβλή εντύπωση ότι ο καιρός κάποτε ήταν ήπιος και ξαφνικά έχει γίνει απειλητικός.

Το συμπέρασμα που θα έπρεπε να κυριαρχεί, βεβαίως, στο μυαλό μας για να μη δεχόμαστε άκριτα τους κλιματικούς καταναγκασμούς του κυρίαρχου ρεύματος για τη δήθεν προστασία του πλανήτη, είναι το εξής: Το κλίμα, βεβαίως, αλλάζει, όπως αλλάζει πάντοτε. Το να ευχόμαστε να συνέβαινε κάτι άλλο είναι αφύσικο και αντιεπιστημονικό. Πρέπει, λοιπόν, επιτέλους να βγάλουμε από το μυαλό μας τη νηπιακή εντύπωση ότι κάποτε ο καιρός ήταν ιδανικός, αλλά τώρα για κάποιον λόγο έχει αλλάξει. Ούτε παλιά έβρεχε ακριβώς όσο έπρεπε ούτε χιόνιζε ακριβώς όσο έπρεπε ούτε ο άνεμος φυσούσε ακριβώς όπως έπρεπε ούτε ο ήλιος έλαμπε ακριβώς όπως έπρεπε.

Επιπλέον, φαίνεται πως έχει διαχρονική αξία μία αποφθεγματική ρήση, σύμφωνα με την οποία ο πλέον αποτελεσματικός τρόπος για να πουλάς καθημερινές ειδήσεις είναι να τις καθιστά ανησυχητικές. Άρα οι συστημικοί δημοσιογράφοι δεν κάνουν τίποτα άλλο από το να πουλάνε φόβο με τα άρθρα τους για την κλιματική αλλαγή επί έναν αιώνα και πλέον.

Θα αναφερθώ, βεβαίως και στη Θεσσαλία που είναι ανυπολόγιστες από ό,τι φαίνεται οι ζημιές από τις πυρκαγιές, βεβαίως, στο Πήλιο, στον Βόλο, όπου το αντίστοιχο κλιμάκιο του ΕΛΓΑ προβληματίστηκε με όλα αυτά τα οποία είδε και κατέγραψε.

Έχω καταθέσει μια προσωπική εμπειρία, γιατί προηγουμένως ο κύριος Πρωθυπουργός είπε ότι καταγράφονται οι ζημιές και θα αποζημιωθούν οι κάτοικοι κ.λπ.. Αυτό που ζήσαμε εμείς με τους Σπαρτιάτες στον Βόλο, ενώ ήμασταν μέσα στις λάσπες και πηγαίναμε από γειτονιά σε γειτονιά, είδαμε ένα κλιμάκιο από δύο νεαρά άτομα, ένα αγόρι και ένα κορίτσι, τα μπουφάν τους πίσω έγραφαν «Πολιτική Προστασία» και έκαναν καταγραφή των ζημιών. Κάποια στιγμή έφτασαν σε ένα σπίτι, μπήκαν μέσα, έκαναν την καταγραφή και βγαίνοντας ακούσαμε φωνές. Ήταν η ιδιοκτήτρια με τον άνδρα της και φώναζαν προς το συνεργείο: «Γιατί δεν καταγράψατε όλες τις ζημιές;». Όταν πλησιάσαμε εμείς να ρωτήσουμε, μας είπαν: «Δεν μου κατέγραψαν τη μάντρα. Έπεσε η μάντρα όπως ήταν από τα νερά και τα νερά μπήκαν στη συνέχεια μέσα στο σπίτι». Όταν ρωτήσαμε εμείς το συνεργείο: «Γιατί δεν καταγράψατε και τη μάντρα που αποτελεί στοιχείο του σπιτιού;», μας είπαν: «Έτσι», αυτή ήταν η απάντηση. Αυτή η απάντηση, κύριε Υπουργέ, έχει καταγραφεί και σε βίντεο και σε φωτογραφίες. Τώρα τι συμπέρασμα βγάζετε εσείς, δεν ξέρω τι να σας πω.

Εντόπισε καταστροφές σε πολλές καλλιέργειες, όμως, για να τα καταμετρήσει όλα με ακρίβεια το συνεργείο, λόγω της διευρυμένης έκτασης της περιοχής, θα πρέπει να έχει και τον ανάλογο αριθμό ελεγκτών. Αυτό ήταν και συνεχίζει να παραμένει ένα μεγάλο πρόβλημα, αφού είναι υποστελεχωμένος. Άρα η εικόνα από τις πλημμύρες στη Θεσσαλία ως προς το ακριβές νούμερο είναι πλασματική.

Από κάθε άποψη, όμως, η ανικανότητα και ο αποτυχημένος σχεδιασμός των μέτρων, τόσο των κυβερνώντων όσο και των προηγούμενων κυβερνήσεων, σε κρίσεις εκτάκτων αναγκών μάς δίνουν την εντύπωση ότι απλά είναι επικίνδυνο να βρίσκονται σε τέτοιες θέσεις άτομα τα οποία δεν μπορούν να ανταπεξέλθουν σε τέτοιες περιπτώσεις.

Άρα από όλα αυτά τα εξαγόμενα στοιχεία διαπιστώνουμε την ανεπάρκεια της Πολιτικής Προστασίας που μόνο κατά τύποις και όχι ουσίας εκτελούν τα καθήκοντά τους. Μόνο προστασία δεν προσέφερε στους κατοίκους και στις περιοχές της Θεσσαλίας, από τη στιγμή που οι μετεωρολόγοι είχαν έγκαιρα προειδοποιήσει για τα καιρικά φαινόμενα.

Για την υπαρκτή διαπιστωμένη ανάγκη της διαμόρφωσης και της υλοποίησης ενός ολοκληρωμένου σχεδίου τόσο της αποκατάστασης των ζημιών και ανάταξης των επιπτώσεων της καταστροφής στην οικονομία και την κοινωνία, όσο και την εκπόνηση ενός οικονομικού μοντέλου που θα βοηθάει και δεν θα πνίγει τους Έλληνες και εμείς οι Σπαρτιάτες είμαστε στη διάθεσή σας να καταθέσουμε τις προτάσεις μας, ώστε μελλοντικά οι κάτοικοι της χώρας μας να μην αισθάνονται ανασφαλείς σε κάθε τομέα του βίου τους.

Ο Πρωθυπουργός της χώρας, ο κ. Μητσοτάκης, όπως ο ίδιος δήλωσε, θέλει να δει την Ελλάδα να γίνεται σιγά-σιγά μια πολυπολιτισμική χώρα. Στέλνει τον κ. Καιρίδη στην Τουρκία να συζητήσει με τον Ερντογάν για το πώς θα φέρει στην Ελλάδα τριακόσιες χιλιάδες λαθρομετανάστες, τους οποίους θα νομιμοποιήσει δήθεν για εργάτες γης. Αυτές είναι οι προτεραιότητες της Κυβέρνησης.

Πιστεύει, στα αλήθεια, ότι θέλει να βοηθήσει τη Θεσσαλία και τον Έβρο να ορθοποδήσουν μετά από αυτές τις καταστροφές που υπέστησαν; Σύμφωνα με τον Υπουργό Αγροτικής Ανάπτυξης, Λευτέρη Αυγενάκη, η προκαταβολή των αποζημιώσεων για τις πυρκαγιές στον Έβρο θα καταβάλλονταν τμηματικά τον Σεπτέμβριο, τον Οκτώβριο και τα Χριστούγεννα. Έχει γίνει μέχρι σήμερα κάτι από όλα αυτά;

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Βεβαίως και έχει γίνει!

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ωραία. Θα μας τα πείτε.

Θέλω να ρωτήσω, όμως -και αυτό θα είναι μετά, στη δευτερολογία μου, στις προτάσεις- το εξής: Η κατάσταση στη Θεσσαλία και στον Έβρο ήταν ιδανική και χάλασε τώρα, με από τις πυρκαγιές και με από τις πλημμύρες; Θα το δούμε μετά. Η κοινωνία -παράδειγμα σας λέω- του Έβρου έχει ξεσηκωθεί για έναν ακόμα λόγο, για την πρωτοβουλία του γραφείου Δευτεροβάθμιας Εκπαίδευσης στον Έβρο να συμπτύξει τα λύκεια του νομού. Άρα, αυτό σημαίνει ότι έχουμε και μείωση του πληθυσμού ή ότι ο κόσμος δεν ανανεώνεται εκεί ή ότι απλώς, σηκώνεται και φεύγει, δεν έχει τι να κάνει στον Έβρο.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Όμως, το γεγονός αυτό εναντίωσε και την εκπαιδευτική κοινότητα, τους δημάρχους και τα συμβούλια. Τα προβλήματα τώρα θα είναι ακόμα πιο πολλά. Ήδη οι μαθητές αντιμετώπιζαν δυσκολίες να προετοιμαστούν για τις πανελλήνιες εξετάσεις, καθώς δεν είχαν τη δυνατότητα να παρακολουθούν φροντιστήρια, όπως οι μαθητές στα αστικά κέντρα. Οι μεγάλες αποστάσεις που έπρεπε να διανύσουν, η έλλειψη συγκοινωνίας, αλλά και οι οικονομικές δυσκολίες των οικογενειών τους συνέβαλαν στο να προϋπάρχει πρόβλημα. Αν δεν ευθύνεται η πολιτεία για την ανυπαρξία υποδομών και για όλο αυτό το μπάχαλο, τότε πείτε μου ποιος ευθύνεται.

Αποδεικνύεται περίτρανα ότι η κρατική μηχανή αδυνατεί να κατανοήσει τα προβλήματα των ακριτών. Οι πολιτικοί ιθύνοντες που έχουν τις ζωές των Ελλήνων στα χέρια τους, αρνούνται να κατανοήσουν τις δύσκολες συνθήκες κάτω από τις οποίες διαβιούν οι άνθρωποι της μεθορίου. Το μόνο που ξέρετε είναι να κατασκευάζετε δομές για τους αλλόθρησκους, που εισβάλλουν κατά εκατομμύρια στη χώρα μας και να τους ετοιμάζετε χώρους που περιέχουν σχολεία, ιατρεία, αθλητικές εγκαταστάσεις κ.ά., κάτι το οποίο δεν έχει δημιουργηθεί για τους Έλληνες φορολογούμενους, τουλάχιστον, της περιοχής.

Αυτοί οι ακρίτες μας είναι το τείχος, αυτοί είναι οι εθνοφύλακες και αυτοί θα είναι σε ετοιμότητα, μπροστάρηδες -σε περίπτωση που χρειαστεί- να παρεμποδίσουν τους τυχόν εχθρούς να εισέλθουν στην Ελλάδα, αφού βρίσκονται στο σταυροδρόμι των τριών ηπείρων -Ευρώπης, Ασίας, Αφρικής- και με αυταπάρνηση και θυσίες θα δώσουν τη μάχη τους.

Όταν, όμως, συλλαμβάνουν λαθρομετανάστες -όπως έγινε πέρυσι το καλοκαίρι- και εμπρηστές, εσείς τους καταδικάζετε, τους στέλνετε στα δικαστήρια και τους εξευτελίζετε.

Κύριοι της Κυβέρνησης, αναλάβετε τις ευθύνες σας. Από την καταστροφή του Εθνικού Πάρκου του Δάσους Δαδιάς-Λευκίμης-Σουφλίου, αλλά και άλλων περιοχών της Ελλάδας, φάνηκε η ανεπάρκειά σας να προστατεύσετε τον εθνικό μας πλούτο.

Πρέπει να δείτε, αγαπητοί συνάδελφοι της Κυβέρνησης, ότι και η περιοχή από μόνη της, λόγω της γεωγραφικής της θέσης, ενδείκνυται να μετατραπεί σε κοιτίδα του πρωτογενούς τομέα -και έχουμε μια πολύ ξεκάθαρη πρόταση εμείς, οι Σπαρτιάτες και θα την πούμε μετά- όπως ξεκάθαρα έχει τη δυνατότητα να γίνει και η κοιτίδα των γραμμάτων, των επιστημών και του πολιτισμού.

Γι’ αυτό, λοιπόν, ζητούνται Έλληνες του Κοινοβουλίου που να εισηγηθούμε και να αποφασίσουμε ότι η στήριξη του έθνους περνάει και από τον Έβρο, όπως άλλωστε και η ασφάλεια της Ελλάδας.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε, και για την τήρηση του χρόνου.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Πάντοτε, κύριε Πρόεδρε! Πάντοτε!

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και δύο εκπαιδευτικοί συνοδοί τους από το 1ο Γενικό Λύκειο Αμαλιάδας δεύτερο τμήμα.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδος της Νίκης, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ):** Κύριε Πρόεδρε, κυρίες και κύριοι συνάδελφοι, ήταν στις προθέσεις μας να ρωτήσουμε και εμείς τον κ. Τριαντόπουλο -αλλά προηγήθηκε ο κ. Βελόπουλος- το γιατί τσιμεντώθηκε ο χώρος του δυστυχήματος των Τεμπών. Εξάλλου, το είχε δηλώσει και ο κ. Αγοραστός. Εσείς ψελλίσατε ως απάντηση ότι αυτά δεν έχουν σχέση με την πραγματικότητα.

Οι φράσεις αυτές δεν έχουν καμμία σχέση με την πραγματικότητα. Δεν είναι διάψευση. Ποια είναι, τελικά, η πραγματικότητα και γιατί δεν μηνύετε τον κ. Αγοραστό; Η σιωπή είναι ενοχή. Ο σιωπών δοκεί συναινείν! Και μάλιστα, προσέξαμε ότι χαμογελούσατε όσο σας τα έλεγε. Τα γέλια είναι προσβολή στη μνήμη των νεκρών.

Κανονικά, πρέπει να συμπεριληφθείτε και εσείς στην προανακριτική για τις ευθύνες του δυστυχήματος-εγκλήματος και καλό είναι να σας αποπέμψει ο Πρωθυπουργός.

Θα ήθελα να πω και κάτι άλλο που συνέβη το πρωί, να γνωστοποιήσω με τον πιο έντονο τρόπο την αήθη και αντιδεοντολογική συμπεριφορά προς το πρόσωπό μου, αλλά και τις διακόσιες χιλιάδες ψηφοφόρους της Νίκης, του Υπουργού Μετανάστευσης κ. Δημητρίου Καιρίδη, που έλαβε χώρα σήμερα τις πρωινές ώρες εντός του Βουλευτηρίου, απαντώντας σε επίκαιρη ερώτησή μας για το μεταναστευτικό.

Χάνοντας τον έλεγχό του, ενώ καυχάστε για τον πολιτικό πολιτισμό που υποτίθεται ότι σας διακρίνει, ο κύριος Υπουργός απευθύνθηκε προσωπικά σε μένα διατυπώνοντας τις ακόλουθες μειωτικές φράσεις και χαρακτηρισμούς: «Δεν θα σας ακολουθήσω στο παραλήρημα ούτε στον βούρκο που έχετε κυλιστεί», είπε και πρόσθεσε: «Δεν μπορείτε να το παίζετε πιο πατριώτες από τους πατριώτες και θα έχετε το τέλος του Μιχαλολιάκου και του Κασιδιάρη».

Προσωπικά, εγώ και η Νίκη, ως σύνολο, αποκρούσουμε αυτές τις αήθεις επιθέσεις και τις καταγγέλλουμε με αποτροπιασμό. Και μάλιστα, αυτό που τον ενόχλησε, προφανώς, ήταν όταν δηλώσαμε ότι, για μας, δεν πρόκειται ποτέ τα Σκόπια να γίνουν Βόρεια, Νότια -δεν ξέρω τι- Μακεδονία, αλλά θα συνεχίσουμε και ως Μακεδόνες και ως Έλληνες, να τα αποκαλούμε Σκόπια. Μας ταύτισε ο Υπουργός κ. Καιρίδης άδικα, αδικαιολόγητα, αψυχολόγητα και επιπόλαια με την έγκλειστη ηγεσία της Χρυσής Αυγής.

Την ταύτιση αυτή, λοιπόν, την καταγγέλλουμε με τον πιο έντονο τρόπο, όπως και όλη αυτή την απρέπεια, την αγένεια, την αθυροστομία του κυρίου Υπουργού και απαιτούμε άμεσα και αμέσως την ανάκληση των παραπάνω μειωτικών λόγων του.

Και εν όψει της συνάντησής σας, κύριε Πρωθυπουργέ, με τον κ. Ερντογάν, λίγο πριν την άφιξή του στην Αθήνα ο κ. Ερντογάν έβαλε μέσα στις ονειροφαντασίες του, στα πολιτικά και πολιτιστικά σύνορα της καρδιάς του, της Τουρκίας και τη Θεσσαλονίκη, λέγοντας ότι «η γεωγραφία της καρδιάς μας φτάνει από την Αδριατική ως το Σινικό Τείχος».

Μήπως πρέπει και εμείς, οι Έλληνες, να μιλάμε για ιστορία και όχι για γεωγραφία της καρδιάς μας, ότι πριν εμφανιστεί το σκοτάδι των τουρκικών ορδών το 1071 -όσοι γνωρίζουν την ιστορία- με τη μάχη του Μαντζικέρτ, έλαμπαν από πολιτισμό οι ελληνικές αρχοντικές πόλεις, η Σμύρνη, η Τραπεζούντα, οι Κυδωνίες, ότι είμαστε, όπως δήλωσε η κ. Αρβελέρ, ο μόνος λαός της Βαλκανικής Χερσονήσου που δεν απελευθερώσαμε τη μεσαιωνική μας πρωτεύουσα, την πόλη των ονείρων μας, την Κωνσταντινούπολη;

Κύριε Πρόεδρε, ως προς την εξωτερική πολιτική η Κυβέρνηση ενεργεί με πλήρη αδιαφάνεια και έλλειψη εθνικής στρατηγικής σε μια περίοδο μάλιστα ιδιαιτέρως σημαντικών γεωπολιτικών αναταραχών, όπου νέες εστίες πολέμου και πολλαπλής αστάθειας ανακύπτουν στην άμεση γειτνίαση της χώρας μας.

Μάλιστα, όπως τόνισε πρόσφατα η Υφυπουργός Εξωτερικών κ. Παπαδοπούλου σε συνέντευξή της, η Ελλάδα και η Τουρκία είναι σε μια περιοχή που εκρήγνυται, θέλοντας να εστιάσει στις ευκαιρίες της ελληνοτουρκικής προσέγγισης. Ο συνεχιζόμενος πόλεμος στην Ουκρανία, ο πόλεμος στη Λωρίδα της Γάζας με την πιθανή επέκτασή του και σε γειτονικές χώρες, η συνεχώς αυξανόμενη πίεση των μεταναστευτικών ροών προς την Ελλάδα, η συνεχιζόμενη τουρκική κατοχή στην Κύπρο, οι αναθεωρητικές διεκδικήσεις της Τουρκίας έναντι της κυριαρχίας και των κυριαρχικών δικαιωμάτων της Ελλάδος που εκφράζονται δημόσια από ανώτατους εν ενεργεία αξιωματικούς του τουρκικού ναυτικού και τον κ. Ερντογάν, οι εμπρηστικές δηλώσεις του Υπουργού Εξωτερικών της Τουρκίας κ. Φιντάν πριν από δύο ημέρες για τουρκική μειονότητα στη Θράκη και τα Δωδεκάνησα, που συνοδεύτηκαν, βέβαια, από σοβαρές παραβάσεις των κανόνων ελέγχου εναέριας κυκλοφορίας στο FIR Αθηνών, οι προκλήσεις του κράτους των Σκοπίων εξαιτίας της επαίσχυντης Συμφωνίας των Πρεσπών, οι παραβιάσεις του κράτους δικαίου από την Αλβανία έναντι της ελληνικής εθνικής μειονότητας και πλήθος άλλων γεωπολιτικών γεγονότων στην περιφέρεια της Ελλάδος, δημιουργούν ένα γεωπολιτικό ηφαίστειο έτοιμο να εκραγεί.

Η Κυβέρνηση της Νέας Δημοκρατίας οφείλει να ενεργοποιήσει το προβλεπόμενο κατά το Σύνταγμα βάσει του άρθρου 82 Εθνικό Συμβούλιο Εξωτερικής Πολιτικής, προκειμένου να δημιουργήσει τις προϋποθέσεις για τη χάραξη μιας κοινά αποδεκτής εθνικής στρατηγικής πριν από την επικείμενη συνάντηση του κυρίου Πρωθυπουργού με τον κ. Ερντογάν στις 7 Δεκεμβρίου.

Η Νίκη δεν δίνει λευκή επιταγή στην Κυβέρνηση για τη μεθόδευση λύσεων που θα υπονομεύσουν το μέλλον των Ελλήνων και των Ελληνίδων. Οι πρόσφατες δηλώσεις, όπως προανέφερα, του κ. Καιρίδη που συζητήθηκαν το πρωί για παροχή βίζας σε Τούρκους για τα νησιά του ανατολικού Αιγαίου και ίσως και στο νομό του Έβρου, σε συνδυασμό με την αυξανόμενη παράνομη μετανάστευση του 2023 –σύμφωνα με στοιχεία του ΥΠΕΞ- προκαλούν προβλήματα ασφάλειας και αβεβαιότητας στους κατοίκους των νησιών, με πιο πρόσφατο παράδειγμα αυτό της Ρόδου, όπου εκατοντάδες παράνομοι μετανάστες απαίτησαν και εν τέλει κατάφεραν να μεταφερθούν στην ηπειρωτική χώρα. Αντί να ζητηθούν προληπτικά μέτρα από την Τουρκία για απαγόρευση της μετακίνησης των παράνομων μεταναστών πριν αναχωρήσουν από τα μικρασιατικά παράλια, η Κυβέρνηση αφήνει να διαρρεύσει ότι θα φέρει Τούρκους αξιωματικούς στα ελληνικά νησιά. Έχει χαθεί προφανώς κάθε μέτρο από τη Νέα Δημοκρατία.

Τι έχετε συμφωνήσει κρυφά, κύριε Πρωθυπουργέ; Η Νίκη δεν έχει εμπιστοσύνη στη μυστική διπλωματία που διεξάγετε με τον κ. Ερντογάν την οποία έχουμε καταγγείλει ως κόμμα πριν ακόμα από την είσοδό μας στη Βουλή από τον Μάρτιο του 2022. Δεν έχουμε καμμία εμπιστοσύνη στην ακολουθούμενη πορεία της ελληνοτουρκικής προσέγγισης που γίνεται ολοφάνερα κατ’ επιταγή ξένων προς την Ελλάδα συμφερόντων, χωρίς να γίνει ξεκάθαρο στην τουρκική πλευρά ότι μία είναι η ουσιαστική διαφορά, αυτή της ΑΟΖ-υφαλοκρηπίδας και ειδικά όταν ο ίδιος ο Πρωθυπουργός λέει σε συνέντευξή του ότι τα θέματα απομείωσης κυριαρχίας είναι σχετικά.

Κυρίως, όμως, δεν μπορεί να υπάρξει διάλογος με την Τουρκία όσο επικρέμαται πάνω από την πατρίδα μας το casus belli, η απειλή πολέμου, αγαπητοί μου, που κατάφωρα παραβιάζει τους κανόνες του Διεθνούς Δικαίου, όπως αποτυπώθηκε και στην πρόσφατα εκδοθείσα από την Ευρωπαϊκή Ένωση αναφορά προόδου για ένταξη της Τουρκίας το 2023.

Αντί, λοιπόν, όλες οι διπλωματικές και πολιτικές προσπάθειες της Κυβέρνησης να επικεντρωθούν στην άρση της απειλής πολέμου, εσείς προστρέχετε σε διάλογο νομιμοποιώντας την απειλή και αποδυναμώνοντας τη συνοχή και την ισχύ της χώρας μας.

Επομένως, ζητούμε την επείγουσα σύγκληση του Εθνικού Συμβουλίου Εξωτερικής Πολιτικής πριν από τις 7 Δεκεμβρίου, ημερομηνία κατά την οποία προγραμματίζετε να συναντηθείτε και με τον κ. Ερντογάν, προκειμένου αφ’ ενός να ενημερωθούμε για την πορεία του λεγόμενου ελληνοτουρκικού διαλόγου και αφ’ ετέρου να εκφράσουμε τις απόψεις μας, καθώς είναι εμφανές πλέον ότι η Κυβέρνηση μεθοδεύει την προώθηση συμφωνιών για το μεταναστευτικό και άλλες ευρύτερες συμφωνίες. Η Κυβέρνηση οφείλει να σεβαστεί το Σύνταγμα και τον ελληνικό λαό και να ενημερώσει έγκαιρα την Εθνική Αντιπροσωπεία για τις προθέσεις της.

Τρεις μήνες, αγαπητοί μου, μετά το χτύπημα της φονικής κακοκαιρίας «Daniel», οι πλημμυροπαθείς στη Θεσσαλία βουλιάζουν αβοήθητοι στον ωκεανό της κρατικής αδιαφορίας. Το ένα βάσανό τους διαδέχεται το άλλο. Πρώτα ήρθαν αντιμέτωποι με τον θάνατο χωρίς κανένα σχέδιο πολιτικής προστασίας. Μετά έζησαν ώρες και ημέρες αγωνίας μέχρι να φανεί μια σωστική λέμβος ή ένα ελικόπτερο να τους απεγκλωβίσει. Μετά δέχτηκαν το σοκ του κατεστραμμένου σπιτιού τους. Στη συνέχεια κατάλαβαν ότι τους εξαπάτησε η κομματοκρατούμενη αυτοδιοίκηση με αντιπλημμυρικά έργα βιτρίνας που τελικά τα παρέσυραν οι λασποχείμαρροι. Και σαν τελευταίο πλήγμα είδαν την πολιτεία να τους παρατά στο έλεός τους, αφού πρώτα εξήγγειλε μερικές «φασόν» αποζημιώσεις που κοστολογούν την ανθρώπινη ζωή και αξιοπρέπεια στα 6.000 ευρώ.

Τα νερά μπορεί να υποχώρησαν αλλά αποκάλυψαν τα ανθρώπινα δράματα που παραμένουν ως σήμερα. Ακόμα υπάρχουν πολλοί πλημμυροπαθείς στη Θεσσαλία που παραμένουν ανέστιοι ή και τελείως άστεγοι. Άλλοι φιλοξενούνται σε συγγενικά σπίτια με οικογένειες ολόκληρες να στριμώχνονται σε λίγα τετραγωνικά μέτρα. Άλλοι κοιμούνται ακόμη σε ράντζα μέσα σε γυμναστήρια και άλλες δημόσιες δομές. Άλλοι αναγκάζονται να ματώνουν οικονομικά πληρώνοντας ενοίκιο, ενώ περιμένουν αποζημιώσεις και ενώ το ερειπωμένο σπίτι τους ρημάζει στην ξεραμένη λάσπη και την υγρασία. Άλλοι ζουν στο μισοδιαλυμένο σπιτικό τους και προσπαθούν να το επισκευάσουν με λίγες εργασίες κάθε τόσο, μήνας μπαίνει, μήνας βγαίνει. Κτηνοτρόφοι που πρέπει να παραχειμάζουν κοντά στα μαντριά τους για να τα φυλάνε, αναγκάζονται να κοιμούνται ακόμα και στο νεκροταφείο στον Βλοχό, επειδή τα σπίτια τους καταστράφηκαν και η πολιτεία δεν ενδιαφέρθηκε να τους παραχωρήσει ούτε ένα τροχόσπιτο. Πολλοί στερούνται ακόμη και τα βασικά είδη και ζουν με ό,τι τους στέλνει ο κόσμος. Αυτά που οφείλει να κάνει το κράτος που κατά τα άλλα φορολογεί αγρίως τους πολίτες, τελικά τα επωμίζονται η ενορία, οι δωρητές, οι συγγενείς και οι φίλοι.

Ενδεικτικό της κρατικής αναισθησίας πάνω στο θέμα είναι ότι καμμία αρμόδια αρχή δεν ασχολήθηκε με το να καταγράψει τους άστεγους στη Θεσσαλία. Ποιοι είναι, πόσοι είναι, πού μένουν, πώς τα βγάζουν πέρα; Δεν βρέθηκε ούτε ένας επίσημος φορέας να τους κατευθύνει σε κεντρικό επίπεδο για το τι πρέπει να κάνουν και πώς πρέπει να κινηθούν. Δεν υπάρχει ούτε καν ένα επίσημο χρονοδιάγραμμα για να ξέρουν οι άνθρωποι πότε θα ολοκληρωθούν τα έργα και πότε θα ξαναγίνουν βιώσιμα τα χωριά τους, αν γίνουν ποτέ. Παρατημένος από την πολιτεία, ο κάθε πολίτης κινείται αυτόνομα και ψάχνει πώς και πότε θα ξαναστήσει τη ζωή του από το μηδέν. «Ο σώζων εαυτόν σωθήτω» λέει στους πολίτες το ανύπαρκτο κράτος τόσο για την κρίσιμη ώρα που θα τους χτυπήσει η φυσική καταστροφή όσο και για την επόμενη μέρα.

Αφού τους πέταξε τα ξεροκόμματα των αποζημιώσεων, η μόνη φορά που ασχολήθηκε ξανά η Κυβέρνηση με τους βασανισμένους κατοίκους της Θεσσαλίας ήταν για να τους εκβιάσει να ψηφίσουν Αγοραστό στις αυτοδιοικητικές εκλογές, προκειμένου να ολοκληρωθούν τα έργα και να πάρουν σύντομα τις αποζημιώσεις τους. «Μαυρογιαλουρισμός» αισχίστου είδους, δηλαδή, πολιτική τού δούναι και λαβείν πάνω από τη δυστυχία και τα ερείπια των αναγκεμένων ανθρώπων.

Όπως έχω ξαναπεί, έξω από την κοινωνική σας τάξη οι λέξεις «βίος» και «βιός» είναι συνώνυμες. Όταν καίγεται ή πλημμυρίζει το βιός μου, καίγεται ή πλημμυρίζει και ένα μεγάλο κομμάτι του βίου μου και τότε ο υπόλοιπος βίος γίνεται βίος αβίωτος.

Οι περήφανοι Θεσσαλοί όμως απάντησαν κατάλληλα στις πολιτικάντικες αθλιότητες με το να στείλουν στο σπίτι του τον κ. Αγοραστό, διότι η συνείδηση και η αξιοπρέπεια δεν είναι καθόλου αγοραστές και εξαγοράσιμες αξίες. Ή τις έχεις ή δεν τις έχεις. Έχει την εντύπωση η Κυβέρνηση ότι με μια κολοβή αποζημίωση και μερικές οικοσκευές ξαναχτίζεται μια ολόκληρη ζωή; Θα μπορούσατε εσείς, κύριοι Βουλευτές, να κάνετε προκοπή από το μηδέν με έναν βασικό μισθό και μισό καλάθι από το πανάκριβο σούπερ μάρκετ; Και πού ακριβώς θα την κάνατε αυτή την προκοπή; Σε ένα χωριό που έχει γίνει βομβαρδισμένο τοπίο και έχει απολέσει τις υποδομές του; Σε μια τοπική οικονομία που έχει καταρρεύσει; Στις κατεστραμμένες επιχειρήσεις μιας αγοράς που έχει βουλιάξει στην κυριολεξία; Τι θέσεις εργασίας θα βρουν αυτοί οι άνθρωποι και ποιος μπορεί να τους πει υπεύθυνα το πότε θα ξαναφτιαχτεί ο τόπος τους; Πόσοι θα αντέξουν και πόσοι θα τολμήσουν να ξαναβάλουν θεμέλια στον τόπο τους πάνω στην κινούμενη άμμο των πολιτικών υποσχέσεων; Αφού τους κοροϊδέψατε για τα έργα που θα γίνονταν μετά τον «Ιανό», πώς να μην περιμένουν ότι θα γίνουν τα ίδια με την κακοκαιρία «Daniel»;

Από την ισοπεδωμένη Θεσσαλία λαμβάνουμε από πολλούς το απελπισμένο μήνυμα ότι θα εγκαταλείψουν για πάντα τα κατεστραμμένα χωριά τους. Και τι να απαντήσει κανείς σ’ αυτούς τους ανθρώπους για να τους καθησυχάσει; Υπάρχει κράτος για να τους εμπνεύσει εμπιστοσύνη; Μπορεί να τους βεβαιώσει κανείς ότι δεν θα ξαναπάθουν τα ίδια σε μια επόμενη ακραία κακοκαιρία; Υπάρχει οργάνωση και σχεδιασμός για να αποτρέψει νέες τραγωδίες; Δυστυχώς δεν υπάρχει τίποτε.

Κατά παραβίαση της κοινοτικής οδηγίας, η Κυβέρνηση δεν κατέθεσε στην Κομισιόν τους χάρτες επικινδυνότητας πλημμυρών αν και υποχρεούταν να το κάνει από το 2019. Για πέντε ολόκληρα χρόνια οι «άριστοι» -εντός εισαγωγικών- του Μαξίμου σφύριζαν αδιάφορα για την αντιπλημμυρική θωράκιση της χώρας αφού πάνω σε αυτούς τους χάρτες καταρτίζονται όλα τα σχέδια διαχείρισης των κινδύνων από πλημμύρες.

Ο Πρωθυπουργός μπορεί να είναι ειδήμων στο να φορτώνει όλα τα σπασμένα της Κυβέρνησης στο διαταραγμένο κλίμα, αλλά όταν η Κομισιόν τού ζήτησε χάρτες πρόληψης για την κλιματική κρίση, εκείνος την έγραψε στα παλαιότερα των υποδημάτων του για πέντε συναπτά έτη. Φαίνεται ότι ο κύριος Πρωθυπουργός υπολογίζει την κλιματική κρίση μόνον όταν του παρέχει κυβερνητικές δικαιολογίες και επενδύσεις για «ημέτερους». Αυτοί οι χάρτες πρόληψης θα μπορούσαν να σώσουν ζωές στη Θεσσαλία, αλλά, δυστυχώς, ζούμε στην Ελλάδα του «πάμε κι όπου βγει».

Και μια αναφορά στον Έβρο. Οι ακρίτες του Έβρου ταλανίζονται εδώ και χρόνια από την αδιαφορία του κράτους, τις υβριδικές απειλές της Τουρκίας, τις ορδές των παράνομων μεταναστών και τη μαφία των διακινητών, τις ανάλογες κλοπές και λεηλασίες του τόπου τους, αλλά και εσχάτως την τεράστια οικολογική και οικονομική καταστροφή που προκάλεσε η πυρκαγιά που έκαψε τον νομό για δεκαεπτά ολόκληρες ημέρες. Τα εννιακόσιες χιλιάδες στρέμματα καμένου δάσους και καλλιεργειών αποτελούν τεράστιο πλήγμα για τον πολύπαθο λαό του Έβρου.

Η Κυβέρνηση πιάστηκε, κατά το κοινώς λεγόμενο, «με την γίδα στην πλάτη», όταν η Ελληνική Ορνιθολογική Εταιρεία κατήγγειλε πως υπήρχε σχέδιο εγκατάστασης αιολικών πάρκων ακόμη και σε προστατευόμενη περιοχή «NATURA» του Έβρου με τις ευλογίες του Υπουργείου Περιβάλλοντος και Ενέργειας. Αν δεν είχε γίνει η καταγγελία που προκάλεσε σάλο στην κοινωνία, οι ανεμογεννήτριες θα ξεφύτρωναν πάνω στις στάχτες του δασικού μας πλούτου, επειδή κάποιοι έχουν την πρεμούρα να κάνουν μπίζνες στα αποκαΐδια. Για να ρίξει στάχτη στα μάτια του λαού, η Κυβέρνηση ανέστειλε την υλοποίηση των έργων μέχρι ένα έτος, προφανώς για να ξεχαστεί το θέμα έως ότου πάρουν και πάλι μπρος οι επενδυτικές «φαγάνες». Ο Έβρος κατακάηκε λόγω της επιτελικής αχρηστίας των αρμόδιων πολιτικών, αλλά η ευλογημένη φύση έχει πάντα τους μηχανισμούς της για να ανακάμπτει από τις στάχτες, αρκεί να μην την εμποδίζει η ανθρώπινη απληστία.

Ακόμα πιο θαυμαστούς μηχανισμούς βιολογικής συνέχειας έχει ο άνθρωπος με κάθε γέννηση να είναι μια συνταρακτική αποκάλυψη της ευεργεσίας του Θεού. Αυτή την ευεργεσία, όμως, την απαρνείται η πολιτική εξουσία και, δυστυχώς, και ο ελληνικός λαός εν πολλοίς. Και αν ο Έβρος κάηκε μια φορά από τις υλικές φλόγες, το έθνος μας καίγεται κάθε μέρα τις τελευταίες δεκαετίες από το ολοκαύτωμα του δημογραφικού. Δίχως πολιτική βούληση και δίχως κοινωνική ευαισθητοποίηση για να αντιμετωπιστεί η μάστιγα της υπογεννητικότητας, ο Έβρος έγινε το σημείο μηδέν του δημογραφικού μας θανάτου. Η ερήμωση που λαμβάνει χώρα στον Έβρο είναι τέτοιας κλίμακας που η κατάσταση κρίνεται πλέον μη αναστρέψιμη. Σε είκοσι με τριάντα χρόνια από σήμερα προβλέπεται ότι ο Έβρος θα μετατραπεί σε έρημη γη χωρίς ελληνική παρουσία, αφού οι δημοτικές ενότητες της Θράκης θα έχουν ερημώσει πλήρως από μόνιμους κατοίκους και θα έχουν απομείνει Έλληνες μόνον στα αστικά κέντρα του νομού.

Μια έρευνα από τους καθηγητές Πανεπιστημίου Θεσσαλίας κ.κ. Βύρωνα Κοτζαμάνη και Βασίλη Παππά αποτυπώνει με τα πιο μελανά χρώματα την πληθυσμιακή αποψίλωση των Ελλήνων στον Έβρο. Τα στοιχεία αφορούν την εξαετία 2014 έως 2019. Σε αυτή την εξαετία τα φυσικά ισοζύγια γεννήσεων - θανάτων στην καλύτερη περίπτωση ήταν 1 προς 1 στην Αλεξανδρούπολη και 1 προς 1,25 στην Ορεστιάδα, περίπου μία γέννηση για κάθε θάνατο. Το μεγάλο δράμα όμως συμβαίνει στα χωριά. Στην πιο δεινή δημογραφική κατάσταση βρίσκεται η Δημοτική Ενότητα Τριγώνου, κατέχοντας το υψηλότερο αρνητικό ισοζύγιο γεννήσεων - θανάτων με 1 προς 18,5, μία γέννηση με 18,5 θανάτους. Ένα πραγματικά εφιαλτικό νούμερο που θα έπρεπε να μας συγκλονίζει όλους. Για κάθε νεογέννητο που έρχεται στη ζωή αντιστοιχούν δεκαοκτώ μνήματα σε κάποιο κοιμητήριο του Έβρου. Στη δεύτερη χειρότερη θέση ακολουθεί η Δημοτική Ενότητα Μεταξάδων με 1 προς 12. Αναλυτικά έχουμε: Δημοτική Ενότητα Μεταξάδων, όπως προείπα, 1 προς 12. Δημοτική Ενότητα Κυπρίνου 1 προς 9. Δημοτική Ενότητα Βύσσας 1 προς 6,4, του Ορφέα με 1 προς 4, του Τυχερού με 1 προς 3,6, του Σουφλίου με 1 προς 3, των Φερών με 1 προς 2,7, του Διδυμότειχου με 1 προς 2, της Σαμοθράκης με 1 προς 1,8, της Ορεστιάδα με 1 προς 1,25 και μόνο στην Αλεξανδρούπολη παρατηρείται ισορροπία με 1 προς 1.

Σε αυτά τα συνταρακτικά στοιχεία πρέπει να εκτιμήσουμε ότι αφορούν την εποχή προ COVID που, όπως ξέρουμε, προκάλεσε πολλούς θανάτους ηλικιωμένων. Επομένως, από το 2020 έως τις μέρες μας η κατάσταση είναι βέβαιο ότι έχει γίνει πολύ χειρότερη. Ο Έβρος απομένει ένα έρημο και γυμνό πλέον πέρασμα λαθρομεταναστών που και χάνει την ελληνική ταυτότητά του και δεν προσφέρει πλέον καμμία δυνατότητα κάλυψης και απόκρυψης των αμυντικών θέσεων του Στρατού μας. Ο Έβρος καταρρέει σε δημογραφικό, κοινωνικό, αναπτυξιακό και εθνικό επίπεδο.

Μετά από πέντε χρόνια στην εξουσία η Κυβέρνηση ακόμη δεν έχει διαμορφώσει ένα εθνικό σχέδιο για να αποτρέψει την πληθυσμιακή υποχώρηση με στοχευμένα μέτρα στις περιοχές της Ελλάδας που έχουν άμεση ανάγκη δημογραφικής ενίσχυσης, όπως είναι ο Έβρος. Και, βέβαια, το δημογραφικό είναι το υπ’ αριθμόν ένα πρόβλημα της πατρίδας μας. Μέσα στα δεκατέσσερα μνημονιακά χρόνια έντεκα πόλεις θα λέγαμε ότι διαγράφηκαν από τον χάρτη. Πεντακόσιες εβδομήντα έξι χιλιάδες άτομα η μείωση του πληθυσμού μας. Και για ποιες πόλεις μιλάμε, τι μεγέθους; Έντεκα πρωτεύουσες νομών, όπως είναι η Δράμα, η Αλεξανδρούπολη, η Καβάλα, η Καλαμάτα, η Κοζάνη, τα Γιάννενα, η Καρδίτσα, η Χαλκίδα, τα Χανιά, οι Σέρρες και η Κόρινθος, είναι σαν να χάθηκαν από τον χάρτη.

Να φανταστείτε, κύριοι συνάδελφοι, να πας να επισκεφτείς τις πόλεις που προανέφερα και να δεις μόνο ερείπια χωρίς τους πολίτες και τους ανθρώπους της.

Αγαπητοί συνάδελφοι, όταν ένα έθνος αιμορραγεί δημογραφικά σε αρκετές ακριτικές περιοχές, η λογική λέει ότι πρώτα θα περιδέσεις εκείνες τις πληγές που αιμορραγούν περισσότερο και μια τέτοια πληγή αναμφίβολα είναι ο Έβρος, που πλέον έχει κακοφορμίσει και έχει γίνει γάγγραινα που οδηγεί σε εθνικό ακρωτηριασμό.

Και, όμως, δεν γίνεται τίποτα το εξειδικευμένο σε σχέση με την πληθυσμιακή ανάκαμψη του Έβρου. Τίποτε δεν γίνεται για τη μεγάλη φυγή των νέων από τις ακριτικές περιοχές. Τίποτε δεν γίνεται για να δοθούν ισχυρά κίνητρα στα νέα ζευγάρια για να μείνουν στον τόπο τους και να συνεχίσουν εκεί τον ευλογημένο κύκλο της ζωής. Τίποτε δεν γίνεται σε επίπεδο υποδομών και θέσεων εργασίας για να κρατηθεί όρθια η οικονομία του Έβρου και να γίνει πιο θρεπτικός ο τρόπος ζωής εκεί.

Κύριε Πρόεδρε, κυρίες και κύριοι συνάδελφοι, δεν είναι η πρώτη φορά στην ιστορία μας που μείναμε λίγοι. «Από λίγη μαγιά του Ελληνισμού…», να θυμηθούμε και τον στρατηγό Μακρυγιάννη, «…τρώνε, τρώνε, τρώνε από εμάς, αλλά μένει και μαγιά» σε εκείνο τον περίφημο διάλογο με τον Γάλλο ναύαρχο, τον Δεριγνί, τον Ντερνύς, όπως τον ονόμαζε ο στρατηγός. Από λίγη μαγιά, λοιπόν, του Ελληνισμού έχει αναστηθεί επανειλημμένως το έθνος μας. Ίσως, όμως -και ας προσεχθεί αυτό- είναι η πρώτη φορά που μείναμε τόσο αποξενωμένοι και παγερά αδιάφοροι για το θεόσδοτο δώρο της ζωής.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Πρόεδρε, και για την τήρηση του χρόνου.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης μήπως φοβήθηκε ότι θα του δώσω πάλι κάποια φωτογραφία και έφυγε; Αν είναι, διαβεβαιώστε τον ότι δεν του έχω φέρει φωτογραφία αυτή τη φορά, του έχω φέρει ανθρώπους οι οποίοι παρακολουθούν τη συνεδρίαση και αναρωτιούνται. Θα πω σε λίγο ποιοι είναι αφού πρώτα μιλήσω για τη συγκυρία στην οποία γίνεται αυτή η συζήτηση.

Είμαστε πια 22 Νοεμβρίου. Κοντεύουν να συμπληρωθούν τρεις μήνες από τις καταστροφικές πλημμύρες. Έχουν συμπληρωθεί τέσσερις μήνες, πέντε μήνες από την έναρξη των φοβερών πυρκαγιών που έπληξαν τη χώρα και από την έναρξη του μαρτυρίου των πληγέντων, των πυρόπληκτων και στη συνέχεια των πλημμυροπαθών οι οποίοι για άλλη μια φορά αφήνονται στη μοίρα τους χωρίς προστασία.

Κυρίες και κύριοι της Κυβέρνησης, μαζί μας σήμερα είναι προσκεκλημένοι της Πλεύσης Ελευθερίας πυρόπληκτοι από το Μάτι που αναρωτιούνται γιατί κρατάτε ακόμα στις θέσεις τους πρόσωπα που ενέχονται στο έγκλημα που διαπράχθηκε εις βάρος τους. Αναρωτιούνται γιατί ο συντονιστής του ελικοπτέρου των εναέριων μέσων που εγκατέλειψε το Μάτι την περιοχή την ώρα που έμπαινε η πυρκαγιά στον Νέο Βουτζά είναι τρίτος τη τάξει στην Πυροσβεστική επί του κ. Μητσοτάκη. Και αναρωτιούνται ακόμη γιατί έγινε αρχηγός της Πυροσβεστικής ο επικεφαλής της ΕΜΑΚ, που έκανε περίπου πέντε ώρες να φτάσει στο Μάτι όταν εκλήθη. Ο κ. Λάμπρης και ο κ. Κολοκούρης είναι αυτοί.

Είναι μαζί μας πλημμυροπαθείς από τον Βλοχό Καρδίτσας, που αναρωτιούνται γιατί κάνατε πάνω από δύο μήνες ακόμη και να ασχοληθείτε με τις αποζημιώσεις τους, ακόμη και να ενεργήσετε στοιχειωδώς για να περισυλλεγούν τα κουφάρια των ζώων που χάθηκαν. Είναι μαζί μας πλημμυροπαθείς από τον Βλοχό Καρδίτσας που αναρωτιούνται γιατί ο κ. Πρωθυπουργός δεν εμφανίστηκε ούτε μία φορά για να απαντήσει στις επίκαιρες ερωτήσεις που του κατέθεσα για τον Βλοχό Καρδίτσας με θέμα: «Η εγκατάλειψη της Θεσσαλίας και η ανθρωπιστική κρίση στον Βλοχό Καρδίτσας», όπου περιγράφεται ότι τριάντα πέντε μέρες μετά την πρώτη πλημμύρα, αυτά στις 16 Οκτωβρίου, πριν από περισσότερο από ένα μήνα, κανένα σπίτι δεν ήταν ούτε είναι κατοικήσιμο ούτε και μπορεί να αποκατασταθεί. Στο χωριό δεν υπήρχε ούτε πόσιμο νερό ούτε ρεύμα. Το χωριό ήταν βουτηγμένο ακόμη στη λάσπη και δεν είχαν περισυλλεγεί τα νεκρά ζώα που οι κάτοικοι είχαν συγκεντρώσει σε συγκεκριμένο σημείο. Δεν είχαν περισυλλεγεί ούτε τα απορρίμματα. Υπήρχε ένα κουφάρι προβάτου σε στέγη, υπήρχε ένας κάδος απορριμμάτων σε άλλη στέγη. Σαράντα μία οικογένειες δεν είχαν λάβει καμμία αρωγή. Οι κάτοικοι κοιμούνταν σε ράντζα. Καμμία επίσημη ενημέρωση δεν είχαν ούτε και έχουν για το άμεσο μέλλον.

Την καταθέτω στα Πρακτικά, κατατεθείσα 16 Οκτωβρίου του 2023. Δεν ήρθε ο κ. Πρωθυπουργός για να απαντήσει.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ξανακατέθεσα στις 23 Οκτωβρίου του 2023 επικαιροποιημένη. Την καταθέτω στα Πρακτικά. Δεν ήρθε ο κ. Πρωθυπουργός για να απαντήσει.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ξανακατέθεσα στις 30 Οκτωβρίου του 2023. Την καταθέτω και στα Πρακτικά. Δεν ήρθε ο κύριος Πρωθυπουργός για να απαντήσει.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Την ξανακατέθεσα στις 6 Νοεμβρίου του 2023. Την καταθέτω στα Πρακτικά. Δεν ήρθε ο κ. Πρωθυπουργός για να απαντήσει.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι μαζί μας, επίσης, εποχικοί πυροσβέστες που διερωτώνται γιατί ο κ. Πρωθυπουργός θεωρεί ότι είναι άδικα δοσμένα χρήματα τα χρήματα που θα χρειαστεί να δώσει το ελληνικό κράτος, αν τους μονιμοποιήσει, ενώ αυτή τη στιγμή βρίσκονται στο Ταμείο Ανεργίας και σε δυόμιση μήνες θα βρίσκονται πραγματικά άνεργοι.

Ο κύριος Πρωθυπουργός είπε στην προηγούμενη συζήτηση εδώ στη Βουλή ότι είναι κακή χρήση των πόρων το να μονιμοποιήσει δυόμισι χιλιάδες εποχικούς πυροσβέστες εκπαιδευμένους, πολλοί από τους οποίους συμπλήρωσαν τώρα και την πενταετία και είναι η πρώτη γραμμή άμυνας και για τη δασοπυρόσβεση, αλλά θα μπορούσαν να είναι και η πρώτη γραμμή άμυνας και κατά τους χειμερινούς μήνες, διότι η κλιματική κρίση σημαίνει ότι δεν υπάρχει ούτε εποχικότητα ούτε, βέβαια, ένα εξάμηνο στο οποίο η Πυροσβεστική δεν είναι απαραίτητη.

Ο κύριος Πρωθυπουργός, όμως, δεν ήρθε να απαντήσει ούτε στις ερωτήσεις που του έκανα για τον Έβρο και για τη Δαδιά: «Η πολιτική της Κυβέρνησης για την προστασία του δασικού πλούτου της χώρας, οι ευθύνες για το ολοκαύτωμα που συντελέστηκε το τελευταίο δίμηνο και οι αιτίες που οδήγησαν στην καταστροφή του Εθνικού Δρυμού της Δαδιάς».

Τον ρώτησα με βάση ποια στοιχεία δήλωσε στη Βουλή ότι είναι ανεδαφική, παράλογη και από άλλο πλανήτη η αξίωση προστασίας και των εβδομήντα εκατομμυρίων στρεμμάτων δασικής έκτασης στην πατρίδα μας και με ποια λογική, την ίδια ώρα που αρνείται να μονιμοποιήσει τους εποχικούς πυροσβέστες, την ίδια στιγμή που αποδεδειγμένα οι πυροσβέστες -εποχικοί και μόνιμοι της πρώτης γραμμής, όχι αυτοί των γραφείων και των συρταριών αλλά αυτοί που μάχονται- δρουν στα όρια των δυνάμεών τους, για ποιον λόγο εκείνη την ώρα περιφρονεί την ενίσχυση του Πυροσβεστικού Σώματος.

(Στο σημείο αυτό εισέρχεται στην Αίθουσα ο Πρόεδρος της Κυβέρνησης κ. Κυριάκος Μητσοτάκης)

Όταν, λοιπόν, τον ρώτησα για όλα –καλώς ήρθατε, κύριε Πρωθυπουργέ,- δεν ήρθε να απαντήσει.

Στις 4-9-2023, κύριε Πρωθυπουργέ, η πρώτη επίκαιρη ερώτησή μου προς εσάς για τη Δαδιά και τον Έβρο.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 6 Σεπτεμβρίου του 2023, δηλώσατε ότι θα ξεκινήσετε να απαντάτε σε επίκαιρες ερωτήσεις από 29 Σεπτεμβρίου του 2023. Ξέρετε πότε ήταν αυτό. Ήταν πριν δύο μήνες αλλά δεν έχετε έρθει να απαντήσετε ούτε μία φορά σε ερωτήσεις του κοινοβουλευτικού ελέγχου.

Δεν ήρθατε να απαντήσετε ούτε και σε αυτές τις ερωτήσεις που σας έχω κάνει:

Στις 16-10-2023 και πάλι για τις πυρκαγιές και πάλι για τον Έβρο και για τη Δαδιά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 23-10-2023 και πάλι για τις πυρκαγιές και πάλι για τον Έβρο και για τη Δαδιά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 30-10-2023 και πάλι για τις πυρκαγιές και πάλι για τον Έβρο και για τη Δαδιά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 6-11-2023 και πάλι για τον Έβρο και τη Δαδιά και τις πυρκαγιές.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Πρωθυπουργέ, σας έχω καταθέσει εννέα επίκαιρες ερωτήσεις για τη Θεσσαλία, για τον Έβρο και για τη Δαδιά. Δεν ήρθατε να απαντήσετε ούτε σε μία, και σήμερα μας είπατε ότι εμφανιστήκατε γιατί σας έκανε επίκαιρη ερώτηση τον Νοέμβριο το ΠΑΣΟΚ και κάτι σας έκανε, επίσης, τον Νοέμβριο και ο ΣΥΡΙΖΑ.

Είναι ξεκάθαρο ότι επιλέγετε ως αντιπάλους σας το ΠΑΣΟΚ και τον ΣΥΡΙΖΑ, αλλά να ξέρετε ότι η πραγματική μας δύναμη και η πραγματική σας Αντιπολίτευση, αυτή που μιλάει με τους ανθρώπους, για τους ανθρώπους αυτής της χώρας, είμαστε εμείς και θα συνεχίσουμε να είμαστε εμείς όσο και αν αυτό σας φέρνει σε δύσκολη θέση, όσο κι αν σας φέρνει σε δύσκολη θέση η παρουσία των ανθρώπων που σας ακούνε σήμερα να λέτε αυτά που λέτε, τα ίδια, δηλαδή, που είπατε το 2021 μετά την εθνική καταστροφή στην Εύβοια, τα ίδια που είπατε το 2020, μετά τον «Ιανό», τα ίδια που λέτε τελικά κάθε φορά.

Και θα μου επιτρέψετε να σας πω ότι δεν μπορείτε σήμερα, το 2023, να έρχεστε και να μας λέτε ότι η χώρα υφίσταται κλιματική επίθεση ή, όπως είπατε τον Ιούλιο, ότι είμαστε σε άμυνα. Γιατί τα ίδια είπατε το 2021 μετά την Εύβοια.

Και ξέρετε, επίσης, τι άλλο είπατε τότε; Είπατε «ζητώ συγγνώμη εγώ πρώτος». Και σήμερα ξέρετε τι είπατε; «Εγώ θα είμαι ο τελευταίος που θα πω ότι όλα είναι καλώς καμωμένα».

Μα, αν πρώτος, κύριε Μητσοτάκη, ζητάτε συγγνώμη και είστε ο τελευταίος που θα πείτε ότι δεν υπάρχουν ευθύνες, μήπως είναι η ώρα να αναλάβετε αυτές τις ευθύνες και η συγγνώμη να αποκτήσει περιεχόμενο; Διότι αυτό το οποίο βιώνει αυτή η χώρα είναι ότι, δυστυχώς, κανείς ποτέ δεν λογοδοτεί, κανείς ποτέ δεν αναλαμβάνει τις ευθύνες του, κανείς ποτέ δεν δίνει λογαριασμό όπως δεν το κάνατε ούτε και εσείς σήμερα.

Ακούστηκαν πολλοί πολιτικοί Αρχηγοί να αναφέρουν εκείνο που συχνά αναφέρω στις ομιλίες μου. Έχετε, δυστυχώς, καταφέρει όχι απλώς να ζούμε στη χώρα του «πάμε και όπου βγει» αλλά να συμπεριφέρεστε σαν να μην τρέχει τίποτε. Έχετε καταλήξει, δυστυχώς, από κάθε καταστροφή να σας σώζει η επόμενη.

Έχετε, δυστυχώς, έρθει σε εκείνο το πολύ δυσχερές σημείο να είναι ορατό, κύριε Μητσοτάκη, αυτό που σκέφτεστε σε κάθε καταστροφή: Αν ήταν κόμικ η εικόνα που θα περιέγραφα, θα έδειχνε τα μάτια του κόμικ με δολάρια.

Είμαστε στο σημείο όπου το «πάμε και όπου βγει» το έχετε μετατρέψει στο «πάμε και όσα φάμε». Διότι το 2021, κύριε Μητσοτάκη, στην ομιλία σας στη Βουλή είπατε ότι υπάρχει ένα κονδύλι 1,8 δισεκατομμυρίου ευρώ που ξεκινάει επίσης με την πρόληψη σε κεντρικό ρόλο. Το όλο σχέδιο ανασυγκρότησης τίθεται υπό την εποπτεία του Γραφείου του Πρωθυπουργού. «Και είμαι βέβαιος» –λέτε παρακάτω- «ότι τούτη η δοκιμασία θα γίνει ευκαιρία». Βλέπετε, λοιπόν, ευκαιρίες σε κάθε καταστροφή.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι συγγνώμες σας είναι συνδεδεμένες με τα κονδύλια και τα ίδια είπατε και στην ομιλία σας το 2021 μετά την εθνική καταστροφή στην Εύβοια. Είπατε ότι σε μία πύρινη επίθεση που η χώρα είχε να βιώσει πολλά χρόνια, κατορθώσαμε να μη θρηνήσουμε θύματα…

(Θόρυβος από την πτέρυγα της Νέας Δημοκρατίας)

-εσείς τα χρήματα θρηνείτε, ναι- …αν και χάσαμε τον Βασίλη, έναν ηρωικό εθελοντή. Αλλά καταστράφηκε ένα πολύ μεγάλο κομμάτι δασικού πλούτου λίγο παραπάνω από ένα εκατομμύριο στρέμματα πρασίνου –αυτά είπατε το 2021- και αυτό είναι το πικρό κόστος –αυτά είπατε το 2021-, αλλά μετά διαβεβαιώσατε ότι έχετε εξασφαλίσει κονδύλια από το ταμείο ανάκαμψης και όλα θα γίνουν καλά.

Κύριε Μητσοτάκη, αναλάβατε Πρωθυπουργός στις 8 Ιουλίου του 2019. Συστήσατε το Υπουργείο Κλιματικής Κρίσης και Πολιτικής Προστασίας ως την πανάκεια με 1,8 δισεκατομμύριο ευρώ υπό την δική σας ευθύνη το 2021.

Ξέρετε πόσα εκατομμύρια στρέμματα έχουν καεί από το 2021; Δεν θα σας πω από το 2019. Εσείς ξέρετε; Τρία εκατομμύρια τριακόσιες ογδόντα πέντε χιλιάδες. Ξέρετε πόσα εκατομμύρια στρέμματα έχουν καεί σε ολόκληρη τη Μεταπολίτευση; Δεκαεννέα εκατομμύρια τριακόσιες είκοσι τρεις χιλιάδες. Δηλαδή το 17,5% των απωλειών σε δάση έχουν σημειωθεί την τελευταία τριετία, κύριε Μητσοτάκη. Και αυτός ο απολογισμός δεν μπορεί να μη γίνεται, όταν καλείτε εσείς τη Βουλή, στην οποία δεν έρχεστε διαφορετικά, για να την ενημερώσετε –υποτίθεται.

Τώρα, επειδή την προηγούμενη φορά με ρωτήσατε ποια είμαι εγώ που τα λέω αυτά, και υπερασπιστήκατε ως άλλος Τσίπρας τους κατηγορούμενους για το Μάτι, λέγοντάς μου να μην προσβάλλω το τεκμήριο αθωότητας, εγώ που τα λέω αυτά, κύριε Μητσοτάκη, είμαι εκείνη που κατέθεσα στον Υπουργό Κλιματικής Κρίσης και Πολιτικής Προστασίας την πρώτη επίκαιρη ερώτηση, πριν πιάσουν οι πυρκαγιές στις 17 Ιουλίου 2023, λέγοντας «Ποτέ ξανά; Έχετε κάνει αυτά που πρέπει για να μην ξαναέχουμε Μάτι; Ή βάζετε πυροσβέστες να οδηγούν τα ασθενοφόρα του ΕΚΑΒ; που ήταν μία από τις πρώτες πράξεις σας». Και ήρθε ο Υφυπουργός σας, ο κ. Τουρνάς, να μου απαντήσει ενώ είχε πιάσει η φωτιά στη Ρόδο και ήταν απελπισμένος ο κόσμος, ότι είναι όλα καλώς καμωμένα.

Τα καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαι εκείνη που σας κατέθεσα δεύτερη επίκαιρη ερώτηση στις 24-7-2023, «Η πυρκαγιά στη Ρόδο και η εμπειρία της Εύβοιας», γιατί είμαι ταυτόχρονα εκείνη που βρισκόμουν στη βόρεια Εύβοια όταν την είχατε εγκαταλείψει επί δέκα μέρες σε καθεστώς άπνοιας, όπως εγκαταλείψατε τη Ρόδο. Στην επίκαιρη αυτή ερώτηση πάλι Υφυπουργό στείλατε να απαντήσει για το τι είχε γίνει, ποια ήταν τα αίτια της καταστροφής, ποια μέτρα είχαν ληφθεί για την αντιπυρική περίοδο στη Ρόδο, ποια η οργάνωση, ποια σχέδια εφαρμόστηκαν.

Την καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ήρθε ο κ. Τουρνάς να μας πει ότι είχε κάνει τα σχέδια, ήταν όλα καλώς καμωμένα αλλά είναι αυτή η άτιμη η κλιματική κρίση.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άσχετο εντελώς θα είναι ότι ο υπεύθυνος για τη βόρειο Εύβοια ήταν ο ίδιος που ήταν υπεύθυνος και για τη Ρόδο.

Είμαι εκείνη που σας κατέθεσα επίκαιρη ερώτηση για την προστασία της υγείας των κατοίκων στη Θεσσαλία, αυτή την επίκαιρη ερώτηση στην οποία περιέγραφα ότι οι άνθρωποι δεν έχουν νερό ούτε να πιούν ούτε να πλυθούν, για να πάρω την απάντηση της κ. Αγαπηδάκη –το καταθέτω στα Πρακτικά και αυτό- ότι το νερό στον Βόλο δεν ήταν πόσιμο ούτε πριν τις πλημμύρες.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είμαι εκείνη που πήγα στον Παλαμά Καρδίτσας, είδα τους πυροσβέστες να κοιμούνται στα αυτοκίνητά τους, όπως οι πυροσβέστες που επέστρεφαν από τη Ρόδο κοιμόντουσαν στα τραπέζια των πλοίων -τόσο πολύ τους εκτιμάτε, όταν τους λέτε ήρωες και τους χειροκροτάτε- μου αφηγήθηκαν πώς τους πήραν ξενυχτισμένους επί μέρες στις φωτιές του Έβρου να τους φέρουν στις πλημμύρες της Καρδίτσας.

Χωρίς εξοπλισμό, χωρίς μία σωσίβια λέμβο, κύριε Μητσοτάκη, η Πυροσβεστική Υπηρεσία Παλαμά, η οποία καταστράφηκε και πλημμύρισε, αλλά δεν είπατε τίποτα για όλα αυτά στην ομιλία σας.

Είμαι εκείνη που σας κατέθεσε επίκαιρη ερώτηση για τις πλημμύρες στη Θεσσαλία και το σχέδιο Πολιτικής Προστασίας και ειδικότερα για τον Παλαμά Καρδίτσας. Και σας ρωτώ γιατί το «112» εστάλη με καθυστέρηση. Γιατί συνάντησα παιδιά να λένε «σώσαμε τον παππού μας, αγωνιούμε, δεν θέλουμε να φύγουμε από τον τόπο μας γιατί δεν ξέρουμε τι άλλο θα συμβεί»; Γιατί έμειναν άνθρωποι στις στέγες δύο και τρεις μέρες; Γιατί μια γυναίκα παρέδωσε το λίγων ημερών παιδί της σε έναν στρατιωτικό σε απόλυτο σκοτάδι σε πλημμυρισμένη περιοχή από τη στέγη του σπιτιού της;

Είμαι εκείνη που σας κατέθεσε άλλη επίκαιρη ερώτηση, «Η ανυπαρξία αντιπλημμυρικών υποδομών στη Θεσσαλία», στις 11-9-2023. Εκεί ήρθε ο κ. Ταχιάος, γιατί μόνο Υφυπουργούς στέλνετε και ξέρετε τι μου είπε; Γιατί σας άκουσα να λέτε ότι λειτούργησαν όλα τα αντιπλημμυρικά έργα.

Κύριε Μητσοτάκη, συνεννοηθείτε με τον Υφυπουργό σας, ξέρετε τι μου είπε; «Τώρα το Υπουργείο Υποδομών ενεπλάκη μόνο στα έργα αποκατάστασης του «Ιανού». Στα έργα αποκατάστασης του «Ιανού» δεν υπήρχε ούτε ένα αντιπλημμυρικό έργο, εκτός από κάποιες πολύ μικρές παρεμβάσεις μέσα στα δίκτυα για την προστασία της γέφυρας στο Μουζάκι από τα νερά του ποταμού Πάμισου. Αυτό μόνο, δεν υπήρχαν άλλα αντιπλημμυρικά έργα!». Αυτό λέει ο δικός σας Υφυπουργός που ήρθε αντί του κ. Κικίλια.

Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τελικώς τα αντιπλημμυρικά έργα λειτούργησαν, αλλά η Θεσσαλία πλημμύρισε, ή δεν υπήρχε ούτε ένα αντιπλημμυρικό; Και αν δεν υπήρχε ούτε ένα αντιπλημμυρικό, πού πήγαν τα χρήματα τα οποία εξαγγείλατε; Στην ομιλία σας στη Βουλή είπατε ότι είχατε δώσει 1 δισεκατομμύριο ευρώ για τον «Ιανό». Πού πήγαν τα χρήματα αυτά;

Άλλη επίκαιρη ερώτηση στις 18-9-2023 προς τον Υπουργό Υποδομών και Μεταφορών, «Η εταιρεία «ΓΕΚ ΤΕΡΝΑ» και ο κ. Αγοραστός». Ρωτώ αν θα αποκηρύξει η Κυβέρνηση τον κ. Αγοραστό. Μας απαντήσατε με τον καλύτερο τρόπο, τον υποστηρίξατε και μαυρίστηκε και ήταν η πρώτη ρωγμή στην αλαζονεία σας. Τον υποστηρίξατε, όμως, μολονότι δήλωνε ότι δεν ξέρει πόσα λεφτά έχει πάρει και τι τα έχει κάνει από το κρατικό χρήμα, από το δημόσιο χρήμα, από τα χρήματα της Ευρωπαϊκής Ένωσης. «Θα αναζητηθούν ευθύνες;», τον ρωτώ και μου απαντάει «όχι, βέβαια, δεν θα αναζητηθούν ευθύνες. Γιατί να αναζητηθούν; Δεν έχουμε κάποια ένδειξη για να αναζητηθούν ευθύνες».

Τα καταθέτω και αυτά στα Πρακτικά, να ενημερωθείτε με την ησυχία σας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζω μόνο να μη φύγετε μετά τη δευτερολογία σας, όπως κάνατε στην άλλη διαδικασία που προκαλέσατε, για να μπορέσετε να ακούσετε και τις δικές μας απαντήσεις.

**ΔΗΜΗΤΡΙΟΣ ΚΥΡΙΑΖΙΔΗΣ:** Έχει και τριτολογία!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άλλη επίκαιρη ερώτηση: Ερωτάται ο Υπουργός Κλιματικής Κρίσης για τις δηλώσεις σας στη ΔΕΘ, κύριε Μητσοτάκη, όπου πήγατε και είπατε ότι «ευτυχώς, δεν είχαμε πολλές απώλειες ανθρώπινων ζωών» -δεκαεπτά άνθρωποι δεν είναι πολλοί, είναι λίγοι καθ’ υμάς- «και δεν περιμέναμε να χαθούν τόσα ζώα ούτε φανταζόμασταν ότι θα πρέπει να τα περισυλλέξουμε». Αυτά είπατε στη ΔΕΘ. Ρώτησα για τις δηλώσεις σας, πάλι ήρθε ο Υφυπουργός για το αν ήταν λίγες οι ανθρώπινες ζωές, το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεκαεπτά ανθρώπινες ζωές, κύριε Πρωθυπουργέ, στις πλημμύρες, είκοσι οκτώ ανθρώπινες ζωές στις πυρκαγιές, που, βέβαια, τις είκοσι δεν τις μετράτε το ίδιο.

Ακούσαμε και την ΕΡΤ που είναι υπό την ευθύνη του Πρωθυπουργικού Γραφείου να λέει «ευτυχώς, δεν θρηνήσαμε ανθρώπινες ζωές εκτός από κάτι δύστυχους». Ακούσαμε και εσάς να λέτε στις 31 Αυγούστου ότι οι μετανάστες που κάηκαν ήταν αυτοί που βάλανε την πυρκαγιά, αυτοί που βάλανε τη φωτιά. Είναι, δυστυχώς και αυτό καταγεγραμμένο στα Πρακτικά της ομιλίας σας.

Κύριε Μητσοτάκη, κύριε Πρωθυπουργέ, σας είδα να χαμογελάτε όταν σας ξεναγούσε ο κ. Μπέος στον Δήμο Βόλου και να τους λέτε «εδώ δεν είχατε μπουρίνια». Σας είδα να πηγαίνετε να ζητάτε βοήθεια στο Στρασβούργο, χαμογελαστός και περιχαρής για την οικονομία μας που είναι τόσο κραταιή. Σας είδα και σήμερα να μας λέτε ότι τελικώς πρέπει να φταίνε αυτοί που δεν έχουν ασφαλίσει τις περιουσίες τους, αλλά και οι αγρότες που έχουν εισπράξει πολλές αποζημιώσεις, περισσότερες από αυτά που έχουν οι ίδιοι εισφέρει.

Νομίζω ότι θα έπρεπε να ασχοληθείτε με τους ανθρώπους αυτής της χώρας. Θα πρέπει -και σας το λέω με ειλικρίνεια- να ασχοληθείτε με τους ανθρώπους. Η χώρα είναι πρώτα από όλα οι άνθρωποί της.

Αν κοιτούσατε στα μάτια την ενενηντάχρονη γιαγιά που φιλοξενείτο στον ξενώνα της Καρδίτσας στη δύση του βίου της να μου λέει με πόνο «δεν με άφησαν να σώσω τα ζώα μου, μπορούσα να τα σώσω», δεν θα λέγατε αυτά που λέτε σήμερα, ότι θα βοηθήσετε τους ανθρώπους να αντικαταστήσουν τα ζώα.

Αν κοιτούσατε στα μάτια και μιλούσατε πραγματικά, όχι επικοινωνιακά, με τους πραγματικά πληγέντες, δεν θα ερχόσασταν σήμερα με τέτοια οίηση να λέτε «οι πόροι του κράτους δεν είναι ανεξάντλητοι και πρέπει να συνεισφέρουν οι αγρότες».

Και αν είχατε δει στα μάτια τους ανθρώπους που έχασαν δικούς τους ανθρώπους, αλλά και αυτούς που σώθηκαν από του χάρου τα δόντια χωρίς καμμία δική σας πρόνοια, δεν θα λέγατε «δεν ήταν και πολλές οι ανθρώπινες ζωές». Τελικώς δεν δικαιολογούνται όλα σε αυτή τη ζωή ούτε αντικαθίστανται όλα ούτε μπορείτε να ξεγλιστρήσετε από όλα. Γι’ αυτό θα μου επιτρέψετε να κλείσω με μία υπενθύμιση και μία ερώτηση. Και μιας και θα πάρετε τον λόγο αμέσως μετά από εμένα, ελπίζω και να την απαντήσετε.

Η υπενθύμιση είναι ότι στην προηγούμενη συνεδρίαση σας έχω καταθέσει δέκα προτάσεις για να ανατάξετε κάπως την Πολιτική Προστασία. Στις προτάσεις αυτές είναι να μονιμοποιήσετε τους πυροσβέστες, στις προτάσεις αυτές είναι να επανενεργοποιήσετε τη Δασική Υπηρεσία και να δημιουργήσετε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα τελειώσω, κύριε Πρόεδρε, στο περιθώριο που μας έχετε δώσει.

**ΠΡΟΕΔΡΕΥΩΝ (Γεώργιος Γεωργαντάς):** Ξέρετε, κανείς δεν έχει ξεπεράσει σήμερα τον χρόνο πάνω από τα τριάντα λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αφού δεν είμαι…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να φροντίσουμε να κλείσουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ποιον λόγο, όμως, μου το λέτε πριν τελειώσει ο χρόνος;

**ΠΡΟΕΔΡΕΥΩΝ (Γεώργιος Γεωργαντάς):** Σας το λέω λίγο πριν τα τριάντα λεπτά, γιατί όλοι σήμερα αυτοπεριορίστηκαν. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε, για την προκαταβολική ενημέρωση.

Η όγδοη πρόταση ήταν να γίνει επιτέλους εξεταστική επιτροπή στη Βουλή για τα ζητήματα των διαχρονικών εγκλημάτων, η ένατη πρόταση ήταν να στηρίξετε κατά προτεραιότητα τον έλεγχο των εμπλεκομένων δικαστών στην ατιμωρησία και η δέκατη πρόταση ήταν η ακρόαση φορέων και των απλών ανθρώπων. Τους έχουμε σήμερα εδώ.

Τις δέκα συνολικά προτάσεις, για τις οποίες δεν θέλησε ο κύριος Πρόεδρος να ακουστούν, τις καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ερώτησή μου, κύριε Μητσοτάκη -τα υπόλοιπα θα τα πω στη δευτερολογία μου και ελπίζω να είστε ακόμα εδώ- έχει να κάνει με αυτό με το οποίο ξεκίνησα, με τη λογοδοσία, γιατί η ατιμωρησία είναι που διαιωνίζει το έγκλημα και οδηγεί στην επανάληψή του. Θα έρθετε στην εξεταστική επιτροπή για τα Τέμπη; Και θα έρθει ο αρμόδιος Υπουργός σας, ο κ. Καραμανλής, που είναι αρμόδιος και υπόλογος και για τις υποθέσεις που σήμερα κρίνονται, για τα αντιπλημμυρικά στη Θεσσαλία; Θα περιμένω τις απαντήσεις σας.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία Πρόεδρε.

Τον λόγο τώρα έχει για τη δευτερολογία του ο Πρωθυπουργός και Πρόεδρος της Κοινοβουλευτικής Ομάδας της Νέας Δημοκρατίας κ. Μητσοτάκης.

Παρακαλώ, κύριε Πρωθυπουργέ, έχετε τον λόγο.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν νομίζω ότι χρειάστηκε, κ. Κωνσταντοπούλου, να περάσουν πολλοί μήνες στο Κοινοβούλιο για να θυμηθείτε τον παλιό σας εαυτό, τον οποίο τουλάχιστον εμείς οι παλαιότεροι θυμόμαστε καλά από την παρουσία σας στο Κοινοβούλιο, ειδικά το πρώτο εξάμηνο της διακυβέρνησης της χώρας από την κυβέρνηση ΣΥΡΙΖΑ.

Όμως, με ρωτήσατε ευθέως για ζητήματα που αφορούν τη λογοδοσία και επικαλεστήκατε για ακόμα μία φορά με πολύ δραματικό και παραστατικό τρόπο τη μόνη κάτοχο του μονοπωλίου της κοινωνικής ευαισθησίας ωσάν εμείς που εκπροσωπούμε το 41% του ελληνικού λαού να μη νοιαζόμαστε για τους ανθρώπους και να αντιμετωπίζουμε τον ανθρώπινο πόνο με κυνισμό ως ευκαιρία πλουτισμού -έτσι δεν είναι;-, ωσάν μόνο εσείς με κάποιον μαγικό τρόπο ενδεδυμένη το φωτοστέφανο της κατόχου της απόλυτης ευαισθησίας να δικαιούστε να μιλάτε για τα ζητήματα αυτά, λες και η δικιά σας η καρδιά ραγίζει πιο πολύ, όταν βλέπετε τον κατατρεγμένο που δοκιμάζεται από μία κρίση!

(Χειροκροτήματα από την πτέρυγα της Νέας Δημοκρατίας)

Όμως, αντί να κινητοποιήσετε κανέναν εθελοντή, αναλώνετε τον χρόνο σας σαν να γίνεται μια μηχανή παραγωγής κοινοβουλευτικών ερωτήσεων. Βάλτε το κόμμα σας λίγο. Δεν είδαμε παρόντες τους εθελοντές σας στις δύσκολες μέρες της Θεσσαλίας, όταν συντάχθηκε η κοινωνία με τον κρατικό μηχανισμό, να υποστηρίξουν πολίτες οι οποίοι πραγματικά δοκιμαζόντουσαν. Και ναι, υπήρξαν πολίτες που πέρασαν πολύ μεγάλη ταλαιπωρία. Κάποιο ελικόπτερο, όμως, στον Βλοχό ήρθε και πήρε αυτούς τους πολίτες και τους οδήγησε στην ασφάλεια. Κάποιοι μερίμνησαν μέσα σε αυτή την πρωτοφανή κρίση και πήγαν στα λασπωμένα νερά στα οποία δεν μπορούσε να πάει καμμία λέμβος -καμμία λέμβος!-, γιατί θα μπλόκαρε αμέσως η μηχανή και κολύμπησαν μέσα σε αυτά τα νερά για να εκκενώσουν συμπολίτες μας. Όμως, εσείς εκεί ως εθνικός εισαγγελέας κουνάτε πάντα το δάχτυλο σε όλους, χωρίς να καταθέτετε καμμία απολύτως πρόταση.

Είμαστε σοβαροί τώρα; Είναι προτάσεις αυτές που καταθέσατε; Οι πέντε αφορούν κοινοβουλευτικό έλεγχο και τη δικαστική αντιμετώπιση πολιτικών ζητημάτων. Και τι μας είπατε; Να μονιμοποιήσουμε, πράγμα το οποίο γνωρίζετε πολύ καλά ως έγκριτη νομικός που είστε ότι δεν μπορούμε να κάνουμε, τους εποχικούς δασοπυροσβέστες. Αυτή είναι η πρότασή σας.

Λίγη αυτοσυγκράτηση, λοιπόν, κυρία Κωνσταντοπούλου. Δεν έχετε κανένα μονοπώλιο ευαισθησίας και σίγουρα η διαδρομή σας μέχρι στιγμής δεν δικαιολογεί να έρχεστε εδώ πέρα -δικαίωμά σας είναι- και να αναλώνετε όλη την ομιλία σας στο να μας πείτε πόσες ωραίες ερωτήσεις καταθέσατε.

Είμαστε, λοιπόν, εδώ πέρα σε δεύτερη συζήτηση, κι εγώ για ακόμα μια φορά παρών, όπως και οι Υπουργοί μας παρόντες στο πλαίσιο του κοινοβουλευτικού ελέγχου, όπως επιτάσσει ο Κανονισμός της Βουλής, για να σας απαντάμε, όσο κι αν αυτό μερικές φορές μπορεί να είναι επαναλαμβανόμενο, άχαρο, δεν θα πω κουραστικό. Όμως, εν πάση περιπτώσει, ο καθένας επιλέγει τον τρόπο με τον οποίον τελικά πολιτεύεται.

Έρχομαι τώρα στα ζητήματα τα οποία έθεσαν οι επικεφαλής των άλλων Κοινοβουλευτικών Ομάδων. Θα ξεκινήσω πρώτα με την τοποθέτηση του κ. Φάμελλου, τον οποίο σήμερα τον είδα ιδιαίτερα επιθετικό σε αντίθεση με το πώς τον είχα συνηθίσει μέχρι στιγμής, πιο ήπιο,. Η επιθετικότητά σας, κύριε Φάμελλε, ήταν αντιστρόφως ανάλογη με την πορεία των ποσοστών του κόμματός σας στις δημοσκοπήσεις. Και αναρωτιέμαι εάν αυτή η ένταση είχε να κάνει με το γεγονός ότι οι παρόντες Βουλευτές σας σήμερα στη συζήτηση, ενός κόμματος που υποτίθεται ότι κόπτεται για την κοινοβουλευτική τάξη και τη συμμετοχή στις κοινοβουλευτικές διαδικασίες, με το ζόρι ήταν οι μισοί. Εσείς κινδυνεύετε να γίνετε κόμμα Black Friday, μείον 50%, αν συνεχίσετε έτσι!

(Χειροκροτήματα από την πτέρυγα της Νέας Δημοκρατίας)

Όμως, αφήνω στην άκρη τα ζητήματα που έχουν να κάνουν με το ύφος της αντιπαράθεσης και θέλω να έρθω λίγο στην ουσία όσων είπατε. Κοιτάξτε, μας είπατε για ακόμα μία φορά -δεν θέλω να ανατρέχω στο παρελθόν, αλλά εσείς χρησιμοποιήσατε αυτή την επιχειρηματολογία- ότι το 2019 μας είχατε παραδώσει όλα τα εργαλεία. Έτσι δεν είπατε, κύριε Φάμελλε; Τα εργαλεία! Είχαμε όλα τα μέσα, λοιπόν, στη διάθεσή μας για να μπορέσουμε να αντιμετωπίσουμε την κλιματική κρίση και να είμαστε πιο αποτελεσματικοί από ό,τι μας χρεώνετε ότι ήμασταν.

Αναρωτιόμουν, λοιπόν, τι είναι αυτά τα εργαλεία που μας παραδώσατε. Όταν κάποιος ακούει αυτή τη συζήτηση και τη συνδέει με την Πολιτική Προστασία, σου λέει ότι εργαλεία θα μας παρέδωσαν, όπως παραπάνω αεροπλάνα, παραπάνω πυροσβεστικά, συντονιστικά κέντρα, υποδομές, πόρους, ταμεία από τα οποία θα μπορούσαμε να εκταμιεύσουμε πόρους για να στηρίξουμε την Πολιτική Προστασία. Τι απ’ όλα αυτά ισχύει, κύριε Φάμελλε; Να σας θυμίσω για μία ακόμα φορά ότι επί των ημερών σας η Πολιτική Προστασία ήταν μία γραμματεία, ένα γραφείο σε ένα ετοιμόρροπο κτήριο; Αυτά ήταν τα εργαλεία που μας παραδώσατε;

(Χειροκροτήματα από την πτέρυγα της Νέας Δημοκρατίας)

Ή μήπως τελικά τα εργαλεία ήταν κάποιοι χάρτες πλημμυρών -για τους οποίους θα μιλήσω στη συνέχεια, γιατί θα απαντήσω σε κάποια εύλογα ερωτήματα που έθεσε ο κ. Ανδρουλάκης- οι οποίοι τελικά απεδείχθησαν προβληματικοί, διότι δεν προέβλεψαν με καμμία ακρίβεια τελικά το πού είχαμε τα πλημμυρικά φαινόμενα; Άρα για να καταλάβω, το εργαλείο το οποίο μας παραδώσατε για να αντιμετωπίσουμε τη μεγαλύτερη φυσική καταστροφή που είδε ποτέ η χώρα ήταν ένας χάρτης. Επειδή, δηλαδή, θα είχαμε τον χάρτη, θα μπορούσαμε να αντιμετωπίσουμε τον «Ντάνιελ» και όλα θα γινόντουσαν με έναν αυτοματοποιημένο τρόπο, γιατί εσείς μετά από πέντε χρόνια μας παραδώσατε, αν κατάλαβα καλά, έναν χάρτη. Έτσι δεν είναι;

Αυτό είναι το εργαλείο, μια στρατηγική ή μια μελέτη από αυτές που με μεγάλη ευκολία αναθέτουμε και επιτρέψτε μου να ανοίξω και μια παρένθεση, έτσι ασκώντας μια μικρή κριτική στη γραφειοκρατία της Ευρωπαϊκής Ένωσης, η οποία πολλές φορές αναγκάζει τις διοικήσεις -όχι μόνο στην Ελλάδα- να κάνουν δράσεις, οι οποίες τελικά σπανίως έχουν κάποιο αποτέλεσμα. Άρα, αυτή ήταν η προίκα σας και επειδή ακριβώς μας δώσατε αυτά τα εργαλεία, εμείς έπρεπε να τα αξιοποιήσουμε και μας κατακρίνετε έτσι με πολύ αυστηρό τρόπο για το τι κάναμε αυτά τα τεσσεράμισι χρόνια.

Δεν θα σταθώ και πάλι στην επίκληση της αρχικής μου πρότασης και παράκλησης. Αν εδώ υπάρχει κάποια πρόταση, ότι δηλαδή έπρεπε να κάνουμε κάτι διαφορετικό, να μας πείτε πώς. Και αν έπρεπε να κάνουμε κάτι διαφορετικό, με τι πόρους; Και ποιες είναι οι επιλογές τελικά που θα έπρεπε να κάνουμε; Διότι, κυρία Κωνσταντοπούλου, εσείς δηλαδή κοιτάτε τους πολίτες στα μάτια και τους λέτε «μην ανησυχείτε λεφτόδεντρο υπάρχει, όσα λεφτά θέλεις, εγώ θα στα δώσω».

(Χειροκροτήματα από την πτέρυγα της Νέας Δημοκρατίας)

Και κατηγορείτε εμένα που λέω την αλήθεια, ότι δυστυχώς δεν μπορεί να υπάρχουν πόροι, για να καλύψουμε όλες τις ανάγκες και η δυσκολία πολλές φορές της άσκησης της πολιτικής, είναι η κατανομή περιορισμένων πόρων σε ατελείωτες ανάγκες. Ναι, γι’ αυτό η δουλειά μας είναι δύσκολη, αλλά ίσως γι’ αυτό εσείς είστε στο 3% και εμείς έχουμε τη βαριά ευθύνη να κυβερνάμε τη χώρα και να παίρνουμε αυτές τις δύσκολες αποφάσεις των δύσκολων επιλογών που πρέπει να κάνει όποιος ασκεί εξουσία.

(Χειροκροτήματα από την πτέρυγα της Νέας Δημοκρατίας)

Θα μιλήσω τώρα λίγο πιο αναλυτικά, απαντώντας στον κ. Ανδρουλάκη, γιατί θεωρώ ότι είπε μια σειρά από πράγματα, τα οποία έχουν περισσότερη ουσία και νομίζω ότι αξίζει να αναδειχθούν.

Κατ’ αρχάς, κύριε Ανδρουλάκη, σωστά είπατε κατά την άποψή μου ότι υπάρχει ένα λόμπι, το οποίο συστηματικά έχει οικονομικό συμφέρον από το να αρνείται την πραγματικότητα της κλιματικής κρίσης. Έχετε δίκιο σε αυτό το οποίο λέτε. Υπάρχουν πολλοί αρνητές της κλιματικής κρίσης. Κάποιοι βρίσκονται και στην Αίθουσά μας, αλλά δεν νομίζω ότι εκπροσωπούν κάποιο λόμπι. Εδώ μιλάμε, μάλλον, για φαντασιώσεις και δοξασίες, οι οποίες σίγουρα δεν έχουν καμμία επιστημονική τεκμηρίωση.

Όμως, θα πρέπει κατ’ αρχάς, να αναγνωρίσουμε όλες και όλοι ότι δεν υπάρχει σοβαρός επιστήμονας σήμερα παγκοσμίως -και να ασχολείται με τα θέματα αυτά- ο οποίος να μη βεβαιώνει ότι υπάρχει πολύ γρήγορη ανθρωπογενής αύξηση της θερμοκρασίας του πλανήτη αντίστοιχη με αυτό το οποίο έχουμε δει σε άλλους ιστορικούς κύκλους αύξησης της θερμοκρασίας, η οποία συνδέεται ευθέως με την αύξηση της συγκέντρωσης διοξειδίου του άνθρακα στην ατμόσφαιρα, που με τη σειρά του συνδέεται, κυρίως, με την καύση ορυκτών καυσίμων.

Αυτή είναι μια πραγματικότητα. Καλά κάνει ο κ. Ανδρουλάκης και το αναδεικνύει, διότι πάνω σε αυτή ακριβώς την αφετηρία στηρίζονται και όλες οι αναλύσεις, οι οποίες μας υποχρεώνουν να αντιδράσουμε σε αυτή την πραγματικότητα και να κάνουμε πράξη την πράσινη μετάβαση. Γι’ αυτό κάνουμε παγκόσμια όλη αυτή την προσπάθεια, γιατί ξέρουμε πολύ καλά ότι κινδυνεύουμε να φτάσουμε σε ένα σημείο για τον πλανήτη ολόκληρο που δεν θα υπάρχει επιστροφή. Ειδικά, αν ενεργοποιηθούν αυτόματοι κύκλοι που έχουν να κάνουν με το εξαιρετικά πολύπλοκο σύστημα της διαμόρφωσης του παγκόσμιου κλίματος με μεγάλη ταχύτητα, όπως ένα πιο γρήγορο λιώσιμο των πάγων στην Αρκτική και στην Ανταρκτική, ενδεχομένως, κανείς να μην μπορεί να προβλέψει την τεράστια καταστροφή, την οποία έχουμε μπροστά μας. Γι’ αυτό γίνεται αυτή η μεγάλη παγκόσμια προσπάθεια της πράσινης μετάβασης και γι’ αυτό και εμείς ως χώρα είμαστε πρωταγωνιστές σε αυτή την προσπάθεια.

Έχουμε ήδη επεξεργαστεί το αναθεωρημένο εθνικό σχέδιο για την ενέργεια και το κλίμα. Είμαστε πάντα ανοιχτοί σε παρατηρήσεις και σε συστάσεις, αλλά αυτές οι συστάσεις -τονίζω- ότι θα πρέπει να συνοδεύονται από συγκεκριμένες επιλογές και να είναι κοστολογημένες. Η χώρα μας αυτή τη στιγμή είναι από τους πρωταθλητές στην πράσινη ενέργεια. Και γιατί αναφέρομαι στην πράσινη ενέργεια; Διότι η παραγωγή ενέργειας από ορυκτά καύσιμα -κυρίως από λιγνίτη, δευτερευόντως από φυσικό αέριο- είναι ο μεγαλύτερος φορέας της σήμερα στα αέρια του θερμοκηπίου που παράγει η χώρα μας. Η χώρα μας, όμως, δεν θα λύσει μόνη της αυτό το πρόβλημα, ούτε η Ευρώπη μπορεί να το λύσει μόνη της. Χρειάζεται μια μεγάλη παγκόσμια συμμαχία και χρειάζεται να εμπλέξουμε σε αυτή τη συζήτηση με τρόπο πολύ πιο ουσιαστικό τις μεγάλες αναπτυσσόμενες οικονομίες, οι οποίες ενδεχομένως δικαιολογημένα να έρχονται και να λένε γιατί μας επιβάλλεις εμάς να αλλάξουμε τον τρόπο τον οποίον ζούμε, όταν εσείς ως αναπτυγμένες οικονομίες είσαστε βασικά υπεύθυνοι για όλο αυτό το οποίο συμβαίνει με την κλιματική κρίση.

Και εκεί μπαίνουμε σε ζητήματα χρηματοδότησης, μεταφοράς κεφαλαίων, τα οποία συνθέτουν ένα εξαιρετικά σύνθετο παζλ, το οποίο αποτυπώνεται κάθε φορά στις διασκέψεις για το κλίμα που γίνονται σε ετήσια βάση.

Άρα καλώς κάνουμε και ενημερώνουμε και εξηγούμε στην κοινή γνώμη αυτή την πραγματικότητα, διότι αυτή ουσιαστικά είναι η γενεσιουργός αιτία για τις πολιτικές μας για την ενέργεια και το κλίμα και ναι, είναι και η εξήγηση γιατί τα τελευταία χρόνια έχουμε περισσότερα ακραία φαινόμενα. Επαναλαμβάνω: Είναι η εξήγηση, όχι η δικαιολογία. Ακριβώς επειδή έχουμε περισσότερα ακραία φαινόμενα, πρέπει και εμείς να ανεβάσουμε τον πήχη των δικών μας προσδοκιών και να γίνουμε πολύ καλύτεροι από αυτό που φανταζόμασταν ότι έπρεπε να ήμασταν, ενδεχομένως, πριν από πέντε χρόνια.

Θέλω τώρα να έρθω στο ζήτημα του πορίσματος των Ολλανδών. Στο βαθμό που όλοι αναγνωρίσαμε σε αυτή την Αίθουσα ότι είναι χρήσιμο, ας πάμε να δούμε και τι έγραψε το πόρισμα, γιατί κάνατε μια αναφορά, κύριε Ανδρουλάκη, η οποία δεν ήταν ακριβής. Οπότε, επιτρέψτε μου λίγο να διαφωτίσω την Εθνική Αντιπροσωπεία για το τι ακριβώς λέει αυτό το πόρισμα. Θα το κρίνουμε στη συνέχεια, εάν είναι επαρκές ή όχι, αλλά τουλάχιστον να έχουμε μια κοινή κατανόηση του τι λέει. Εμμέσως αυτή η αναφορά μου θα απαντήσει και στο επιχείρημα του κ. Φάμελλου περί της καθυστερημένης -και δικαιολογημένη εκεί η κριτική- κατάθεσης των επικαιροποιημένων σχεδίων διαχείρισης πλημμυρών στην Ευρωπαϊκή Ένωση.

Τι λέει, λοιπόν, το πόρισμα, κύριε Ανδρουλάκη; Μεταφράζω από τα Αγγλικά: «Από τις 5 έως τις 7 Σεπτεμβρίου η Θεσσαλία χτυπήθηκε από ένα καιρικό φαινόμενο που συμβαίνει μία φορά στα χίλια χρόνια». Μία φορά στα χίλια χρόνια, κύριε Ανδρουλάκη και κύριε Φάμελλε. «Η τροπική αυτή καταιγίδα Medicane» -προκύπτει απότο Mediterranean Hurricane- «was likely the most severe storm that as ever hit Europe». Ο «Ντάνιελ» -μας λένε οι ειδικοί- ήταν η πιο ισχυρή καταιγίδα που χτύπησε ποτέ την Ευρώπη. Και έριξε…

**ΑΛΕΞΑΝΔΡΟΣ ΚΑΖΑΜΙΑΣ:** Ίσως.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ίσως. Πάντως, σίγουρα -και ευχαριστώ για τη διευκρίνιση- δεν ήταν μια ψιχάλα. Εάν δεν ήταν η ισχυρότερη, θα ήταν μία από τις τρεις ισχυρότερες ή μία από τις πέντε ισχυρότερες, να συμφωνήσουμε, λοιπόν.

Ήταν τρία δισεκατομμύρια επτακόσια εκατομμύρια κυβικά μέτρα, λοιπόν. Και συνεχίζει η έκθεση, συγκρίνοντας με τις καταστροφικές πλημμύρες του 2021: «Στην Ευρώπη, λοιπόν, όπου χάθηκαν» -γιατί μιλάμε και για τις ανθρώπινες ζωές- «διακόσιοι σαράντα δύο άνθρωποι και οι ζημιές ήταν άνω των 10 δισεκατομμυρίων ευρώ, το νερό που έπεσε σε αυτές τις καταστροφές ήταν πολύ λιγότερο, από δέκα έως διακόσια εβδομήντα μιλιμέτρ νερού, όταν στη Θεσσαλία έπεσαν παραπάνω από επτακόσια μιλιμέτρ νερού σε σαράντα οκτώ ώρες». «Και είναι», λένε οι Ολλανδοί, «ευτυχές το γεγονός ότι δεν θρηνήσαμε ανθρώπινες απώλειες που να ήταν στις εκατοντάδες».

Αυτό μας λένε οι ειδικοί. Και συνεχίζουν, λέγοντας: «Η λεκάνη απορροής της Θεσσαλίας είναι δυστυχώς μία από τις πιο επιρρεπείς σε πλημμύρες στην Ελλάδα και θα ήταν αδύνατον πλήρως να αποτρέψουμε πλημμυρικά φαινόμενα, όταν έχουμε εντάσεις βροχόπτωσης, όπως αυτές του “Ντάνιελ”». Αυτό το οποίο μπορούμε να κάνουμε, όμως, είναι να περιορίσουμε την επίπτωσή τους. Αυτή, λοιπόν, νομίζω ότι είναι μια αντικειμενική διαπίστωση του τι ακριβώς έγινε.

Και βέβαια κάνουν και μία αναφορά στα περιβόητα σχέδια διαχείρισης -θα το διαβάσω ακριβώς όπως γράφεται στα αγγλικά, για να μην υπάρχει καμμία παρεξήγηση με τη μετάφραση- «the existing flood management plans, Flood Risk Management Plans 2014-2020» -αυτά τα οποία λέτε- «are not operational actionable in the sense that they could not play a role in the prevention of the floods caused by storm Daniel», γιατί πολύ απλά το μόνο το οποίο μας έλεγαν είναι πού θα πλημμυρίσουμε. Και δεν το είπαν κι αυτό με απόλυτη ακρίβεια.

Αυτά, λοιπόν, μας λένε οι Ολλανδοί, προτείνοντας στη συνέχεια μία σειρά από παρεμβάσεις, οι οποίες πιστεύω ότι σε πρώτο επίπεδο είναι σωστές, σχετικά με τη διαχείριση των πλημμυρικών ζωνών, πού θα πηγαίνουν τα νερά, με άλλα λόγια και πόσο καιρό θα μένουν τα νερά και με τι ταχύτητα θα κινούνται. Διότι, καταλαβαίνετε ότι, όταν πέφτει αυτός όγκος νερού κάπου θα πάει. Δεν μπορεί να εξαφανιστεί το νερό αυτό, να εξαϋλωθεί, να εξατμιστεί με κάποιον τρόπο.

Άρα έχει πολύ μεγάλη σημασία, μας λένε οι Ολλανδοί στην πρώτη τους εκτίμηση, θα αναμένουμε τις συγκεκριμένες προτάσεις, να μπορούμε να συγκρατούμε το νερό σε πλημμυρικές λεκάνες κοντά στα ποτάμια σε όσο το δυνατόν μεγαλύτερη έκταση ώστε να μη γίνονται μεγάλες καταστροφές. Κάνουν μια σαφέστατη αναφορά για τα ζητήματα διακυβέρνησης του νερού και κάνουν, επίσης και συγκεκριμένες συστάσεις για το πώς μπορούμε να γίνουμε καλύτεροι στη διαχείριση της κρίσης και στα ζητήματα πολιτικής προστασίας.

Ειδικά για τα ζητήματα της διαχείρισης του νερού, έρχονται και λένε το προφανές. Και θα ήταν ευχής έργο εάν σε αυτό, τουλάχιστον, θα μπορούσαμε να συμφωνήσουμε, διότι, ξέρετε, είναι πολύ εύκολο να λέμε τα εύκολα, αλλά μερικές φορές όταν θέλουμε να σπάσουμε αυγά, πρέπει να αναδεικνύουμε και ζητήματα που απαιτούν κάποιες συγκρούσεις.

Πόσους ΤΟΕΒ έχουμε στη Θεσσαλία; Σαράντα εννέα ΤΟΕΒ και έναν ΓΟΕΒ. Ο καθένας, ο κάθε δήμος, το δικό του βιλαέτι. Τοπικοί Οργανισμοί Εγγείων Βελτιώσεων. Τοπικοί οργανισμοί που διαχειρίζονται την άρδευση, όχι την ύδρευση. Ο κάθε ΤΟΕΒ το δικό του βιλαέτι. Ο κάθε δήμος τη δικιά του προτεραιότητα. Η κάθε τοπική κοινωνία ζητάει ένα ανάχωμα και ένα φράγμα, χωρίς να ενδιαφέρεται για το ποια μπορεί να είναι η επίπτωση αυτής της παρέμβασης στο τι θα γίνει πιο κάτω. Να προστατεύσω, με άλλα λόγια, το δικό μου το χωριό -θεμιτό σε ένα επίπεδο, το καταλαβαίνω- αλλά δεν με νοιάζει. Ας φύγει το νερό από εδώ κι ας πάει όπου να ‘ναι. Θα μπορούσε να πάει στη Λάρισα, να πλημμυρίσει όλη η Λάρισα και να μιλούσαμε σήμερα για πολύ μεγαλύτερες ζημιές.

Άρα τι έρχονται και λένε; Αυτό το οποίο θα κάνουμε και θέλω πραγματικά να τοποθετηθείτε με σαφήνεια στη δευτερολογία σας και να πείτε αν στηρίζετε αυτή την πρωτοβουλία. Ένας οργανισμός σε επίπεδο λεκάνης απορροής, ο οποίος -προσέξτε!- θα πάρει αρμοδιότητες από τους ΤΟΕΒ, από τον ΓΟΕΒ και σε έναν βαθμό από την περιφέρεια, ώστε να συγκεντρωθούν σε έναν οργανισμό, ο οποίος θα μπορεί να κάνει αυτόν τον σχεδιασμό, την παρακολούθηση της υλοποίησης των έργων, κεντρικά, ώστε να αποφεύγονται οι τοπικές συγκρούσεις συμφερόντων.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΙΩΑΝΝΗΣ ΠΛΑΚΙΩΤΑΚΗΣ)**

Και μπορεί να διαπιστώσουμε, όταν κάνουμε αυτή την ανάλυση, ότι δεν χρειαζόμαστε πάρα πολλά πανάκριβα έργα, πάρα πολλά καινούργια φράγματα, αλλά αυτά τα οποία πρέπει να γίνουν είναι σε πρώτη φάση τα απολύτως προφανή, δηλαδή να φτιάχνουμε τα αναχώματα σωστά, ώστε να μην καταρρέουν όταν βρέχει περισσότερο από ό,τι ενδεχομένως περιμένουμε, να καθαρίζουμε τα ποτάμια μας, να σιγουρευόμαστε ότι οι πλημμυρικές ζώνες είναι πραγματικά πλημμυρικές ζώνες και δεν πάμε να χτίζουμε μέσα σε αυτές. Βλέπετε τον χάρτη της Λάρισας. Γιατί πλημμύρισε η Γιάννουλη;

Κυρία Λιακούλη, φαντάζομαι τα ξέρετε αυτά καλά.

**ΕΥΑΓΓΕΛΙΑ ΛΙΑΚΟΥΛΗ:** Τα ζήσαμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Για να τα δούμε, λοιπόν, τώρα. Με ενδιαφέρει. Για παράδειγμα, στην κοίτη του Πηνειού υπάρχει πλημμυρική ζώνη δεξιά και αριστερά της κοίτης του Πηνειού. Τι υπάρχει στην πλημμυρική ζώνη δεξιά της κοίτης του Πηνειού, μέσα στην κοίτη; Ένα ολόκληρο τετράγωνο, όχι μόνο πολυκατοικίες, με μπουζουξίδικα, με μάντρες, με ό,τι μπορείτε να φανταστείτε. Θα πάμε να τα γκρεμίσουμε; Θα πάμε; Γιατί έτσι πλημμύρισε η Γιάννουλη.

Όταν θα πάμε, όμως, να τα γκρεμίσουμε, σας θέλω μαζί, σας θέλω μπροστάρη εκεί, μη σφυρίζετε αδιάφορα μετά.

(Χειροκροτήματα από την πτέρυγα της Νέας Δημοκρατίας)

(Θόρυβος μέσα στην Αίθουσα)

Δεν λέω ότι θα το κάνετε, απλά θέλω να προεξοφλήσω τη στήριξή σας σε αυτό το οποίο πρέπει να γίνει. Και, ναι, πρέπει να δούμε τι θα γίνει -και εκεί δεν έχουμε ακόμα απάντηση- με τη λεκάνη απορροής της λίμνης Κάρλας, διότι δεν υπάρχει τρόπος σήμερα -και όποιος σας λέει το αντίθετο, σας κοροϊδεύει απλά- και το λέω στους πολίτες της περιοχής, να αδειάσει η νέα Κάρλα, όχι η παλιά, η τεχνητή λίμνη, με μεγάλη ταχύτητα. Επίσης, είναι βέβαιο ότι, εάν το νερό όλο δεν μπορεί να περάσει από τα Τέμπη -που υπάρχουν φυσικά όρια στο πόσο νερό μπορεί να παροχετευθεί από τα Τέμπη- το νερό θα πάει κάπου αλλού και θα πάει στην Κάρλα. Για αυτό η Κάρλα ήταν λίμνη κάποτε, πριν την αποξηράνουμε. Άρα εκεί θα πρέπει να σκεφτούμε και να πάρουμε κάποιες δύσκολες αποφάσεις. Και αν επιλέξουμε ότι εκατόν πενήντα χιλιάδες στρέμματα, εκατόν εξήντα χιλιάδες στρέμματα θα πρέπει να είναι η φυσική λεκάνη πλημμυρικής απορροής του Πηνειού, πρέπει να πάμε να πούμε σε αυτούς τους ανθρώπους ότι δεν μπορείτε να συνεχίσετε να καλλιεργείτε άλλο εδώ πέρα, εκτός αν θέλετε να πάρετε το ρίσκο να πλημμυρίζετε κάθε δέκα χρόνια.

Αυτές είναι οι δύσκολες αποφάσεις τις οποίες θα πρέπει να πάρουμε. Και όταν θα μιλήσουμε για ακόμα πιο δύσκολες αποφάσεις, εκεί θα μιλήσουμε και για τις παραγωγές της Θεσσαλίας και θα σταματήσουμε να χαϊδεύουμε τα αφτιά των αγροτών λέγοντάς τους ότι πάντα θα υπάρχει μια Ευρωπαϊκή Ένωση η οποία θα επιδοτεί παραγωγές οι οποίες δύσκολα πια θα είναι ανταγωνιστικές. Και όταν θα μπαίνει και ο δεύτερος πυλώνας μέσα, ο οποίος σημαίνει περιβαλλοντικές υποχρεώσεις, μετά να μην παραπονιόμαστε γιατί κάποιες επιχορηγήσεις μπορεί να μειώνονται επειδή έτσι έχουμε, όλοι μας ενδεχομένως, μάθει τους παραγωγούς μας, διότι τα χρήματα σημαίνουν και υποχρεώσεις και προσαρμογή στην κλιματική κρίση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της Κυβέρνησης)

Θα πάρω και ένα κομμάτι του χρόνου της τριτολογίας μου, κύριε Πρόεδρε.

Εκεί, λοιπόν, είναι που σας θέλω να πάμε όλοι μαζί, διότι αυτές είναι οι δύσκολες παρεμβάσεις οι οποίες πρέπει να γίνουν. Για αυτά βέβαια πρέπει να σας πω ότι δεν άκουσα πολλά στην ομιλία του κ. Ανδρουλάκη. Και θέλω να σας το πω ειλικρινά, κύριε Ανδρουλάκη, ένας τίτλος δεν είναι σχέδιο. Μας είπατε: «Πρέπει να γίνει παραγωγική ανασυγκρότηση στη Θεσσαλία» και «Πρέπει να κάνουμε παρεμβάσεις στον πρωτογενή τομέα». Η Θεσσαλία δεν κατέρρευσε οικονομικά. Να το ξεκαθαρίσουμε αυτό το πράγμα. Είναι μια πολύ δυναμική περιφέρεια, με βιομηχανία, με τριτογενή τομέα. Δεν κατέρρευσε λόγω του «Ντάνιελ». Αυτό το οποίο δέχτηκε ένα ισχυρότατο πλήγμα, είναι ένα μέρος -όχι όλο, ένα μέρος- του πρωτογενούς της τομέα. Αυτό πρέπει να εξετάσουμε.

Όμως, κύριε Ανδρουλάκη, ποια απάντηση μάς είπατε; Μας είπατε να κάνουμε μια «task force». Χαίρομαι που έρχεστε επιτέλους στη λογική μας και αναγνωρίζετε τη σημασία του επιτελικού κράτους. Μπράβο σας. Αυτά κάνουμε. Τι σημαίνει «task force»; Μια δυνατότητα διυπουργικού συντονισμού, σε επίπεδο προεδρίας της Κυβέρνησης. Την κάνουμε ήδη. Αυτό το οποίο λέτε, γίνεται ήδη. Εγώ συμμετέχω σε συσκέψεις ο ίδιος για τη Θεσσαλία μία φορά στις δύο εβδομάδες. Άρα αυτό το οποίο περιγράφετε έχει ήδη γίνει. Αλλά είναι η επιτομή του επιτελικού κράτους. Οπότε προσέξτε λίγο, παρακαλώ, την επόμενη φορά που θα μας ασκήσετε κριτική για το επιτελικό κράτος να αναγνωρίσετε ότι και αυτό, σε τέτοιες περιπτώσεις που απαιτείται ο συντονισμός μεταξύ πολλών Υπουργείων, έχει και αυτό τη δικιά του αξία.

Δύο ακόμα, λοιπόν, παρατηρήσεις - απαντήσεις σε αυτά τα οποία είπατε. Χρήση τεχνολογίας. Συμφωνώ απόλυτα. Αυτό κάνουμε. Το κάνουμε πιλοτικά. Μιλήσατε για drowns. Τα δοκιμάζουμε. Μιλήσατε για τις σένσορες. Τους δοκιμάζουμε, σε συνεργασία με ελληνικές εταιρείες, για να δούμε αν μπορούν να εντοπίσουν πιο γρήγορα τον καπνό από ό,τι το μάτι. Μιλήσατε για την ανάγκη να υπάρχει μια αποτύπωση σε ένα κέντρο επιχειρήσεων όλης της πληροφορίας real time, την ώρα της φυσικής καταστροφής. Συμφωνώ απόλυτα. Σας έχω καλέσει -και η πρόσκληση είναι ανοιχτή σε όποιον πολιτικό Αρχηγό το επιθυμεί- να επισκεφθείτε στη διάρκεια μιας φωτιάς το ΕΣΚΕΔΙΚ, το εθνικό κέντρο συντονισμού και επιχειρήσεων.

Και πράγματι θα συμφωνήσω μαζί σας ότι ακόμα η ροή της πληροφορίας που έχουμε δεν είναι ικανοποιητική. Θα θέλαμε να έχουμε περισσότερες πληροφορίες, περισσότερη και καλύτερη εικόνα την ώρα που εξελίσσεται το φαινόμενο. Αυτό, όμως, ακριβώς προσπαθούμε να κάνουμε. Ναι, είναι το Κέντρο Επιχειρήσεων το οποίο φτιάξαμε εμείς. Διότι δεν θέλω να σας θυμίσω τι είναι αυτό το οποίο μας παραδώσατε εσείς όταν έπρεπε να διαχειριστούμε τις πρώτες πυρκαγιές, ειδικά τις δύσκολες μέρες του 2021. Άρα σε αυτό θα συμφωνήσω απόλυτα. Για αυτό και επενδύουμε περισσότερο στην τεχνολογία. Δουλεύουμε με ελληνικές επιχειρήσεις.

Υπάρχει μεγάλο περιθώριο καινοτομίας γενικά στην τεχνολογία γύρω από την κλιματική κρίση. Και πιστεύω ότι σε κάποιες από αυτές τις τεχνολογίες μπορούμε να είμαστε και πρωτοπόροι, όπως ήμασταν πρωτοπόροι στο «112», το οποίο είναι ένα σύστημα από όπου μπορούμε πια να εξάγουμε τεχνολογία, ειδικά σε φτωχότερες χώρες, και πραγματικά να σώσουμε ζωές. Άρα στο ζήτημα αυτό δεν νομίζω ότι υπάρχει καμμία απολύτως διαφωνία, αλλά δεν πρέπει να ξεχνάμε ότι τελικά οι φωτιές δεν σβήνονται από την τεχνολογία και από τον έγκαιρο εντοπισμό τους. Αυτό που έχει σημασία στον έγκαιρο εντοπισμό, είναι ακριβώς το γεγονός ότι μπορούμε να παρεμβαίνουμε πιο γρήγορα.

Είπε ο κ. Ανδρουλάκης ότι είχαμε λιγότερες πυρκαγιές. Κύριε Ανδρουλάκη, είπατε ότι είχαμε λιγότερες πυρκαγιές και…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Εστίες.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ναι, εστίες, ότι ξεκίνησαν λιγότερες πυρκαγιές. Αλλά μιλήσατε για περισσότερα στρέμματα. Στατιστικά έχετε δίκιο, μόνο που η στατιστική δεν λέει όλη την αλήθεια, διότι φέτος το καλοκαίρι είχαμε την ιδιαιτερότητα να μην έχουμε καμμία φωτιά μέχρι τις 15 Ιουλίου. Άρα το μισό καλοκαίρι ουσιαστικά δεν είχαμε καθόλου φωτιές, και μετά είχαμε μαζεμένες πάρα πολλές. Και επειδή ακριβώς είχαμε ακραίες κλιματολογικές συνθήκες, αυτό το οποίο λέγεται «Hot-Dry-Windy», δηλαδή ζέστη με ξηρασία και αέρα ταυτόχρονα, για αυτό και δυστυχώς δεν μπορέσαμε κάποιες από τις φωτιές αυτές να τις ελέγξουμε γρήγορα, και δεν μπορέσαμε τελικά να τις θέσουμε υπό έλεγχο παρά μόνο όταν πέρασαν πολλές ημέρες. Αυτή είναι η πραγματική αποτύπωση.

Αν εσείς πιστεύετε ότι μπορούσε να γίνει κάτι διαφορετικό, παρακαλώ τις συγκεκριμένες υποδείξεις όχι σε εμάς όμως, στην Πυροσβεστική, γιατί δικιά τους δουλειά είναι το πώς θα κατανείμουν τα μέσα τα εναέρια και το πώς θα προτεραιοποιήσουν τις φωτιές. Και μια μεγάλη κατάκτηση του μηχανισμού αυτού, κύριε Ανδρουλάκη και κύριε Κατρίνη, είναι το γεγονός ότι δεν παρεμβαίνει πια κανένας πολιτικός παράγοντας σε αυτή τη διαδικασία. Δεν ακούστηκε φέτος «Πού είναι τα ελικόπτερα;» ή «Πού είναι τα αεροπλάνα;». Εκεί ήταν τα αεροπλάνα και έριχναν, αλλά προφανώς η φωτιά ήταν πολύ μεγάλη για να μπορέσει να σβήσει μόνο από τον αέρα.

Αντιπαρέρχομαι πάλι το σχόλιο του κ. Βελόπουλου για το επιβραδυντικό υγρό. Το έχω απαντήσει πολλές φορές. Είναι μια φαντασίωση, κύριε Βελόπουλου, αυτή. Σας παρακαλώ πολύ να μη την χρησιμοποιείτε. Έχει ελάχιστη αξία το υγρό αυτό όταν τα μέσα μας -επιτρέψτε μου να σας το εξηγήσω με καλό τρόπο, το έκανα και την προηγούμενη φορά- βασικά παίρνουν νερό από τη θάλασσα. Και για να πάρεις επιβραδυντικό υγρό πρέπει να πας να προσγειωθεί σε ένα αεροδρόμιο, να χάσεις πάρα πολύ χρόνο και να πάρεις μια ποσότητα εκεί μπορείς να πάρεις δέκα ποσότητες νερού. Άρα προφανώς αυτό είναι κάτι το οποίο…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι λέτε τώρα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αλλά πάλι αυτό, ξέρετε, είναι μια επιχειρησιακή απόφαση. Άρα όταν ασκείτε κριτική για την αποτελεσματικότητα των εναέριων μέσων, την κριτική δεν ασκείτε, κύριε Ανδρουλάκη, στην Κυβέρνηση, την κριτική την ασκείτε στην Πυροσβεστική. Και να έχετε το θάρρος, αν μη τι άλλο, να το πείτε ότι κάποιοι στην Πυροσβεστική δεν έκαναν καλά τη δουλειά τους.

Τελειώνω με το ζήτημα της Δαδιάς. Μας είπατε ότι πρέπει να γίνει αποτύπωση. Μα, την κάναμε την αποτύπωση και σας έδωσα τα δεδομένα την προηγούμενη φορά. Μας λέτε πράγματα τα οποία ήδη έχουν γίνει. Προφανώς έχει γίνει λεπτομερέστατη αποτύπωση της Δαδιάς. Και όταν ήρθα και σας είπα την προηγούμενη φορά ότι τουλάχιστον, μέσα στην τραγωδία της πυρκαγιάς, διαπιστώσαμε ότι ένα σημαντικό κομμάτι της Δαδιάς που θεωρούσαμε ότι ήταν πλήρως καμένο, δεν είχε υποστεί την έκταση της ζημιάς που νομίζαμε, αυτή είναι η αποτύπωση η οποία γίνεται. Και οι μελέτες έχουν ήδη γίνει από τις δασικές υπηρεσίες και ήδη δουλεύουν μέσα στο δάσος για να γίνει πραγματική αποκατάσταση. Και ευτυχώς η ζημιά και στη χλωρίδα και στην πανίδα δεν είναι τόσο τραγική όσο πιστεύαμε. Προσοχή, δεν λέμε ότι δεν έγινε μια πολύ μεγάλη καταστροφή. Λέμε ότι τα πράγματα δεν είναι τόσο άσχημα όσο περιμέναμε ότι θα ήταν αμέσως μετά την πυρκαγιά.

Και τελειώνω λέγοντας και πάλι προς όλη την Αντιπολίτευση ότι αισθάνομαι πολλές φορές ότι εμείς έχουμε ένα σχέδιο. Μίλησα πάρα πολύ συγκεκριμένα για όλα αυτά τα οποία θα κάνουμε. Αισθάνομαι ότι εμείς έχουμε σχέδιο, εσείς έχετε παράπονα. Καταλαβαίνω τον ρόλο της κριτικής, αλλά από την άλλη οι προτάσεις τονίζω ότι πρέπει να είναι συγκεκριμένες. Δεν είναι πρόταση ένας τίτλος: «Χρειαζόμαστε παραγωγική ανασυγκρότηση της Θεσσαλίας». Τι μου λέει αυτό το πράγμα; Δεν λέει απολύτως τίποτα. Εκεί που θα χρειαστεί πραγματικά να κριθείτε και εσείς, είναι στα δύσκολα διλήμματα. Μίλησα, ας πούμε, για την ανάγκη ίδρυσης φορέα με συγκεκριμένο οργανόγραμμα, συγκεκριμένες αρμοδιότητες και συγκεκριμένους πόρους. Συμφωνείτε; Διαφωνείτε; Και αν διαφωνείτε, τι μας προτείνετε να κάνουμε καλύτερα;

Πήραμε πόρους από το Ταμείο Ανάκαμψης; Βεβαίως πήραμε. Και αναγκαστήκαμε να θυσιάσουμε κάποια έργα. Κάναμε καλά; Τόσα είναι τα λεφτά. Δεν υπάρχουν καινούρια λεφτά. Πήραμε 686 εκατομμύρια, βάλαμε στην άκρη κάποια άλλα έργα για τα οποία ψάχνουμε να βρούμε άλλους πόρους χρηματοδότησης και τα ρίξαμε στη Θεσσαλία. Κάναμε καλά; Έπρεπε να πάρουμε περισσότερα λεφτά; Έπρεπε να πάρουμε λιγότερα λεφτά; Κάνουμε καλά που παίρνουμε τα χρήματα του Ταμείου Ανάκαμψης να τα ρίξουμε στα τρένα και στους δρόμους ή έπρεπε να δώσουμε τα λεφτά κάπου αλλού; Αυτό είναι συγκεκριμένη κριτική, κύριε Ανδρουλάκη. Αυξάνουμε τους πόρους -σας το ξαναείπα- στο ταμείο για τις φυσικές καταστροφές του κρατικού προϋπολογισμού από 300 στα 600 εκατομμύρια. Και φορολογούμε τους τουρίστες μας γι’ αυτό. Κάνουμε καλά που το κάνουμε; Έπρεπε να είναι 1 δισεκατομμύριο; Έπρεπε να βάλουμε παραπάνω φόρο; Έπρεπε να βρούμε αλλιώς τα λεφτά;

Αυτές είναι οι επιλογές τις οποίες καλείται η Κυβέρνηση να κάνει κάθε μέρα. Και αυτή τελικά είναι η μεγάλη απόσταση μεταξύ της πραγματικής εφαρμοσμένης πολιτικής και της έκθεσης ιδεών.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Σωκράτης Φάμελλος, Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, για τη δευτερολογία του.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Πρωθυπουργέ και κύριοι Υπουργοί, πράγματι έχει δίκιο ο κ. Μητσοτάκης. Αναγνώρισε αρκετή επιθετικότητα στην πρωτολογία μου. Δεν ξέρω αν καταλαβαίνετε τα κριτήρια και τις αξίες από τις οποίες κινούμαι και κινούμαστε. Προφανώς, κύριε Μητσοτάκη, έχουμε επιθετικότητα όταν βλέπουμε να καταστρέφετε περιουσία, περιβάλλον, να αμφισβητούνται ζωές και να κινδυνεύει η χώρα μας γιατί εσείς δεν είστε επαρκής. Τι περιμένετε να κάνουμε; Να είμαστε διαλλακτικοί και χαμογελαστοί; Εμείς έχουμε αξίες. Και οι αξίες είναι πρώτα απ’ όλα το συμφέρον του τόπου μας. Και εσείς το προσβάλλετε και το μειώνετε. Πώς αλλιώς μπορεί να το διαχειριστεί κάποιος; Γιατί, να σας πω την αλήθεια, καλύτερα να κάνετε αστεία για το black Friday, παρά να κάνετε εγκληματικές επιλογές για την καταστροφή της περιοχής μας, είτε είναι η Θεσσαλία, είτε ο Έβρος, είτε είναι η Ρόδος. Καλύτερα να μείνετε στα κρύα αστεία. Αλλά καλό είναι να μην προσβάλλετε και την κοινοβουλευτική διαδικασία. Όταν δεν μπορείτε να απαντήσετε αφήστε τους αστεϊσμούς. Υποβαθμίζουν και τον ρόλο του Πρωθυπουργού και τον κοινοβουλευτισμό και την πατρίδα μας. Και είστε εσείς υπεύθυνος. Κανείς άλλος.

Ο κ. Μητσοτάκης ήρθε να μας πει ότι η κριτική μας δεν έχει βάση και ότι μάλλον αυτή οφείλεται σε μία ευρωπαϊκή γραφειοκρατία. Για να δούμε. Είναι αλήθεια αυτό; Παραδώσαμε κάτι; Ήταν χρήσιμο; Ένα από τα στοιχεία της πρωτοβουλίας του ήταν τα παραγωγικά δάση. Το ανακάλυψε ο κ. Σκυλακάκης. Έψαξα τα χαρτιά και βρήκα ότι αυτό ήταν η εθνική στρατηγική για τα δάση του 2018. Μάλιστα. Τότε ήταν γραφειοκρατία. Τώρα είναι εφεύρημα του κ. Σκυλακάκη και του κ. Μητσοτάκη.

Δεύτερον, διαχειριστικές μελέτες των δασών. Θυμάμαι ότι τις είχαμε επικαιροποιήσει εμείς. Εγώ είχα υπογράψει το πρώτο σχέδιο. Τώρα είναι φοβερή καινοτομία για τον κ. Μητσοτάκη αλλά τεσσεράμισι χρόνια δεν έκανε τίποτα.

Τρίτον. Προσαρμογή, λέει, για μεγάλη αλλαγή. Η εθνική στρατηγική έγινε το 2016. Τότε ήταν γραφειοκρατία. Τώρα είναι καινοτομία. Αλλά έλα που προκύπτει ένα ζήτημα. Κάλεσε να συνεργαστούμε για τη μεγάλη αλλαγή της αναδιάρθρωσης με βάση διαθέσιμους πόρους. Δεν ξέρετε ότι αυτό είναι στη νομοθεσία του 2016; Μου κάνει φοβερή εντύπωση. Είναι και αδιάβαστος. Δηλαδή, έρχεται η Ευρώπη με την κλιματική στρατηγική, έρχεται η Ελλάδα το 2016 κάνει εθνική στρατηγική και ζητάει από τις περιφέρειες να κάνουν σχεδιασμούς. Επί τεσσεράμισι χρόνια δεν έχει ελέγξει τις περιφέρειες αν έχουν κάνει στρατηγική προσαρμογή. Ούτε ο κ. Αγοραστός το είχε κάνει. Στη στρατηγική όμως αυτή η νομοθεσία λέει ότι πρέπει να δεις διαθέσιμους πόρους, δηλαδή νερό, και να σχεδιάσεις την αναδιάρθρωση των καλλιεργειών με βάση τους πόρους. Εδώ τώρα μας ζήτησε να συνεργαστούμε για μια μεγάλη καινοτομία. Μα ήταν στη νομοθεσία. Και αδιάβαστος, κύριε Μητσοτάκη; Μετά λέτε να μην είμαστε επιθετικοί. Ωραία. Θα χαμογελώ, λοιπόν, όταν λέω ότι είστε αδιάβαστος και όταν είστε καταστροφικός. Θα χαμογελώ. Κι αν σας βολεύει να το κάνω κι έτσι.

Ας δούμε τι άλλο μας είπε. Δασικές υπηρεσίες: προσλήψεις του 2019 με επιστήμονες δεν γίνανε. Αναθεώρηση θα κάνουν τώρα οι Ολλανδοί εμπειρογνώμονες για τα σχέδια πλημμύρας. Μάλιστα. Ήταν περιττή γραφειοκρατία το 2018 που τα κάναμε εμείς. Τώρα είναι καινοτομία. Πώς γίνεται η γνώση τότε και η θωράκιση της κοινωνίας να είναι γραφειοκρατία και τώρα να είναι καινοτομία; Αναρωτιέμαι τι ακριβώς μας είπατε για τα σχέδια. Γιατί εμένα μου κάνει φοβερή εντύπωση. Είπατε ότι αυτοί οι χάρτες ήταν άχρηστοι. Και ότι αυτό το φαινόμενο ίσως είναι μια φορά στα χίλια χρόνια. Κύριε Μητσοτάκη, να το ξαναδείξω; Θέλετε να δείτε στην πάνω δεξιά γωνία; Λέει «πλημμυρική ζώνη: Τ=1000». Και αυτό είχε προβλεφθεί, κύριε Μητσοτάκη. Είναι τόσο αδιάβαστοι που ένα σχέδιο κρίσιμο για την ασφάλεια της κοινωνίας που προέβλεπε και την περιοδικότητα χιλίων ετών στη βροχόπτωση, δεν το έχει καν διαβάσει και λέει εξυπνάδες. Υποχρεούμαι να μιλήσω έτσι. Δεν γίνεται αλλιώς να καταλάβουν. Είναι δυνατόν κάτι να ήταν τότε γραφειοκρατία και τώρα να είναι καινοτομία;

Εγώ θέλω, λοιπόν, να ρωτήσω κάτι. Το τι περιλαμβάνει το Σχέδιο Διαχείρισης Κινδύνου Πλημμύρας είναι οδηγία του 2007. Το 2007 η κυβέρνηση που είχε η χώρα μας ήταν η κυβέρνηση του κ. Καραμανλή. Είχε και Υπουργό Επικρατείας τότε τον κ. Ρουσόπουλο, αν δεν κάνω λάθος. Στην πρωτολογία μου τον είδα. Τώρα δεν ξέρω αν είναι εδώ. Εγώ, λοιπόν, θέλω να ρωτήσω ειλικρινά: η κυβέρνηση Νέας Δημοκρατίας είπε το 2007 ότι είναι γραφειοκρατία τα Σχέδια Διαχείρισης Κινδύνου Πλημμύρας ή τα στήριξε στην Κομισιόν; Και έρχεστε τώρα και μας λέτε ότι είναι άχρηστη η γραφειοκρατία της Κομισιόν. Γιατί εσείς ήσασταν κυβέρνηση. Εμείς υλοποιήσαμε το ευρωπαϊκό κεκτημένο. Εσείς δεν το υλοποιήσατε. Και έρχεται η Ευρωπαϊκή Ένωση. Μόνη χώρα στην Ευρώπη που σας παραπέμπει στο δικαστήριο. Μας παραπέμπει με δύο προειδοποιήσεις το 2022. Και λέει ο κ. Μητσοτάκης για να δικαιολογήσει την ανεπάρκειά του ότι αυτά είναι τα τερτίπια της γραφειοκρατίας των Βρυξελλών τα οποία ψήφισε το 2007.

Εδώ είναι αρκετά μέλη της Βουλής που ήταν και τότε Βουλευτές. Και ο ίδιος πρέπει να ήταν. Τότε ήταν στην Επιτροπή Περιβάλλοντος; Μπορεί να κάνω και λάθος. Αλλά ρωτάω μήπως τότε είχε διαφωνήσει ο κ. Μητσοτάκης και είχε πει ότι είναι γραφειοκρατία; Γιατί τώρα τα κάνει σε ένα μεγάλο βαθμό με τους Ολλανδούς πραγματογνώμονες. Εμείς δεν λέμε όχι. Είπαμε να δούμε τα σχέδια. Όλα αυτά, λοιπόν, είναι ο κ. Μητσοτάκης. Τα είχε τα σχέδια, τώρα τα παρουσιάζει ως καινοτομία, για να αποφύγει την ευθύνη του μιλάει για γραφειοκρατία που τότε το στήριξε ως μεταρρύθμιση της Ευρωπαϊκής Ένωσης.

Όλα αυτά, λοιπόν, είναι μια πραγματικότητα. Εγώ, λοιπόν, ξαναφέρνω κρίσιμα ερωτήματα. Εμείς κάνουμε προτάσεις. Πρώτο ζήτημα. Καταθέτω, κύριε Πρωθυπουργέ, την ανακοίνωση των περιβαλλοντικών οργανώσεων για το σχέδιο διαχείρισης υδάτων στη Θεσσαλία. Το υπογράφουν η Ελληνική Εταιρεία Περιβάλλοντος Πολιτισμού, η Ελληνική Εταιρεία Προστασίας Φύσης, η Ορνιθολογική, το WWF. Μιλάει για απόσυρση του σχεδίου το οποίο έχει μέσα την εκτροπή του Αχελώου και λέει ότι τα δικά σας προσχέδια επιχειρούν να επαναφέρουν την εκτροπή η οποία είναι απαρχαιωμένη, δεν συνάδει με τους όρους βιώσιμης ανάπτυξης, όπως δέχθηκε η ολομέλεια του Ανωτάτου Ακυρωτικού Δικαστηρίου και έχει πάρα πολλά στοιχεία ευρωπαϊκής πολιτικής. Περιμένω. Θα σχεδιάσετε τη διαχείριση υδατικών πόρων και πλημμυρών στη Θεσσαλία με εκτροπή του Αχελώου; Ναι ή όχι; Θέλουμε τοποθέτηση ρητή για να ξέρουμε με ποιους μιλάμε και ποιους όχι.

(Στο σημείο αυτό Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία, κ. Σωκράτης Φάμελλος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερο ζήτημα. Μέσα στην πρότασή του δεν έχει κατακτήσει καμμία μεταρρύθμιση. Το παίζουνε εκσυγχρονιστές για τα μάτια του κόσμου. Τι έχουν κάνει όμως οι εκσυγχρονιστές, οι νέοι ψευδοεκσυγχρονιστές; Μη σηκώνετε το κεφάλι. Δεν μιλάω για τους εκσυγχρονιστές του κ. Σημίτη. Αμέσως αντιδράσατε. Στον Μητσοτάκη αναφέρομαι που πάει να κλέψει τον τίτλο. Δεν ήταν πολύ επιτυχημένος, γιατί ο εκσυγχρονισμός διαψεύστηκε. Τι έχει κάνει, λοιπόν; Για να απευθυνόμαστε με συγκεκριμένους όρους. Τα βάζει με την επιστήμη ο νέος ψευδοεκσυγχρονιστής. Δηλαδή, απειλεί ξεκάθαρα τους επιστήμονες λέγοντας στην πρωτολογία του -και διαβάζω- «θα πάνε η Εθνική Μετεωρολογική, το Εθνικό Αστεροσκοπείο και η ΕΜΥ στο Υπουργείο Κλιματικής Κρίσης για να είναι όλοι υπόλογοι και να μη λένε εκ των υστέρων «τα είπαμε εμείς αλλά δεν μας άκουσε κανείς». Είναι ευθεία η απειλή. Προσέξτε όμως. Ποιος δεν τους άκουσε; Το Υπουργείο Κλιματικής Κρίσης. Η Κυβέρνησή σας δεν τους άκουσε. Τα είπαν οι επιστήμονες αλλά δεν τους άκουσε το Υπουργείο. Για ποιο λόγο θα τους βάλετε, λοιπόν, κάτω απ’ την ομπρέλα του Υπουργείου; Για να ακούει καλύτερα ο κ. Κικίλιας; Όχι. Για να μην ακούγεται η φωνή τους, θα τους βάλετε κάτω απ’ το νέο Υπουργείο. Αυτό είναι το ζήτημα. Γιατί οι επιστήμονες ήταν παρόντες και μπράβο τους.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εσείς ήσασταν απόντες από αυτή τη μεγάλη φυσική καταστροφή. Δεν έχετε απολογηθεί ακόμα γι’ αυτό αλλά προσπαθείτε τώρα να τους φιμώσετε για να μη λένε εκ των υστέρων «εμείς τα είπαμε». Δηλαδή, τι θα κάνουν; Δεν θα μιλάνε; Όλα θα τα σκιάζει η φοβέρα, η απειλή της μετάθεσης σε κάνα ξερονήσι ή κάτι τέτοιο; Γιατί τα έχω ακούσει σε εκπαιδευτικούς να λέγονται αυτά με τη δική σας διοίκηση. Τάχατες.

Συνεχίζω. Η στόχευση είναι συγκεκριμένη. Να δούμε λιγάκι αν σέβεστε την επιστήμη ως νεοψευδοεκσυγχρονιστές; Μάλιστα. Πάω λιγάκι στη διεύθυνση φυσικών καταστροφών. Του κ. Κικίλια κι αυτή. Του Υπουργείου. Εδώ, λοιπόν, κυρίες και κύριοι Βουλευτές, οι εργαζόμενοι που κάνουν την διαπίστωση των καταστροφών είναι με σύμβαση ορισμένου χρόνου. Επειδή τους μετέφεραν τώρα, μετά την ορκωμοσία της Κυβέρνησης με ένα γρήγορο προεδρικό διάταγμα είναι σε εκκρεμότητα και η πληρωμή τους. Ήρθαν και μας είδαν. Κάναμε συνάντηση. Οι εργαζόμενοι αυτοί, λοιπόν, είναι ορισμένου χρόνου και ταυτόχρονα πληρώνουν από την τσέπη τους τα μεταφορικά έξοδα για να πάνε να κάνουν τις διαπιστώσεις για να τα πάρουν μετά.

Πολλές φορές όταν λείπουν πολλές μέρες στο Αρκαλοχώρι ή στον «Ιανό», τα λεφτά που πρέπει να βάλουν είναι περισσότερα από το μηνιάτικό τους. Αυτός είναι ο νεοψευδοεκσυγχρονιστής, κ. Μητσοτάκης, επειδή θέλουμε να αναφερόμαστε στην επιστήμη.

Να δούμε, όμως και κάτι παραπάνω. Λένε για να μεταφέρουν το Εθνικό Αστεροσκοπείο. Πήραμε και εμείς λιγάκι από τους επιστήμονες και ερευνητές κάποια στοιχεία. Πρώτον, εφαρμοσμένη και βασική έρευνα. Τι αυτή σχέση έχει το Υπουργείο Πολιτικής Προστασίας με την έρευνα; Καμμία. Το 85% εκτός αντικειμένου κλιματικής κρίσης και πολιτικής προστασίας. Ακαδημαϊκό το περιβάλλον, μοναδική πρωτοτυπία σε ευρωπαϊκό επίπεδο, μεγάλη μεταρρύθμιση. Είναι η μόνη χώρα που για να φιμώσει επιστήμονες, θα τους μεταφέρει εκτός της Γενικής Γραμματείας Έρευνας και μάλιστα χωρίς να υπάρχει και η τεχνογνωσία στο Υπουργείο και ενώ κινδυνεύουν έργα από το Ταμείο Ανάκαμψης, απένταξη κτηριακών εγκαταστάσεων και μελλοντικές χρηματοδοτήσεις της Γενικής Γραμματείας Έρευνας. Αυτοί είναι οι νέοι ψευδοεκσυγχρονιστές. Είναι, όμως, μόνο στο πεδίο των επιστημόνων φυσικών καταστροφών και του Αστεροσκοπείου το πρόβλημα; Όχι.

Πήραμε και καταθέτουμε και ερώτηση για το τεχνικό δυναμικό του δημοσίου. Ήρθε η ομοσπονδία μηχανικών του δημοσίου και μας είπε ότι έχουμε πλήθος παραιτήσεων στους μηχανικούς -πάει 37-38%-, ότι μόνο το 3% των επιστημόνων μηχανικών στο δημόσιο είναι κάτω των σαράντα ετών και το 62% είναι άνω πενήντα ενός ετών. Μάλιστα το 15% είναι άνω των εξήντα και θα συνταξιοδοτηθούν, που φτάνουν τους χίλιους εκατόν ενενήντα εννιά, ενώ την τριετία 2021-2023 προκηρύχθηκαν μόνο οκτακόσιες σαράντα τέσσερις θέσεις. Δηλαδή, ο κ. Μητσοτάκης αφυδατώνει και από επιστήμονες μηχανικούς το δημόσιο και μετά μας λέει ότι θα κάνει σύγχρονο δημόσιο με καινοτομία. Να μιλάμε, λοιπόν, συγκεκριμένα.

Ήρθε βέβαια -και ευτυχώς βλέπω και τον κ. Τριαντόπουλο εδώ- να μας δείξει μια γέφυρα από το Μουζάκι που άντεξε. Καταθέτω, λοιπόν, έργα 1,7 εκατομμυρίου ευρώ του Ξηριά, δεύτερον, αυτοψία στα έργα του Ξηριά και τρίτον σε έργα αντιπλημμυρικής προστασίας στη γέφυρα Ξηριά Αγοραστός, Τριαντόπουλος και Κολυνδρίνη. Αναβάθμιση της Γέφυρας του Ξηριά στον Αλμυρό. Μήπως θέλετε να ρωτήσετε τον κ. Τριαντόπουλο που είναι δίπλα σας αν τον πήρε τον Ξηριά το ποτάμι ή όχι, γιατί περηφανεύεστε για έργα τα οποία έμειναν όρθια; Γιατί πρέπει να μας πείτε την αλήθεια.

(Χειροκροτήματα από την πτέρυγα του ΣΥΡΙΖΑ)

Κύριε Τριαντόπουλε, πήγατε. Το είδατε να χτίζεται. Γιατί βρήκε ένα έργο και μπράβο στο έργο που έμεινε. Εμείς χαιρόμαστε να είναι όρθια τα έργα, αλλά δεν μας είπε ούτε για τα Φάρσαλα, ούτε για τον Ξηριά. Οι πληροφορίες μόνο κατά πώς τους συμφέρουν. Ή οι σύμβουλοί σας είναι λάθος ή εσείς είστε πολύ περισσότερο λάθος.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποια είναι, όμως, η πραγματικότητα για τη Μαγνησία μιας και πήγαμε στον Ξηριά; Βλέπω εδώ, κύριε Πρωθυπουργέ, ότι είναι χωρίς αποζημιώσεις οι πληγέντες εργαζόμενοι της Μαγνησίας και δεν έχουν πληρωθεί οι αναστολές εργασίας. Δεύτερον, καθυστερήσεις στην πληρωμή των οικοσυσκευών και αντιστοιχίες, διότι πενήντα μέρες μετά την κακοκαιρία δεν έχουν λάβει ούτε ένα ευρώ από τις αποζημιώσεις, στο παλιό λιμεναρχείο -που πήγαμε μαζί στην περιοχή, κύριε Μεϊκόπουλε- και στην περιοχή του Νέου Δέλτα. Αποκλεισμό πλημμυροπαθών από τις αποζημιώσεις στη Μαγνησία. Ακούστε με τι δικαιολογία, κύριε Μητσοτάκη: «Αν πλημμύρισε το σπίτι από την πόρτα παίρνεις αποζημίωση, αν πλημμύρισε από τη σκεπή δεν παίρνεις αποζημίωση».

Επίσης και άλλη ερώτηση πάλι για τις αποζημιώσεις στη Μαγνησία. Δεν αποζημιώθηκαν -λέει- ακόμα όσοι έχουν πληγεί από τις εκρήξεις στην 111 Πτέρυγα Μάχης. Αυτό είναι το νέο ψευδοεκσυγχρονιστικό μοντέλο.

Όμως εμείς θα πρέπει να μιλήσουμε πολύ πιο σοβαρά από ότι ο κ. Μητσοτάκης. Θα μιλήσουμε λιγάκι για το τι πρέπει να γίνει στην περιοχή. Σχέδιο Ολλανδών εμπειρογνωμόνων. Το ξαναλέμε, είναι ένα κομμάτι του σχεδιασμού διαχείρισης κινδύνου πλημμύρας -αυτής της γραφειοκρατίας που κατήγγειλε ο κ. Μητσοτάκης- που πρέπει να γίνει. Αν δεν υπήρχαν τα θύματα και οι ζημιές θα λέγαμε «κάλλιο αργά παρά ποτέ», αλλά δεν μπορούμε να τον συγχωρήσουμε. Θα γίνει. Έχει μέσα αναπτυξιακό προγραμματισμό; Όχι, δεν έχει. Έχει συμμετοχή της τοπικής κοινωνίας για να σχεδιάσουμε την επόμενη μέρα; Όχι, δεν είναι τοποκεντρικό. Έχει μέσα τα άμεσα και βραχυχρόνια ζητήματα; Όχι, ούτε τα αναχώματα, ούτε τις αποζημιώσεις, δεν έχει αυτές τις λύσεις, ούτε το αγροτικό εισόδημα. Στη Θεσσαλία και στον Έβρο οι αγρότες λένε ότι θα πουλήσουν τα χωράφια και θα φύγουν και αυτή είναι η πραγματικότητα και δεν την επιλύετε με αυτό το σχέδιο που θα έρθει τον Φεβρουάριο των Ολλανδών εμπειρογνωμόνων.

Σας είπαμε κάτι συγκεκριμένο: Κοινωνικός μισθός, αποζημίωση από την πολιτεία του ελλείμματος στο εισόδημα -και μόνο στο εισόδημα-, χωρίς επιχειρηματικά ρίσκα ή κέρδη -τίποτα-, γιατί δεν ευθύνονται οι πολίτες για τη ζημιά που έκαναν οι καταστροφές. Θα απαντήσετε; Και επιπλέον, αυτό που θα χτιστεί πρέπει να χτιστεί καλύτερα. Είναι κλασικό -αν θέλετε- αξίωμα στον αναπτυξιακό σχεδιασμό.

Θα υπάρχει, λοιπόν, αλλαγή του παραγωγικού μοντέλου και σχεδιασμός ενός παραγωγικού μοντέλου που θα είναι πράσινου, δηλαδή κλιματικά συμβατού, ουδέτερου ως προς το κλίμα; Θα έχει προϊόντα υψηλής προστιθέμενης αξίας; Θα δούμε λίγο τις καλλιέργειες με βάση τους διαθέσιμους πόρους, δηλαδή εγγειοβελτιωτικά -που δεν υπάρχουν- και διαθέσιμο νερό; Θα αναδιαπραγματευτείτε την ΚΑΠ; Διότι εδώ αυτό που βλέπουμε είναι ότι εξαιτίας της ελλιπούς αρχικής διαπραγμάτευσης της ΚΑΠ -και γιατί το κρατήσατε κρυφό από τους αγρότες, για να μην έχετε πολιτικό κόστος στις εκλογές- κατέρρευσε το σύστημα των επιδοτήσεων και τώρα όλοι οι αγρότες θα βγουν στους δρόμους, σε όλη την Ελλάδα. Ρωτώ, λοιπόν: Θα μπει το θέμα της ΚΑΠ και ιδιαίτερα του στρατηγικού σχεδίου -του λανθασμένου- που υποβάλλατε το 2021 για τις επιδοτήσεις ξανά στην διαπραγμάτευση; Εμείς μιλάμε συγκεκριμένα για μέτρα που πρέπει να λάβετε. Προφανώς εδώ χρειαζόμαστε λύσεις με βάση τη φύση. Για να τις δούμε λιγάκι.

Λέτε για φορέα Θεσσαλίας. Μάλιστα. Αναρωτιέμαι. Σας το έθεσα το ερώτημα, θα μας απαντήσετε; Εσείς δεν είστε αυτοί που καταργήσατε την ειδική γραμματεία υδάτων; Εσείς δεν είστε αυτοί που καταργήσατε τους φορείς προστατευόμενων περιοχών και στη Θεσσαλία και στον Έβρο; Τώρα ποιον πάτε να κοροϊδέψετε, για να δημιουργήσετε έναν άλλο φορέα; Ωραία, να δημιουργήσετε φορέα. Θα υπάρχει ειδική γραμματεία υδάτων; Θα είναι στελεχωμένες οι υπηρεσίες υδάτων, για να διοικείται το έργο της διαχείρισης νερού και πλημμυρών; Γιατί το ποιος διαχειρίζεται το αρδευτικό δίκτυο είναι το τελευταίο. Το πρώτο είναι ποιος κάνει σχεδιασμό με βάση την οδηγία, το δεύτερο είναι ποιος παρακολουθεί τον σχεδιασμό και τις εντάξεις έργων, που δεν γινόταν από τον κ. Αγοραστό, όταν είχατε τότε την ηγεσία στην περιφέρεια. Γιατί αυτά είναι δικές σας ευθύνες, δεν είναι ευθύνες κάποιου άλλου, γι’ αυτό δεν προχώραγαν τα έργα στη Θεσσαλία. Υπήρχαν πολιτικές επιλογές και ιδεοληψία.

Και ερωτώ: Τοπική διάσταση, χρηματοδότηση, επιστημονική ομάδα, θα υπάρχουν όλα αυτά στη Θεσσαλία για να έχουμε υποδομές, για να έχουν αναπτυξιακό σχέδιο; Δεν μας φτάνει να είστε σήμερα μετανοούντες. Δεν μας φτάνει. Πρέπει να υπάρχουν συγκεκριμένες αποδείξεις.

Όσον αφορά την κλιματική στρατηγική, σας έθεσα ερωτήματα. Θα μεταφερθεί η κλιματική πολιτική στο Υπουργείο Περιβάλλοντος ή θα είναι διχασμένη στη μέση; Αλλού η χωροταξία, που είναι σχεδιασμός προσαρμογής στο κλίμα, αλλού η ενέργεια, αλλού η δασική πολιτική, αλλού η βιοποικιλότητα, αλλού -λέει- η κλιματική κρίση. Ποια κλιματική κρίση είναι αυτή; Η κρίση στην πολιτική σας είναι αυτή, δεν είναι κλιματική κρίση. Είναι κρίση στην Ελλάδα και κρίση στην πολιτική σας και το πληρώνουν οι πολίτες.

Στις υποδομές θα δούμε να υπάρχει κλιματικός σχεδιασμός, στα όμβρια, στις λιμενικές εγκαταστάσεις, στις μεταφορές, στην αγροτική παραγωγή, στην αναθεώρηση του ΕΛΓΑ; Γιατί είπατε στην ομιλία σας ότι δεν είναι το κράτος πατερούλης. Μάλιστα. Τώρα βλέπουμε ότι φεύγει και από τις αποζημιώσεις των αγροτών και από τις αποζημιώσεις για τις κατοικίες και λέει «πήγαινε στην ιδιωτική ασφάλιση». Η κρίση ευκαιρία, λοιπόν. Αλλά τι θα γίνει με τους πολίτες;

Και προφανώς θα πρέπει να απαντήσετε -δεν το απαντήσατε-, στο τι θα γίνει με τα περιφερειακά σχέδια προσαρμογής. Να σας πω την αλήθεια, τι καταλαβαίνουμε εμείς; Δεν έχετε προχωρήσει κανένα θεσμικό εργαλείο. Για ποιον λόγο; Τώρα τα απαξιώνετε, τότε ήταν γραφειοκρατία. Η Ευρώπη λέει στην οδηγία ότι χρησιμοποιούνται για την έγκαιρη πρόγνωση, πρόληψη και ενημέρωση. Δεν τα χρησιμοποιήσατε. Άρα δεν έμαθε κανείς τι θα πλημμυρίσει. Ήταν περιγεγραμμένο. Για ποιον λόγο τώρα ζητάτε να μεταφερθεί το Αστεροσκοπείο και η ΕΜΥ και ουσιαστικά πρακτικά υποβιβάζετε όλη την επιστημονική γνώση; Θέλετε να σας πω γιατί; Γιατί δεν χωράτε μέσα στον σχεδιασμό.

Ο σχεδιασμός και το ευρωπαϊκό κεκτημένο, κύριε Μητσοτάκη, λέει ότι σε έναν τόπο υπάρχουν κανόνες. Εσείς δεν θέλετε κανόνες. Θέλετε να τακτοποιείτε κολλητούς. Όταν κάποιος θέλει να τακτοποιήσει τον κολλητό του, δεν μπορεί να έχει θεσμικό πλαίσιο, δεν μπορεί να έχει ανεξάρτητες αρχές. Πρέπει να ισχύει το «μπάτε σκύλοι αλέστε και αλεστικά μη δώσετε». Αυτό είναι το Φαρ Ουέστ που θέλει να κάνει ο κ. Μητσοτάκης. Γι’ αυτό και δεν θέλει επιστήμονες, γι’ αυτό και θέλει σχεδιασμό. Γιατί ο σχεδιασμός έλεγε ότι πρέπει να υπάρχει «master plan» αντιπλημμυρικών έργων και κέντρο παρακολούθησης. Έρχονται οι Ολλανδοί και του λένε: «Προφανώς, δεν είναι υλοποιημένο». Τι λένε, λοιπόν; Ότι δεν είναι επιχειρησιακό, δεν είναι «operational». Τι σημαίνει αυτό; Ότι το έβαλε στο συρτάρι ο κ. Μητσοτάκης και του το λένε οι Ολλανδοί. Αυτή είναι η πραγματικότητα. Διότι δεν έχει υλοποιήσει ούτε το κέντρο παρακολούθησης, ούτε το πρώτο «master plan». Αυτό έχει πάει -λέει- στον σχεδιασμό του Υπουργείου Υποδομών για το 2026. Προφανώς θα το πουν και οι Ολλανδοί. Δεν βλέπουν; Είναι και συμπολίτες μας, συμπατριώτες μας μέσα στην ομάδα. Εμπιστευόμαστε τους επιστήμονες.

Ξέρω πολύ καλά -και οφείλω να το πω και ως στέλεχος προηγούμενου Τεχνικού Επιμελητήριου- ότι τέτοιοι επιστήμονες υπάρχουν και στην Ελλάδα και δούλεψαν για Σχέδια Διαχείρισης Κινδύνων Πλημμύρας το 2018. Θέλετε να δημιουργήσετε και μια επικοινωνιακή ίσως διάσταση στο εγχείρημα. Εμείς λέμε να έρθουν και άλλοι επιστήμονες. Δεν φοβόμαστε την επιστήμη. Εσείς τη φοβάστε, όπως φοβάστε και τους θεσμούς και τις ανεξάρτητες αρχές.

Η πολιτική προστασία, λοιπόν, δεν νοείται στον Πηνειό, μια από τις πιο μελετημένες στην Ελλάδα λεκάνες, να μην έχει εργαλεία για την παρακολούθηση της πλημμύρας. Δεν μπορεί να μην υπάρχουν οι «tasks force» για να μπορούν να παρακολουθούν τέτοια φαινόμενα. Δεν μπορεί να μην υπάρχουν τα κέντρα παρακολούθησης, τα οποία ήταν σχεδιασμένα από το 2018 και τα σταματήσατε.

Δεν μπορεί να υπάρχουν πρωτόκολλα αντιμετώπισης, όταν το Εθνικό Αστεροσκοπείο λέει τρεις μέρες πριν ότι θα έρθει πλημμύρα, με Τ, περίοδο δηλαδή, 500-1000. Τότε πρέπει να ειδοποιήσεις τους πολίτες με βάση το σχέδιο. Αυτό ήταν. Το έλεγε το «ΔΑΡΔΑΝΟΣ 2», δεν το χρησιμοποιήσατε. Και το ίδιο προφανώς σημαίνει και για τη Δασική Υπηρεσία και το Πυροσβεστικό Σώμα.

Και να απαντήσετε τι θα κάνετε με τους δυόμισι χιλιάδες άνεργους πυροσβέστες. Τι θα κάνετε; Θα είναι στους δρόμους; Στο ταμείο ανεργίας; Γιατί ξέρετε πόσο άριστοι είναι; Νομίζω το έχει πει ο κ. Ζαμπάρας που παρακολουθεί τώρα το νομοσχέδιο που συζητείται αύριο. Ξέρετε ότι υπάρχει τροπολογία στο αυριανό νομοσχέδιο, ώστε να πληρωθούν οι ήρωες δασεργάτες της Δαδιάς του 2022; Αυτοί είναι οι άριστοι. Για τους ήρωες δασεργάτες που ήρθαν εκεί για να βοηθήσουν -όταν πήγα και εγώ και πέμπτη μέρα της πυρκαγιάς δεν είχε γίνει ακόμα κήρυξη σε κατάσταση έκτακτης ανάγκης-, περνάνε τροπολογία για να πληρωθούν. Αυτή είναι η αριστεία τους, του 2022. Αυτή λοιπόν είναι η κατάσταση που ζούμε. Και νομίζω ότι εδώ μπορούμε να μιλήσουμε και λίγο πιο προχωρημένα.

Κυρίες και κύριοι Βουλευτές, νομίζω ότι πρέπει η Ελλάδα να κάνει και μια συζήτηση για αλλαγή προτύπων. Δηλαδή, τα αντιπλημμυρικά έργα, τα λιμενικά έργα τα εγγειοβελτιωτικά έργα, πρέπει πλέον να μπουν σε ένα άλλο πλαίσιο τυποποίησης. Αυτό αξίζει να είναι μια πρωτοβουλία, που πρέπει να συζητήσουμε με το Τεχνικό Επιμελητήριο. Κάποτε η πολιτική ηγεσία της χώρας, θυμάμαι το συζητάγαμε και για τον αείμνηστο Βενιζέλο, πήγαινε σε συνεδριάσεις του Τεχνικού Επιμελητηρίου για να λάβει γνώση. Τώρα ξέρετε τι έχει γίνει το Τεχνικό Επιμελητήριο; Έχει γίνει παράρτημα του Υπουργείου, δηλαδή επειδή δεν μπορεί να υλοποιήσουν μελέτες στο κράτος, δίνουν τις μελέτες να τις κάνει το Τεχνικό Επιμελητήριο, αλλά την τυποποίηση των μελετών δεν την κάνει το Τεχνικό Επιμελητήριο, όπως έκανε με τον Χρήστο Σπίρτζη.

Ήμουν και εγώ στη διοίκηση τότε. Κάνετε λάθος, δεν τα ξέρετε καλά, κύριε Μητσοτάκη.

**ΔΙΟΝΥΣΙΟΣ ΧΑΤΖΗΔΑΚΗΣ:** Ο κ. Σπίρτζης δεν ήταν Πρόεδρος;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Δεν τα ξέρετε καλά, κύριε Μητσοτάκη. Καθόλου καλά δεν τα ξέρετε.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία):** Ενώ μπορέσαμε και επί της διοίκησης της κυβέρνησης Τσίπρα, αλλά και λίγο αργότερα να κρατάμε το Τεχνικό Επιμελητήριο σε ένα επίπεδο, έρχεται τώρα Η κυβέρνηση το κάνει μελετητική εταιρία, αλλά επί των προτύπων, επί της αναβάθμισης της γνώσης τα έχει ξέχασε όλα.

Αυτή δυστυχώς είναι η κατάσταση, κύριε Μητσοτάκη και γι’ αυτό είστε υπεύθυνοι. Και ξέρετε τελικά ποια είναι τα αποτυπώματα;

Καταθέτω από την «ΚΑΘΗΜΕΡΙΝΗ».

Η επόμενη μέρα στη Θεσσαλία. Είμαστε περιβαλλοντικοί πρόσφυγες στη χώρα μας.

Αυτό είναι το αποτύπωμα της Κυβέρνησης Μητσοτάκη. Δεν το λέει ο ΣΥΡΙΖΑ. Αυτό είναι κάτι που πρέπει να λυθεί.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ λοιπόν, κλείνω με ερωτήσεις, κύριε Μητσοτάκη.

Ερώτηση πρώτη: Για ποιον λόγο παραπέμφθηκε η χώρα μας στο Ευρωπαϊκό Δικαστήριο, ενώ το ξέρατε με δύο επιστολές το 2022 για την παραπομπή, την επικείμενη, για τα Σχέδια Διαχείρισης Κινδύνου Πλημμύρας; Ποιος έχει την ευθύνη; Να απαντήσετε. Δεύτερον, θα παραμείνει η εκτροπή του Αχελώου και ο σχεδιασμός αυτός -ας το πω εγώ- πίσω από τις ανάγκες, για να μην πω άλλη λέξη, που έχετε στον αέρα, ενώ ακόμα και οι Ολλανδοί λένε να έχετε άλλη προσέγγιση; Τι θα κάνετε τελικά με τα θέματα αποζημιώσεων, όπως τα εντοπίσαμε και ιδιαίτερα με το ότι στη Θεσσαλία σήμερα όσοι έχουν πράσινο στα σπίτια, που πρέπει να επισκευαστούν όμως, δεν έχουν επίδομα ενοικίου και δεν μπορούν να μείνουν στα σπίτια; Αυτό είναι σοβαρό πρόβλημα. Θέλουμε να μας πείτε τι θα γίνει με το αναπτυξιακό σχέδιο, δεν απαντήσατε. Τι θα γίνει με την ειδική γραμματεία υδάτων; Δεν έχετε απαντήσει. Τι θα γίνει με τους φορείς διαχείρισης των προστατευόμενων περιοχών; Τι θα γίνει με τους πυροσβέστες; Τι θα γίνει τελικά με την εθνική στρατηγική για την κλιματική κρίση; Και νομίζω κάτι το οποίο μας νοιάζει όλους και το κατέθεσα αρχικά να απαντήσετε και στις περιβαλλοντικές οργανώσεις. Θα ανασταλούν τα έργα επιπέδου Α1 και Α2 στις καμένες προστατευόμενες εκτάσεις ή ακόμα και εκεί θα ισχύει το «μπάτε σκύλοι, αλέστε»; Γιατί τελικά με την Κυβέρνηση Μητσοτάκη οι μόνοι που μπορούν να περνάνε καλύτερα είναι οι κολλητοί του Μαξίμου και δυστυχώς όλη η υπόλοιπη Ελλάδα αισθάνεται ανασφαλής.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Θα δώσω τώρα τον λόγο στον Πρόεδρο της Κοινοβουλευτικής Ομάδας του ΠΑΣΟΚ - Κινήματος Αλλαγής, κ. Ανδρουλάκη.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αγαπητοί συνάδελφοι, ξεκινώ από το σχόλιο του Πρωθυπουργού για το λόμπι των ορυκτών καυσίμων. Βεβαίως, υπάρχουν ισχυρά συμφέροντα τα οποία δεν θέλουν να επιταχύνει η Ευρώπη την πράσινη μετάβαση, αλλά τα ορυκτά καύσιμα δεν είναι μόνο αυτά που νομίζουμε, όπως το πετρέλαιο, αλλά είναι και το φυσικό αέριο, ένα μεταβατικό καύσιμο όπως το έχει βαφτίσει η Ευρωπαϊκή Επιτροπή, αλλά παραμένει ένα ορυκτό καύσιμο.

Οι κυβερνήσεις του ΣΥΡΙΖΑ και της Νέας Δημοκρατίας δημιούργησαν μια τεράστια εξάρτηση της χώρας από το φυσικό αέριο. Και αυτό μας κάνει πρωταθλητές, όχι η πράσινη ενέργεια, αλλά η εξάρτησής μας στην ηλεκτροπαραγωγή από το εισαγόμενο φυσικό αέριο. Και αυτός ήταν ο λόγος που όταν οι χώρες της Ιβηρικής πήραν την εξαίρεση από την Ευρωπαϊκή Επιτροπή, η Ελλάδα πήγε μαζί με την Ιταλία και δεν πήρε καμία εξαίρεση. Διότι αυτοί έχουν ένα πολύ μικρό κομμάτι στη ηλεκτροπαραγωγή από φυσικό αέριο, το μεγαλύτερο ποσοστό -μιλώ κυρίως για την Πορτογαλία, γιατί η Ισπανία έχει και πυρηνικά- είναι από πράσινη ενέργεια.

Αν λοιπόν έχετε διάθεση να γίνει όντως μια πράσινη μετάβαση, βιώσιμη στη χώρα μας, πρέπει να επενδύσουμε στις ΑΠΕ, όχι μόνο στα φαραωνικά έργα όπως γίνεται σήμερα, αλλά στις ΑΠΕ, στα νοικοκυριά, στις επιχειρήσεις μεταποίησης, στις μικρές βιομηχανίες, στους συνεταιρισμούς, ώστε να κάνουμε γνήσια πράσινη μετάβαση, κάνοντας τους πολίτες συμμέτοχους σε αυτή την πολύ μεγάλη ατζέντα που έχει ο δυτικός κόσμος και κυρίως η Ευρωπαϊκή Ένωση με τις νόρμες των τελευταίων ετών.

Μας ρωτήσατε αν είμαστε μεταρρυθμιστές, αν στηρίζουμε δύσκολες πολιτικές της Κυβέρνησης, που συγκρούονται με κατεστημένα συμφέροντα. Ποιες είναι αυτές; Η πρότασή σας για ενιαία διαχείριση υδάτων στη Θεσσαλία; Αυτό υπήρχε από τη δεκαετία του ΄60, άλλο αν δεν λειτουργούσε. Ναι, λέμε, το είπαμε από τη Διεθνή Έκθεση Θεσσαλονίκης. Είμαστε υπέρ στην ενιαία διαχείριση υδάτων στη Θεσσαλία ώστε να αποφύγουμε όλα αυτά τα φαινόμενα που περιγράψατε. Τόσο μεγάλη μεταρρύθμιση είναι; Ή μήπως είναι δύσκολη η παρέμβαση, αυτό που είπατε προηγουμένως εδώ; Μπορείτε να πάτε με τη κ. Λιακούλη, με τους Βουλευτές της Νέας Δημοκρατίας της Θεσσαλίας και να πάτε να κάνετε αυτή τη μεγάλη παρέμβαση που ανακοινώσατε, να γκρεμίσετε ένα μπουζουξίδικο στις όχθες του Πηνειού. Σας προτρέπω να πάρετε και τον αρμόδιο Υπουργό για να πει το: «Βασίλη ρίχτο». Διότι αν αυτό είναι μεταρρύθμιση τότε εδώ σήμερα δεν κάνουμε σοβαρή συζήτηση. Δεν είναι σοβαρή συζήτηση να μας λέτε ότι μεταρρύθμιση είναι να γκρεμίσουν στην κοίτη του Πηνειού ένα μπουζουξίδικο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Προς Θεού! Ας μιλήσουμε λίγο σοβαρά.

Λέτε πως μιλάμε με τίτλους. Βέβαια. Δεν μπορείς σε μισή ώρα να συζητήσεις και να θέσεις όλα τα πράγματα, που αφορούν την παραγωγική ανασυγκρότηση της Θεσσαλίας. Όμως εδώ ήμουν απολύτως συγκεκριμένος στα θέματα πολιτικής προστασίας και αναβάθμισης της τεράστιας ανάγκης που έχει η χώρα για πρόληψη. Διότι αυτό είναι το μεγάλο θέμα, η πρόληψη. Βεβαίως, έχετε δώσει εκατομμύρια ευρώ στα εναέρια μέσα και όχι μόνο. Η χώρα ήταν προετοιμασμένη. Δεν λέει κάποιος κάτι διαφορετικό. Αυτό που θέτουμε είναι απλό και δεν απαντάτε. Πώς είναι δυνατόν με τόσο μεγάλο κόστος, με τόσα μέσα, με λιγότερες εστίες, να έχουμε περισσότερες καταστροφές; Και έρχεστε και απαντάτε ότι είναι στατιστικό λάθος ή διαφορετική στατιστική προσέγγιση. Δεν νομίζω ότι αυτή είναι μια ουσιαστική απάντηση.

Επίσης task force, το έχετε κάνει. Task force λέει είναι το επιτελικό κράτος. Ποιο επιτελικό κράτος; Το είδαμε το καλοκαίρι. Το καλοκαίρι η ζημιά που έγινε είναι προϊόν ενός επιτελικού κράτους που δεν λειτουργεί. Είναι ξεχαρβαλωμένο. Είναι ένα κέντρο εξουσίας, το Μέγαρο Μαξίμου, το οποίο δεν διαχέει προς τα κάτω, στις υπηρεσίες, στα Υπουργεία, ένα στρατηγικό πλάνο αντιμετώπισης ακραίων καταστάσεων. Δεν είναι ανθεκτικό το επιτελικό κράτος. Πελατειακό είναι, ανθεκτικό δεν είναι. Απεδείχθη το καλοκαίρι. Δεν μπορεί να βαφτίζετε την task force που εμείς έχουμε προτείνει, με ομάδες εργασίας έργου από τη Διεθνή Έκθεση Θεσσαλονίκης στα πρότυπα των Ολυμπιακών Αγώνων και να μας λέτε, «το κάνω κάθε βδομάδα». Ούτε αυτό νομίζω ότι είναι απάντηση.

Τώρα ακούσαμε και κάτι που εγώ δεν ήξερα. Αλλά καλό είναι να μαθαίνουμε. Ο Πρωθυπουργός είπε ότι η χώρα μας εξάγει τεχνολογία πρόληψης. Έτσι μάλλον δικαιολογείται και η παρουσία σήμερα του πρώην Γενικού Γραμματέα στο Υπουργείο Εξωτερικών, κ. Σμυρλή κατά την πρωτολογία του Πρωθυπουργού. Αλλά μάλλον η παρουσία του δεν επιβεβαιώνει την εξαγωγή υλικού πρόληψης σε τρίτες χώρες, αλλά υλικό παρακολούθησης όχι φυσικών καταστροφών, αλλά ανθρώπων σε τρίτες χώρες. Αυτό το υλικό εξάγετε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά περιμένουμε τη δικαιοσύνη να βγάλει τα πορίσματα της και γι’ αυτό το ζήτημα.

Πάμε τώρα στο θέμα της Ολλανδίας και της αναξιοπιστίας. Διαβάσατε, λοιπόν, και οφείλω δυο απαντήσεις. Θα το καταθέσω και στα Πρακτικά. Είπα ακριβώς τι λέει εδώ σε δύο σημεία το πόρισμα. Σας είδα να εξεγείρεστε. Τι σημειώνουν οι Ολλανδοί με την έκθεσή τους; Ότι η Θεσσαλία δεν ήταν προετοιμασμένη. Σε επίπεδο υποδομών έπρεπε να γίνουν περισσότερα γιατί η έλλειψη υποδομών, όπως λένε, είναι ο αποφασιστικός παράγοντας της έκτασης και του μεγέθους της καταστροφής. Δηλαδή δεν ήταν μόνο η σφοδρότητα του φαινομένου «Ντάνιελ», βεβαίως είναι και αυτό, δεν υπάρχει κουμπί που σταματάς τα φυσικά φαινόμενα. Υπάρχει στρατηγική αντιμετώπισης των επιπτώσεων για να μην γίνονται βιβλικές καταστροφές. Αυτό είναι η απουσία προετοιμασίας.

Χαίρομαι, λοιπόν, που διαβάσατε όλο το κομμάτι γιατί στην πρωτομιλία σας είδα αντιδράσεις, ότι αυτό που λέω δεν αναφέρεται. Αποφύγατε, όμως, κάτι σημαντικό, ότι η χώρα μας είναι η μοναδική που δεν ετοίμασε χάρτες επικινδυνότητας πλημμυρικών φαινομένων μέχρι τον Δεκέμβριο του 2021 και γι’ αυτό παραπέμπεται στο Ευρωπαϊκό Δικαστήριο.

Εύχομαι στην τριτολογία σας να μας σχολιάσετε γιατί παραπέμπεται η Ελλάδα στο Ευρωπαϊκό Δικαστήριο λόγω αυτής της ελλειμματικής πολιτικής. Έπρεπε δηλαδή αυτούς τους ακατάλληλους χάρτες που κληρονομήσατε από τον ΣΥΡΙΖΑ, όπως είπατε εσείς…

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ε όχι και ακατάλληλους.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Αυτό είπε ο Πρωθυπουργός, κύριε Φάμελλε, ότι έπρεπε να τους έχετε επικαιροποιήσει αφού ήταν ακατάλληλοι.

Αφού, λοιπόν, ήταν ακατάλληλο αυτό που παραλάβατε πέντε χρόνια Πρωθυπουργός έπρεπε να έχετε κάνει κάτι περισσότερο από το ακατάλληλο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αυτός, λοιπόν, είναι ένας ακόμη λόγος που η Θεσσαλία ήταν ανοχύρωτη στη θεομηνία.

Απάντηση δεύτερη. Θα καταθέσω στα Πρακτικά ένα ακόμα πόρισμα της μελέτης των Ολλανδών που πιστοποιεί αυτό που εμπεριέχει η επερώτηση της Κοινοβουλευτικής μας Ομάδας.

Διαβάζω: «Τα υπάρχοντα συστήματα προειδοποίησης και επικοινωνίας ήταν αναποτελεσματικά. Αν και αναμενόταν ότι η καταιγίδα «Ντάνιελ» θα ήταν ισχυρή, πολλές κατοικημένες περιοχές αιφνιδιάστηκαν από τις πλημμύρες». Το λέει μέσα αυτό. Άρα, κάτι δεν λειτούργησε σωστά στην προειδοποίηση του 112. Εμείς, λοιπόν, δεν βάλαμε λόγια στο στόμα των Ολλανδών. Αυτά είναι mot a mot που γράφει το πόρισμα.

Τώρα, το έχω πει ξανά, το να προσπαθείς να διαστρεβλώσεις αυτό που έχει βιώσει ένας τεράστιος πληθυσμός στην Ελλάδα φέτος το καλοκαίρι θέλει θράσος. Δεν είναι όμως πρώτη φορά.

Εμείς ό,τι λέμε είναι στοιχειοθετημένο βάσει ερευνών, βάσει της επιστημονικής κοινότητας και μιλάμε με ευθύτητα για όλα τα θέματα. Θέλω να πω κάτι που είναι επίκαιρο σήμερα διότι ήταν εκατοντάδες ελεύθεροι επαγγελματίες έξω από τη Βουλή.

Θέλω να θυμίσω στον ελληνικό λαό, τι μας λέγατε πριν από τις δεύτερες εκλογές: «Φοροκαταιγίδα φέρνει το ΠΑΣΟΚ», «κρυφή η ατζέντα του ΠΑΣΟΚ για τα φορολογικά», «έρχονται και θα φορολογήσουν τα πάντα». Γιατί είπαμε να φορολογήσετε στα μερίσματα ανθρώπους που έχουν ένα, δύο, τρία, τέσσερα εκατομμύρια ευρώ μετοχές. Είπατε «για φοροκαταιγίδα του ΠΑΣΟΚ» επειδή είπαμε ότι δεν μπορεί ένα παιδί να παίρνει από την οικογένειά του έως 4,8 εκατομμύρια ευρώ κινητά και ακίνητα χωρίς φόρο γονικής παροχής. Ας υπάρχει ένα όριο στις 400.000ευρώ.

Εσείς, λοιπόν, σήμερα που έρχεστε και φέρνετε ένα φορολογικό νομοσχέδιο, προεκλογικά ενημερώσατε τον ελληνικό λαό για αυτό το νομοσχέδιο; Ποιος λοιπόν είχε κρυφή ατζέντα; Εμείς ή εσείς; Και τι λέμε; Να χτυπήσουμε τη φοροδιαφυγή. Γιατί τόσο καιρό δεν διασυνδέετε τις μηχανές με τα POS και όλο παίρνει αναβολή; Ακόμη και αυτό που θα φέρετε -και θα έχουμε την ευκαιρία να πούμε πολλά κατά τη συζήτηση στη Βουλή- είναι χάδι για τους μεγάλους φοροφυγάδες. Εμείς λέμε ότι πρέπει να χτυπήσουμε τη φοροδιαφυγή -γιατί είναι θέμα φορολογικής και κοινωνικής δικαιοσύνης-, αλλά με έναν τρόπο σύγχρονο, με σύγχρονα μέσα και όχι με ένα χάδι σε αυτούς που έχουν εκατοντάδες χιλιάδες ευρώ φοροαποφυγή και φοροδιαφυγή, με ένα οριζόντιο τρόπο που αντί να χτυπά αυτούς, χτυπάει τους πιο αδύναμους ελεύθερους επαγγελματίες.

Κάτι ακόμη που δεν είχε τύχει να το συζητήσουμε την προηγούμενη φορά. Είπατε στην αρχή ότι χαίρεστε για τη συμφωνία κατάπαυσης του πυρός που επετεύχθη στη Γάζα. Βεβαίως, μακάρι να αποκλιμακωθούν γρήγορα τα πράγματα, να απελευθερωθούν όσοι άνθρωποι έχουν απαχθεί από τη Χαμάς. Καταδικάσαμε όλοι την τρομοκρατική αυτή οργάνωση που έδρασε με όρους ισλαμικού κράτους. Όμως, σας βλέπω σιγά-σιγά να έρχεστε στη θέση μας βλέποντας ότι η αντίδραση στο νόμιμο δικαίωμα του Ισραήλ για άμυνα είναι πέρα από αυτά που δικαιολογεί το Διεθνές Δίκαιο. Και σιγά-σιγά, ενώ στην αρχή μας ψέγατε που σας λέγαμε ότι κακώς δεν ψηφίσατε στον ΟΗΕ την ανθρωπιστική εκεχειρία, βλέπω ότι έρχεστε αργά και σταθερά προς αυτή τη θέση. Όμως, σας χρωστώ κάτι, γιατί μας κάνατε και ιστορικά μαθήματα για τη Μέση Ανατολή. Είπατε ότι ο Ανδρέας Παπανδρέου ήταν αυτός που έφταιγε και δεν αναγνώρισε η Ελλάδα το Ισραήλ και ότι ο Ανδρέας Παπανδρέου έκανε το ένα και το άλλο με τους Παλαιστινίους και πως ο Κωνσταντίνος Μητσοτάκης ήταν αυτός που έκανε την αναγνώριση. Ξεχάσατε, όμως, ένα όνομα που κυβέρνησε πριν από τον Ανδρέα Παπανδρέου, τον Κωνσταντίνο Καραμανλή. Αφού ήταν κακός ο Ανδρέας Παπανδρέου και δεν αναγνώρισε το Ισραήλ, γιατί δεν το έκανε προηγουμένως ο Κωνσταντίνος Καραμανλής;

Χειροκροτήστε τώρα, κύριοι Βουλευτές της Νέας Δημοκρατίας, που ο ιδρυτής σας είχε ακριβώς την ίδια στάση για αυτό το θέμα που είχε και ο Ανδρέας Παπανδρέου και μιλώ για την αναγνώριση του κράτους του Ισραήλ.

Τώρα να πάμε στα θέματα, που αφορούν τη συζήτηση και, κυρίως, το Ταμείο Ανάκαμψης. Είπατε στην πρωτολογία σας για την αξιοποίηση των ευρωπαϊκών πόρων και την ανάγκη αποκατάστασης και ενίσχυσης της ανθεκτικότητας της χώρας. Όμως, αργήσατε, διότι πέρυσι πριν από τις εκλογές σας λέγαμε: Αξιοποιήστε το Ταμείο Ανάκαμψης, μπορείτε να μεταβιβάσετε πόρους για να ενισχύσουμε την ανθεκτικότητα. Και, μάλιστα, είχαμε πει και για την πρόληψη, πέρα από την υγεία.

Είχαμε πει για πρόληψη, φυσικές καταστροφές, υγεία, παιδεία και πράσινη μετάβαση στο δίκτυο. Και απαντούσατε εσείς ότι πρέπει να μας δώσει ο ελληνικός λαός το «όσκαρ ασχετοσύνης». Έτσι είχατε πει, ότι πρέπει να πάρουμε το «όσκαρ ασχετοσύνης», γιατί δεν μπορεί να αναθεωρηθεί το Ταμείο Ανάκαμψης. Και, μάλιστα, για την ιστορία, στην πρόταση αναθεώρησης που καταθέσατε εσείς -γιατί κάνατε αναθεώρηση, άρα προφανέστατα δεν αξίζαμε τελικά, όπως αξιολογούσατε το «όσκαρ ασχετοσύνης»- αφαιρέσατε έργα αντιπλημμυρικής προστασίας. Και δεν είναι δικαιολογία ότι δεν ήταν ώριμα, γιατί θα χάνονταν τα χρήματα, γιατί από την Κυβέρνηση που επαίρεται ως επιτελική, οι πολίτες περιμένουν τουλάχιστον να τηρεί τα χρονοδιαγράμματα αναφορικά με αυτό το πολύ σημαντικό ευρωπαϊκό χρηματοδοτικό εργαλείο. Επίσης, ξέρατε να κάνετε την αναθεώρηση για τις τράπεζες. Οι τράπεζες θα πάρουν έξτρα 5 δισεκατομμύρια από το Ταμείο Ανάκαμψης. Άρα μπορούσε να γίνει αναθεώρηση, όμως, οι προτεραιότητές σας ήταν άλλες.

Έργα που άντεξαν. Είπε ο Πρωθυπουργός ότι όσα έργα έγιναν μετά τον «Ιανό», άντεξαν. Η γέφυρα στο Μουζάκι; Τα συρματοκιβώτια; Το ανάχωμα στον Ποταμό Γάβρα στην Καρδίτσα που ξανακόπηκε σε μήκος ογδόντα μέτρων, όπως και στον «Ιανό», που μετά το διορθώσατε; Στα Ορφανά Καρδίτσας το ανάχωμα του Ενιπέα που επίσης έσπασε στο ίδιο ακριβώς σημείο; Η γέφυρα του Ξηριά στη Μαγνησία που εγκαινιάστηκε το 2022 και κατέρρευσε με τον «Ντάνιελ»; Δεν μπορείς να τα πεις όλα αυτά έναν θετικό απολογισμό.

Κλείνοντας, θέλω να επανέλθω σε αυτό που έθεσα και στην πρωτομιλία μου, που το θεωρώ το κορυφαίο αυτής της συζήτησης και που δεν μπορεί να εξαντληθεί σήμερα ούτε σε μισή ώρα ούτε, σε μια ώρα. Πρέπει να γίνει κουλτούρα αντιμετώπισης των κομμάτων και προτεραιότητα του προγραμματικού λόγου όλων των κομμάτων η λέξη «ανθεκτικότητα».

Και το λέω διότι τα στοιχεία είναι αδιάψευστα. Παγκόσμια οικονομική κρίση το 2009: Τις περισσότερες επιπτώσεις η Ελλάδα. Πανδημία, ένα παγκόσμιο φαινόμενο: Σημαντικότερες επιπτώσεις η Ελλάδα. Ενεργειακή κρίση: Το ίδιο. Η χώρα είναι ευάλωτη σε όλες τις κρίσεις, σε όλες τις παγκόσμιες προκλήσεις. Στην κλιματική αλλαγή η χώρα είναι ευάλωτη, γι’ αυτό πρέπει να δώσουμε πραγματικό περιεχόμενο χωρίς λαϊκισμούς στη λέξη «ανθεκτικότητα».

Εσείς, λοιπόν, πώς επενδύσατε στην ανθεκτικότητα, όταν έρχεται ο ίδιος ο Υπουργός σας και λέει μετά από έναν χρόνο ότι είναι κέλυφος το αρμόδιο Υπουργείο που αφορά στις φυσικές καταστροφές; Πώς επενδύσατε; Δεν άκουσα μια απάντηση. Γιατί ήρθε ένας άνθρωπος από την ευρωπαϊκή επιτροπή που είχε ασχοληθεί πάρα πολύ με τον ευρωπαϊκό μηχανισμό προστασίας, είχαμε συνεργαστεί για τουλάχιστον τρία χρόνια, έκανε μια δουλειά, έρχεται ο επόμενος Υπουργός και λέει πως δεν υπάρχει Υπουργείο. Δεν πρέπει να μας απαντήσετε γιατί; Περιμένω στην τριτολογία σας να μας απαντήσετε. Τι συμβαίνει; Άλλαξε η Κυβέρνηση; Οι ίδιοι είσαστε.

Συνεχίζουμε. Ανθεκτικότητα. Μόλις πάμε να συζητήσουμε επί της ουσίας για αυτά τα θέματα, γλιστράτε στη συνωμοσιολογία για να αποφύγετε το πολιτικό κόστος. Πραγματικά ήθελα από τον Πρωθυπουργό της χώρας σήμερα να δώσει μία απάντηση για τον κ. Σκέρτσο, που είχε το θράσος να ταυτίσει την κλιματική κρίση και να χρησιμοποιήσει την προσφυγική μεταναστευτική κρίση ως άλλοθι.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τόσους μήνες έρευνας που κάνατε μία απάντηση για τον κ. Σκέρτσο, για το ψέκασμα που έκανε στην κοινή γνώμη, έχετε; Κανένα στοιχείο δεν έχετε παρουσιάσει.

Φίλες και φίλοι, το θέμα είναι εθνικό, είναι κορυφαίο, δεν αφορά μία μόνο κυβέρνηση και δεν θα αφορά μόνο μία γενιά. Έχουμε να δούμε πολλά μπροστά μας. Όλες οι χώρες κοντά στον Ισημερινό θα αντιμετωπίσουν ακραία καιρικά φαινόμενα, πλημμύρες, φυσικές καταστροφές, πυρκαγιές και πρέπει να μιλήσουμε με ειλικρίνεια στον ελληνικό λαό, πρέπει να προετοιμαστεί και ο ίδιος ο λαός με γνώση.

Και όταν μιλάω εγώ για γνήσια πράσινη μετάβαση είναι γιατί για εμάς δεν είναι μπίζνα η πράσινη μετάβαση, είναι κουλτούρα, είναι παιδεία, είναι και καθημερινή συμπεριφορά από τον τρόπο που χειρίζεσαι τα σκουπίδια, από τον τρόπο που χειρίζεσαι το ηλεκτρικό στο σπίτι σου, από τον τρόπο που συμπεριφέρεσαι όταν βρίσκεσαι σε ένα δάσος σε μία παραλία, διότι πρέπει να επικαιροποιήσουμε τη σχέση του ανθρώπου με το φυσικό περιβάλλον μέσα από έναν σύγχρονο τρόπο που θα σεβόμαστε το φυσικό περιβάλλον και θα έχουμε δημιουργήσει τις συνθήκες αντιμετώπισης όλων των ακραίων φαινομένων. Σε άλλη περίπτωση το κράτος θα πληρώνει δισεκατομμύρια κάθε χρόνο για να ανακατασκευάζει τα έργα, τα οποία θα καταστρέφουν οι φυσικές καταστροφές. Και πρέπει και αυτό να είναι κομμάτι όλης της συζήτησης του Υπουργείου Υποδομών στο μέλλον, με ποια κριτήρια και με ποιες προτεραιότητες θα γίνουν τα νέα κατασκευαστικά έργα στη χώρα για να είναι έτοιμα να αντιμετωπίσουν τις επόμενες ακραίες συνθήκες. Και όχι να λέτε, όπως είπαν οι Ολλανδοί, γιατί πολλά από ότι είδατε είπαν οι Ολλανδοί, μια φορά τα χίλια χρόνια. Έτσι είπατε την πρώτη φορά τον Αύγουστο και δεν πέρασαν δύο εβδομάδες και είδαμε τι συνέβη στον Βόλο.

Άρα, λίγα λόγια και πολλή δουλειά. Το φαινόμενο είναι δύσκολο. Είμαστε εδώ για να δώσουμε τις προτάσεις μας. Συναίνεση, αλλά συναίνεση με προοπτική, όχι συναίνεση του Πόντιου Πιλάτου από εμάς.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Πρωθυπουργός για μία σύντομη παρέμβαση.

Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα ήθελα να κάνω τρεις παρατηρήσεις σε αυτά τα οποία είπε ο κ. Ανδρουλάκης, διότι μερικές φορές δυσκολεύτηκα να παρακολουθήσω τη σκέψη του, μπορεί να είναι δικό μου πρόβλημα κατανόησης.

Φυσικό αέριο, κύριε Ανδρουλάκη: Μας είπατε ότι είναι ορυκτό καύσιμο, προφανώς και είναι ορυκτό καύσιμο, όμως η Ευρωπαϊκή Ένωση το έχει κατατάξει, όπως σωστά είπατε, σε καύσιμο μετάδοσης και είναι απαραίτητο το φυσικό αέριο και θα είναι απαραίτητο για αρκετές δεκαετίες, προκειμένου να μπορούμε να σταθεροποιούμε το σύστημα παραγωγής ηλεκτρικής ενέργειας. Και σίγουρα το φυσικό αέριο είναι πολύ καλύτερο από το λιγνίτη. Συμφωνούμε σε αυτό -φαντάζομαι- γι’ αυτό και η χώρα μειώνει στο ελάχιστο την εξάρτησή της από τον λιγνίτη. Και πράγματι, καθώς δεν έχει άλλη δυνατότητα να μπορεί να παράγει ενέργεια τριακόσιες εξήντα πέντε μέρες το χρόνο, είκοσι τέσσερις ώρες το εικοσιτετράωρο, θα είναι εξαρτημένη από το φυσικό αέριο. Θα ήθελα να σας ενημερώσω, όμως, ότι η κατανάλωση φυσικού αερίου στη χώρα μας βαίνει μειούμενη σε σχέση με το που ήμασταν πριν από δύο χρόνια.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Πανάκριβο λόγω κόστους.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μισό λεπτό. Αν εσείς έχετε κάποια μαγική λύση τεχνολογική για το πώς ένα σύστημα ηλεκτρικής ενέργειας μπορεί να παράγει ηλεκτρική ενέργεια μόνο από ανανεώσιμες, μην ενημερώσετε μόνο εμάς! είμαι σίγουρος ότι ο ΟΗΕ θα σας δώσει το βήμα στο Ντουμπάι να εξηγήσετε πώς ακριβώς αυτό θα γίνει!

(Χειροκροτήματα από την πτέρυγα της Νέας Δημοκρατίας)

Διότι πράγματι έως ότου λύσουμε τα ζητήματα που έχουν να κάνουν με την αποθήκευση ηλεκτρικής ενέργειας θα χρειαζόμαστε πάντα συμπληρωματικές πηγές παραγωγής ηλεκτρικής ενέργειας βάσης, δηλαδή συστήματα τα οποία να μπορούν να μπαίνουν γρήγορα στο σύστημα όταν δεν θα έχουμε ΑΠΕ.

Μιλάτε σε μία Κυβέρνηση, η οποία έχει αυξήσει κατακόρυφα τη διείσδυση των ΑΠΕ μετά από την εντυπωσιακή στασιμότητα της προηγούμενης κυβέρνησης. Δεν διαφωνούμε σε αυτό. Θέλουμε όσο το δυνατόν περισσότερες ανανεώσιμες πηγές ενέργειας σε όλα τα επίπεδα και μεγάλες ΑΠΕ και μικρές ΑΠΕ και αποκεντρωμένες ΑΠΕ και συγκεντρωμένες ΑΠΕ. Έχουμε μεγάλο ζήτημα όχι μόνο στην Ελλάδα, παγκόσμιο με την επάρκεια των δικτύων. Και πράγματι μια παράμετρος ανθεκτικότητας είναι και η επάρκεια των δικτύων, διότι καθυστέρησε συνολικά η παγκόσμια αγορά να αναγνωρίσει τη σημασία των δικτύων, έτσι ώστε να μπορούμε να βάζουμε περισσότερη ενέργεια στο σύστημα, αλλά αν δεν φυσάει και αν δεν έχει ήλιο ή το βράδυ ας το πούμε δεν μπορούμε να παράγουμε ενέργεια από τις ΑΠΕ και χρειαζόμαστε και άλλη πηγή ενέργειας.

Τα πράγματα, λοιπόν, είναι απλά. Εάν δεν θέλετε φυσικό αέριο να μας πείτε, διότι οι επιλογές εκεί είναι πολύ συγκεκριμένες. Θέλουμε να βελτιώσουμε τις διασυνδέσεις μας και το κάνουμε, γιατί πράγματι μπορούμε και πρέπει να εισάγουμε και να εξάγουμε φυσική ενέργεια. Φαντάζομαι ότι δεν εννοείται ότι θέλουμε να γυρίσουμε στον λιγνίτη.

Μία επιλογή υπάρχει ακόμα, θα με ενδιέφερε πολύ η άποψή σας. Είναι τα πυρηνικά. Αν πιστεύετε ότι η χώρα πρέπει να αποκτήσει πυρηνική ενέργεια, να βγείτε ανοικτά να το πείτε. Το να παρουσιάζεται, όμως, μια ωραιοποιημένη εικόνα αποκηρύσσοντας πλήρως το φυσικό αέριο, το οποίο είναι αναγκαστική λύση στην παρούσα συνθήκη, φαντάζει ολίγον ουτοπικό.

Δεύτερον, ελεύθεροι επαγγελματίες: Ήθελα απλά να επισημάνω, επειδή μου αρέσει να είμαι συνεπής στον πολιτικό μου λόγο και να μη διαστρεβλώνονται οι θέσεις μου, ότι σε όλες τις συνεντεύξεις που έδινα προεκλογικά για τους ελεύθερους επαγγελματίες έλεγα το εξής: θέλω και θα μειώσω το τέλος επιτηδεύματος υπό την προϋπόθεση ότι θα βελτιωθεί η φορολογική συμμόρφωση. Αυτά λέγαμε προεκλογικά, αυτά κάνουμε και τώρα. Και η βελτίωση της φορολογικής συμμόρφωσης συμβαδίζει με την αντιμετώπιση της φοροδιαφυγής. Είναι πάρα πολύ βολικό να κρύβεστε πίσω από τους λίγους μεγάλους, οι οποίοι πράγματι θα εντοπιστούν στο μέτρο του εφικτού μέσα από μια σειρά από παρεμβάσεις, τις οποίες θα κάνουμε, αλλά να μη θίγεται αυτούς τους οποίους θεωρείτε τη δικιά σας πολιτική πελατεία με το να μη γίνεστε δυσάρεστος σε κάποιους οι οποίοι ενδεχομένως ναι, θα πρέπει να καταβάλουν περισσότερο φόρο, διότι αυτή τη στιγμή δεν δικαιολογείται να πληρώνουν τον φόρο ή τον μηδενικό φόρο τον οποίον καταβάλλουν.

Θα έρθει, όμως, η ώρα, δεν θα επεκταθώ πολύ περισσότερο στο θέμα αυτό, θα κάνουμε εκτενή συζήτηση. Απλά, εσείς που εμφανίζεστε ως υπέρμαχος του εκσυγχρονισμού και της μεταρρύθμισης, θα πρέπει να μας εξηγήσετε εσείς ακριβώς, πώς θα περιορίσετε τη φοροδιαφυγή και να μην κατηγορείτε την Κυβέρνηση, που αν μη τι άλλο είχε το πολιτικό θάρρος στην αρχή της δεύτερης θητείας της να κάνει κάτι, το οποίο αντικειμενικά ναι, είναι πολιτικά δύσκολο. Δεν είναι εύκολη αυτή η παρέμβαση, διότι μπορώ να θυμηθώ και εγώ μια άλλη μεταρρύθμιση, η οποία επιχειρήθηκε από μια άλλη κυβέρνηση στην αρχή μιας άλλης δεύτερης θητείας, που όταν ξεκίνησαν οι αντιδράσεις έκανε πίσω ολοταχώς και φόρτωσε το κόστος του ασφαλιστικού στις επόμενες γενιές.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Οι δικές σας αντιδράσεις.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Επειδή, λοιπόν, εμείς έχουμε λάβει μια σαφή εντολή από τον ελληνικό λαό ότι θα προχωρήσουμε στις μεταρρυθμίσεις, αυτός είναι ο δρόμος τον οποίο θα πορευτούμε.

(Χειροκροτήματα από την πτέρυγα της Νέας Δημοκρατίας)

Αν ήταν δικές μας αντιδράσεις, γιατί κάνατε εσείς πίσω τότε, είναι το ερώτημα.

Τρίτον και κλείνω με αυτό: Κάνατε ένα λεκτικό άλμα, μιλώντας για εγκληματική ανθεκτικότητα και μετά μιλήσατε για οικονομική ανθεκτικότητα και συνδέσατε την κρίση του 2009 και τις αντοχές της ελληνικής οικονομίας. Δεν κατάλαβα ακριβώς τι θέλατε να πείτε.

Ένα είναι βέβαιο, ότι η ανθεκτικότητα της χώρας, σίγουρα, στηρίζεται στην ανθεκτικότητα της οικονομίας της. Και το γεγονός ότι σήμερα η Ελλάδα είναι σε θέση να μπορεί να καταθέτει τον προϋπολογισμό της και το μεσοπρόθεσμο πρόγραμμά της στην Ευρωπαϊκή Ένωση και να μην έχει καμμία επισήμανση η Ελλάδα και να αντιμετωπίζεται ως μια φερέγγυα δημοσιονομικά χώρα, επιτυγχάνοντας ταυτόχρονα ρυθμούς ανάπτυξης πολύ υψηλότερους από αυτούς του ευρωπαϊκού μέσου όρου, ναι, κύριε Ανδρουλάκη, σημαίνει ότι επιτέλους αφήσαμε πίσω τα δύσκολα και η ελληνική οικονομία είναι ανθεκτική και γι’ αυτό, ακριβώς, μπορούμε, το πλεόνασμα αυτής της ανθεκτικότητας να το δίνουμε σε αυτούς, οι οποίοι έχουν περισσότερο ανάγκη.

Θα δοθούν 350 εκατομμύρια ευρώ σε οικογένειες με παιδιά, σε άτομα με αναπηρία, σε δικαιούχους του ελάχιστου εγγυημένου εισοδήματος και σε χαμηλοσυνταξιούχους. Αυτό είναι το πλεόνασμα της ανθεκτικότητας και της αξιοπιστίας της ελληνικής οικονομίας. Είναι μια κατάκτηση για τη χώρα είτε θέλετε να το δείτε είτε όχι.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, να μην ξεκινήσουμε νέο κύκλο συζήτησης, διότι περιμένουν οι υπόλοιποι πολιτικοί Αρχηγοί.

Παρακαλώ, έχετε τον λόγο για ένα λεπτό μόνο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο Πρωθυπουργός είπε ότι εμείς είμαστε κατά του φυσικού αερίου. Αν εξήγαγε αυτό το συμπέρασμα από την ομιλία μου, είναι λάθος. Εγώ μίλησα για εξάρτηση από το φυσικό αέριο. Είναι ένα μεταβατικό καύσιμο που έχουν όλες οι ευρωπαϊκές χώρες, αλλά στην ηλεκτροπαραγωγή η Ελλάδα έχει μια τεράστια εξάρτηση, που έγινε τα τελευταία χρόνια. Δεν απαντήσατε, για να καταλάβει ο ελληνικός λαός τη διαφορά μας.

Για ποιον λόγο οι Ίβηρες πήραν αυτό που πήραν από την ευρωπαϊκή επιτροπή, την εξαίρεση, με αποτέλεσμα να περνάει ο λαός τους -και της Πορτογαλίας και της Ισπανίας- την ενεργειακή κρίση με χαμηλότερο κόστος, ενώ εσείς δεν την πήρατε; Δεν την πήρατε, γιατί έχουμε από τις υψηλότερες εξαρτήσεις σε φυσικό αέριο. Εμείς θέλουμε ΑΠΕ για τους πολλούς, όχι μόνο ΑΠΕ για ισχυρά οικονομικά συμφέροντα και το φυσικό αέριο να είναι μεταβατικό καύσιμο, αλλά χαμηλής εξάρτησης στην ηλεκτροπαραγωγή.

Δεύτερο θέμα: Φορολογικά, είμαστε εμείς λαϊκιστές; Θέλουμε να είμαστε ευχάριστοι; Σε ποιους; Εμείς λέμε άμεσα να υπάρχει διασύνδεση των μηχανών με τα POS. Άρα, εμείς δεν θέλουμε να είμαστε ευχάριστοι και ούτε χαϊδεύουμε τους φοροφυγάδες. Εσείς είστε ευχάριστος στην εγχώρια ολιγαρχία, όταν έχετε έως 4,8 εκατομμύρια χωρίς φόρο τις γονικές παροχές σε κινητά και ακίνητα. Ποιους αφορά αυτό; Τον λαό της ακρίβειας, τη μεσαία τάξη, τους ευάλωτους; Ποιους αφορά το 5% στα μερίσματα για μετοχές 1, 2, 3 ή 4 εκατομμύρια ευρώ; Λέτε ότι πάει πολύ καλά. Για όλους; Όλοι έχουν αυτή τη δυνατότητα, κύριε Μητσοτάκη; Όλοι οι Έλληνες έχουνε τόσα εκατομμύρια μετοχές; Μάλλον ζούμε σε άλλη χώρα. Εγώ ζω στην Ελλάδα και εσείς στο Μονακό.

Τώρα, έρχομαι στο ζήτημα που αφορά την ανθεκτικότητα. Μα, η ανθεκτικότητα δεν είναι μια λέξη που έχει να κάνει μόνο με την πολιτική προστασία και τις φυσικές καταστροφές. Η ανθεκτικότητα έχει να κάνει με το σύστημα υγείας, με το σύστημα παιδείας, με την οικονομία. Αυτός είναι ο όρος που προσεγγίζουν όλα τα κράτη τις παγκόσμιες αναταραχές για να θωρακίσουν τις κοινωνίες. Τώρα, αν θέλετε να κάνουμε εννοιολόγηση στη συζήτηση της ανθεκτικότητας της χώρας, με μεγάλη μου χαρά. Απλά τυγχάνει όποτε η χώρα ήταν γυμνή σε παγκόσμιες αναταράξεις, να έχει προηγηθεί κυβέρνηση της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Για ό,τι λέτε σήμερα για τον κ. Γιαννίτση, προσπαθώντας να πείτε ότι εμείς αγωνιστήκαμε για μια μεταρρύθμιση που δεν υλοποιήθηκε, κοιτάξτε στα μάτια τα στελέχη της Νέας Δημοκρατίας, διότι όλοι εσείς τότε ήσασταν απέναντι στην κυβέρνηση του Κώστα Σημίτη και στον Γιαννίτση.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο τώρα έχει ο Πρόεδρος της Ελληνικής Λύσης ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ευχαριστώ πολύ, κύριε Πρόεδρε.

Βέβαια, ο Κανονισμός σε αυτή τη Βουλή είναι σαν το λάστιχο, όταν βολεύει στο ΠΑΣΟΚ, στη Νέα Δημοκρατία και στον ΣΥΡΙΖΑ, το τραβάμε όσο θέλουν. Όταν δεν βολεύει, διακόπτουν, κυρία Κωνσταντοπούλου. Έτσι είναι το Προεδρείο της Βουλής.

Παραβιάζει τον Κανονισμό και ο Πρωθυπουργός της χώρας και ο κ. Ανδρουλάκης. Δεν πειράζει. Δεν έχουν και το πολιτικό θάρρος να πουν, μπορούμε να κάνουμε αυτό κατά παράβαση του Κανονισμού; Διότι, νομίζουν ότι εδώ είναι τσιφλίκι του μπαμπά τους. Ούτε του πατέρα τους είναι, ούτε της μάνας τους. Είναι του ελληνικού λαού το τσιφλίκι αυτό, να τα ξεκαθαρίζουμε λίγο.

(Χειροκροτήματα από την πτέρυγα της Ελληνικής Λύσης)

Κάποια στιγμή να σοβαρευτούμε σε αυτή τη Βουλή. Αλλά είπαμε, ο κ. Τασούλας προεδρεύει μόνο για τους τρεις «caballeros».

**ΔΙΟΝΥΣΙΟΣ ΧΑΤΖΗΔΑΚΗΣ:** Είναι εδώ, όμως, ο κύριος Πρόεδρος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έτσι είναι, κύριε Πρόεδρε. Το επιτρέψατε κατ’ επανάληψη αυτό που έγινε, δυστυχώς. Ούτε καν τον λόγο δεν ζήτησε ο κ. Ανδρουλάκης, να πει: «Κύριε Πρόεδρε, μπορώ να πάρω τον λόγο»; Δεν θα του έλεγα όχι. Πάρε τον λόγο και πες το. Αφού τον παραβίασε ήδη ο Πρωθυπουργός τον Κανονισμό. Θα του έλεγα ναι, απάντησέ του. Πραγματικά, δεν έχει το πολιτικό θάρρος, ο άνδρας να ζητήσει τη χάρη. Γιατί, χάρη του κάνουμε, να το ξεκαθαρίσουμε. Και γι’ αυτό και φταίει ο κ. Πλακιωτάκης.

Πάμε στο επιβραδυντικό υλικό. Δεν περίμενα να επιμείνει στο λάθος ο Πρωθυπουργός. Δεν το περίμενα πραγματικά. Στις 31 Αυγούστου 2023 ρωτάει ο Βελόπουλος: «Γιατί δεν χρησιμοποιήσατε και δεν παραγγείλατε επιβραδυντικό υλικό για να μπορούμε να σβήσουμε της πυρκαγιές στον Έβρο και στη Ρόδο;» και απαντάει ο Πρωθυπουργός την ίδια μέρα: «Ποιος σας λέει αυτές τις σαχλαμάρες για τη χρήση του επιβραδυντικού υλικού;». Για να καταλάβετε, αυτό έγινε εδώ. Και σήμερα έρχεται ο Πρωθυπουργός και λέει ότι δεν έχουμε αεροσκάφη, χρειάζονται ειδικές δεξαμενές ή παραγγείλαμε και έχουμε, ή δεν ρίξαμε ή ρίξαμε. Ας αποφασίσει και ο ίδιος τι είχε γίνει τότε. Γιατί αν είχε προκύψει το επιβραδυντικό υλικό δεν θα είχε καεί ούτε ο Έβρος ούτε η Ρόδος. Ας σταματήσουμε τις μισές αλήθειες.

(Χειροκροτήματα από την πτέρυγα της Ελληνικής Λύσης)

Και εδώ έχω την απάντηση του Υπουργού του. Ο ίδιος Πρωθυπουργός είπε εδώ τον Αύγουστο ότι δεν έριξαν επιβραδυντικό υλικό και η απάντηση του Υπουργού του είναι ξεκάθαρη. «Ερρίφθη επιβραδυντικό υλικό σε Υλίκη, Ψαχνά, Πάρνηθα στις 21-8-2023». Ποιος ψεύδεται, λοιπόν, εντός της Βουλής; Όχι εμείς τουλάχιστον! Εμείς δεν λέμε ψέματα στον ελληνικό λαό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το μόνο πρόβλημα που έχει ο Πρωθυπουργός είναι να πείσει ότι το κρέας είναι ψάρι. Πραγματικά μπορείς με τις νέες τεχνολογίες και τα μεταλλαγμένα να θεωρήσεις ένα κρέας ότι είναι ψάρι. Όσο υπάρχει, όμως, η φωνή της λογικής και η Ελληνική Λύση, εδώ δεν θα επιτρέψουμε σε κανέναν είτε να λέει ψέματα εκούσια είτε ακούσια. Ξεκάθαρες κουβέντες.

(Χειροκροτήματα από την πτέρυγα της Ελληνικής Λύσης)

Πάμε τώρα και σε αυτό το άλλο που είπε, τη μισή αλήθεια, ότι δεν έχουμε ειδικά αεροσκάφη. Τότε εμείς λέγαμε ότι τα «Air Tractor» δεν είναι αεροσκάφη αξιόπλοα και αξιόλογα για να σβήνουν πυρκαγιές, διότι είναι ψεκαστικά και ρίχνουν -να το πω έτσι απλά- μία μπανιέρα νερό. Με μπανιέρες δεν μπορείς να πολεμήσεις τις πυρκαγιές, λέγαμε στον Πρωθυπουργό. Ο ίδιος ο Πρωθυπουργός μας έλεγε ότι κάνουν τα αεροσκάφη.

Το χειρότερο δε, ήρθε και είπε σήμερα ο Πρωθυπουργός ότι τα Air Tractor δεν μπορούν να ρίξουν επιβραδυντικό υλικό. Και λέει ψέματα, γιατί τα Air Tractor και μπορούν και ρίχνουν επιβραδυντικό υλικό, γιατί στην Πάρνηθα Air Tractor έριξε επιβαρυντικό υλικό.

(Χειροκροτήματα από την πτέρυγα της Ελληνικής Λύσης)

Ακούστε, όσο υπάρχει Ελληνική Λύση -και δεν είμαστε σαν τους άλλους εδώ που κάνουν μικροπολιτική- θα απαντάμε διά των επιχειρημάτων, με σοβαρότητα και μέτρο. Αλλά τι απέφυγε πάλι ο Πρωθυπουργός να πει; Γιατί κάηκε ο Έβρος; Γιατί κάηκε η Ρόδος; Διότι δεν έχουμε C-130 και Σινούκ που μπορούν να ρίξουν υγρό. Γιατί δεν έχουμε C-130 και Σινούκ; Γιατί τα άφησε ο ΣΥΡΙΖΑ και η Νέα Δημοκρατία να σαπίζουν μέσα στις αποθήκες, γιατί δεν βρήκαν ανταλλακτικά.

(Χειροκροτήματα από την πτέρυγα της Ελληνικής Λύσης)

Άρα, λοιπόν, αν προλάμβαναν το γεγονός, θα είχε λυθεί το πρόβλημα.

Έμεινα άφωνος να ακούω τον Αρχηγό του ΠΑΣΟΚ -του ΠΑΣΟΚ που τα μέσα ενημέρωσης το έχουν ως χαϊδεμένο παιδί, το αγαπημένο παιδί του συστήματος- να ομιλεί για φυσικό αέριο. Πραγματικά, εξεπλάγην! Σαν τους λομπίστες -επειδή είπε για λομπίστες ο Πρωθπυργός- μιλούν για πράσινη ενέργεια και πράσινη ανάπτυξη. Αρχίζω και πιστεύω ότι εδώ τα τρία κόμματα κάνουν lobbying με τις εταιρείες που παράγουν ανεμογεννήτριες, με την πράσινη ενέργεια. Δεν δικαιολογείται διαφορετικά. Διότι είπαν και οι δύο ότι κάνουμε εισαγωγές φυσικού αερίου, γιατί δεν μπορούμε να σταθεροποιήσουμε το δίκτυο λόγω των ανεμογεννητριών, διότι όταν δεν φυσάει, δεν έχουμε ρεύμα, όταν δεν έχει ήλιο, από τα φωτοβολταϊκά δεν έχουμε ρεύμα, άρα παίρνουμε φυσικό αέριο.

Κι έρχονται οι κύριοι Μητσοτάκης και Ανδρουλάκης εδώ να μας πουν τι; Ότι επειδή δεν έχουμε φυσικό αέριο εμείς, δικό μας, να κάνουμε εισαγωγή. Και κάνουμε εισαγωγή και παίρνουμε από τη Ρωσία το 27% και LNG από την Αμερική. Το πληρώνει ο Έλληνας 500% ακριβότερα, γιατί φταίει η Νέα Δημοκρατία που το φέρνει bypass από τη Βουλγαρία ή από την Τουρκία και το ΠΑΣΟΚ γιατί δεν έκαναν ποτέ εξορύξεις φυσικού αερίου, που η Ελλάδα έχει δισεκατομμύρια κυβικά μέτρα. Δεν το κάνουν, δεν το έκαναν και τώρα η Μεσόγειος φλέγεται γι’ αυτόν τον λόγο, γιατί κάνουν όλοι εξορύξεις. Μόνο η Ελλάδα απουσιάζει.

Στις ανεμογεννήτριες είναι μέσα, αλλά στο φυσικό αέριο το δικό μας, το ελληνικό, κάτω από την Κρήτη, στα Δωδεκάνησα, στα Επτάνησα, στη Σαμοθράκη, και στη Ζουράφα, κανείς δεν μιλάει.

Ακούστε, είναι πραγματικά ντροπή. Ντρέπομαι πολιτικά για όλους αυτούς. Ήρθαν, μίλησαν, έφυγαν.

Και ντρέπομαι γιατί; Διότι έρχεται ο Πρωθυπουργός της χώρας εδώ και τι λέει; Ότι ήταν η ισχυρότερη βροχή και ευτυχώς τον προλάβαμε και του λέμε «αυτό που μας διαβάζεις έχει το «ίσως» μέσα». Γιατί άλλο να λες ότι ήταν η ισχυρότερη θεομηνία και άλλο να λες ότι ήταν ίσως η ισχυρότερη θεομηνία. Έτσι κάνουν πολιτική, με μισές αλήθειες, με «εάν», «εφόσον», «ίσως». Αυτά κομμένα όταν μιλάτε στο Κοινοβούλιο. Θα είστε ειλικρινείς και έντιμοι απέναντι στον ελληνικό λαό!

(Χειροκροτήματα από την πτέρυγα της Ελληνικής Λύσης)

Και να πω και το εξής που είναι επίσης σημαντικό. Το ερώτημα που γεννάται είναι τι έκαναν όλοι αυτοί για να μη συμβεί η θεομηνία. Γνώριζαν; Ήξεραν. Τι έκαναν; Τίποτα. Ποιος φταίει; Αυτή φταίει, η Νέα Δημοκρατία και οι Υπουργοί της. Αυτή είναι η αλήθεια.

Είπε ότι η κοίτη του Πηλίου δεξιά και αριστερά έχει μπουζουξίδικα. Και ρωτώ τον Πρωθυπουργό της χώρας. Τα τριάντα χρόνια, τα τελευταία που κυβερνάται η Ελλάς από το κόμμα του, τι έκανε για τα μπουζουξίδικα; Τα γκρέμισε ή τα κρατάει γιατί και ο κ. Μπέος έχει σχέση με τα μπουζουξίδικα;

(Χειροκροτήματα από την πτέρυγα της Ελληνικής Λύσης)

Λαϊκισμός. Πραγματικότητα όμως, για να είμαστε συνεπείς με την αλήθεια. Εδώ θα λέμε αλήθειες.

Είπε για επιδοτήσεις και αλλαγή καλλιεργειών. Το μέγα ερώτημα είναι, σχέδιο έχουν; Πώς θα γίνει; Ο αγρότης χρειάζεται καθοδήγηση. Από το 2016, 2017, 2018, 2019 τους λένε «πάρτε ένα πρόγραμμα, να κάνουμε ένα πρόγραμμα όλοι μαζί». Τίποτα, τζάμπα τα λέμε. Τι δεν είπε ο Πρωθυπουργός; Κουβέντα δεν είπε, ούτε ο Ανδρουλάκης που κάνει τον «καμπόσο» εδώ για την πράσινη ενέργεια ούτε εσείς, κύριε Φάμελλε. Δεν είπε για το Στεφανοβίκειο. Γιατί δεν ρωτήσατε τίποτα;

Ο κ. Αποστολάκης έκανε ερωτήσεις, φώναξε, διαμαρτυρήθηκε, πολύ καλά έκανε ο άνθρωπος. Κανείς δεν ρώτησε τον Πρωθυπουργό τι έγινε το Στεφανοβίκειο. Έπρεπε να πάει φυλακή κόσμος. Καταστράφηκαν ελικόπτερα, δημιουργήθηκαν ρήγματα στην εθνική μας άμυνα, κανείς δεν απολογήθηκε και κυνηγούν ακόμα τους αξιωματικούς που έβγαλαν φωτογραφίες. Αυτή είναι η Κυβέρνηση της Νέας Δημοκρατίας. Αυτή ακριβώς.

Επίσης δεν μας είπε ποιος άνοιξε τα φράγματα στην Καρδίτσα. Τίποτα. Γιατί ανοίγοντας τα φράγματα… Η τσάπα τα άνοιξε. Υπάρχει μαρτυρία του οδηγού της φαγάνας, αλλά εδώ το αποφεύγει ο Πρωθυπουργός. Με ποιου εντολή άνοιξαν τα φράγματα και πνίγηκε η Καρδίτσα και πνίγηκε και χάθηκε κόσμος; Δεν μιλάει κανένας. Θεωρία, έκθεση ιδεών διατυπωμένη από τα στόματα πολιτικών Αρχηγών.

Ήρθε, λοιπόν, και ο κ. Ανδρουλάκης και άρχισαν να λένε για την κλιματική αλλαγή, ότι είναι ανθρωπογενής. Κατ’ αρχάς, αν πραγματικά είναι επιστήμονες πρέπει να ξέρουν ότι ανθρωπογενής δεν είναι η κλιματική κρίση και η αλλαγή. Εάν ψάξουμε στο διάβα των αιώνων, κατακλυσμοί, αλλαγές και μεταβολές θερμοκρασίας συνέβαιναν συχνά πυκνά. Οι κατακλυσμοί έχουν γίνει, ο Ωγύγιος του Δευκαλίωνος, του Νώε, για να πάμε στην Παλαιά Διαθήκη και έχουν γίνει καταστροφές. Άρα, δεν είναι μόνο ανθρωπογενής η κλιματική κρίση. Ανθρωπογενής είναι η επιλογή να οικονομάνε οι ανεμογεννήτριες, τα φωτοβολταϊκά, να την πληρώνουν οι φτωχοί και οι πλούσιοι να ρυπαίνουν τον πλανήτη. Αυτή είναι η ουσία.

Και ήρθε η μικρή πλην τίμια Ελλάς, να μας πει διά του Πρωθυπουργού ότι θα λύσει το πρόβλημα του πλανήτη. Θα λύσει το πρόβλημα της κλιματικής κρίσης βάζοντας είκοσι πέντε χιλιάδες ανεμογεννήτριες στην Ελλάδα. Δεν μου απάντησε και εδώ. Στον Έβρο θα βάλει ανεμογεννήτριες; Στα καμμένα; Διότι έχουμε τη δήλωση του Προέδρου των Δασολόγων του Αριστοτέλειου Πανεπιστημίου Θεσσαλονίκης ο οποίος είπε «Η Δαδιά τέλος». Καταστράφηκε και αντί να φυτρώνουν δέντρα, θα φυτρώνουν οι ανεμογεννήτριες του κ. Μητσοτάκη και της «SIEMENS».

Και γιατί το συνδέω έτσι; Γιατί στην πρόσφατη επίσκεψη στον κ. Σόλτς, τι είπε ο Πρωθυπουργός; Τού λέει ο Σόλτς «πράσινη ενέργεια, κάντε πράσινη ενέργεια». Αυτός ανοίγει λιγνιτορυχεία, αυτός κλείνει αιολικά πάρκα. Θέλει όμως να μας πουλήσει τις ανεμογεννήτριες, γιατί η «SIEMENS» τις κατασκευάζει. Και ως γνωστόν η «SIEMENS» εδώ είναι το μεγάλο μαγαζί της Βουλής, εδώ και δεκαετίες. Τα δύο «μεγάλα» -μεγάλα, εντός εισαγωγικών- κόμματα ξέρουν τι εννοώ, η Νέα Δημοκρατία και το ΠΑΣΟΚ. Ξέρουν τι σημαίνει «SIEMENS».

Ρώτησα γιατί πήραν οι Ολλανδοί τη δουλειά. Ακούστε ποιοι είναι οι Ολλανδοί. Είναι η τοπική οργάνωση ΠΑΣΟΚ Άμστερνταμ. Αυτή είναι οι Ολλανδοί που μας λέει ο Πρωθυπουργός. Πάλι ψέματα λέει. Δεν υπάρχουν Ολλανδοί. Οι Ολλανδοί είναι η μητρική εταιρεία, η θυγατρική είναι Έλληνες εδώ στην Ελλάδα., τοπική οργάνωση του ΠΑΣΟΚ, μέλη του ΠΑΣΟΚ όλοι εκεί, άνθρωποι του ΠΑΣΟΚ του Γεωργίου Ανδρέα Παπανδρέου, για να κάνουν την πράσινη μετάβαση. Αυτό είναι η Νέα Δημοκρατία. Η Νέα Δημοκρατία θέλει να κάνει την πράσινη μετάβαση προς το ΠΑΣΟΚ, όχι προς την παράταξη την εθνική, λαϊκή, κοινωνική, για να κάνει ρήξη με το παρελθόν.

Αυτή είναι η αλήθεια. Οι Ολλανδοί, τοπική Άμστερνταμ, που πήραν 50 εκατομμύρια. Για να μας πουν τι οι Ολλανδοί και επαίρεται ο Πρωθυπουργός, κύριε Βορίδη; Ότι χρειάζονται οι κοίτες να ανοίξουν περισσότερο. Στον παππού μου τον αγράμματο να το έλεγες, το ίδιο θα έλεγε, ότι όταν μπαζώνεται ένα ρέμα, το ανοίγεις, ανοίγεις την κοίτη.

Τι άλλο μας είπαν οι Ολλανδοί με βάση το πόρισμα; Ο κ. Μπουζούρης, Διευθύνων Σύμβουλος, Σύμβουλος του Υπουργείου Αγροτικής Ανάπτυξης του ΓΑΠ, του Γεωργίου Ανδρέα Παπανδρέου, Σύμβουλος του Προέδρου Συγκοινωνίας Αθηνών ΟΑΣΑ. Ο Γρηγόρης Δημητριάδης -καμμία σχέση με τον συγγενή του Πρωθυπουργού- εκτελεστικός Αντιπρόεδρος ολλανδικής εταιρείας, είχε διατελέσει Πρόεδρος και Διευθύνων Σύμβουλος του ΟΑΣΑ και αυτός.

Τι λένε, λοιπόν, οι κολλητοί σας, οι πασόκοι στη Νέα Δημοκρατία των 50 εκατομμυρίων; Για να αναγεννηθεί, λέει, ο κάμπος πρέπει να γίνει απομάκρυνση φραγμών από ποταμούς, σχέδιο εφαρμογής το οποίο υπάρχει, να αρθούν τα εμπόδια από τα ποτάμια. Σιγά τα ωά! Έπρεπε να πάρουν 50 εκατομμύρια ευρώ για να μας πουν αυτό πού το ξέρει και ο τελευταίος στο χωριό μου; Έτσι κάνουν δουλειές οι κύριοι. Και όταν λέμε 50 εκατομμύρια, δεν τα πήραν όλα αυτοί, δεν τα πήραν οι Ολλανδοί, τοπική οργάνωση του Άμστερνταμ. Δικοί μας άνθρωποι τα παίρνουν. Έτσι γίνονται οι δουλειές.

Πάμε και στα υπόλοιπα, γιατί θέλω σιγά σιγά να κλείνω, πιέζει και ο χρόνος. Σήμερα είχαμε το θάνατο ενός δεκαεξάχρονου παιδιού. Ξέρετε από τι; Από ναρκωτικά στη ΜΕΘ, δεκαέξι ετών παιδί. Αυτά είναι σοβαρά προβλήματα. Αυτά πρέπει να συζητήσουμε. Γιατί τα παιδιά μας οδηγούνται στα αδιέξοδα αυτά, γιατί χάνουμε τα παιδιά μας από τα ναρκωτικά; Δεν μιλάμε για εικοσάχρονους, εικοσιδυάχρονους. Μιλάμε για δεκαπεντάχρονα και δεκαεξάχρονα παιδιά. Κάτι πρέπει να κάνουμε για τη νεολαία μας, να της δώσουμε μηνύματα θετικά, μηνύματα αισιόδοξα, μηνύματα ελληνοκεντρικά, μηνύματα πολιτισμικής και πολιτιστικής ανάπτυξης και κυρίως να πιστέψουν στην Ελλάδα της ιστορίας, του πολιτισμού, της αρχαιότητας, αλλά και της Ορθοδοξίας. Μόνο έτσι μπορεί να αποφύγουμε αυτά τα μηνύματα.

(Χειροκροτήματα από την πτέρυγα της Ελληνικής Λύσης)

Μεγάλες αυξήσεις τιμών, κύριε Βορίδη, η ΕΛΣΤΑΤ. Ξέρετε τι λέει η ΕΛΣΤΑΤ σήμερα; Ότι έχουμε τουλάχιστον στα κουνουπίδια 83%, στα κρεμμύδια 55%, στα σταφύλια 44%, στα καρότα 33%, στις πατάτες 19% αυξήσεις. Η Ελλάδα, η ακριβότερη χώρα στις τιμές τροφίμων τον Οκτώβριο και επαίρεται ο Πρωθυπουργός ότι η οικονομία πάει καλά και μας λέει «βρήκα λεφτά». Βρήκαμε λεφτά, λέει, από την ανθεκτικότητα. Νέος όρος, «ανθεκτικότητα». Άμα έχεις μεγάλο πορτοφόλι, ανθεκτικότητα έχεις. Αν έχεις αδύνατο πορτοφόλι, είσαι αδύναμος.

Ακούστε ποια είναι η ανθεκτικότητα, το ευρωπαϊκό εργαλείο παρακολούθησης τιμών τροφίμων. Η Ελλάδα ακριβότερη χώρα στις τιμές των τροφίμων το μήνα Οκτώβριο. Πάλι ψέματα ο Πρωθυπουργός, πάλι συνελήφθη ψευδόμενος. Πόσα ψέματα πρέπει να πει ο Πρωθυπουργός τελικά για να καταλάβει ή ότι απλά του γράφει ο λογογράφος του και του λέει ψέματα και τα αναμεταδίδει ή δεν ξέρει ο ίδιος. Δεν υπάρχει άλλη άποψη. Αυτή είναι η άποψή μας.

Φορολογία ελευθέρων επαγγελματιών. Πώς το είπε πάλι; Πάλι το είπε καλά. Τι είπε ο Πρωθυπουργός; «Εγώ είπα», λέει, «ότι θα απαλλάξω τους ελεύθερους επαγγελματίες εάν αντέξει η οικονομία» -κάπως έτσι το είπε- «και αν η φοροδιαφυγή και η φοροαποφυγή σταματήσει». Έλα, Χριστέ και Απόστολε! Αν μου βρείτε τέτοια δήλωση δική του προεκλογική, εγώ τουλάχιστον θα ζητήσω συγγνώμη δημόσια. Δεν υπάρχει πουθενά. Έβαλα συνεργάτες μου να ψάξουν. Τέτοια δήλωση δεν υπάρχει.

Θες να χτυπήσεις τη φοροδιαφυγή; Με 15% οριζόντιο φόρο σε νομικά πρόσωπα και ιδιωτικές εταιρείες, μέσα στον κουβά έσοδα έξοδα, φορολογείς αυτό και τελειώνει η ιστορία. Δεν θέλετε γιατί το μαύρο χρήμα κυλάει στις φλέβες των ολιγαρχών που υπηρετείτε εσείς. Εμείς είμαστε υπηρέτες των πολιτών, εσείς των ολιγαρχών. Ας επιλέξει ο ελληνικός λαός.

(Χειροκροτήματα από την πτέρυγα της Ελληνικής Λύσης)

Και επειδή ήθελε προτάσεις ο Πρωθυπουργός, δεν θα τις αναλύσω, θα τις καταθέσω στα Πρακτικά της Βουλής. Γιατί έρχεται εδώ και λέει «είμαι ανοιχτός σε διάλογο, ποιος θέλει να έρθει να μιλήσει μαζί μου»; Πρέπει να τον πάρω τηλέφωνο εγώ; Πρέπει να πάρει τηλέφωνο σε όλους τους Προέδρους και να πει «Ελάτε στο γραφείο μου και φέρτε τις προτάσεις. Πείτε μας τι ακριβώς θα κάνουμε». Τίποτα, θεωρία εδώ μέσα.

Καταθέτω στα Πρακτικά της Βουλής τη μικρή μελέτη. Για τη μεγάλη όποτε θέλει, είμαστε εδώ να την καταθέσω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τις προαναφερθείσες προτάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και πάμε και στα Φάρσαλα και στο Πήλιο. Έχουν τρομακτικά προβλήματα στο Πήλιο, κύριε Βορίδη. Οι μηλοπαραγωγοί πληρώθηκαν για τις καταστροφές από τις πλημμύρες 500 ευρώ το στρέμμα. Οι καστανοπαραγωγοί δεν πήραν τίποτα. Είναι ένα προϊόν εξαγώγιμο τα κάστανα. Οι ελαιοπαραγωγοί στη Θεσσαλία, κυρίως στη Μαγνησία, στο Πήλιο, έχουν εκμηδενιστεί τελείως λόγω των βροχοπτώσεων. Οι κάτοικοι μένουν στα βουνά. Πρέπει να τους στηρίξουμε να μείνουν στα βουνά, να φυλάνε τις Θερμοπύλες, στο Πήλιο, στους ορεινούς όγκους, στα Άγραφα, στη Θεσσαλία μας. Κάντε κάτι. Το μόνο που ακούω είναι θεωρία.

Αναφορικά με τις προτάσεις, μία από τις πολύ σημαντικές προτάσεις που καταθέσαμε είναι η δημιουργία της κοινωνικής συνεταιριστικής επιχείρησης. Την έχουμε στο πρόγραμμά μας. Πρέπει να το φτιάξουμε. Πρέπει να γίνει. Γιατί αν γίνουν σοβαρές συνεταιριστικές επιχειρήσεις, όπως στην Ολλανδία -αντιγράφουμε μια πετυχημένη συνταγή, δεν κάνουμε κάτι καινούργιο-, μπορεί η αγροτική οικονομία και η κτηνοτροφία να τραβήξουν προς τα πάνω.

Επίσης, κύριε Βορίδη, θα αναφερθώ στη δήλωση του κ. Μυτιληναίου, την οποία προσπέρασαν όλοι. Ήρθε εδώ ο κ. Ανδρουλάκης και μίλησε για το φυσικό αέριο. Το ίδιο και ο κ. Μητσοτάκης.

Η Ελλάδα διαθέτει τα μεγαλύτερα κοιτάσματα σε γάλλιο, ένα ορυκτό το οποίο είναι απαραίτητο για τις τέταρτης και πέμπτης γενιάς βιομηχανίες αυτοκινήτων, διαστημοπλοίων και αεροπλάνων. «Γάλλιο» λέγεται.

Πότε το είπε η Ελληνική Λύση το γάλλιο εδώ; Το 2020 είπα εγώ εδώ για τη Λακωνία και το γάλλιο, αλλά έκαναν τους «παπαγάλους» οι υπόλοιποι. Τώρα το λέει ο Μυτιληναίος ότι η Ελλάδα μπορεί να στηρίξει όλη την Ευρώπη στις ανάγκες για το γάλλιο. Η αξία του γάλλιου στην Ελλάδα αγγίζει τα 200 δισεκατομμύρια ευρώ. Ακούτε το νούμερο; Έτσι γράφει ο Τύπος. 200 δισεκατομμύρια ευρώ!

Ποιος είναι υπεύθυνος για τη μη εξόρυξη του θησαυρού της Ελλάδος; ΠΑΣΟΚ, Νέα Δημοκρατία και ΣΥΡΙΖΑ! Και η Ελλάδα είναι πάμφτωχη, ενώ οι κολλητοί τους πλούσιοι. Ξεκάθαρα πράγματα!

(Χειροκροτήματα από την πτέρυγα της Ελληνικής Λύσης)

Έχουν, όμως, τους ψευτο-παπατζήδες τους, τα ψευτο-site τους, τα οποία επιχειρούν με κάθε τρόπο να δημιουργήσουν προβλήματα. Έχουν κάτι «Παπατζώρτζηδες», «Παπανίκολες» -δεν ξέρω πώς τους λένε-, κάτι περίεργους τύπους οι οποίοι αρθρογραφούν έναντι πινακίου. Ξέρετε! Και οι οποίοι πληρώνονται για να δημιουργούν προβλήματα στον ΣΥΡΙΖΑ -η Νέα Δημοκρατία το κάνει αυτό, έχει τα payroll της-, και σε οποιοδήποτε κόμμα. Για να δημιουργούν προβλήματα!

Θα τους πω το εξής. Η επιχείρηση μόλυνσης με «παπατζήδες», «παπατρέχες» και διάφορους «Παπαγιώργηδες» και «Παπαγιάννηδες» δεν μπορεί να πετύχει στην Ελλάδα. Γνωστά «πιστόλια» της δημοσιογραφίας, κάτι «παπατρέχες», θα σταματήσουν να τρέχουν όταν κυβερνήσει η Ελληνική Λύση. Και δεν θα τρέχουν στο Μαξίμου για να πάρουν λεφτά. Όταν κυβερνήσουμε, όλοι αυτοί θα εξαφανιστούν, γιατί μολύνουν τη δημοσιογραφία και μολύνουν την ελεύθερη διακίνηση ιδεών.

(Χειροκροτήματα από την πτέρυγα της Ελληνικής Λύσης)

Ξέρω πολύ καλά τι λέω. Όπως έλεγε ο Ουμπέρτο Έκο, σήμερα μόνο οι ηλίθιοι κάνουν δικτατορίες με τα τανκς, από τη στιγμή που υπάρχει η τηλεόραση -και τα sites, προσθέτουμε εμείς-, γιατί από εκεί γίνεται η διαδικασία. Αυτό να το καταλάβει ο κάθε «Γιαννάκης» και ο κάθε «Παπαχατζάκης».

Κύριε Βορίδη, κλείνοντας, είπα και στην πρωτολογία μου -όχι πρωτομιλία μου, αλλά πρωτολογία μου- ότι εσείς κάνατε την Ελλάδα «μπανανία». Όχι εσείς προσωπικά. Τα τρία κόμματα που κυβέρνησαν. Η Ελλάδα δεν χρειάζεται να γίνει «μπανανία». Ή μάλλον, δεν θα γίνει «μπανανία». Γιατί ο Πρωθυπουργός είπε ότι εμείς αγωνιζόμαστε για να μην κάνουμε την Ελλάδα «μπανανία».

Δυστυχώς, η Ελλάδα έχει γίνει «μπανανία». Συρόμαστε κάθε εβδομάδα στα ευρωπαϊκά δικαστήρια για τα λάθη που κάνετε. Κάθε βδομάδα! Ακόμη και για τις πλημμύρες πάλι έχουμε δικαστήρια για το θέμα αυτό. Χάρτης επικινδυνότητας!

Κάνατε την Ελλάδα «μπανανία», παρά αυτά που λέει ο Πρωθυπουργός ότι δεν θα γίνει «μπανανία», για έναν και μόνο λόγο. Αν θέλετε απόδειξη, η Ελλάδα πεθαίνει δημογραφικά και εσείς φέρνετε νομοσχέδια εδώ υπέρ των μεταναστών και για το πώς θα μπολιάσετε την ελληνική γη. Εσείς, κύριε Βορίδη. Η Κυβέρνησή σας! Πάλαι ποτέ αλλιώς μας τα λέγατε. Και ο διπλανός σας, ο Μπεκίρης. Αλλιώς τα λέγατε περί μεταναστών.

Γελάτε, κύριε Βορίδη. Γελούσαμε και το 2007, το 2008, το 2009 μαζί και λέγαμε ότι θα παλέψουμε εναντίον της αντικατάστασης του πληθυσμού. Σήμερα παλεύει η Νέα Δημοκρατία για να αντικατασταθεί ο ελληνικός πληθυσμός, όμως. Αυτή είναι η διαφορά.

(Χειροκροτήματα από την πτέρυγα της Ελληνικής Λύσης)

Την κάνατε «μπανανία», γιατί οι μέσοι μισθοί στην Ευρωπαϊκή Ένωση το 2022 ήταν τεράστιοι και στην Ελλάδα είμαστε τελευταίοι από τον πάτο, λίγο πιο κάτω από την Ουγγαρία είμαστε. Αυτή είναι η «μπανανία» που φτιάξατε, κύριε Βορίδη, εσείς και η Κυβέρνησή σας.

Το πρόβλημα είναι ότι την κάνατε «μπανανία» εσείς. Εμείς, όμως, δεν θα το επιτρέψουμε. Εμείς θα αγωνιστούμε, για να μην καταντήσει η Ελλάδα περίγελος του πλανήτη. Θα δίνουμε τις προτάσεις μας, τα επιχειρήματά μας, το σχέδιο μας, τις συμβουλές μας, την κριτική μας, με διάθεση πάντοτε να βελτιωθεί η Κυβέρνηση.

Δυστυχώς, είστε αμετανόητοι. Δεν βελτιώνεστε. Θα κάνετε την Ελλάδα «μπανανία». Αλλά, εμείς θα το αποτρέψουμε.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Πριν δώσω τον λόγο στον κ. Βασίλη Στίγκα, Πρόεδρο της Κοινοβουλευτικής Ομάδας «Σπαρτιάτες», θα ήθελα να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Όροι δόμησης, κατασκευής, επιτρεπόμενες χρήσεις γης για κέντρα δεδομένων, χωροταξικές και πολεοδομικές ρυθμίσεις, αξιοποίηση πόρων Πράσινου Ταμείου και λοιπές περιβαλλοντικές και ενεργειακές διατάξεις».

Κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Κράτησα προηγουμένως κάποια σημεία από την ομιλία του Πρωθυπουργού, από την πρωτολογία κυρίως. Μας έδειξε δύο γραφήματα, τι είχε γίνει με τον «Ιανό» και τι έγινε τώρα με τον «Ντάνιελ», πράγμα που συνηθίζει να κάνει τον τελευταίο καιρό, δίνοντας την παραπλανητική εντύπωση ότι τα έχει μελετήσει μέχρι τελευταία λεπτομέρεια.

Έτσι όπως τα είπε ο κύριος Πρωθυπουργός, έχω την εντύπωση ότι εάν συμβεί -δεν εύχομαι να συμβεί- καμμία καταστροφή, την επόμενη φορά θα μας βγάλει τρία γραφήματα. Και ενδεχομένως, αν ξανασυμβεί -που πάλι δεν το εύχομαι-, θα μας βγάλει τέσσερα γραφήματα. Δηλαδή, τα έχει μελετήσει όλα. Και, όπως είπε και ο ίδιος, αυτή η καταστροφή που έγινε γίνεται κάθε χίλια χρόνια.

Φυσικά, δεν ισχύει κάτι τέτοιο. Έδωσα προηγουμένως κάποια παραδείγματα, τουλάχιστον από την αρχή του περασμένου αιώνα, που είπα ότι η Ελλάδα δεν ήταν στην καλύτερη κατάσταση από θέμα υποδομών, από θέμα δρόμων, από οτιδήποτε. Με βάση, όμως, και νεότερα στοιχεία, από το 1955 και μετά, συμβαίνουν τέτοιου είδους καταστροφές. Άρα, δεν έχουμε χίλια χρόνια.

Επίσης, παραδοσιακά και διαχρονικά όλες οι κυβερνήσεις αυτό λένε: Θα κάνουμε συμβούλιο, θα αποφασίσουμε, θα δώσουμε, θα κάνουμε, θα φτιάξουμε. Και στο τέλος τι μένει; Μένει η καταστροφή και η καταστροφή των υποδομών της χώρας.

Στη συνέχεια είπε ότι αποζημιώθηκαν σε μεγάλο ποσοστό οι αγρότες και από την πρόσφατη καταστροφή. Θα θυμίσουμε στον κύριο Πρωθυπουργό ότι στο Αρκαλοχώρι που έγινε ο καταστροφικός σεισμός πριν από δύο, τρία χρόνια ακόμα δεν έχουν πάρει τις αποζημιώσεις που θα έπρεπε να πάρουν. Και όχι μόνο αυτό, αλλά δεν έχουν προστασία από τις τράπεζες, που συνεχώς τους παίρνουν τηλέφωνο και προχωρούν βεβαίως και σε πλειστηριασμούς. Έχει γίνει ερώτηση και μέσα εδώ στη Βουλή.

Άρα, οι αποζημιώσεις δεν είναι παρά μόνο ένα προπαγανδιστικό τέχνασμα για να κλείνει τα στόματα των πληγέντων που θα ήθελαν να διαμαρτυρηθούν για την ανεπαρκή αντιμετώπιση των φαινομένων.

Θα προτιμούσαμε να ήταν πιο οργανωμένη η χώρα. Επίσης, συνήθως σε μια οργανωμένη χώρα τα επιδόματα έρχονται συμπληρωματικά να βοηθήσουν, να ανακτήσουν οικονομικά ένα μέρος από τις περιουσίες που χάθηκαν.

Θα προτιμούσαμε πραγματικά, κυρίες και κύριοι συνάδελφοι, οι αγρότες στη Θεσσαλία, τον Έβρο ή σε άλλες περιοχές που έχουν πληγεί απ’ αυτές τις καταστροφές να ήταν οικονομικά αυτάρκεις, να είχανε λεφτά στους λογαριασμούς τους, να είχανε δουλειές, να είχαν υποδομές και γενικά το κράτος να πήγαινε μπροστά. Και επομένως, η όποια βοήθεια από το κράτος θα ήταν καλοδεχούμενη. Αλλά, να μην είχαν τόση ανάγκη. Αν πάει τώρα κάποιος στη Θεσσαλία, τι θα δει; Καταστροφή θα δει.

Μάλλον ο κύριος Πρωθυπουργός δεν θα το έχει δει, ότι στα κανάλια έβγαιναν πάρα πολλοί άνθρωποι -εγώ τουλάχιστον είδα πάρα πολλούς- που μιλούσαν με αγανάκτηση και οργή και έλεγαν ότι θα πάρουμε την οικογένειά μας και θα φύγουμε, θα εξαφανιστούμε από εδώ.

Δεν μπορεί να ζήσει πλέον κάποιος εκεί. Ωραία, πήρε ένα επίδομα, μια βοήθεια, οτιδήποτε μπορεί να δώσει ένα κράτος, που εδώ δεν μπορεί να δώσει κιόλας. Οι υποδομές, όμως, είναι τελειωμένες. Δεν υπάρχει κάτι.

Είπε επίσης ότι θα χτιστούν νέα σχολεία στη Θεσσαλία. Τι είναι αυτό πάλι; Πού θα βρεθούν χρήματα να χτιστούν και νέα σχολεία; Πριν είχαν χτίσει σχολεία; Πόσα σχολεία έχει η Θεσσαλία; Τώρα ξαφνικά θα βρεθούν τόσα πολλά λεφτά να χτίσει καινούργια σχολεία; Ξέρει ο κύριος Πρωθυπουργός τι σημαίνει «καινούργιο σχολείο» και πώς θα μπορούν τα παιδιά να μάθουν γράμματα με όλες τις ανέσεις; Εγώ τουλάχιστον αυτό το είδα στο εξωτερικό, πώς ήταν τα σχολεία, πώς ήταν γενικότερα όλες αυτές οι υποδομές.

Προηγουμένως ανέφερα ότι κλείνουν σχολεία στον Έβρο, τα συμπυκνώνουν. Άρα οι μαθητές δεν μπορούν να έχουν ένα λύκειο στη γειτονιά τους, να έχουν το σχολείο, να έχουν την άνεση να πάνε.

Μην κοιτάτε εδώ τα αστικά κέντρα. Θα πάρεις το μετρό, θα πάρεις το λεωφορείο, κάτι θα πάρεις, θα πας στο σχολείο σου, όπως και να γίνει. Και είναι κοντά. Δεν το συζητάμε. Αυτά τα παιδιά, όμως, πώς μπορούν να πάνε στα σχολεία τους; Πώς μπορούν να έχουν από όλες τις ανέσεις; Δεν έχουν τίποτα.

Επομένως, μην κοροϊδεύει τον κόσμο ότι θα χτίσει σχολεία, γιατί σιγά - σιγά θα μας πει ότι θα χτίσει ουρανοξύστες ή δεν ξέρω κι εγώ τι άλλο.

Θέλω να σταθώ λίγο στην έκθεση των Ολλανδών, που για μένα δεν είναι κακό, ας έρθουν, ας πάρουμε την τεχνογνωσία, γιατί στο εξωτερικό πάνε πάρα πολύ καλά. Όπως έχω ξαναπεί, έχω ταξιδέψει πάρα πολύ, έχω δει πολύ ωραία πράγματα, πώς λειτουργούν τα σύγχρονα και οργανωμένα κράτη. Επομένως, όταν μια φυσική καταστροφή βρει ένα οργανωμένο κράτος τότε οι συνέπειες είναι και λιγότερες. Όταν είναι ένα ανοργάνωτο κράτος όπως είμαστε εμείς, βεβαίως, θα υποστούμε τα πάντα. Δεν τίθεται θέμα. Επομένως, αυτό που είπαν οι Ολλανδοί -ένα ρεζουμέ, να το πούμε έτσι- είναι ότι αφήστε τα ποτάμια, αφήστε τα ρυάκια να τρέξουν φυσικά, όπως τρέχουν εκατοντάδες χρόνια. Στη Γερμανία που ήμουν περνούσα από κάποια μεγάλα χωράφια, τεράστιες εκτάσεις και έτρεχε μέσα ένα ρυάκι το οποίο ήταν τριάντα έως σαράντα πόντους. Δεν τα κλείνουν. Τα αφήνουν. Αυτή είναι η φυσική ροή εκατοντάδων χρόνων. Εδώ πέρα και τα μπαζώνουμε και τα κλείνουμε και βάζουμε και φράγματα. Γιατί η μεγάλη ζημιά στη Θεσσαλία, κυρίες και κύριοι, έγινε από το φράγμα. Πήγε ο Αγοραστός έδωσε εντολή, το έσπασε κάποιος και έγινε αυτό που έγινε και η μεγάλη καταστροφή.

Επίσης, άκουσα με τρόμο ότι θα βάλει έναν φόρο -εγώ το λέω χαράτσι- στα καταλύματα υπέρ πληγέντων. Δηλαδή μόνιμα την αδιαφορία και την ανεπάρκεια της Κυβέρνησης να προστατεύσει την περιουσία και τους πολίτες πάλι θα την επωμιστεί ο Έλληνας πολίτης. Και μετά λέει ότι θα δώσουμε επιδόματα, θα δώσουμε βοήθειες, 2 δισεκατομμύρια, 3 δισεκατομμύρια και όσο νομίζει αυτός θα δώσει. Δεν είναι έτσι. Καθόλου δεν είναι έτσι. Θα τα πάρει από δω και θα τα δώσει από εκεί. Και γίνεται αυτή η τράμπα, αυτό το αλισβερίσι.

Επίσης, είπε -τώρα εδώ έρχεται σε αντίφαση- ότι οι πόροι του κράτους δεν είναι ανεξάντλητοι και προσπαθώντας να θολώσει τα νερά και να εξουδετερώσει την εικόνα που έχουμε σχηματίσει για την Κυβέρνηση αυτή, ότι δηλαδή είναι το κράτος-«πατερούλης», όπως γινόταν με τον Στάλιν και οι πολίτες φοβισμένα βρέφη, προσποιήθηκε ότι ο πολίτης δεν πρέπει να περιμένει τη βοήθεια του κράτους και να σπεύσει να ασφαλίσει τις οικίες και τις επιχειρήσεις.

Άρα αυτό που είπα και προηγουμένως, ότι θα πρέπει οι επιχειρήσεις, ο ελληνικός λαός να είναι αυτάρκης να έχει χρήματα, να έχει δουλειές, να έχει παραγωγικότητα και να μπορεί να ανταπεξέλθει μόνος του. Γιατί μας έχουν δείξει διαχρονικά οι ελληνικές κυβερνήσεις ότι είναι παντελώς ανίκανες, δεν μπορούν πραγματικά να βοηθήσουν. Να θυμηθούμε λιγάκι πριν από πάρα πολλά χρόνια διάφορους σεισμούς, της Καλαμάτας, της Θεσσαλονίκης και σε άλλα μέρη της Ελλάδας που έχουν γίνει σεισμοί, τι έγινε. Για καμμιά δεκαριά χρόνια, μπορεί και παραπάνω, οι άνθρωποι ζούσαν μέσα σε κοντέινερ. Αυτό είναι κράτος πρόνοιας, κράτος δικαίου; Τι ακριβώς είναι; Δεν κατάλαβα.

Εμείς οι «Σπαρτιάτες» θέλουμε να κάνουμε και προτάσεις. Πάντα ό,τι λέμε εδώ είναι καλοπροαίρετα και θέλουμε να βοηθήσουμε τη χώρα μας. Το καλοκαίρι που καιγόταν ο Έβρος πήγα μια περιοδεία στον Νομό Έβρου. Έφτασα μέχρι το δάσος της Δαδιάς. Στεναχωρήθηκα πάρα πολύ και από την καταστροφή, αλλά πραγματικά δεν έβλεπα τον ήλιο. Ήταν μια πάρα πολύ δύσκολη κατάσταση η οποία δεν άφηνε περιθώρια για αισιοδοξία. Στη διαδρομή μέχρι να φτάσω επάνω και σε άλλες περιοχές που πήγα διαπίστωσα ότι υπήρχε μία ερήμωση. Κυριολεκτικά υπήρχε μια ερήμωση. Δηλαδή, δεν υπήρχε αγροτική κίνηση, δεν υπήρχε βιομηχανική κίνηση, δεν υπήρχε βιοτεχνική κίνηση. Τίποτα δεν υπήρχε. Και όχι στα σημεία της φωτιάς κοντά βεβαίως, σε άλλα σημεία πολύ πιο μακριά από τη φωτιά. Είδα, όμως, και τις εγκαταστάσεις. Δεν υπήρχαν αγροτικές, βιομηχανικές, βιοτεχνικές εγκαταστάσεις. Τίποτα. Ένας νεκρός νομός ήταν. Ούτε άνθρωποι καν δεν κυκλοφορούσαν. Να πω ότι είχε φορτηγά, είχε λεωφορεία που μεταφέρουν κόσμο, ότι κάτι είχε αυτός ο νομός. Υπήρχε μια ερήμωση.

Η πρόταση που κάνουμε θα φανεί λίγο παράξενη στην Κυβέρνηση, αλλά εμείς πρέπει να την κάνουμε. Θα προτείναμε, λοιπόν, επειδή οι ακρίτες εκεί φυλάνε Θερμοπύλες, ο Νομός Έβρου ανέκαθεν ήταν ο νομός που φυλάει τις Θερμοπύλες, ο νομός που είναι στο τριεθνές, ο νομός που συνορεύει με τους αιώνιους εχθρούς μας, τους Τούρκους, να κάνουμε τον Νομό Έβρου free zone, tax free, δηλαδή χωρίς φόρους. Μόνο για τον Νομό Έβρου να καλέσουν διεθνείς εταιρείες, πολυεθνικές εταιρείες και να φτιάξουν εργοστάσια εκεί, όπως εργοστάσια έρχονται πολυεθνικές και φτιάχνουν και στη Γερμανία, ακόμα και στη Λιθουανία, στην Εσθονία και στα υπόλοιπα μικρά κράτη της Ευρώπης. Κι εκεί σε μας να έρθουν στον Νομό Έβρου για να φτιάξουν εργοστάσια και να πουν, όπως κάνει η Ρουμανία, με 1% φόρο και να πουν εδώ δεν θέλουμε καθόλου φόρο για δέκα χρόνια. Τι θα κερδίσει το κράτος; Θα κερδίσει τη μείωση της ανεργίας, θα πάρει εργοδοτικές και ασφαλιστικές εισφορές. Και βεβαίως, κάποια στιγμή, πιστεύουμε, ότι αν στηθούν μεγάλα εργοστάσια στον Νομό Έβρου θα μπορέσουν κάποια στιγμή να φύγουν και άνθρωποι οι οποίοι είναι μέσα στα μεγάλα αστικά κέντρα, είτε στην Αθήνα είτε στη Θεσσαλονίκη είτε οπουδήποτε αλλού. Είναι πιστεύω μια πάρα πολύ καλή πρόταση η οποία θα βοηθήσει τη χώρα μας. Θα το κάνουν αυτό ή δεν θα το κάνουν;

Επίσης, θέλω να σταθώ σε κάτι ακόμα το οποίο μου έχει κάνει πολύ μεγάλη εντύπωση. Από τα δημοσιεύματα έμαθα ότι ο κ. Ερντογάν τώρα που θα έρθει εδώ με την κουστωδία του θα απαιτήσει -και δεν ξέρω, κύριε Υπουργέ αν είναι αλήθεια, εγώ το διάβασα- να μεγαλώσει η γέφυρα στον Νομό Έβρου και στους Κήπους του Έβρου, που σημαίνει ότι θέλει να περνάνε περισσότερα φορτηγά και να πηγαίνουν τα εμπορεύματα από την Τουρκία στην Ευρώπη και από την Ευρώπη βεβαίως στην Τουρκία.

Υπήρχε μια σκέψη και στο πρόγραμμα των Σπαρτιατών, εδώ και χρόνια που αυτό θα μπορούσε να ήταν ένας μοχλός πίεσης προς τον Ερντογάν με όλα αυτά που κάνει και όλα αυτά που διεκδικεί. Για κάθε βάρκα που θα στέλνει ο Τούρκος απέναντι στην Ελλάδα, τα σύνορα εκεί θα κλείνουν για μια βδομάδα. Γιατί οι Τούρκοι μας εκμεταλλεύονται. Φεύγουν τα αυτοκίνητα από την Τουρκία, περνάνε όλη την Εγνατία Οδό, φτάνουν στην Ηγουμενίτσα και μετά πάνε στην Ιταλία και διοχετεύουν τα εμπορεύματά τους, ανθεί η οικονομία τους. Γιατί να μην τους μπλοκάρουμε; Ποιος μας εμποδίζει, η Ευρωπαϊκή Ένωση; Κανένας. Εμείς το θέμα είναι αν θέλουμε, αν έχουμε κυβερνήσεις που θέλουν κάτι να κάνουν γι’ αυτόν τον τόπο. Δεν μπορεί να δεχόμαστε αδιαμαρτύρητα όλα ό,τι θέλει ο Ερντογάν Είναι αδύνατον αυτό το πράγμα. Έχουμε υπερηφάνεια. Είμαστε ελληνικός λαός. Καθόμαστε να ακούμε τις προσβολές του κάθε τελευταίου μέσα στην Τουρκία; Ας πάνε τα φορτηγά τους, αν κλείσουμε εμείς τα σύνορα, από την Βουλγαρία, τα Σκόπια, την Αλβανία και πάει λέγοντας πάνω. Τουλάχιστον δέκα ημέρες ταξίδι περισσότερο και συν την ταλαιπωρία.

Κι όπως, ξέρετε ο εξ ανατολών ομόλογός σας, κύριε Μητσοτάκη, δεν χάνει αφορμή, σαν συναισθηματικός άνθρωπος που είναι, να θυμάται συνεχώς τα σύνορα της καρδιάς του, που συχνά τελευταία περιλαμβάνουν και τη Θεσσαλονίκη. Γι’ αυτό δεν διαμαρτυρηθήκατε ποτέ, κύριε Πρωθυπουργέ. Γιατί δεν ματαιώνετε άμεσα αυτή τη συνάντηση στις 7 Δεκεμβρίου που τελικά θα γίνει στην Αθήνα, γιατί προφανώς φοβόσαστε τους Θεσσαλονικιούς ότι θα έχουν μια επιθετική στάση. Και πώς να μην έχουν.

Έχετε κάθε λόγο να το κάνετε αυτό διότι, αφ’ ενός ο Ερντογάν είναι σήμερα διεθνώς απομονωμένος και δεν χρειάζεται εμείς να του τείνουμε χείρα βοηθείας και αφ’ ετέρου δε για να ενισχύσουμε τη στενή σχέση που ήδη έχουμε με το Ισραήλ. Οι Ισραηλινοί ανέκαθεν έχουν δείξει έμπρακτα πόσο πολύ εκτιμούν τη στήριξη που τους παρέχουν οι φίλιες χώρες. Γι’ αυτό έχουμε σήμερα τη μεγάλη ευκαιρία να το κάνουμε ξανά.

Κυρίες και κύριοι, χρειάζεται μια εθνική στρατηγική που θα ενώσει και θα συσπειρώσει τους Έλληνες και τις Ελληνίδες, με ένα σκοπό, τη διάσωση του λαού μας και του έθνους μας. Γι’ αυτόν τον λόγο πρέπει να έχουμε χαραγμένο μέσα στο μυαλό, στην καρδιά και στην ψυχή μας τα λόγια που είπε ο εθνεγέρτης των Ελλήνων, ο Θεόδωρος Κολοκοτρώνης: «Εμείς την Ελλάδα θέλουμε κι ας τρώμε πέτρες».

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει για την δευτερολογία του ο κ. Δημήτριος Νατσιός, Πρόεδρος της Κοινοβουλευτικής Ομάδας «Νίκη».

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, να εκφράσουμε εν πρώτοις τη θλίψη μας για τον θάνατο της δεκαεξάχρονης κοπέλας την οποία χρησιμοποιούσαν συμμορίες εμπόρων ναρκωτικών ως πειραματόζωο.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κατέληξε τελικά;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Βεβαίως, μεγάλη θλίψη!

Διάβασα και χθες κάτι το οποίο μου προκάλεσε και πάλι μεγάλη λύπη ή μάλλον, θα έλεγα, τρόμο. Τρία κορίτσια, ένα δεκατριών, ένα δεκατεσσάρων και ένα δεκαέξι ετών ξυλοκόπησαν άγρια μία συμμαθήτριά τους. Αυτό το ακούμε συχνά πλέον. Αλλά το χειρότερο είναι ότι έγινε ενώπιον άλλων δώδεκα ή δεκατριών συμμαθητών τους. Όλα είναι σημαντικά. Όλα είναι κρίσιμα και καίρια. Αλλά επιτέλους πρέπει να γίνει μία σοβαρή συζήτηση στη Βουλή με ένα θέμα. Και ερανίζομαι από τον Άγιο Κοσμά τον Αιτωλό μία φράση που έλεγε για την περίοδο της τουρκοκρατίας, «Δεν βλέπετε ότι αγρίεψε το γένος μας και καταντήσαμε ωσάν τα θηρία;». Παραλλάσσοντας τη φράση, «δεν βλέπετε ότι αγρίεψαν τα παιδιά μας και κατάντησαν σαν τα θηρία;». Ματαιοπονούμε, σε κινούμενη άμμο βαδίζουμε, αν έχουμε αποτύχει συλλογικώς ως κράτος, ως παιδεία, ως οικογένεια στο ζήτημα της ανατροφής, του μεγαλώματος -να το πω απλά- για τα παιδιά μας. Και πρέπει να σκεφτούμε σοβαρότατα ποιοι είναι οι λόγοι που έχουν αγριέψει τα παιδιά μας.

Συμμορίες ανηλίκων παιδιών, πράγματα ανήκουστα κάποτε, περιφέρονται σε πλατείες, δρόμους όχι μόνο της Αθήνας αλλά και άλλων μεγάλων πόλεων ως άγριες αγέλες λύκων -θα έλεγα- οι οποίες εκφοβίζουν ακόμα και περαστικούς και είναι εν δυνάμει, θα έλεγα, άτομα τα οποία μεθαύριο -και είναι κακό αυτό για το μέλλον της πατρίδας- θα καταντήσουν εκεί που θα καταστήσουν.

Ως μικρό πρόλογο επιτρέψτε μου να σας πω αναφερόμενος στον κύριο Πρωθυπουργό ότι η χαρά σας για την ειρήνευση στη Μέση Ανατολή δεν αντιστοιχεί στις πράξεις σας στα Ηνωμένα Έθνη παλαιότερα. Στηρίξατε τον πόλεμο, πήρατε εξαρχής θέση με τη σωστή, όπως λέτε, πλευρά της ιστορίας. Η μόνη σωστή πλευρά της ιστορίας, αγαπητοί μου, είναι μία: Το συμφέρον της πατρίδας μας, το συμφέρον του έθνους μας. Στηρίξατε λοιπόν τον πόλεμο, ενθαρρύνατε τις ενέργειες με παράπλευρες απώλειες τον θάνατο παιδιών. Είναι στάση αποτρόπαια και ξένη προς τον ελληνικό πολιτισμό.

Είπε ψέματα όμως ο Πρωθυπουργός και σε κάτι άλλο. Στο τέλος της πρωτολογίας του είπε επί λέξει ότι θα ακούσει με προσοχή τις προτάσεις των άλλων κομμάτων. Ψεύδεται, αφού πάντοτε φεύγει περιφρονώντας όσες άλλες φωνές εξέλεξε ο ελληνικός λαός. Και πάντοτε αναφέρεται σε εμάς -να θυμίσω ότι διακόσιες χιλιάδες Έλληνες μας τίμησαν- με απαξιωτικό τρόπο, «εσείς στα ορεινά, εσείς στα πεδινά». Δεν ξέρω και πού αλλού, σε ποιες κοιλάδες μάς βλέπει. Επαναλαμβάνουμε ότι διακόσιοι χιλιάδες Έλληνες μας τίμησαν, οι οποίοι θα γίνουν πολλοί περισσότεροι αν συνεχίσει με τον ίδιο αλαζονικό και εγωιστικό τρόπο να μας αντιμετωπίζει.

Χαρακτηριστικά μάλιστα μιας και Θεσσαλία σημαίνει όχι μόνο πλημμύρες αλλά και Τέμπη, να θυμίσουμε ότι ο κύριος Πρωθυπουργός δεν πάτησε το πόδι του ούτε στην προανακριτική για τα Τέμπη. Και δεν είναι ντροπή -επισημάνθηκε και από άλλον ομιλητή- ότι το μαύρο κουτί του τρένου βρέθηκε μετά από εννέα μήνες; Καταγγέλθηκε ότι ξοδεύτηκαν 700.000 ευρώ ώστε στο σημείο του δυστυχήματος να αφαιρεθεί μεγάλη ποσότητα χώματος να έρθει καινούργιο χώμα, να στρωθεί με χαλίκι και από πάνω με πίσσα. Έχει να πει κάτι ο κύριος Πρωθυπουργός; Μπορεί όσο θέλει να ειρωνεύεται τη Νίκη ο ίδιος και οι Υπουργοί του, αλλά αυτό δεν τον ρωτά η Νίκη. Είναι ερώτηση που απευθύνει ο ελληνικός λαός, που ζητά δικαίωση για τις ψυχές των νέων παιδιών, που δεν χάθηκαν μιας και για μας τους χριστιανούς ορθόδοξους κανείς δεν χάνεται. Άλλοι βαδίζουν στη γη, άλλοι βαδίζουν στον ουρανό.

Πάμε στο θέμα των πλημμυρών. Μιας και εδώ ήταν άφαντος ο Πρωθυπουργός σε προηγούμενες συζητήσεις, θα του επιστήσουμε την προσοχή σε πράγματα που έχουμε ξαναπεί, αλλά αρνείται να ακούσει. Ας μην επιμένει ότι η ανικανότητα είναι ζήτημα κλιματικής αλλαγής. Αναφέρατε, κύριε Πρωθυπουργέ, τη Χαβάη και τον Καναδά. Υπάρχουν όμως και άλλες στατιστικές. Για παράδειγμα όση έκταση κάηκε φέτος σε ένα νομό στην Ελλάδα στον Έβρο, κάηκε σε μια ολόκληρη χώρα, στην Ιταλία.

Άλλο παράδειγμα. Η Ελλάδα κατατάχθηκε φέτος πρώτη ανάμεσα σε είκοσι μεσογειακές χώρες σε καμένες εκτάσεις, ενώ αυτές οι χώρες διαθέτουν παρόμοιο κλίμα και μάλιστα λιγότερους πυροσβέστες και λιγότερα μέσα κατάσβεσης από εμάς. Αν θέλετε να μιλήσετε με πίνακες, ας μας δείξετε πόσα κονδύλια πάνε σε πρόληψη και πόσα σε καταστολή και αποκατάσταση. Να τα συγκρίνετε με τις άλλες μεσογειακές χώρες και θα πάρετε την απάντηση μόνος σας.

Μας είπατε ότι ο Έβρος είχε μια τριπλή συγκυρία από υψηλή θερμοκρασία, ξηρασία και ισχυρούς ανέμους. Αυτόν τον περίεργο άνεμο που φέρνει τους εκατοντάδες ή χιλιάδες παράνομους μετανάστες στα δάση του Έβρου και της Ρόδου, αλλά και σε όλη την επικράτεια τον έχετε και αυτόν συμπεριλάβει στην κλιματική αλλαγή; Είπατε ότι δεν μπορείτε να είστε ικανοποιημένος από τη διαχείριση των κρίσεων, διότι υπάρχουν παθογένειες δεκαετιών. Ποιος κυβερνούσε αυτές τις δεκαετίες; Όχι εσείς, το ΠΑΣΟΚ και ο ΣΥΡΙΖΑ; Τι θα λύσετε άραγε, όταν ομολογείτε ότι είστε μέρος του προβλήματος;

Μας μιλήσατε για σχεδόν 120 εκατομμύρια ευρώ στην περιφέρεια για υποδομές. Σε κάθε περίπτωση το 2021 η αγαπημένη σας κατασκευαστική ανέλαβε τα αντιπλημμυρικά έργα στην Καρδίτσα ύψους 143 εκατομμυρίων ευρώ. Τα χρήματα εκταμιεύτηκαν; Τα έργα έγιναν; Φαντάζομαι δεν είναι η φωτογραφία της γέφυρας που μας δείξατε. Θέλετε πραγματικά να πανηγυρίσουμε που μερικές γέφυρες άντεξαν; Τα καθρεφτάκια να τα δείχνετε στους Ινδιάνους.

Φαντάζομαι ίσως να σας έχουν δείξει οι επιτελείς σας και κάποιες άλλες φωτογραφίες όπου ελληνικά στρατόπεδα -τα επισκεφτήκαμε κι εμείς- και αποθήκες πυρομαχικών στον Έβρο αγκαλιάστηκαν κυριολεκτικά από τις φλόγες, πέρασε από μέσα τους η φωτιά και από θαύμα κυριολεκτικά δεν είχαμε νέο Αγχίαλο. Βέβαια προ των εκλογών για την τοπική αυτοδιοίκηση δηλώσατε ότι θέλετε γαλάζιους περιφερειάρχες για καλύτερη συνεννόηση στα αναπτυξιακά έργα. Δηλαδή ομολογείτε με περιττό θράσος ότι η γαλάζια κομματοκρατία είναι αναγκαία για τον κρατικό σχεδιασμό σας.

Θα σας πούμε και τι άλλο λείπει από το σχεδιασμό σας. Το γεγονός ότι αν και μας λέτε ότι εσείς μοιράζετε κονδύλια στήριξης, τελικά δεν είστε εσείς ο ξενοδόχος αλλά οι ξένοι μέσω του Υπερταμείου. Συγκεκριμένα μας είπατε, μασώντας τα λόγια σας, για τη βαριά διαδικασία ωρίμανσης των έργων του προγράμματος «ΑΙΓΙΣ». Να ενημερώσουμε τον ελληνικό λαό ότι τα έργα του προγράμματος «ΑΙΓΙΣ» συμβασιοποιούνται από το ΤΑΙΠΕΔ. Το ΤΑΙΠΕΔ δηλαδή και μέσω αυτού το Υπερταμείο, οι δανειστές μας, με άλλα λόγια είναι υπεύθυνοι να καταρτίζουν τις συμβάσεις και να αναθέτουν έργα στους αναδόχους για λογαριασμό των Υπουργείων.

Όμως από το 1,6 του Ταμείου Ανάκαμψης του ΕΣΠΑ και της Ευρωπαϊκής Τράπεζας Επενδύσεων για το πρόγραμμα «ΑΙΓΙΣ» είχαμε απορροφητικότητα μόλις 1%. Το ξαναλέω 1%!.

Αν αυτό δεν λέγεται εγκληματική αμέλεια, ας μας εξηγήσετε τι κίνητρο απορρόφησης κονδυλίων έχει αυτός που αποφασίζει όταν είναι ο ίδιος αυτός που πληρώνει. Από ποιον θα αναζητήσουμε ευθύνες για την απορροφητικότητα και την πορεία των έργων, κύριε Πρωθυπουργέ, μιας και σας ακούμε να μιλάτε για λογοδοσία; Από την κατασκευαστική, από το ΤΑΙΠΕΔ, από το Υπουργείο, από κανέναν, από τον Ούτις, που λέει και ο Όμηρος;

Μίλησε ο Πρωθυπουργός για συνεργασία με επιστήμονες. Μην επιμένετε να μιλάτε για σχοινί στο σπίτι του κρεμασμένου. Είδαμε τους ειδικούς σας και το θάρρος της γνώμης τους όταν διαχειριστήκατε την πανδημία. Έτσι δυστυχώς θα διαχειριστείτε και το Αστεροσκοπείο και την Μετεωρολογική Υπηρεσία με την υπαγωγή τους στο Υπουργείο.

Να επισημάνουμε και κάτι άλλο, τον σεβασμό σας για τους Έλληνες επιστήμονες τον βλέπουμε εξάλλου όταν σας ακούσαμε να αναθέτετε σε Ολλανδούς τα έργα διαχείρισης υδάτινων πόρων και αντιπλημμυρικής προστασίας. Χάθηκαν τα ελληνικά πανεπιστήμια; Χάθηκαν οι σπουδαίοι Έλληνες του εξωτερικού; Πάλι οι ευρωπαίοι θα μας σώσουν;

Έρχομαι σε ένα άλλο θλιβερό σημείο της ομιλίας του Πρωθυπουργού. Μας είπε ότι αφού δεν είναι ανεξάντλητοι οι πόροι για να γλιτώσετε τις αποζημιώσεις στο μέλλον το κράτος γίνεται πλασιέ των ιδιωτικών ασφαλιστικών. Η αλήθεια είναι ότι το κράτος ως διαχειριστής των ασφαλιστικών ταμείων των εργαζομένων υπήρξε τραγικός διαχειριστής. Αυτό το έκανε η κομματοκρατία σας και οι ψεύτικες υποσχέσεις των πολιτικών σας. Όμως το θέμα είναι να προνοήσετε και όχι να τρέχετε από πίσω.

Μας είπατε για την ανάγκη για άλλα πρωτόκολλα συνεννόησης της πολιτικής προστασίας με τον στρατό, με τη συμμετοχή των πολιτών κ.λπ.. Να λοιπόν το επιτελικό κράτος. Ψάχνετε για πρωτόκολλα συνεννόησης και είστε ήδη στο πέμπτο έτος διακυβέρνησης της χώρας. Μόνο η κομματοκρατία δουλεύει επιτελικά και άριστα. Γι’ αυτό και αυτό το κράτος το ονομάζουμε απροκάλυπτα κράτος-σκαντζόχοιρο. Όπου και αν το ακουμπήσεις, όπου και να το προσεγγίσεις και να το πλησιάσεις πονάς και φεύγεις απογοητευμένος. Ίσως μπαίνετε στον πειρασμό να σκεφτείτε ότι πιο εύκολα θα λύσετε τα προβλήματα εάν αναθέσετε μια και καλή την πολιτική προστασία στις κλαδικές της Νέας Δημοκρατίας με συνοπτικές διαδικασίες. Σας επισημαίνω ότι αυτό είναι μαύρο χιούμορ, διότι είστε ικανός να το πάρετε στα σοβαρά.

Σε κάθε περίπτωση ακούστε και μία πολύ σοβαρή πρόταση. Είπατε ότι σχεδιάζετε τη μεγαλύτερη αντισεισμική άσκηση γενικού πληθυσμού στην Κρήτη. Κάντε την καλύτερα στην Αθήνα. Εάν η Αθήνα -ο Θεός να βάλει το χέρι το, ο μη γένοιτο- υποστεί μεγάλο σεισμό, θα βασιλεύει το χάος.

Ακούσαμε επίσης ότι θα πρέπει να σχεδιάσετε την αγροτική ανάπτυξη της χώρας με άλλες καλλιέργειες, διότι αυτές που έχουμε πρέπει να πάνε βορειότερα και να κάνουμε άλλες. Ήσασταν πολύ αποτελεσματικές όλες οι κυβερνήσεις στις δεκαετίες της αμαρτωλής μεταπολίτευσης να ξηλώσετε τη βιομηχανική παραγωγή και τις επιχειρήσεις της Ελλάδας και πολύ περισσότερο της βόρειας Ελλάδος και να πάτε εκείνες τις επιχειρήσεις βορειότερα, καταλαβαίνετε τι εννοώ. Τώρα θέλετε να τους ξηλώσετε για βορειότερα και τον πρωτογενή τομέα που μας απέμεινε και βρίσκετε μια νέα βιομηχανία, για να καυχηθείτε πάνω στην κατεστραμμένη γη από τις φωτιές και τις πλημμύρες, την υλοτομία και τις ανεμογεννήτριες. Οι χάρτες των περιοχών «NATURA» έχουν καταντήσει πίνακας για το παιδικό παιχνίδι και όχι μόνο monopoly. Έφυγε η αγάπη για τα δέντρα. Αυτό θα το πληρώσει η ελληνική κοινωνία, τα παιδιά, τα εγγόνια και τα δισέγγονα του ελληνικού λαού. Θέλετε προτάσεις; Αντί για δασολόγους και δασέμπορους, ας προσλάβουμε καλύτερα δασοφύλακες, προστάτες της υπαίθρου, των δασών και των καλλιεργειών μας και ας ξαναγίνουμε κυρίαρχοι του δασικού μας πλούτου.

Αν σας κόπτει η ενέργεια με την οποία θα κινείται η παραγωγή και θα ζουν τα νοικοκυριά της Ελλάδας, ας εξορύξουμε τα ελληνικά πετρέλαια του Αιγαίου μας. Μην ντρέπεστε ούτε εσείς ούτε η Αντιπολίτευση να πείτε τον χαρακτηρισμό «ελληνικό» για το Αιγαίο μας. Το Αιγαίο ανήκει από την αρχαιότητα στην πατρίδα, στην Ελλάδα. Και αν κόπτεστε ακόμη περισσότερο για τις ανανεώσιμες πηγές ενέργειας, ας εγκαταστήσουμε ανεμογεννήτριες σε όλες τις βραχονησίδες του Αιγαίου μας. Έτσι θα γίνουν και επισκέψιμες, και κατοικημένες, και με αυξημένη κυριαρχία.

Κύριε Πρόεδρε, κυρίες και κύριοι συνάδελφοι, κάντε τα όλα αυτά, αγαπητοί της Κυβέρνησης, χωρίς να πάρετε άδεια από τον Ερντογάν. Το είπαμε και σήμερα στον αγενή και αυθάδη Υπουργό σας, τον κ. Καιρίδη. Δεν είμαστε, όπως έλεγε παλαιότερα, παιδιά των Οθωμανών εμείς οι Έλληνες. Είμαστε τα παιδιά των Σαλαμινομάχων, είμαστε τα παιδιά της Βασιλεύουσας Πόλης, είμαστε τα παιδιά του Κανάρη, τα παιδιά της γενιάς του 1940, ακόμη-ακόμη και τα παιδιά του Γρηγόρη Αυξεντίου, του αετού της Κύπρου.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Ολοκληρώνουμε τον κύκλο τον δευτερολογιών με την Πρόεδρο της Πλεύσης Ελευθερίας, την κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπα στον κύριο Πρωθυπουργό ότι θα κλείσω με μία ερώτηση, ζητώντας του να απαντήσει. Θα έρθει στην Εξεταστική Επιτροπή για τα Τέμπη; Μια λέξη που δεν είπε ούτε στην πρωτολογία, ούτε στη δευτερολογία, ούτε στην τριτολογία του. Και τι μου απάντησε; «Κυρία Κωνσταντοπούλου, μας θυμίσατε τον παλιό, καλό σας εαυτό». Έχω να του απαντήσω, κύριε Πρωθυπουργέ, δεν έχετε δει τίποτα ακόμα.

Ρώτησα τον κύριο Πρωθυπουργό για ποιον λόγο δεν έχει δώσει λογοδοσία για τα χρήματα, για το 1,8 δισεκατομμύριο ευρώ που ο ίδιος είπε το 2021 ότι θέτει υπό τη δική του ευθύνη και του Πρωθυπουργικού Γραφείου για την πολιτική προστασία που δεν έχουμε ξαναδεί ποτέ. Αυτή την πολιτική προστασία θα έφτιαχνε ο κ. Μητσοτάκης μετά την εθνική καταστροφή στην Εύβοια. Πού είναι αυτή η πολιτική προστασία; Πού είναι τα αντιπλημμυρικά έργα; Πού είναι οι δομές;

Ίσως έχουν χαθεί κάπου στις κορώνες που βγάζει ο εκλεκτός του, ο κ. Σταύρος Μπένος, όταν τίθεται προ των ευθυνών του από μια εξαιρετική νομικό, πρώην δικαστή, πρώην Αντιπρόεδρο του Συμβουλίου της Επικρατείας, την κ. Καραμανώφ, που τιμά τη διαδρομή της και τιμά τα δικαιώματα όλων μας στο περιβάλλον. Και βέβαια δεν λογαριάζει εξουσίες όταν λέει ότι εδώ και δεκαετίες δεν προνοείτε, δεν προστατεύετε, βλέπετε κάθε καταστροφή ως ευκαιρία και έτσι την αποτυπώνετε. Έτσι την χαρακτήρισε και ο κ. Μητσοτάκης την κλιματική κρίση στη συνέντευξη που έδωσε στο «BLOOMBERG» στις 22 Σεπτεμβρίου, όπου είπε ούτε λίγο ούτε πολύ ότι η κλιματική κρίση είναι μια ευκαιρία για τον τουρισμό και θα μπορούν πια να πηγαίνουν οι τουρίστες στις περιοχές της πατρίδας μας χάρη στην κλιματική κρίση.

Βεβαίως αυτό θα πρέπει να το πει σήμερα στους πληγέντες από την πυρκαγιά, για την οποία δεν προνοήσατε, στη Ρόδο, γιατί σήμερα πλημμυρίζει η Ρόδος. Υποθέτω δεν θα απαντήσει ο κύριος Πρωθυπουργός. Σήμερα πλημμυρίζει η Ρόδος και ξεχειλίζει η οργή και η αγανάκτηση για την υποκρισία σας.

Ρώτησα τον κύριο Πρωθυπουργό να δώσει λογαριασμό και μου απάντησε αντ’ αυτού ότι εμείς παριστάνουμε ότι έχουμε λεφτόδεντρο και τάζουμε στους πολίτες ότι θα τους δώσουμε από το λεφτόδεντρο. Μα εμείς δεν τάξαμε τίποτα.

Εσείς έχετε καταροκανίσει και κατασπαταλήσει δισεκατομμύρια ευρώ. Είστε υπόλογοι για διαφθορά. Είστε υπόλογοι για κακή χρήση των πόρων. Εσείς ονειρεύεστε λεφτά για τον εαυτό σας όμως, και όχι για τους πολίτες, και εσείς ροκανίζατε τους καρπούς τους.

Είχε δε την έμπνευση ο κύριος Πρωθυπουργός να μου πει ότι εσείς είστε στο 41% και εμείς στο 3%. Κύριε Μητσοτάκη, το 3% να μην το υποτιμάτε καθόλου. Εμείς με το 3,2% είμαστε εδώ όταν εσείς δεν είστε. Εμείς με το 3,2% είμαστε εδώ και καταθέσαμε την περασμένη εβδομάδα ψήφισμα για να κηρυχθεί η επέτειος του Πολυτεχνείου επίσημη εθνική εορτή και αργία του κράτους. Και περιμένουμε τις απαντήσεις σας. Εμείς με το 3,2% είμαστε εδώ στα εικοσιπέντε νομοθετήματα που έχετε φέρει από την έναρξη της βουλευτικής περιόδου, όλα με κατεπείγουσα διαδικασία, όλα κατά παρέκκλιση των αρχών της νομοθέτησης. Εμείς είμαστε εδώ και σας ασκούμε αντιπολίτευση.

Εμείς είμαστε εδώ και σας θέτουμε προ των ευθυνών σας για την έμφυλη βία και τις γυναικοκτονίας που συνεχίζουν να διαπράττονται. Είναι η επίσημη ημέρα στις 25 του μηνός κατά της έμφυλης βίας και των γυναικοκτονιών και περιμένουμε, κύριε Μητσοτάκη, να μας πείτε: θα θεσμοθετήσετε τη γυναικοκτονία ως ιδιαίτερο ξεχωριστό αδίκημα ή θα επιμείνετε σε αυτά που λέγατε το 2022 ότι οι γυναικοκτονίες είναι τα εγκλήματα πάθους άλλων εποχών; Εκλέξατε για πρώτη φορά γραμματέα στο κόμμα σας, αλλά εξακολουθούν να ανδροκρατούνται και τα υπουργικά σας έδρανα και τα βουλευτικά σας έδρανα και κυρίως η νοοτροπία σας σε σχέση με την ισότητα και τη βία την έμφυλη κατά των γυναικών, αλλά και τη βία κατά των παιδιών.

Εμείς με το 3,2% είμαστε αυτοί που σας θέσαμε κατ’ επανάληψη προ των ευθυνών σας για τη στάση που κρατήσατε στον πόλεμο στη Γάζα, για το γεγονός ότι υποδαυλίσατε τη διάπραξη διεθνών εγκλημάτων με την αμίμητη φράση σας, κύριε Μητσοτάκη, «whatever happens, happens without too much of a humanitarian cost». Και ελπίζω να μου απαντήσετε αν ήταν τελικά αρκετό ανθρωπιστικό κόστος το να πεθαίνουν νεογνά επειδή δεν υπήρχε ούτε ρεύμα για θερμοκοιτίδες. Eμείς με το 3,2% ήμασταν που φέραμε τον Παλαιστίνιο Πρέσβη στην Ολομέλεια της Βουλής και σας αναγκάσαμε να τοποθετηθείτε.

Εμείς με το 3,2%, κύριε Βορίδη, είμαστε που σας είπαμε ότι, ναι, η διαφθορά, και η δική σας διαφθορά, σκοτώνει και συνδέεται με τα εγκλήματα κατά της ζωής που διαπράχθηκαν στα Τέμπη. Εμείς με το 3,2% είμαστε που επισημάναμε ότι κάνατε μια ακραία πράξη κατάχρησης εξουσίας όταν παρεμβήκατε στον διορισμό της σύνθεσης της ΑΔΑΕ την παραμονή της εκδόσεως πορίσματος που ήλεγχε εσάς τους ίδιους για τις παρακολουθήσεις. Εμείς με το 3,2% είμαστε που αντιλέγουμε και θα αντιλέξουμε στον προϋπολογισμό που φέρατε χτες και που για πρώτη φορά λογαριάζετε να τον συζητήσετε σε χρόνο ντε τε ουσιαστικά χωρίς αντιπολίτευση, βάζοντας τέσσερις συνεδριάσεις σε τρεις μέρες, την ώρα που συνεδριάζει και η Ολομέλεια. Εμείς με το 3,2% είμαστε κοντά στα κινήματα, δίπλα τους. Εμείς με το 3,2% -που σύντομα θα γίνει 13% και 23%, αν συνεχίσετε μάλιστα αυτή σας την πορεία- είμαστε αυτοί που επισκεφθήκαμε τις πληγείσες περιοχές, γιατί ο κ. Μητσοτάκης μού φάνηκε ότι νόμισε, ίσως κρίνοντας από εσάς, ότι επειδή κάναμε ερωτήσεις δεν κάναμε και δράσεις. Λέει: «Έχετε βιομηχανία παραγωγής ερωτήσεων, κυρία Κωνσταντοπούλου, για φέρτε μας κανέναν εθελοντή».

Μα, κύριε Μητσοτάκη, εμείς πήγαμε στον Παλαμά και στην Καρδίτσα στις 10 Σεπτεμβρίου, τότε που ψάχνανε Κυβερνητικό Εκπρόσωπο με τα κιάλια και με τον φανό. Πήγαμε στη Λάρισα, στη Γιάννουλη, στον Άγιο Θωμά και είδαμε τους ανθρώπους να τους μεταφέρουν τρακτέρ. Και πήγα προσωπικά στα πλημμυρισμένα υπόγεια και στα κατεστραμμένα μαγαζιά τους στις 12 Σεπτεμβρίου. Πήγαμε στη Λάρισα, στα Τέμπη, στις 7 και στις 8 Οκτωβρίου και ξανά στη Λάρισα στα Τέμπη και στον Βλοχό στις 12 Οκτωβρίου και ξανά στα Τέμπη, στους Γόννους, στις 15 Οκτωβρίου. Είδαμε τους εθελοντές να κάνουν ό,τι μπορούν εκεί που απουσιάζατε. Είδαμε τους εθελοντές να ξέρουν τι να κάνουν από την εμπειρία που είχαν με τον «Ιανό» ορισμένοι στην περιοχή της Καρδίτσας. Είδαμε ανθρώπους εγκαταλελειμμένους, τους μιλήσαμε, είμαστε σε επαφή μαζί τους και κάποιοι είναι ακόμα εδώ και περιμένουν τις απαντήσεις σας.

Είναι, λοιπόν, θράσος αυτό το οποίο κάνατε -και περιμένω την απάντηση- να μας πείτε ότι τελικά ήταν πλημμυρισμένος ο Βόλος πάνω από δύο εβδομάδες, δεν υπήρχε ρεύμα και νερό για εβδομάδες και ακόμη δεν υπάρχει νερό πόσιμο. Πλημμύρισε η Λάρισα, μπήκε το ποτάμι, μπήκε ο Πηνειός μέσα στη Λάρισα, γιατί κάνατε αλχημείες, γιατί σπάσατε φράγματα, διότι κάνατε τα δικά σας χωρίς σχέδιο και με εξυπηρετήσεις. Και είχατε το θράσος, είχε το θράσος ο κύριος Πρωθυπουργός, να μας πει ότι τελικά η Λάρισα πλημμύρισε γιατί έχει μπουζούκια.

Και επειδή έχουμε ζήσει όλο αυτό το διάστημα τη στρατηγική της αντιστροφής της πραγματικότητας, αλλά και του κοινωνικού αυτοματισμού, και καταλαβαίνουμε πολύ καλά τι κάνετε όλο αυτόν τον καιρό, προσπαθείτε να ενοχοποιήσετε τελικά τα θύματα. Τα ίδια έκαναν οι προκάτοχοί σας. Ο κ. Τσίπρας δαιμονοποιούσε τους κατοίκους που τους έκαψε, λέγοντας ότι είχαν αυθαίρετα που δεν είχαν. Εσείς τώρα μας λέτε: Φταίνε οι αγρότες, φταίνε τα μπουζούκια. Αλλά δεν φταίει ο κακός σας εαυτός, η διαφθορά σας, η διαπλοκή σας, η αμετανόητη στάση σας.

Είπε ο κύριος Πρωθυπουργός: «Είναι σοβαρές οι προτάσεις που καταθέσατε;». Μα, είμαστε σοβαροί; Είναι οι ίδιες προτάσεις που διέκοψε ο Πρόεδρος για να μην τις πω μεγαλοφώνως όλες. Για να δούμε λοιπόν, είναι σοβαρές αυτές οι προτάσεις, την ώρα που κάηκαν ένα εκατομμύριο οκτακόσιες χιλιάδες στρέμματα αυτό το καλοκαίρι μόνο; Είναι σοβαρές; Για να δούμε.

Να μονιμοποιήσετε το προσωπικό των πυροσβεστών και όλους τους εποχικούς πυροσβέστες. Δεν είναι σοβαρή πρόταση; Τι είπε ο κύριος Μητσοτάκης; Είπε ότι δεν γίνεται αυτό; Μα, δεν το έκανε ο κ. Χαρδαλιάς το 2020, μονιμοποιώντας μάλιστα και εποχικούς πυροσβέστες έως εβδομήντα δύο ετών. Τώρα αυτοί που ζητάνε να μονιμοποιηθούν, είναι της γενιάς των τριάντα με σαράντα, και πάλι πάτε να τους αποκλείσετε ενώ είναι δυόμισι χιλιάδες εκπαιδευμένοι πυροσβέστες και έχετε τρεισήμισι χιλιάδες κενά. Αυτή δεν είναι σοβαρή πρόταση; Ή μήπως δεν γνωρίζετε τον σχετικό νόμο, τον ν.3938/2011, που προβλέπει και για την απορρόφηση και για τη μονιμοποίηση των πυροσβεστών της πενταετούς υποχρέωσης; Ή μήπως δεν γνωρίζετε ότι έληξαν οι πενταετείς θητείες εκείνων που προσλάβατε το 2019 και είναι στον αέρα και τους έχετε χωρίς καμμία εγγύηση για το τι θα γίνει στο μέλλον τους;

Άλλη πρόταση: Να αυξήσετε τον προϋπολογισμό της πολιτικής προστασίας στο πεδίο της εξάρτησης γιατί επιχειρούν με ληγμένες στολές και μέχρι πέρυσι με κράνη των τριών ευρώ. Δεν είναι σοβαρή πρόταση; Τη θεωρείτε ανάξια λόγου; Θέλει λεφτόδεντρο αυτή η πρόταση; Τρίτη πρόταση: Να δημιουργήσετε πραγματική αγροφυλακή-δασοφυλακή, η οποία θα εποπτεύει και θα επιτηρεί τα δάση. Δεν είναι σοβαρή αυτή η πρόταση; Μας είπε ο κύριος Πρωθυπουργός τον Αύγουστο ότι ένα περιπολικό κατά τύχη εντόπισε την πυρκαγιά στην Πάρνηθα. Δεν χρειάζεστε, λοιπόν, δασοφυλακή;

Τέταρτη πρόταση: να ενεργοποιήσετε όλα τα πυροφυλάκια της χώρας τα οποία είναι όλα εγκαταλελειμμένα. Και αυτό δεν είναι σοβαρό;

Πέμπτη πρόταση: να αποτάξετε άμεσα όποιους ενέχονται σε καταστροφικές πυρκαγιές οι οποίες δεν ελέγχθηκαν και να εξετάσετε ειδικά τις περιπτώσεις εκδικητικών πυρκαγιών που είναι καταγεγραμμένες στην ηχογράφηση του Ματθαιόπουλου, πρώην Αρχηγού της Αστυνομίας, που επιχείρησε να εκβιάσει τον πραγματογνώμονα για το έγκλημα στο Μάτι, τον κ. Λιότσιο.

Έκτη πρόταση: να υιοθετήσετε νομοθεσία απόλυτης προστασίας των αναδασωτέων εκτάσεων και να δώσετε ένα τέλος στην ονειδιστική κατάσταση που ξεκίνησε με την απόφαση το 2012 του Συμβουλίου της Επικρατείας με εισηγήτρια την σημερινή Πρόεδρο της Δημοκρατίας, την κ. Σακελλαροπούλου με την οποία πήγε ο κύριος Πρωθυπουργός και έφαγε σε ταβερνάκι στη Δαδιά. Δεν είναι σοβαρό το να απαγορεύσετε κάθε οικοδομική και άλλη δραστηριότητα στις αναδασωτέες εκτάσεις; Υιοθετείτε το δόγμα της κ. Σακελλαροπούλου ότι δεν χρειάζεται περισσότερη προστασία, όπως λέει το Σύνταγμα, η καμένη έκταση; Αρκεί να προστατεύεται το ίδιο όπως η μη καμένη; Τότε γιατί καίγεται ολόκληρη η χώρα επί των ημερών σας;

Άλλη πρόταση. Να απαγορεύσετε το κυνήγι στις καμένες περιοχές. Στην προηγούμενη συνεδρίαση, τον Αύγουστο, ο κ. Μητσοτάκης είπε ότι δεν έχει άποψη γι’ αυτό. Μήπως έχει τώρα άποψη; Μήπως απέκτησε άποψη.

Όγδοη πρόταση: να γίνει εξεταστική επιτροπή για τα θέματα αυτά. Του πεταμού για τον κ. Μητσοτάκη και η εξεταστική επιτροπή για τα εγκλήματα κατά του περιβάλλοντος και κατά των ανθρώπων.

Ένατη πρόταση: να εξεταστεί η δικαστική εμπλοκή, η παραδικαστική εμπλοκή στις υποθέσεις αυτές.

Δέκατη πρόταση, να οργανώσετε ακρόαση φορέων με τους πληγέντες, με τους εποχικούς πυροσβέστες σε όλη την Ελλάδα και να ακούσετε πραγματικά αυτά που έχουν να πουν. Αυτά κατά τον κ. Μητσοτάκη δεν είναι σοβαρές προτάσεις, αλλά σοβαρό είναι να έρχεται και να μας λέει ότι έχουμε πόλεμο, ότι υφιστάμεθα επίθεση και ότι τελικώς όσοι λέμε ότι μπορούν να προληφθούν αυτά που δεν περιλαμβάνετε και μπορεί να προστατευθεί και το τελευταίο δέντρο, είμαστε από άλλο πλανήτη.

Δεν είμαστε από άλλο πλανήτη. Είμαστε από τον πλανήτη Γη, είμαστε από την Ελλάδα, αγαπάμε τη χώρα μας, αγαπάμε τους ανθρώπους και ξέρουμε πολύ καλά ότι για να προστατεύσεις την Ελλάδα, τους ανθρώπους, τα δάση και τα ζώα πρέπει να τα αγαπάς. Υπάρχει η προχθεσινή καταγγελία του βιολόγου Γιώργου Κατσαδωράκη ότι μετά τις εργασίες των αντιπλημμυρικών και αντιδιαβρωτικών έργων, ψάρια μαζί με τις νεροχελώνες και βατράχια μπαζώθηκαν και ουσιαστικά θάφτηκαν ζωντανά στη Δαδιά. Βλάστηση, καλάμια, υδρόφιλα, υδροχαρή φυτά, δέντρα που έχουν φυτρώσει στην κοίτη, οι μικρές λούτσες που έχουν κρατήσει νεράκι και είναι γεμάτες με τα τελευταία εκατοντάδες ψάρια, νεροχελώνες και βατράχια που έχουν επιβιώσει, μπαζώνονται μαζί με ό,τι ζωντανό έχει μείνει σε αυτές. Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριοι της Κυβέρνησης, είναι πρόδηλο ότι το 41% που επικαλείστε δεν νομιμοποιεί αυτή την αλαζονεία. Είναι ακόμη πρόδηλο ότι ενώ επιχειρείτε να τα ρίξετε κάθε φορά στο κλίμα, στη φύση, στους ανθρώπους -ανθρώπινος παράγοντας, ανθρωπογενής μας είπατε, ανθρώπινο λάθος είπατε για το έγκλημα στα Τέμπη- η ευθύνη που σας βαραίνει είναι τεράστια και δεν την έχετε ακόμη αναλάβει. Είναι προφανές ότι εσείς θα συνεχίσετε δυστυχώς στο δρόμο της αλαζονείας και εμείς θα συνεχίσουμε ευτυχώς στο δρόμο της δημοκρατίας και της ελευθερίας.

Είπε ο κύριος Πρωθυπουργός ότι οι φωτιές δεν σβήνουν από τον έγκαιρο εντοπισμό. Είπε, επίσης, ότι δεν υπήρχε περίπτωση να προβλεφθεί αυτό που έγινε. Τον διαψεύδουν οι προγνώσεις του Αστεροσκοπείου και της Εθνικής Μετεωρολογικής Υπηρεσίας που είχαν προειδοποιήσει και καταγράψει. Αν οι φωτιές δεν σβήνουν πάντως με τον έγκαιρο εντοπισμό, σίγουρα, κύριε Βορίδη και κύριε Μητσοτάκη, οι φωτιές δεν σβήνουν με την αλαζονεία. Δεν σβήνουν ούτε με τις λεκτικές ακροβασίες, δεν σβήνουν ούτε με τις επιθέσεις στην Αντιπολίτευση, δεν σβήνουν ούτε με την αίσθηση ότι επειδή πήρατε 41% του 50% στις εκλογές του Ιουνίου, δηλαδή πήρατε ένα 20% των ψήφων έχετε το δικαίωμα με αυτόν τον τρόπο να περιφρονείτε και τους πολίτες αυτής της χώρας και τη νοημοσύνη όλων μας.

Εμείς στην Πλεύση Ελευθερίας θα συνεχίσουμε να απευθυνόμαστε στον κόσμο, στους πολίτες. Θα συνεχίσουμε να σας θέτουμε προ των ευθυνών σας. Θα συνεχίσουμε να διεκδικούμε τη χώρα που μας αξίζει. Και θα συνεχίσουμε να σας ενοχλούμε προσωρινά ως το 3,2%, πολύ σύντομα με πολύ μεγαλύτερο ποσοστό. Όμως να ξέρετε ότι δεν είναι τα ποσοστά αυτά που φτιάχνουν τους ανθρώπους, ούτε τη δημοκρατική ευαισθησία του καθενός μας.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Πρόεδρο.

Κυρίες και κύριοι συνάδελφοι, ολοκληρώθηκε η συζήτηση σύμφωνα με την ειδική ημερήσια διάταξη.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 18.16’ λύεται η συνεδρίαση για αύριο ημέρα Πέμπτη 23 Νοεμβρίου 2023 και ώρα 10.00΄, με αντικείμενο εργασιών του Σώματος, νομοθετική εργασία: σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**